**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**10 ДУГААР САРЫН 22-НЫ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | Баримтын агуулга | Хуудасны дугаар |
| 1. | Хуралдааны товч тэмдэглэл: | 1-8 |
| 2. | Хуралдааны дэлгэрэнгүй тэмдэглэл: | 9-160 |
| 1.Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Д.Тогтохсүрэн нарын 8 гишүүн 2020.04.22-ны өдөр өргөн мэдүүлсэн, анхны хэлэлцүүлэг, үргэлжилнэ/ | 10-11 |
| 2. Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төсөл /Улсын Их Хурлын гишүүн С.Бямбацогт нарын 7 гишүүн 2020.10.01-ний өдөр өргөн мэдүүлсэн, хэлэлцэх эсэх/ | 11-40 |
|  | 3.Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт өргөн мэдүүлсэн хуулийн төслүүд /Засгийн газар 2020.09.30-ны өдөр өргөн мэдүүлсэн, хэлэлцэх эсэх/ | 41-90 |
|  | 4.Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төсөл /Засгийн газар 2020.09.30-ны өдөр өргөн мэдүүлсэн, хэлэлцэх эсэх/ | 90-113 |
| 5.Банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Б.Баттөмөр нарын 6 гишүүн 2020.08.20-ны өдөр өргөн мэдүүлсэн, хэлэлцэх эсэх/ | 113-133 |
| 6.Банкны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Б.Баттөмөр нарын 6 гишүүн 2020.08.20-ны өдөр өргөн мэдүүлсэн, хэлэлцэх эсэх/ | 133-160 |

***Монгол Улсын Их Хурлын 2020 оны намрын ээлжит***

***чуулганы 10 дугаар сарын 22-ны өдөр /Пүрэв гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 75 гишүүнээс 44 гишүүн ирж, 58.7 хувийн ирцтэйгээр хуралдаан 09 цаг 04 минутад Төрийн ордны “Их хуралдай” танхимд эхлэв.*

*Чөлөөтэй: Ш.Адьшаа, Э.Бат-Амгалан, Д.Батлут, Ж.Батсуурь, Б.Дэлгэрсайхан, Х.Нямбаатар, У.Хүрэлсүх;*

*Тасалсан: Д.Сумъяабазар, Б.Энх-Амгалан;*

*Хоцорсон: С.Амарсайхан -1 цаг 08 минут, С.Батболд-2 цаг 20 минут, Х.Болорчулуун -20 минут, Т.Доржханд -1 цаг 08 минут, Ж.Мөнхбат -3 цаг 54 минут, Л.Энх-Амгалан -40 минут, Т.Энхтүвшин- 10 минут.*

Улсын Их Хурлын дарга Г.Занданшатар Монгол Улсын Засгийн газраас 2020 оны 5 дугаар сарын 01-ний өдөр Улсын Их Хуралд өргөн мэдүүлсэн Хүнсний тухай хуульд нэмэлт, өөрчлөлт оруулах тухай хуулийн төслөө татан авах тухай бичгийг Улсын Их Хуралд ирүүлснийг уншиж танилцуулав.

***Нэг.Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Д.Тогтохсүрэн нарын 8 гишүүн 2020.04.22-ны өдөр өргөн мэдүүлсэн,* ***анхны хэлэлцүүлэг****,**үргэлжилнэ****/***

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Улсын Их Хурлын гишүүн, Улсын Их Хурал дахь МАН-ын бүлгийн дарга Д.Тогтохсүрэн Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг Төрийн байгуулалтын байнгын хороонд шилжүүлэн, анхны хэлэлцүүлгийг дахин явуулах горимын санал хэлэв.

**Г.Занданшатар**:Улсын Их Хурал дахь МАН-ын бүлгийн дарга Д.Тогтохсүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 37

Татгалзсан: 11

Бүгд: 48

77.1 хувийн саналаар дэмжигдлээ.

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

*Уг асуудлыг 09 цаг 10 минутад хэлэлцэж дуусав.*

***Хоёр. Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төсөл*** */Улсын Их Хурлын гишүүн С.Бямбацогт нарын 7 гишүүн 2020.10.01-ний өдөр өргөн мэдүүлсэн,* ***хэлэлцэх эсэх****/*

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Төслийн үзэл баримтлалын талаар илтгэлийг Улсын Их Хурлын гишүүн С.Бямбацогт, хуулийн төслийг хэлэлцэх эсэх талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Ж.Сүхбаатар нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ц.Даваасүрэн, Л.Мөнхбаатар, Н.Алтанхуяг, Ж.Бат-Эрдэнэ, Б.Пүрэвдорж, С.Ганбаатар нарын тавьсан асуултад Улсын Их Хурлын дэд дарга Т.Аюурсайхан, Улсын Их Хурлын гишүүн С.Бямбацогт нар хариулж, тайлбар хийв.

*Улсын Их Хурлын дэд дарга Т.Аюурсайхан 10 цаг 11 минутаас хуралдааныг даргалав.*

Улсын Их Хурлын гишүүн М.Оюунчимэг, Б.Бат-Эрдэнэ, Ц.Мөнх-Оргил, Н.Алтанхуяг, Ц.Мөнхцэцэг, Д.Ганбат нар үг хэлэв.

**Т.Аюурсайхан**: Байнгын хорооны саналаар Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн үзэл баримтлалыг дэмжье гэсэн санал хураалт явуулъя.

Зөвшөөрсөн: 31

Татгалзсан: 27

Бүгд: 58

53.7 хувийн саналаар дэмжигдлээ.

Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн үзэл баримтлалыг дэмжиж хэлэлцэх нь зүйтэй гэж үзсэн тул анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

*Уг асуудлыг 10 цаг 41 минутад хэлэлцэж дуусав.*

***Гурав.Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт өргөн мэдүүлсэн хуулийн төслүүд*** */Засгийн газар 2020.09.30-ны өдөр өргөн мэдүүлсэн,* ***хэлэлцэх эсэх/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн дэд сайд С.Мөнгөнчимэг, Сангийн яамны Төсвийн бодлого, төлөвлөлтийн газрын дарга Ж.Ганбат, мөн яамны Санхүүгийн бодлогын газрын дарга Ц.Зоригтбат, Эдийн засгийн бодлогын газрын дарга Г.Батхүрэл, Хууль, эрх зүйн газрын дарга З.Энхболд, Нэгдсэн төсвийн төлөвлөлтийн хэлтсийн дарга Г.Золбоо, Өрийн удирдлагын хэлтсийн дарга Б.Сүх-Очир, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Б.Гандулам, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Төсвийн байнгын хороо хариуцсан референт Г.Нарантуяа нар байлцав.

Төсвийн төслийн талаар илтгэлийг Сангийн сайд Ч.Хүрэлбаатар, хуулийн төслийг хэлэлцэх эсэх талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн Г.Тэмүүлэн нар танилцуулав.

*Улсын Их Хурлын дарга Г.Занданшатар 10 цаг 50 минутаас хуралдааныг даргалав.*

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ц.Даваасүрэн, С.Бямбацогт, Ц.Туваан, Л.Мөнхбаатар, С.Чинзориг, Т.Доржханд, Х.Болорчулуун, О.Цогтгэрэл, Ц.Мөнх-Оргил, Н.Наранбаатар, Л.Энх-Амгалан, Ч.Ундрам, Н.Ганибал, Н.Алтанхуяг, Ц.Цэрэнпунцаг, Ж.Бат-Эрдэнэ нарын тавьсан асуултад Сангийн сайд Ч.Хүрэлбаатар хариулж, тайлбар хийв.

*Улсын Их Хурлын дэд дарга С.Одонтуяа 12 цаг 07 минутаас хуралдааныг даргалав.*

*Улсын Их Хурлын чуулганы нэгдсэн хуралдааныг өнөөдөр буюу 2020 оны 10 дугаар сарын 22-ны өдөр анх удаа эмэгтэй Улсын Их Хурлын дэд дарга удирдаж байгаа нь Улсын Их Хурлын хувьд түүхэн үйл явдал болов.*

*Үдээс өмнөх хуралдаан 4 цаг үргэлжилж, 75 гишүүнээс 48 гишүүн ирж, 64.8 хувийн ирцтэйгээр 13 цаг 04 минутад завсарлав.*

*Үдээс хойших хуралдаан 14 цаг 12 минутад эхэлж, Улсын Их Хурлын дэд дарга С.Одонтуяа хуралдааныг даргалав.*

*Чөлөөтэй: Ш.Адьшаа, Т.Аюурсайхан, Э.Бат-Амгалан, С.Батболд, Д.Батлут, Ж.Батсуурь, С.Бямбацогт, Б.Дэлгэрсайхан, Х.Нямбаатар, Л.Оюун-Эрдэнэ, У.Хүрэлсүх;*

*Эмнэлгийн чөлөөтэй: Ж.Мөнхбат;*

*Тасалсан: А.Адъяасүрэн, Ц.Анандбазар*, *Д.Бат-Эрдэнэ, Г.Ганболд, Ц.Даваасүрэн, Л.Мөнхбаатар, Д.Өнөрболор, Д.Сумъяабазар, Г.Тэмүүлэн, Б.Энх-Амгалан;*

*Хоцорсон: С.Амарсайхан -1 цаг 30 минут, Ж.Бат-Эрдэнэ-1 цаг 20 минут, Х.Болорчулуун -1 цаг 30 минут, С.Ганбаатар-1 цаг, Б.Жавхлан -1 цаг 30 минут, Г.Мөнхцэцэг-4 цаг 15 минут, М.Оюунчимэг-18 минут, Б.Пүрэвдорж -4 цаг 10 минут, Ш.Раднаасэд -1 цаг 08 минут, Ц.Туваан -2 цаг 15 минут, Н.Учрал -1 цаг 27 минут, Д.Цогтбаатар -1 цаг 30 минут, О.Цогтгэрэл -1 цаг.*

  Төслийн үзэл баримтлалтай холбогдуулан Улсын Их Хурлын гишүүн Ц.Мөнх-Оргил, Н.Энхболд, С.Чинзориг, Б.Бат-Эрдэнэ, Ж.Сүхбаатар нар үг хэлэв.

**С.Одонтуяа:** Байнгын хорооны саналаар Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт өргөн мэдүүлсэн хуулийн төслүүдийг үзэл баримтлалын хүрээнд зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 20

Бүгд: 47

57.4 хувийн саналаар дэмжигдлээ.

Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 14 цаг 41 минутад хэлэлцэж дуусав.*

***Дөрөв.Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төсөл*** */Засгийн газар 2020.09.30-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн дэд сайд С.Мөнгөнчимэг, Сангийн яамны Төсвийн бодлого, төлөвлөлтийн газрын дарга Ж.Ганбат, мөн яамны Санхүүгийн бодлогын газрын дарга Ц.Зоригтбат, Эдийн засгийн бодлогын газрын дарга Г.Батхүрэл, Хууль, эрх зүйн газрын дарга З.Энхболд, Нэгдсэн төсвийн төлөвлөлтийн хэлтсийн дарга Г.Золбоо, Өрийн удирдлагын хэлтсийн дарга Б.Сүх-Очир, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Б.Гандулам, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Төсвийн байнгын хороо хариуцсан референт Г.Нарантуяа нар байлцав.

Төсвийн төслийн талаар илтгэлийг Сангийн сайд Ч.Хүрэлбаатар, хуулийн төслийг хэлэлцэх эсэх талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн Г.Амартүвшин нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Л.Энх-Амгалан, Х.Ганхуяг, Х.Баделхан, Т.Доржханд, Н.Алтанхуяг, Ж.Ганбаатар нарын тавьсан асуултад Сангийн сайд Ч.Хүрэлбаатар хариулж, тайлбар хийв.

*Улсын Их Хурлын дарга Г.Занданшатар 15 цаг 50 минутаас хуралдааныг даргалав.*

Улсын Их Хурлын гишүүн Т.Доржханд, О.Цогтгэрэл, Ш.Раднаасэд, М.Оюунчимэг, Х.Булгантуяа, Ж.Бат-Эрдэнэ нар үг хэлэв.

**Г.Занданшатар**: Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 21

Татгалзсан: 20

Бүгд: 41

51.2 хувийн саналаар дэмжигдлээ.

Улсын Их Хурлын гишүүн Д.Цогтбаатарын дэмжсэн санал техникийн саатлын улмаас эсрэг гарсан тул дэмжсэнд тооцов.

Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 16 цаг 01 минутад хэлэлцэж дуусав.*

***Тав.Банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Б.Баттөмөр нарын 6 гишүүн 2020.08.20-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Монголбанкны Тэргүүн дэд ерөнхийлөгч Г.Дөлгөөн, Монголбанкны Банкны бүтцийн өөрчлөлт, бодлогын газрын захирал Н.Ариунбат, Хууль, эрх зүйн газрын захирал Д.Аюуш, мөн газрын Эрх зүйн бодлогын хэлтсийн захирал Э.Эрдэнэхуяг, ахлах мэргэжилтэн Ө.Мөнх-Ундрага, Санхүүгийн зохицуулах хорооны Ажлын албаны дарга Т.Жамбаажамц, мөн хорооны Үнэт цаасны газрын даргын албан үүргийг түр орлон гүйцэтгэгч С.Цэрэндаш, Үнэт цаасны газрын ахлах референт Б.Дөлгөөн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Гандулам, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн үзэл баримтлалын талаар илтгэлийг Улсын Их Хурлын гишүүн Б.Баттөмөр, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн М.Оюунчимэг нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Л.Энх-Амгалан, Ц.Мөнх-Оргил, Х.Баделхан, Б.Бат-Эрдэнэ, С.Амарсайхан, Ж.Бат-Эрдэнэ нарын тавьсан асуултад Улсын Их Хурлын гишүүн Б.Баттөмөр, Монголбанкны Тэргүүн дэд ерөнхийлөгч Г.Дөлгөөн, Монголбанкны Хууль, эрх зүйн газрын захирал Д.Аюуш, Санхүүгийн зохицуулах хорооны Ажлын албаны дарга Т.Жамбаажамц нар хариулж, тайлбар хийв.

Улсын Их Хурлын гишүүн Л.Энх-Амгалан, Т.Доржханд нар үг хэлэв.

**Г.Занданшатар**: Байнгын хорооны саналаар Банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 21

Татгалзсан: 22

Бүгд: 43

48.8 хувийн саналаар дэмжигдсэнгүй.

Улсын Их Хурлын гишүүн Г.Дамдиннямын дэмжсэн санал техникийн саатлын улмаас эсрэг гарсан тул дээрх санал хураалтыг хүчингүй болгож, дахин санал хураалт явуулах горимын санал хэлэв.

**Г.Занданшатар**: Улсын Их Хурлын гишүүн Г.Дамдиннямын гаргасан горимын саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 17

Бүгд: 40

57.5 хувийн саналаар горимын санал дэмжигдлээ.

**Г.Занданшатар**: Банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 27

Татгалзсан: 15

Бүгд: 42

64.8 хувийн саналаар дэмжигдлээ.

Банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 17 цаг 08 минутад хэлэлцэж дуусав.*

***Зургаа.******Банкны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Б.Баттөмөр нарын 6 гишүүн 2020.08.20-ны өдөр өргөн мэдүүлсэн,* ***хэлэлцэх эсэх/***

Хэлэлцэж буй асуудалтай холбогдуулан Монголбанкны Тэргүүн дэд ерөнхийлөгч Г.Дөлгөөн, Монголбанкны Банкны бүтцийн өөрчлөлт, бодлогын газрын захирал Н.Ариунбат, Хууль, эрх зүйн газрын захирал Д.Аюуш, мөн газрын Эрх зүйн бодлогын хэлтсийн захирал Э.Эрдэнэхуяг, ахлах мэргэжилтэн Ө.Мөнх-Ундрага, Санхүүгийн зохицуулах хорооны Ажлын албаны дарга Т.Жамбаажамц, мөн хорооны Үнэт цаасны газрын даргын албан үүргийг түр орлон гүйцэтгэгч С.Цэрэндаш, Үнэт цаасны газрын ахлах референт Б.Дөлгөөн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Гандулам, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн үзэл баримтлалын талаар илтгэлийг Улсын Их Хурлын гишүүн Б.Баттөмөр, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Э.Бат-Амгалан нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Л.Энх-Амгалан, Б.Энхбаяр, Н.Учрал, Г.Дамдинням, С.Амарсайхан, Б.Бат-Эрдэнэ нарын тавьсан асуултад Улсын Их Хурлын гишүүн Б.Баттөмөр, Монголбанкны Тэргүүн дэд ерөнхийлөгч Г.Дөлгөөн, Монголбанкны Банкны бүтцийн өөрчлөлт, бодлогын газрын захирал Н.Ариунбат, Хууль, эрх зүйн газрын Эрх зүйн бодлогын хэлтсийн захирал Э.Эрдэнэхуяг, Санхүүгийн зохицуулах хорооны Ажлын албаны дарга Т.Жамбаажамц, мөн хорооны Үнэт цаасны газрын даргын албан үүргийг түр орлон гүйцэтгэгч С.Цэрэндаш нар хариулж, тайлбар хийв.

Улсын Их Хурлын гишүүн Н.Алтанхуяг, Т.Доржханд, Ж.Ганбаатар, С.Амарсайхан нар үг хэлэв.

**Г.Занданшатар**: Байнгын хорооны саналаар Банкны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 25

Татгалзсан: 15

Бүгд: 40

62.5 хувийн саналаар дэмжигдлээ.

Банкны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 18 цаг 37 минутад хэлэлцэж дуусав.*

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга З.Нямцогт, мөн хэлтсийн шинжээч М.Номиндулам, Э.Сувд-Эрдэнэ нар хариуцан ажиллав.

Х*уралдаан 8 цаг 25 минут үргэлжилж, 75 гишүүнээс 57 гишүүн ирж, 76.0 хувийн ирцтэйгээр 18 цаг 38 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**10 ДУГААР САРЫН 22-НЫ ӨДӨР /ПҮРЭВ ГАРАГ/-ИЙН НЭГДСЭН** **ХУРАЛДААНЫ ДЭЛГЭРЭНГҮЙТЭМДЭГЛЭЛ**

**Г.Занданшатар**: Эрхэм гишүүдийн энэ өглөөний амгаланг айлтгая. Өнөөдөр Улсын Их Хурлын 2020 оны намрын ээлжит чуулганы 10 дугаар сарын 22-ны өдрийн нэгдсэн хуралдаанаар хэлэлцэх асуудлуудыг танилцуулж байя.

Нэгдүгээрт, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн анхны хэлэлцүүлгийг явуулна.

Хоёрт, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төсөл, Бямбацогт нарын гишүүдийн өргөн барьсан төсөл байгаа.

Гуравдугаарт, Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт өргөн мэдүүлсэн хуулийн төслүүд.

Дөрөвдүгээрт, Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төсөл.

Тавд, Банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд.

Зургадугаарт, Банкны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд.

Долоодугаарт, Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд.

Наймд, Эм, эмнэлгийн хэрэглэгдэхүүний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд

Ес, Соёлын тухай хуулийн шинэчилсэн төсөл болон хамт өргөн мэдүүлсэн хуулийн төслүүд

Арав, Музейн тухай хуулийн төсөл болон хамт өргөн мэдүүлсэн хуулийн төслүүд

Арван нэг, Монгол Улсын Засгийн газар, Европын холбоо хоорондын “Европын хөгжлийн сан болон Европын Холбооны нэгдсэн төсвөөс санхүүжих төслүүдэд үйлчлэх Монгол Улсын татварын болон гаалийн зохицуулалтын тухай ерөнхий хэлэлцээр”-ийг соёрхон батлах тухай хуулийн төсөл /Засгийн газар өргөн мэдүүлсэн, соёрхон батлах/

Арван хоёр, Монгол Улс болон Азийн дэд бүтцийн хөрөнгө оруулалтын банк хоорондын Зээлийн хэлэлцээр /КОВИД-19 цаг тахлын эсрэг шуурхай хариу арга хэмжээ авах хөтөлбөр/-ийг соёрхон батлах тухай хуулийн төсөл.

Арван гурав, Монгол Улс, Олон улсын хөгжлийн ассоциаци хооронд байгуулах “Онцгой байдлын үеийн дэмжлэг болон хөдөлмөр эрхлэлтийн төсөл”-ийн Санхүүжилтийн хэлэлцээрийг соёрхон батлах тухай хуулийн төсөл.

Арван дөрөв, “Төрөөс мөнгөний бодлогын талаар 2021 онд баримтлах үндсэн чиглэл батлах тухай” Улсын Их Хурлын тогтоолын төсөл.

Арван тав, “Түр хороо байгуулж, бүрэлдэхүүнийг шинэчлэн батлах тухай” Улсын Их Хурлын тогтоолын төслийг хэлэлцэнэ.

Өнөөдрийн хуралдаанаар хэлэлцэх асуудлыг танилцууллаа. Ингээд гишүүдийн ирц, 58.7 хувийн ирцтэй бүрдсэн байгаа учир Улсын Их Хурлын 2020 оны 10 дугаар сарын 22-ны өдрийн нэгдсэн хуралдаан нээснийг мэдэгдье.

Хэлэлцэх асуудлуудыг танилцуулсан. Ингээд хэлэлцэх асуудалдаа оръё. Монгол Улсын Их Хурлын чуулганы хуралдааны дэгийн тухай хуулийн 20.3-т хууль санаачлагч хууль, тогтоолын төслөө татан авах үндэслэлээ тусгасан албан бичгийг Улсын Их Хуралд ирүүлэх бөгөөд Улсын Их Хурлын дарга нэгдсэн хуралдаанд энэ тухай танилцуулснаар хууль санаачлагч хууль, тогтоолын төслөө татан авсанд тооцно гэж заасны дагуу Монгол Улсын Засгийн газраас хоёр мянга, хорин оны аравдугаар сарын арван есний өдөр ирүүлсэн ЗГ/1-115 дугаартай албан бичгийг уншиж танилцуулъя.

Улсын Их Хурлын дарга танаа Хуулийн төсөл эргүүлэн татах тухай.

Монгол Улсын Засгийн газар, Монгол Улсын Засгийн газраас санаачлан боловсруулж 2020 оны 5 дугаар сарын 1-ний өдөр Улсын Их Хуралд өргөн мэдүүлсэн Хүнсний тухай хуульд нэмэлт, өөрчлөлт оруулах тухай хуулийн төслийг эргүүлэн татаж байгааг үүгээр уламжлан мэдэгдэж байна. Засгийн газрын 2020 оны 10 дугаар сарын 14-ний өдрийн Засгийн газрын хуралдааны тэмдэглэлийг хавсаргав гээд тэмдэглэлд эргүүлэн татахаар тусгасан байна. Ингээд Засгийн газар Хүнсний тухай хуулийг эргүүлэн татаж байна.

***Хэлэлцэх асуудалдаа оръё. Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн анхны хэлэлцүүлгийг үргэлжлүүлэн явуулна.***

Дуламдоржийн Тогтохсүрэн гишүүн горимын санал хэлнэ.

**Д.Тогтохсүрэн**: Гишүүдийнхээ өглөөний амгаланг айлтгая. Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийг Их Хурал хэлэлцэж байгаа, хэлэлцэх эсэхээ шийдвэрлэсэн. Ээлжит бус чуулганаар анхны хэлэлцүүлэг хийгдээд явж байсан. Ардчилсан намын зүгээс 2 удаа завсарлага авсан. Энэ хууль ингээд хойшлогдсон байсан. Энэ чуулганы эхэн дээр Байнгын хорооны хурлаар хэлэлцээд Төрийн байгуулалтын байнгын хорооны хурлаар хэлэлцээд чуулганд оруулаад ирчихсэн байгаа. Тэгээд миний хэлэх гэж байгаа санал бол энэ хуулийг анхны хэлэлцүүлгийг дахин хийлгэхээр Байнгын хороонд буцааж өгөөч ээ гэж ингэж хүсэлт гаргах гэж байгаа юм. Сая энэ хуулийг анхны хэлэлцүүлэг хийгдсэнээс хойш 2 сарын хугацаа өнгөрсөн 8 сараас хойш. Тэгээд энэ хугацаанд бас ажлын дэд хэсэг, ажлын хэсгүүд дээр ярилцаад дахиж авч үзэх саналууд бас байгаа юм, нэгдүгээрт.

Хоёрдугаарт, сая Орон нутгийн сонгууль болсон. Аймаг, нийслэл, сум, дүүргийн иргэдийн төлөөлөгчдийн хурлын сонгууль болсон. Энэ сонгууль болсонтой холбоотойгоор бас цаашдаа энэ хууль маань энэ орон нутгийн харилцааг зохицуулдаг хамгийн суурь хууль учраас авч үзэх шаардлагатай асуудлууд байна. Тухайлбал улс төрчдөөс эхлээд энэ суманд хийгдэж байгаа энэ том улс төрчдөд үнэхээр хүндрэлтэй болсон, талцал хуваагдал бол тийм учраас энэ хуулийг Төрийн байгуулалтын байнгын хороонд анхны хэлэлцүүлэг хийхээр дахиж буцаагаад, ажлын дэд хэсэг, ажлын хэсэг дахиж ажиллаад бас Ардчилсан намын бүлгийнхэн өчигдөр хэлэлцүүлэг хийж байна. Тодорхой саналууд байгаа юм байна. Энэ саналууд дээр нь бас ярилцаад ингээд дахиад одоо анхны хэлэлцүүлэг хийгдсэний дараа чуулганаар оруулж хэлэлцүүлэх нь зүйтэй юм.

Нөгөө орон нутгийн сонгууль нь болчихсон учраас яарахгүйгээр нухацтай дахиж авч хэлэлцэх шаардлагатай байгаа учраас анхны хэлэлцүүлгийг дахин хийхээр Байнгын хороонд буцааж өгөөч ээ гэсэн горимын саналыг гаргаж байгаа юм аа. Гишүүд та бүгдийг энэ саналыг дэмжиж өгөхийг хүсье. Баярлалаа.

**Г.Занданшатар**: Ардчилсан намын бүлэг наймдугаар сарын хорин нэгний өдөр энэ хуулиар завсарлага авсан. Завсарлагын хугацаа дууссан. Завсарлагатай холбогдуулан бүлгийн дарга нар үг хэлсэн. Ардчилсан намын бүлгийн дарга үг хэлэх үү, санал нэг байгаа юу, дэмжиж байгаа юм байна. Байнгын хороодын санал, дүгнэлтийг сонссон байгаа.

Тогтохсүрэн даргын гаргасан горимын саналаар санал хураалт явуулна. Байнгын хороондоо буцаагаад дахиж хэлэлцээд ажлын хэсэг дээр ч гэсэн саналууд дахиж гарсан учраас ахиж хэлэлцье гэсэн ийм заалт байна.

Ингээд Тогтохсүрэн даргын горимын саналаар санал хураалт явуулъя.

Санал хураалт. Санал хураалтад 48 гишүүн оролцож, 37 гишүүн дэмжиж, 77.1 хувийн саналаар Тогтохсүрэн даргын гаргасан горимын санал дэмжигдлээ.

Энэ санал дэмжигдсэн учраас Уайнгын хороо, анхдугаар хэлэлцүүлгийг дахиж явуулна. Төрийн байгуулалтын байнгын хороонд шилжүүллээ.

Дараагийн асуудалд орно. Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх асуудлыг хэлэлцэнэ.

Хууль санаачлагчийн илтгэлийг Улсын Их Хурлын гишүүн Сандагийн Бямбацогт танилцуулна. Бямбацогт гишүүнийг индэрт урьж байна.

**С.Бямбацогт**: Улсын Их Хурлын дарга, эрхэм гишүүд ээ,

2020 оны 10 дугаар сарын 1-ний өдөр Улсын Их Хурлын гишүүн Аюурсайхан, Бямбацогт, Ганбат, Одонтуяа, Оюунчимэг, Тогтохсүрэн, Энхболд нарын нийт 7 гишүүн Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг боловсруулж Улсын Их Хуралд өргөн мэдүүлсэн. Улсын Их Хурал хоёр мянга хорин оны таван сарын арван гурваны өдөр Монгол Улсын Их Хурлын чуулганы хуралдааны дэгийн тухай хуулийг Монгол Улсын Үндсэн хуулийн нэмэлт, өөрчлөлт оруулсан өөрчлөлт болон шинэчлэн найруулсан Монгол Улсын Их Хурлын тухай хуультай нийцүүлж, шинэчлэн баталсан. Шинэчилэн баталсан дэгээр хоёр мянга хорин оны Улсын Их Хурлын анхдугаар чуулган болон ээлжит бус чуулганыг зохион байгуулж явуулахад дэгийн зарим зохицуулалтыг нэмж, тодруулах, нарийвчлах шаардлага тулгарсан юм.

Иймд Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төсөлд дараах одоо зохицуулалтыг тусгаж, Улсын Их Хурлын нэр бүхий 7 гишүүн санаачилж, Их Хурлаар хэлэлцүүлэх гэж байна.

Нэгдүгээрт нь Улсын Их Хурлын гишүүдийг нэн яаралтай, шаардлагатай асуудалтай танилцах боломжоор хангах үүднээс нэгдсэн хуралдааны ирцэд бүртгүүлэх цагийг есөн цагаас эхлүүлж, арван цагаас нэгдсэн хуралдааныг эхлүүлэх, товлосон асуудал ажлын цагт багтаан хэлэлцэж дуусаагүй бол хуралдаанд оролцсон гишүүдийн олонхын саналаар цагийг сунгаж болохтой холбогдуулан хуралдаан дуусах цагийн хувьд арван найман цаг болгож, хойшлуулах,

Хоёрдугаарт нь хууль санаачлагч, дараагийн ээлжит чуулганы хэлэлцэх асуудлын жагсаалтад оруулах саналаа ээлжит чуулган дуусахаас арав хоногийн өмнө Төрийн байгуулалтын байнгын хороонд хүргүүлэх, хэрэв заасан хугацаанд саналаа ирүүлээгүй бол тусгайлан өгсөн саналгүй тооцох.

Гуравдугаарт нь ээлжит чуулганаар хэлэлцэх асуудлын жагсаалтыг Улсын Их Хурлын тогтоолоор батлахдаа өргөн мэдүүлсэн төсөл болон батлах хугацааг нь хуульд тусгайлан заасан төслийг оруулах үндсэн зарчим баримталж Улсын Их Хуралд өргөн мэдүүлээгүй хууль, тогтоолын төслийг нэгдсэн хуралдаанд оролцсон гишүүдийн олонх дэмжсэн бол ээлжит чуулганаар хэлэлцэх асуудлын жагсаалт оруулахтай холбоотой зохицуулалтыг гишүүдийн тавьж байсан саналын дагуу бас оруулж ирж байгаа. Ээлжит чуулганаар хэлэлцэх асуудлын жагсаалтыг Улсын Их Хурлын тогтоолоор баталж, тогтоол хэлэлцэх дарааллыг одоо зөвлөлийн саналыг харгалзан Улсын Их Хурлын дарга сар бүр захирамжаар баталж байх. Уг захирамжийг үндэслэн холбогдох Байнгын хороо хэлэлцэх асуудлын цагалбар төлөвлөгөөг өөрсдөө баталж байх ийм дотооддоо мөрдөх зохион байгуулалтын зохицуулалтыг оруулсан.

Хуралдааны дэг зөрчсөн гишүүд тухайн асуудлыг хэлэлцэж дуустал хуралдаан даргалагчийн шаардлагаар танхимаас орхин гарах хариуцлагын нэг төрөл. Үүнийг бас анх удаа бас хэрэглэсэн, үүн дээр бас тодорхой сайжруулах шаардлага байсан, үүнтэй холбоотойгоор энэ зохицуулалтыг сайжруулсан байгаа.

Ерөнхий сайд нэгдсэн хуралдаанд мэдээлэл хийх дэгийн зохицуулалт нэгдсэн хуралдаанд Ерөнхий сайд өөрөө мэдээлэл хийх үндсэн зарчмыг шинээр нэмсэн. Мөн хүндэтгэн үзэх шалтгаантай бол Ерөнхий сайдын мэдээллийг түүний томилсон Засгийн газрын гишүүн хийж болох ийм зохицуулалтыг бас оруулж өгч байгаа.

Ерөнхийлөгчийн хоригийг хүлээн авах эсэх асуудлаар санал хурааж дүнг танилцуулснаар, үндсэндээ тогтоол батлагдсанд тооцохоор. Үндсэн хуулийн цэцийн шийдвэр Үндсэн хуульд нийцсэн Цэцийн шийдвэртэй холбогдуулаад гишүүд асуулт асууж, үг хэлэхгүй байх иймэрхүү зохицуулалтуудыг оруулсан байгаа.

Улсын Их Хурлын дарга, эрхэм гишүүд ээ,

2020 оны 10 сарын 1-ний өдөр Улсын Их Хурлын гишүүн Аюурсайхан, Бямбацогт, Ганбат, Одонтуяа, Оюунчимэг, Тогтохсүрэн, Энхболд нарын өргөн мэдүүлсэн Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар**: Төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн Жамъянхорлоогийн Сүхбаатар танилцуулна. Индэрт хүрч байна.

**Ж.Сүхбаатар**: Улсын Их Хурлын дарга, эрхэм гишүүд ээ,

Улсын Их Хурлын гишүүн Бямбацогт нарын 7 гишүүнээс 2020 оны 10 дугаар сарын 1-ний өдөр Улсын Их Хуралд өргөн мэдүүлсэн Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх асуудлыг Төрийн байгуулалтын байнгын хороо хоёр мянга, хорин оны аравдугаар сарын хорины өдрийн хуралдаанаараа хэлэлцлээ. Улсын Их Хурлын үйл ажиллагааг зохицуулж буй Монгол Улсын Их Хурлын чуулганы хуралдааны дэгийн тухай хуулийн шинэчилсэн найруулгыг Монгол Улсын Үндсэн хуульд оруулсан нэмэлт, өөрчлөлт болон Монгол Улсын Их Хурлын тухай хуулийн шинэчилсэн найруулгад нийцүүлэн хоёр мянга хорин оны тавдугаар сарын арван гуравны өдөр баталж, дагаж мөрдөж байгаа бөгөөд Монгол Улсын Их Хурлын чуулганы хуралдааны дэгийн тухай хуулийг хэрэглэх явцад зарим зохицуулалтыг илүү тодорхой болгох, нарийвчлах практик хэрэгцээ, шаардлага үүссэн гэж үзэн хууль санаачлагч Монгол Улсын Их Хурлын чуулганы хуралдааны дэгийн тухай хуульд нэмж нэмэлт, өөрчлөлт оруулах тухай хуулийн төслийг боловсруулжээ.

Хуулийн төслийг Байнгын хорооны хуралдаанаар хэлэлцэх үед Улсын Их Хурлын гишүүн Мөнх-Оргил Ерөнхий сайдын мэдээллийг нэгдсэн хуралдаанд гүйцэтгэх засаглалын тэргүүний хувьд зөвхөн ерөнхий сайд мэдээлэл хийдэг байх, хэлэлцэж буй асуудлын ач холбогдлыг харгалзан гишүүний асуулт асуух, үг хэлэх хугацаатай холбоотой хуралдаан, даргалагчийн эрхийг нэмэгдүүлэх талаар, Улсын Их Хурлын гишүүн Сүхбаатар хуулийн төслийн анхны хэлэлцүүлгийг явуулах мэтгэлцээний зохицуулалтыг тодруулах, Улсын Их Хурлын гишүүний хариуцлагын хувьд хуралдаанд оролцох эрхийг хасах бус, санал хураалтад оролцох эрхийг хасах байдлаар зохицуулах нь зүйтэй талаар, Улсын Их Хурлын гишүүн Ганбаатар хуралдааныг үр дүнтэй явуулах үүднээс гишүүний асуулт асуух, хугацааг багасгаж, нэмэлт асуух, нэмэлт асуулт асуух хугацааг нэмэгдүүлэх нь ач холбогдолтой талаар, Улсын Их Хурлын гишүүн Баатарбилэг Ерөнхий сайдын мэдээлэлтэй холбогдуулан зөвхөн Улсын Их Хурал дахь цөөнхийн гишүүдээс тавьсан асуултад хариулахаас гадна бусад гишүүд асуулт асууж, хариулт авдаг байх талаар, Улсын Их Хурлын гишүүн Нямбаатар Улсын Их Хуралд дэгээ өөрөө тогтоогддог байх нь зүйтэй бөгөөд дотоод зохион байгуулалтын асуудал хариуцсан Байнгын хороотой байх нь ач холбогдолтой талаар, Монгол Улсын Үндсэн хуулийн цэцийн дүгнэлтийг хэлэлцэх зохицуулалтыг илүү боловсронгуй болгох талаар тус тус асуулт асууж, үг хэлсэн болно.

Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн үзэл баримтлалыг хэлэлцэх эсэх асуудлыг Байнгын хорооны хуралдаанд оролцсон гишүүдийн олонх дэмжиж Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх асуудлаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар**: Хууль санаачлагч илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд бүртгүүлье ээ. Ганбаатар гишүүнээр тасаллаа. Эрхэм гишүүн Цэрэнпилийн Даваасүрэн асуулт асууна.

**Ц.Даваасүрэн**: Баярлалаа. Энэ өнгөрсөн хавар нөгөө сонгууль болохын өмнөхөн Дэгийн тухай хуульд өөрчлөлт оруулаад, тэгээд түүн дээр бид нар анхааралгүй хандчихсан юмнууд нэлээн гарсан юм байна билээ. Тэгээд тэр, тэрийгээ нэлээн залруулсан байх гэж би ингэж бодож байна. Тухайлбал, төсвийн хэлэлцүүлэг хийх явц, төсвийг чинь тусгай дэгээр хэлэлцүүлэг хийдэг. Одоо зарчмын зөрүүтэй гаргасан саналуудыг хөрөнгө оруулалтын саналуудыг бараг жагсаалтаар нь батлах тийм заалт орчихсон байсан юм, түүнийг зассан болов уу гэж. Одоо ер нь энэ хөрөнгө оруулалтын гаргаж байгаа саналуудыг нэг бүрчлэн хэлэлцэж байж ингэж явахгүй бол бөөнөөр нь гээд, одоо тэр жагсаалтыг гээд л ингээд л баталчих юм бол наадах чинь Байнгын хороон дээр, төсвийн хоёрдугаар хэлэлцүүлэг дээр болохгүй байгаа юм. Тэгэхээр үүнийг залруулсан болов уу гэж.

Сая бид нар төсвийн тодотгол хэлэлцэхэд бол тийм зөрчил гарсан. Тэгэхдээ бид нар нэг бүрчлэн бол одоо дуудаж танилцуулж ингэж баталсан. Цаашдаа үүнийг засахгүй бол бас болохгүй юм аа гэж. 9-ийг 10 цаг болгосон юм байна. Тэр бас зөв байх гэж би бодож байгаа юм. Яагаад гэвэл хөдөө орон нутгаас алс холоос ирчихсэн улсууд чинь бас бидэнтэй уулзах гэж хүсэлт тавьдаг, тэгээд чуулган эхлэхийн өмнө л хүлээж авдаг аа, тэгэхгүй одоо ингээд хүлээлгээд л суулгаад л чуулган тартал гээд л, орой зургаагаас хойш энэ тэр, тэр хол газраас ирсэн улсуудтай ч уулзвал хэцүү. Бас бидний нэг ажил бол бас энэ хөдөө орон нутгаас ер нь уулзах гээд ирж байгаа иргэдээ бас хүлээж авч уулзах чинь бас нэг ажил шүү дээ. Тийм учраас энэ зохицуулалт болбол бас буруу юм биш гэж.

Тэр нэг хөөж гаргах тухай юм байсан юм. Тэр ер нь хэрэглэхэд их боломжгүй зүйл юм байгаа юм. Би яагаад тэгж байна вэ гэвэл тухайлбал одоо Оюутолгой шиг ноцтой асуудал хэлэлцье, тэгээд нөгөө нэг эсэргүүцээд байгаа нөхрийг нь хөөж гаргачхаад батлаад байж болохгүй шүү дээ. Тийм учраас энэ заалт байж болохгүй байхгүй юу. Би энэ дээр болбол хатуу байр суурьтай байсан, цаашдаа ч байна, болохгүй. Нэг хүний одоо эрх мэдлээ хэтрүүлснээс болж тухайн одоо юу гэдэг юм тойргийн эрх ашгийг төлөөлж байгаа гишүүн тэр чухал хэлэлцэж байгаа асуудлаас бол одоо оролцох эрхийн асууж огт болохгүй. Энэ бол байж болохгүй зүйл. Энийг би бол одоо бүр бүрмөсөн байхгүй болгосон байх гэж бодож байна. Ер нь энэ өнгөрсөн арван жилийн хугацаанд энэ Их Хурал бол Засгийн газрынхаа гүйцэтгэх байгууллага болж хувирлаа. Намайг анх гишүүн болж байхад бид нар Засгийн газрын хууль зөрчсөн гишүүнийг орж ирж энд огцруулдаг байлаа. Хотоо огцруулах битгий хэл, томилох эрхээ байхгүй болгочихсон.

Төсөв хэлэлцэхэд бид нар бас одоо тойргийнхоо тодорхой саналууд иргэдийн гаргасан амин чухал асуудлуудыг болбол шийдвэрлэдэг байлаа. Одоо тэр эрх нь байхгүй болчихсон. Тэгээд энэ Их Хурлын гишүүний хамгийн гол эрх хууль санаачлах эрхийг хүртэл хязгаарлачихсан. Тодорхой асуудлаар хууль сонирхохыг нь бас байхгүй болгочихсон. Тэгэхдээ бид үүнийг өөрсдөө л хийж байгаа шүү дээ. Бид л хууль гаргаж байгаа болохоос биш Засгийн газрын гишүүд тэнд хууль гаргаад энийг хийгээгүй. Бид өөрөө өөрсдийгөө болбол ингэж одоо золигт гаргаж энэ арван хэдэн жил бол явж ирсэн. Тэгээд энэ Их Хурлаа бол одоо Засгийн газрын гүйцэтгэх байгууллага болгож хувиргасан. Ерөнхийлөгч, Засгийн газар хоёр нь данхайсан, хүчирхэг болсон. Тэгээд амьдрал сайжирч байна уу гэдгийг л одоо харъя. Одоо тэдэнд хүсээд байсан эрх мэдлийг нь бүгдийг нь өгсөн. Одоо ингээд дөрвөн жилийн дараа үнэхээр одоо Монгол орон өөр болох нь уу гэдгийг л харъя. Би бол тэр 1992 онд манай ахмадуудын бидэнд хийж үлдээсэн энэ Үндсэн хууль муу хууль байсан гэж би ерөөсөө боддоггүй, ерөөсөө боддоггүй. Одоо ингээд данхайсан том хүчирхэг гурван субъект гараад ирэхээр хоорондоо зөрчилдөөд явахгүй. Тэр тусмаа энэ ард түмний төлөөлөл болсон парламентын засаглал буюу ард түмэн төрийн эрхийг биднээр дамжуулж барина гэсэн энэ зүйлийг бол бид нар өнгөрсөн арван хэдэн жилийн хугацаанд бол сулрууллаа.

**Г.Занданшатар**: Даваасүрэн гишүүн нэмэлт 1 минут.

**Ц.Даваасүрэн**: Тэгэхээр бид нар энэ ард түмний эрхийг авч сонгогдчихоод энэ байгууллагаа хүндэтгэдэг энэ байгууллагаа бэхжүүлдэг баймаар байна аа, гишүүдээ. Их Хурлын гишүүний нэр хүндийг бас бид нар өндөрт авч явдаг баймаар байна. Зарим нь ёс суртахуунгүй үйлдлээс болоод энэ Их Хурлыг нийгэмд буруу танилцуулаад, тэгээд гар хөлийг нь тайрсаар байгаад ингээд хувцасгүй хүн шиг шалдан хүн шиг болгож хувиргалаа. Үүнийгээ одоо хэдүүлээ энэ дөрвөн жил засъя аа. Өөрчилье. Энэ парламентын засаглал гэдэг бол энэ хоёр том гүрний дунд байгаа Монгол оронд бол чухал зүйл шүү. Нэг хүнийг хүчирхэг болгож бид хэзээ ч болохгүй. Тэгэх юм бол бид нар нэг өдөр хэнд ч юм төрийнхөө эрхийг өгөөд хаашаа ч юм алдаж мэднэ. Тийм учраас энэ одоо өнгөрсөн үед гаргасан алдаагаа дахин давтахгүй энэ дөрвөн жилд явахыг л одоо би та бүгдээсээ хүсье.

**Г.Занданшатар**: Хууль санаачлагч Бямбацогт гишүүн, Аюурсайхан гишүүн хариулж болно.

**С.Бямбацогт:** Даваасүрэн гишүүний асуултад хариулъя. Төсвийн хэлэлцэхтэй холбоотой зохицуулалтууд бас маш нарийн тодорхой дэгээр суусан байгаа. Улсын Их Хурлын чуулганы хуралдааны дэгийн тухай хуулийн 68-72 дугаар зүйлүүдэд тодорхой суулгасан. Үүнийгээ сая өргөн барихдаа нэгбүрчлэн хэлэлцэхээр орчихсон байгаа. Тийм. Ингэж орж ирж байгаа. Ер нь төсөвтэй холбоод ярихад Монгол Улсын Үндсэн хуулийн нэмэлт, өөрчлөлтөөр 25.1.7-д төсвийн зарлагын хэмжээг нэмэгдүүлж үл болно. Төсвийн алдагдлыг нэмэгдүүлэхгүй байх ёстой гэж Үндсэн хуульд орсон. Засгийн газрыг өргөн барьсан. Үүнтэй холбоотойгоор Улсын Их Хурлын гишүүдийн одоо бас яг төсөв дээр тодорхой эрхүүд нь бол хязгаарлагдаж байгаа. Гэхдээ нөгөө талдаа бол 25.1.7-д Монгол Улсын хөгжлийн бодлого тогтвортой байна гэж Үндсэн хуульд орсон. Монгол Улсын одоо урт хугацааны хөгжлийн бодлогод нийцүүлсэн төсөв, төлөвлөгөө, үндсэн чиглэл, Засгийн газрын үйл ажиллагааны мөрийн хөтөлбөрт мөнгөний бодлого байх ёстой гэж орсон байгаа. Үүгээрээ үндсэндээ бол Улсын Их Хурал төрийн бодлого тодорхойлох, хууль тогтоох дээд байгууллагын хувьд энэ үндсэн чиглэлээрээ, төлөвлөгөөгөөр Монгол Улсыг хөгжүүлэх таван жилийн үндсэн чиглэл, жилийн төлөвлөгөө, Засгийн газрын үйл ажиллагааны хөтөлбөрийг батлахдаа бид нар одоо маш одоо тодорхой баталж, үүнийг хэрэгжүүлэхийн тулд тэр хөгжлийн бодлогод нийцсэн төсвийг Улсын Их Хуралд Засгийн газар өргөн мэдүүлдэг байх ёстой. Өнөөдөр бол төсвийн төлөвлөлт гэдэг зүйл байхгүй болчихсон. Үндсэндээ бол ерөөсөө төсөв дээр л бүх бодлого яваад байгаа. Бид нар үүнийг Үндсэн хуулиар зассан байгаа юм.

Үндсэндээ Монгол Улсын Хөгжлийн бодлого, төрийн бодлогод нийцсэн төсвийг Улсын Их Хуралд оруулж ирдэг байх. Тэр бодлогыг нь Улсын Их Хурал тодорхойлдог байхаар ингэж бас зохицуулалтууд орсон. Үүнийгээ бид нар харин хэрэгжүүлэх тал дээр гишүүд маань илүү санаачлагатай, илүү бас анхааралтай ажиллах ёстой байх аа.

Хөөж гаргах гэдэг зохицуулалт бол тэр нь 2007 онд Улсын Их Хурлын чуулганы хуралдааны дэгийн тухай хуульд бол заалт байсан. Сануулах, сануулга авсан гишүүнийг дахин зөрчил гаргах юм бол хуралдаанаас гаргах, Улсын Их Хурлын хуралдаанд асуух асуулт, үг хэлэх эрхийг нь хасах гэсэн ийм заалт байсан. 2020 оны 5 сард өргөн мэдүүлсэн хууль дээр сануулах, хуралдаанд үг хэлэх эрхийг хасах, хуралдаанд оролцох эрхийг хасах гэсэн ийм заалт бас хэвээрээ орж ирсэн. Үүнийг сая зохицуулалтаараа, сануулах хуралдаанд үг хэлэх эрхийг хасах, хуралдааны танхимыг орхин гаргахыг үүрэг болгох, хуралдаанд оролцох эрхийг хасах гэж одоо бас илүү нарийвчилж орж ирж байгаа. Албадан гаргах гэдэг заалт байхгүй. Хуралдаанд оролцох эрхийг хасах гэж байсан, Хуралдаанд оролцох тийм үү? Ийм байсныг одоо бид нар ийм ийм байдлаар зохицуулж байгаа. Үүнийг тэгээд та бүхэн бас ер нь бол хуралдаанд оролцохдоо бас шат, шаттай, хариуцлагын тогтолцоогоо бид нар тийм үү? Их Хурлын гишүүний бас нэг үндсэн үүрэг байж байгаа. Их Хурлын гишүүн, нэгдүгээрт нь бусдыгаа хүндлэх ёстой, хоёрдугаарт нь хууль дүрэм, одоо тангараг өргөхтэй авхуулаад бид бас тийм хууль дүрмийг чандлан сахина аа. Улсын Их Хурлын чуулганы хуралдааны дэгийн тухай хууль болон дээрээс нь одоо ёс зүйн дүрмээ чандлан баримтална гэсэн ийм үүрэгтэй. Энэ үүргээ биелүүлэхгүй байгаа тохиолдолд одоо Улсын Их Хурлын гишүүд дээр хариуцлага тооцох ийм одоо тогтолцоо хуучин ч байсан, одоо ч байгаа. Олон улсын бас парламентуудын жишиг бас байдаг юм байна. Үүнийг гэхдээ бол урьд нь хэрэглэдэггүй байсан учраас жоохон асуудалтай байсан. Үүнийг илүү тодорхой нарийвчилж, одоо бас зохицуулж хэрэглэхээр ийм байдлаар бас оруулж ирсэн байгаа.

Засгийн газрын байгууллага боллоо гэдэг асуудал дээр төсөвтэй холбоотой болон зарим одоо хууль санаачлах асуудал дээр бол Их Хурлын гишүүдийн эрх хязгаарлагдсан. Ер нь бол 78 Ерөнхий сайдтай, Их Хурлын гишүүд нь яг л Ерөнхий сайд шиг ийм аашилдаг, авирладаг байсан бол тодорхой эрхүүдээ хязгаарлая, гэхдээ нөгөө талдаа хуулийн хэрэгжилтэд хяналт тавих, хяналт шалгалт явуулах төрийн бодлого хэрэгжиж байна уу, хуулийг засгийн газар зөв хэрэгжүүлж байна уу гэдэг дээр одоо Улсын Их Хурлын бүрэн эрх бол их хэмжээгээр нэмэгдэж байгаа. Энэ талдаа Их Хурлын гишүүн бол хууль санаачлах, хуулийн хэрэгжилт хяналт тавих, сонгогч ард түмнийг төлөөлөх гэсэн үндсэн гурван үүрэгтэй. Тэгэхээр бид одоо хуулийн хэрэгжилтэд хяналт тавих үүргээ бол өшөө одоо их нэмэгдүүлж Улсын Их Хурлын тухай хууль болон дэгийн тухай хуулиар өгсөн байгаа. Энэ талдаа бид их санаачилгатай ажиллах юм бол үндсэндээ Засгийн газар маань Улсын Их Хурлын баталсан хууль тогтоомж, бодлого шийдвэр хэрэгжүүлж байна уу, үгүй юу гэдэг.

**Г.Занданшатар**: Даваасүрэн гишүүн 1 минут.

**Ц.Даваасүрэн**: Үгүй би тэр одоо хяналтын чиг үүрэг нь нэмэгдсэн гэдэгт бол итгэхгүй байгаа юм аа. Уг нь бол яах вэ, бид нар дээр чинь нэг бас нэг тийм хяналт шалгалт явуулах нэг түр хороо олонхын саналаараа байгуулах Үндсэн хуульд нэг заалт орсон. Тэгэхдээ тэрийгээ хийхгүй байгаад байгаа байхгүй юу. Бид нар хяналт хэвээрээ л байгаа юм. Харин хамгийн том хяналт тавьдаг байсан юм чинь Засгийн газрын гишүүн хууль зөрчвөл бид нар дуудаж оруулж ирж байгаад энэ шийтгэдэг байсан байхгүй юу. Одоо байхгүй шүү дээ, одоо байхгүй.

Тийм учраас болбол энэ Их Хурлын нэг хяналт чиглэлийн чиг үүрэг нь өндөрсөөд ингэчихсэн юм бол байхгүй. Чи тэгж худлаа ярихгүй. Тийм учраас бол би Их Хурлаа дахин, дахин битгий ингэж сулруулаад бай л гэж хэлье. Энэ Их Хурал тэгээд төрийн эрх барих дээд байгууллага юм бол нэг байсан шиг, эцэг шиг нь ийм л байх ёстой. Тийм учраас тэр ёс зүйн алдаа гаргаад байгаа юмнуудыг бол одоо албадах хөөж гаргах, би түрүүн хэллээ шүү дээ. Ноцтой хууль дээр хөөж гаргаад байвал яах юм. Тэгээд тэр хүнийг оролцуулахгүй байгаад байвал яах юм. Тэгж болохгүй шүү дээ. Тэр хүн ямар ч арга хэмжээ.. ./хугацаа дуусав/.

**Г.Занданшатар**: Бямбацогт гишүүн асуултад хариулна.

**С.Бямбацогт**: Улсын Их Хурлын тухай хууль болон Улсын Их Хурлын чуулганы хуралдааны дэгийн тухай хуулийг гишүүд нь бас сайн уншмаар байгаа юм аа. Хуучин бол одоо асуулт тавих, асуулга тавих гэсэн ийм л үндсэн хоёр хяналтын чиг үүрэгтэй байсан. Одоо бол асуулга тавина. Асуулт тавина. Тайлан мэдээлэл, илтгэлийг сонсоно, тодорхой асуудлыг шалган судлах, санал дүгнэлт гаргах үүрэг бүхий түр хороо байгуулна. Мөн одоо бас 30 дугаар зүйлд заасан хянан шалгалт, түр хороо байгуулах, хууль тогтоомжийн хэрэглэгчийн үр дагаварт үнэлгээ хийх, Байнгын, дэд хороо, эрхлэх асуудлынхаа хүрээнд хяналт шалгалт хийх, нийтийн сонсгол хийх гээд үндсэндээ 8 чиглэлийн үндсэн хяналт шалгалтын бүрэн эрхтэй болсон. Урьд нь бол гуравхан байсан. Энэ 8 болсон байж байгаа. Дээрээс нь Улсын Их Хурлын чуулганы хуралдаан болон Байнгын хорооны хуралдаан дээр асуултад үнэн зөв хариулахгүй, худлаа мэдээлэл, буруу мэдээлэл өгөх юм бол холбогдох албан тушаалтанд Улсын Их Хурлаас хариуцлага тооцдог байх. Зөвхөн үнэн мэдээлэл өгөх үүрэгтэй гэж оруулсан байж байгаа. Энэ үүргээ бид нар шахаад шаардаад байх чинь явуулаад байх бололцоотой. Энэ заалтууд урьд нь байдаггүй байсан. Энэ одоо Их Хурлын тухай хуульд шинээр орсон. Энэ хэмжээгээрээ Их Хурлын хяналт шалгалтын одоо бүрэн эрх ихээхэн хэмжээнд нэмэгдэж, энэ заалтуудаа ашиглавал бид бүхэнд бас хуулийн хэрэгжилт нь хяналтаа тавиад байх бололцоотой.

**Г.Занданшатар**: Ер нь одоо бас Улсын Их Хурлын Тамгын газраас Төрийн байгуулалтын байнгын хороотой хамтраад Улсын Их Хурлын хяналт шалгалтын тухай хууль боловсруулагдаж байгаа. Хяналт шалгалтын хуулиар мөрдөн шалгах хяналт шалгалтын эрхийн асуудал ч гэсэн тэнд дотор ороод явж байгаа юм. Хяналт шалгалт нь түр хорооны хүрээнд.

Одоо эрхэм гишүүн Лхагвын Мөнхбаатар асуулт асууна.

**Л.Мөнхбаатар**: Дэгийн хуулийн төсөлтэй холбогдуулаад хоёр асуулт байна. Парламентын үйл ажиллагаанд бас их чухал асуудлыг хөндөж оруулж ирсэн байна. Энэ бол одоо парламентын мэтгэлцээний гэсэн энэ шинэ зохицуулалт оруулж ирж, үүнтэй холбоотой холбогдох заалтуудыг бас нэмж оруулж байгаа юм байна. За энэ чухал. Ер нь бол парламентын тогтолцоотой улс орнуудад байдаг нийтлэг жишээ л дээ. Ер нь парламент дээр аливаа үйл ажиллагаа явуулахад одоо илүү асуудлыг хэлэлцэхдээ, ийм мэтгэлцээний хэлбэрээр явуулах нь их чухал юм байгаа юм. Гэхдээ энэ дээр бас тодорхойгүй хоёр, гурван зүйл харагдаад байна. Хуулийн 39.1-д бол энэ Байнгын хороо хуулийн төслийн анхны хэлэлцүүлэг явуулахдаа хаалттай болон нээлттэй мэтгэлцээнийг явуулна гэсэн ийм заалт орсон. Гэхдээ энэ дотор ер нь мэдээж парламентад хууль санаачлагч болоод түүнийг санаачлагч бол төслөө хамгаална, мөн эсэргүүцэгч тал нь түүнийг одоо няцаадаг ч юм уу, ингээд энэ одоо олон хэлбэртэй байдаг. Энэ хэлбэрээрээ ингээд үйл ажиллагаагаа явуулах энэ процессууд нь яг тодорхойгүй байгаад байгаа юм. Ер нь одоо мэтгэлцээн гэдэг маань гэдэг яг ямар ойлголт байна? Бидний одоо өнөөдрийн явуулаад байгаа асуулт асуугаад хариулт авдаг энэ зүйлийг бол мэтгэлцээн гэж ойлгохгүй нь тодорхой. Тийм ээ. Ийм учраас мэтгэлцээн гэдэг ойлголтоо энэ дээр тодорхой бичмээр байна. Тэгэхгүй бол ганцхан өгүүлбэр байгаад байна л даа. Энд.

Хоёрдугаарт энд нь ямар дэг журмаар явах юм, ямар ч дэгээр явах юм. Ямар журмаар явах юм, хэн хэн оролцох юм. За энэ асуудлуудыг энд нь оруулах ёстой. Нөгөөтэйгүүр, үүнийг бол ямар нэгэн Байнгын хороо юм уу, Их Хурлын тогтоолоор баталж болохгүй. Ер нь энэ мэтгэлцээн гэдэг маань парламентын хууль тогтоох үйл ажиллагааны нэг хэсэг учраас үүнийг хуульчлах ёстой. Энэ дэгийнхээ хуульд оруулах ёстой. Тийм учраас үүнийг их тодорхой болгож оруулах нь зүйтэй. Тийм учраас энэ дээр бол тодорхой бас хариултуудыг өгөөч ээ гэж хэлэх байна.

Гуравдугаарт, энэ мэтгэлцээнийг зөвхөн хуулийн төслөөр явуулахыг заачихаад байна. Энэ бол тодорхой, тодорхой бодлогын шинжтэй олон асуудлуудаар мэтгэлцээн явуулж болно, Улсын Их Хурлын бусад шийдвэрүүд байдаг. Тийм ээ, за одоо Засгийн газраас эдийн засгийн өсөлтийг дэмжих тухай гээд тогтоол оруулаад ирлээ гэхэд тэнд нь мэтгэлцээн явах ёстой шүү дээ, явах ёстой гээд энэ мэтчилэн энэ зүйлүүдийг нь бас нэмж оруулж ирэх ёстой гэж би бодож байна.

Дараа нь энэ дэг зөрчсөн гишүүнд хариуцлага оногдуулах асуудал бас энд хөндөгдөж тавигдаж байгаа. Хуучнаар бол аа тухайн уралдааны үйл ажиллагаанд одоо саад учруулсан гишүүнийг тухайн хуралдаанд оролцох эрхийг нь л одоо хасдаг байсан, хуралдаан даргалагч хасдаг байсан. Одоо бол ингээд гурван гурван хуралдаанд оролцох эрхийг нь хасах ийм зүйл шинээр оруулж ирж байгаа юм байна. Гэхдээ энэ чинь болоогүйн хуралдаанд тэр хүн хүний эрхийг хасах, одоо тойргоо төлөөлж, үгээ хэлэх эрхийг нь хасах бол боломжгүй ээ. Хуучнаараа явбал яасан юм бэ гэж.

Хоёрдугаарт ер нь энэ асуудлыг ярих юм бол зөвхөн Байнгын хорооны хуралдаан даргалагч юм уу энэ асуудлыг шийдэж болохгүй шүү дээ. Сая бас нэг Байнгын хороо байгуулсан, сахилга хариуцлага, ёс зүйтэй холбоотой одоо Бат-Эрдэнэ гишүүний даргалж байгаа Байнгын хороо байгаа. Энэ Байнгын хороогоороо хэлэлцэх ёстой, хэрвээ гишүүнд 3 удаагийн хуралдаанд оролцох эрхийг нь хасна аа гэж үзэх юм бол. Түүнээс биш хуралдаан даргалагчийн, одоо өөрийн үзэмж тухайн үйлдлээс болоод ингээд байж болохгүй ээ гэж. Энэ бол тухайн Их Хурлын гишүүний одоо бүрэн эрхийг бол хязгаарлаж байна аа гэж үзэж байгаа. Ийм хоёр зүйлийг тодруулж асууя.

**Г.Занданшатар:** Сандагийн Бямбацогт гишүүн асуултад хариулна.

**С.Бямбацогт:** Мэтгэлцээнтэй холбоотой зохицуулалтуудыг бас нарийвчилж оруулж байгаа. Тэгээд хуучин бол Улсын Их Хурлын чуулганы хуралдаан болон Байнгын хорооны хуралдаан дээр сайдаас гадна дэд сайд, төрийн нарийн бичгийн дарга, газар, хэлтсийн дарга асуултад хариулдаг. Сайд нь одоо хариулахгүй, зөвхөн одоо газар, хэлтсийн дарга хариулчих гээд ийм байдлаар ханддаг байсан бол одоо зөвхөн сайд өөрөө хариулах ёстой. Сайд одоо хариулах бололцоогүй, хуралдаанд оролцох боломжгүй бол орлох сайд нь тийм үү, түүнийг орлох сайд нь одоо асуултад хариулах ёстой гэдэг байдлаар зохицуулалт орсон. Мөн одоо хуралдаан даргалагч шаардлагатай гэж үзвэл холбогдох одоо бусад албан тушаалтнуудаас гишүүдэд асуултад хариулуулах ийм одоо бас уян хатан дэгтэй болсон байж байгаа. Өөрөөр хэлбэл Их Хурлын өмнө зөвхөн сайд л одоо асуултад хариулна. Хуралдаан даргалагч зөвшөөрвөл, харин холбогдох бусад албан тушаалтан хариулна. Урьд нь үндсэндээ нэг газар, хэлтсийн дээр орж ирээд хариулаад сайд нь одоо тэр хариулна, энэ хариулна гээд суучихдаг байсан бол ийм байхгүй ээ гэдэг юм дэгтэй болсон.

Мөн хуралдаануудыг нээлттэй явуулна. Үндэсний аюулгүй байдалтай холбоотой, хувь хүний нууцтай холбоотой, төрийн нууцтай холбоотой асуудлууд дээр зайлшгүй шаардлагатай гэж үзвэл бас зарим хуралдаанууд хаалттай явж болох ийм одоо зохицуулалтыг уян хатан болгож оруулж ирж байгаа гэдгийг бас хэлье ээ.

Дэгтэй холбоотой асуудал дээр зөрчил гаргасан гишүүнд одоо хүлээлгэж байгаа хариуцлага нь бол тухайн одоо Байнгын болон дэд түр хорооны болон нэгдсэн хуралдаанд хамаарна. Ийм байдлаар орж байгаа, өөрөөр хэлэх юм бол бүрэн эрхээ одоо долоо хоногийн хугацаатай хаслаа гээд бүх чуулган, Байнгын хорооны хуралдаан, дэд хорооны хуралдаан бүгдээс нь одоо оролцуулахгүй гэдэг байсан бол одоо тухайн Байнгын хороо болон дэд хороотой холбоотой хуралдаанд оролцуулахгүй байхаар, эрхийг нь хасахаар ийм байдлаар зохицуулалт орж ирж байгаа. Гэхдээ урьд нь сануулахгүйгээр шууд одоо хаслаа гэдэг байсан бол одоо сануулна, холбогдох одоо юу гэдэг юм, эхнээс нь сануулах, хуралдаанд үг хэлэх эрхийг нь хасах, хуралдааны танхимыг орхин гаргахыг үүрэг болгох, хамгийн сүүлд нь хуралдаанд оролцох эрхийг хасах гээд ийм үе шаттай. Шууд хүндрүүлсэн хэлбэрийн шууд хаслаа гэхгүй ээ. Эхлээд сануулна аа, дэг зөрчиж байна шүү.

Хоёрдугаарт нь тийм үү, үг хэлэх эрхийг чинь хаслаа шүү гэдгээ хэлнэ. Гуравдугаарт нь танхимыг одоо орхин гаргахыг үүрэг болгоно. Дөрөвдүгээрт нь бүр одоо болохгүй бол хуралдаанд оролцох эрхийг хасах гэсэн ийм одоо уян хатан шат дараатайгаар арга хэмжээнүүд авахаар ийм зохицуулалтуудыг оруулсан байгаа гэдгээ бас хэлье ээ.

**Г.Занданшатар**: Мөнхбаатар гишүүн тодруулна, 1 минут.

**Л.Мөнхбаатар**: Энэ мэтгэлцээн гэдэг ойлголтоо л их тодорхой болгож энэ хуулийн төслөө тусгах нь зүйтэй гэж би үзээд байгаа юм. Одоогийн асуулт асуугаад, хариулт авч байгаа энэ зүйлийг мэтгэлцээн гэж үзэх юм уу? Сайд хариулна л гээд л сая хариулаад байна л даа. Хариултыг зөвхөн сайд хариулдаг болж байгаа гэж. Хуучин одоо дэд сайд, газрын дарга нар хариулдаг байснаа болиулаад ингэж байгаа гэж. Тэгэхээр мэтгэлцээн гэж яг юуг хэлж байгаа юм, ямар ойлголт юм? Мэдээж асуулт, хариултаасаа өөр юм болбол яг юу байх юм гэдгийг тодорхой болгоод, яг ямар журмаар яаж явах вэ гэдэг асуудлаа жаахан тодорхой болгоод оруулахгүй бол энэ заалт чинь өөрөө хэрэгжихгүй л нэг ийм нэг заалт болох гээд байна аа л гэж би хэлэх гээд байгаа юм.

Хоёрдугаарт нь энд бас нэг зүйл тодруулчихъя. Энэ хуулийн төслийг нөгөө эцсийн найруулга хийгээд Их Хурлын дарга сонссоны дараа баталдаг. Ингээд Бланкан дээр бууснаас хойш хорин дөрвөн цагийн дотор Ерөнхийлөгч Улсын Их Хурлын Тамгын газраас хүргүүлдэг ийм хуультай л даа, дэгтэй. Энэ хуулийн одоо хорин дөрвөн цаг гэдгийг хоёр өдөр болгосон юм байна аа. Энэ ажлын хоёр өдөр болгох зарчим, шаардлага нь бас юу байсан юм бол? Энэ 24 гэдэг чинь ажлын нэг өдөр гэсэн үг шүү дээ.

**Г.Занданшатар:** Бямбацогт гишүүн асуултад хариулна.

**С.Бямбацогт:** Тэгэхээр хорин дөрвөн цаг болгосон шалтгаан бол тав дахь өдрийн одоо ажлын цаг дуусаж байхад хууль баталчих юм бол хорин дөрвөн цаг гэдэг маань хагас сайн өдөр багтаагаад амралтын өдөр тийм үү? Ерөнхийлөгч рүү ёсчлуулахаар хүргэх ийм асуудал болчхоод байсан. Тийм учраас хэрвээ тав дахь өдөр баталсан бол нэг дэх өдөр хүргэдэг байхаар хуульд нийцүүлэх үүднээс ийм зохицуулалт орсон. Их Хурлын гишүүд асуултаа дөрвөн минутад бас багтааж асуудаг. Шаардлагатай бол нэмэлт нэг минут асуудаг байсан бол одоо шаардлагатай бол нэмэлт одоо хоёр удаа асуулт асуух ийм эрхтэй болж байгаа. Үүгээрээ үндсэндээ бол тэр мэтгэлцээн гэдэг юм бол асуултад үнэн зөв хариулахгүй бол худлаа хариулбал хоёр удаа асууна, бүр шаардлагатай бол дахиад албан бичгээр хоёр хоногийн дотор асуултад яг бүрэн бодитой мэдээллийг өгөхийг албан холбогдох, холбогдох албан тушаалтанд үүрэг болгодог байхаар хуулийн зохицуулалтад орсон байгаа. Ингэж үндсэндээ бол Их Хурлын гишүүдийн асуулт асууж, хариулт авах, одоо мэтгэлцэх энэ бодлогын мэтгэлцээн өрнүүлэхийг бол өшөө илүү чанартай болгох ийм зохицуулалтууд дэгийн тухай хууль бас орсон байгаа.

Өөрөөр хэлэх юм бол хоёр удаа нэмэлт асууж асууж болох нь, бүр хангалтгүй гэж үзэх юм бол бичгээр одоо хариултыг авах бололцоотой болж байгаа юм.

**Г.Занданшатар**: Одоо эрхэм гишүүн Норовын Алтанхуяг асуулт асууна аа.

**Н.Алтанхуяг**: Өглөөний мэнд. Энэ шинэ хууль бол бас зарим юмыг нэлээн нарийвчилж тодруулах гэж гэсэн ийм хууль юм байна. Энэ таван сарын арван гурванд юм уу, хорин гурванд баталсан хууль. Тэгээд энэ дээр би чуулган эхлэхэд нэг юм хэлсэн. Энэ та нарын саналд орж байгаа юм шиг байна, тийм үү? Нөгөө нэг Улсын Их Хурлын гишүүн хууль санаачлахаар Байнгын хороон дээр унагаагаад алга болгодог байсныг чуулган дээр авчирч байгаагаа. Би энд одоо баярлалаа гэж хэлье. Энэ зөв чиглэл рүүгээ явж байна. Миний зүгээр болгоомжилж байгаа нь хэдэн юм байна. Энэ оруулж байгаа өөрчлөлт чинь нэг тийм, та нар хэдүүлээ билээ, арван нэг, арван нэг дээр нэмэх нь нэг хоёр, арван дөрвөн нөхөрт зориулаад л хөөж гаргана, аятайхан бай, дуугүй бай гээд нэг иймэрхүү агуулгатай л надад сонсогдоод байх юм. Эсвэл би одоо хэтэрхий юмыг өөр дээрээ аваад байна уу. Хөөж байж гаргаад яах юм бэ? Хэдүүлхнээ бай. Тийм. Одоо тэгээд тэр нь тийм юмаар ноцолдож цаг бараад яах юм бэ? Энэ нэг арван дөрвөн амьтныг нэг хөөж гаргаад яадаг юм. Та нараас лав хөөгдөнө гэж байхгүй байх аа. Тэгэхээр иймэрхүү юмаа больчихооч ээ гэж би хүсэж байна.

Цагаа өглөө ест эхэлдэг арав болгодог чинь за тэгж байгаад дахиад нэг нартай өдөр арван нэг болгоно. Ингээд дампуурдаг юм аа, яах юм бэ. Сонгогчдын өмнө хэдүүлээ эх орныхоо төлөө зүтгэнэ, алаад өгнө гэж ирсэн юм чинь одоо энэ цагийг битгий арав болго л доо. Энэ бас л сулрахын шинж шүү. Ерөнхий сайд, би бол Даваасүрэн гишүүний хэлж байгаатай санал нэг байна. Тэгэхдээ бид нар засаг тал руу эрх мэдэл өгөөд байгааг ер нь бас зөв гэж байгаа юм. Яагаад гэхлээр одоо байгаа сонгуулийн тогтолцоо чинь бид хэд тойрог руугаа нэг баахан юм тавьдаг шүү дээ Их Хурал дээр. Түүнийг маш олон жил амссан учраас би одоо нүдээ аньж байгаа. Харин Ерөнхий сайд гуай өөрөө энд орж ирж мэдээлэл хийхийг битгий алга болго оо. Наадах чинь одоо олон хавар нэгэн дээ. Одоо ингээд л нэг ийм жишиг тогтонгуут. Тэгээд Ерөнхий сайд ажилтай, оронд нь тэр нөхөр тэгж мэдээлэл хийхийг бол тэгж орлохгүй шүү. Тийм учраас та нар минь энэ Ерөнхий сайд мэдээлэл хийх гэдгийг ер нь заавал өөрөөр нь хийлгэх ёстой. Энэ хууль дээр байна шүү дээ, энэ чинь бүр ингээд заачихсан, сар бүрийн нэг дэх, гурав дахь долоо хоногт тийм ээ, Ерөнхий сайдыг өөрийн биеэр мэдээлэл хийнэ. Тэрэнд нь энэ өгөөд саяын арван хэдэн нөхдүүд асуулт асууж, хариулт хэлнэ. Та нар орж давхар асуугаад хариулаад яах юм бэ? Та нар бүлгийнхээ хурлыг хоёр гурван удаа хийж яах гээд байгаа юм. Тэгэхээр энэ өмнөх заалтыг битгий өөрчлөөч ээ гэж байна.

Энэ Цэцийн шийдвэртэй холбоотой асуудлаар бол би Занданшатар даргатай заргатай л байгаа шүү дээ. Одоо энэ өөрчлөх гэж байгаадаа зориулаад миний эрхийг хасчихсан. Та нар ийм битгий хий л дээ. Одоо өөрөөр хэлбэл Цэцийн шийдвэр, Цэц Улсын Их Хурлын шийдвэр Үндсэн хуулийг зөрчөөгүй гэж үзэх юм бол бид нар энд оруулж ирээд сонсоод Улсын Их Хурлын гишүүн асуулт асуугаад, итгэмжлэгдсэн төлөөлөгч нь хариулаад шийдвэр гаргахгүй, хэлэлцүүлэг явуулахгүй дуусдаг энэ дэгийг одоо бүр асуулт ч асуухгүй болгож байгаа юм. Ингэж Цэцийг бас аялдан дагалдаад яах гээд байгаа юм. Цэц чинь бас зарим юман дээр бол хэтэрхий аялдан дагалдагч болчихсон байна лээ. Тийм учраас би та нарыг бас энэ заалтаа битгий өөрчлөөч ээ гэж ингэж хэлэх гэж байгаа юм аа,

Би чинь одоо санал дүгнэлт хоёрыг нийлүүлээд л хэлчихлээ. Тэгээд та бүхэн маань тунгааж үзээрэй, жаран хоёр, арван хэд гээд жаахан юм байгаа шүү дээ. Энэ хэдийг битгий ингэж ялгаж байгаа юм шиг биш, өшөө ам хамрыг нь боож байгаа юм шиг, хөөж гаргаж байгаа юм шиг ийм төслийг энэ заалтуудаасаа хасчихаач ээ гэж би хүсэж байна.

**Г.Занданшатар**: Бямбацогт гишүүн асуултад хариулна.

**С.Бямбацогт**: Энэ чуулганы хуралдааны дэгийн тухай хууль болон бусад одоо хууль зөрчвөл хуралдааны танхимаас гаргах гэдэг бас заалт маань хавар баталсан хууль болон хуучин хуульдаа их хатуу заалт. Тэгээд хэт ерөнхий байсан. Тийм учраас гишүүдийн гаргасан саналын дагуу одоо үе шаттай болгоод бас уян хатан болгох ийм одоо зохицуулалт орж ирж байгаа юм. Хатууруулж байгаа заалт ерөөсөө биш. Хэтэрхий хатуу, модон байсан бол энийг жоохон уян хатан болгож зөөллөж байгаа гэдгийг бас гишүүд маань ойлгожс үзээсэй гэж хүсэж байна. Шинээр биш хуучин байсан юм. Хоёр мянга долоон онд дэгийн хуульд байсан юм. Энэ заалтыг хэрэглэдэггүй байсан, хоёр мянга хорин онд орохдоо бас яг хуучнаар орчихсон юм. Гэхдээ нэг удаа хэрэглэсэн чинь хэт хатуу болчихсон байсан. Модон байсан. Тийм учраас бид нар уян хатан, үе шаттай болгож ингэж зөөллөж байгаа.

Ерөнхий сайдын мэдээллийг үнэхээр Ерөнхий сайд маань бас ажилтай, за дээрээс нь холбогдох сайд нь мэдээллээ өгөх юм бол одоо өшөө илүү бодитой, өшөө илүүтэй юм уу дэлгэрэнгүй, өшөө илүү хангалттай сайн мэдээлэл авах ийм боломжууд, бас тохиолдлууд гарч болох болзошгүй юм аа. Тэр тохиолдолд Ерөнхий сайд томилсон Засгийн газрын гишүүнээс хариулдаг байж болохоор ийм одоо зохицуулалт орж ирж байгаа.

Цэцийн шийдвэр дээр нэгэнтээ Улсын Их Хурлын баталсан хууль, тогтоол зөв гээд үзчихсэн байхад бид нар дахиж одоо Их Хурлын баталсан хуулийг Цэц зөв гээд яагаад үзчихэв ээ. Үндсэн хууль зөрчөөгүй байна, зөв байна аа гээд үзчихсэн ба үзчихсэн байхад бид яагаад зөв гэж үзсэн бэ гэж буцааж хэлэлцээд асуулт асуугаад одоо хариулт аваад байх нь шаардлагагүй юм аа. Хэрвээ Үндсэн хууль, Их Хурлын баталсан хууль, тогтоол нь Цэц Үндсэн хууль зөрчсөн байна аа гээд дүгнэлт гарсан тохиолдолд яагаад бидний шийдвэрийг Үндсэн хууль зөрчсөн байна аа гэсэн гэж асуулт асууж, хариулах бололцоо нь нээлттэй байж байгаа.

Зөв гэж үзсэн юман дээр нь бид нар заавал асуугаад хэлэлцээд одоо ярилцаад байх шаардлагагүй юм болов уу гэдэг үүднээс ийм зохицуулалтыг хийсэн. Хуралдаанаа илүү чанартай бас илүү одоо богино хугацаанд бас илүү олон асуудал хэлэлцдэг байх үүднээс тэгээд л одоо нэгэнтээ Их Хурал хэлэлцээд баталчихсан асуудлыг Цэц нь зөв байна аа гээд үзчихсэн байхад нь Цэц яагаад бид нарын баталсан юмыг зөв гээд үзэв гээд асуулт асуугаад, хариулт аваад байх нь бас дэмий юм болов уу гэдэг үүднээс шаардлагагүй юм болов уу гэдэг үүднээс л оруулж ирж байгаа юм. Гэхдээ гишүүд маань олонхын саналаараа шийднэ шүү дээ. Тийм ээ, хөндөгдөж байгаа заалтуудыг бол.

**Г.Занданшатар**: Хууль санаачлагч Аюурсайхан гишүүн нэмж хариулна.

**Т.Аюурсайхан**: Алтанхуяг гишүүний асуултад нэмж хариулъя. Энэ хуралдааны дэгтэй холбоотой, ялангуяа дэг зөрчвөл ямар хуулийн зохицуулалт байх вэ гэдэг дээр Улсын Их Хурлын чуулганы хуралдааны дэгийн тухай хуулиар бас зохицуулсаар ирсэн. Өмнө нь ч гэсэн ийм заалтууд байсан. Тэгээд сүүлд хоёр мянга хорин оны хавар дэгийн хуульд өөрчлөлт оруулахдаа ч гэсэн нэмж бас зарим зүйлүүдийг зохицуулсан байгаа. Бас гишүүд сонирхвол бусад улсуудын энэ дэгийн хуулийг яаж зохицуулж байна гэдэг бусад улсуудын зохицуулалтын судалгааг парламентын дэргэдэх судалгааны хүрээлэн дээр хийгдсэн байж байгаа. Энэ дээр танилцаж болно. Тэгээд ер нь бол хоёр мянга хорин оны ялангуяа энэ дэгийн өөрчлөлтийг бид бас ажлын хэсгийн хуралдааны протокол юмнуудыг нь татаж үзсэн. Тэгээд эндээс үзэхэд бол өмнө нь одоо та ч гэсэн маш сайн мэдэж байгаа гишүүнийг үг хэлж байхад шууд л тасалдаг байсан шүү дээ. Чиний хэлж байгаа үг таалагдахгүй байна, чамаар үг хэлүүлэхгүй гээд л одоо Ганбат дарга бол маш сайн мэдэж байгаа, шууд таслаад, таслаад л явдаг байсан. Тэнд ямар тохиолдолд яах вэ гээд нэгдүгээрт шат дараалсан. Хорин оны хаврын өөрчлөлтөөр бол ер нь тэр арга хэмжээг бол сануулаад сануулаад хүндрүүлээд зэрэг авах ийм боломжтой. Нөгөөдөх нь сануулгыг нь биелүүлэхгүй бол хүндрүүлээд хүндрүүлээд явчихдаг байсан бол үүнийг нь эхний удаад үг хэлэх эрхийг нь хязгаарлах, за ингээд нөхцөл байдал гаргасан зөрчилтэй нь уялдуулаад, тэрний дараа нь бол одоо тухайн асуудлыг хэлэлцэхэд оролцох эрхийг нь хасах гэдэг байдлаар өөрчилсөн байгаа.

Одоогийн хүчин төгөлдөр мөрдөж байгаа дээр бол хуралдаанд оролцох эрхийг нь хасахаар хугацааг нь зохицуулаагүй байгаа. Тэгээд энэ дээр яасан гэхлээр одоо бусад өмнөх парламентад ажилласан гишүүд маань бас энэ дээр ярьсан байна лээ. Хугацаатай болгоё оо гээд. Гэтэл энийг нь бас хуралдаан даргалагчийн мэдэлд нь үлдээе ээ. Тэр ямар нөхцөл байдал үүсэх юм билээ? Энэ үүссэн нөхцөл байдалтай нь уялдуулаад одоо хэд хоногийн хуралдаанд оролцох эсэхийг нь яаж хасах вэ гэдгийг нь эрхэнд нь үлдээсэн юм байна лээ. Бид болохлоор ярьж байгаад бас ямар ч хүн хурлыг удирдаж хурлын дарга болоо билээ. Энэ дээр ямар нэгэн тодорхой хугацаа байх ёстой гэж үзээд гурав хүртэлх хуралдаан дээр гэж зохицуулсан байгаа. Энэ зохицуулалтуудыг нь одоо хэрвээ хасах юм бол өмнөх хуулийн заалтууд бас үйлчилнэ гэсэн үг шүү дээ. Одоо явсаар ирсэн. Сая Бямбацогт гишүүн хариуллаа хоёр мянга долоон оноос үйлчилж байсан, хоёр мянга хорин онд бас өөрчлөлт оруулсан ийм асуудлууд байгаа. Тэгээд энэ бол зөвхөн нэг гишүүний эрх биш ээ, энэ бол нийт парламентын эрх. Үндсэн хуулийн хорин тавдугаар зүйл парламентын онцгой бүрэн эрх гэж байгаа, хэд хэдэн зүйлд заасан. Энд нь саад тотгор учруулдаг хэвийн үйл ажиллагааг алдагдуулдаг. Жишээлбэл таныг үг хэлж байхад таны үг хэлэх боломжийг чинь олддоггүй, таны сонгогчдын эрхэнд халддаг энэ хурлын хэвийн үйл ажиллагаа явуулах бусад гишүүдийн санал хураалгах эрхэнд халддаг үг хэлэх эрхэнд нь халддаг, тэгээд энэ парламентын хорин тавдугаар Үндсэн хуулиар заасан зүйл онцгой бүрэн эрх болон Улсын Их Хурлын тухай хуульд заасан онцгой бүрэн эрхэд хэнд ч халдаж болохгүй гэдэг эдгээрүүдийн л ерөөсөө л зөв зохистой харьцаа л юм байна лээ. Мэдээж гишүүдийн эрх байх ёстой. Гэхдээ парламентын бусад гишүүдийн эрх гэж хаана байх вэ? Тэгээд энэ дээр одоо аль болохоор гаргалгаатай, уян хатан ийм одоо бусад улсуудын бас туршлага нь одоо хатуудаа ч хатуу л юм байна лээ л дээ. Зөөлөндөө зөөлөн, гэхдээ өөрсдийнхөө бас онцлог зохицуулаад ийм байдлаар зохицуулсан байгаа өөрчлөлтийг.

**Г.Занданшатар**: Одоо эрхэм гишүүн Мөнхөөгийн. Оюунчимэг асуулт асууна.

**М.Оюунчимэг**: Би хуулийн төслийг санаачлагчдын нэг учраас нэг санал хэлэх гэсэн юм. Энэ нөгөө цагтай холбоотой асуудал дээр өнөөдөр бид түгжрэлийг метро бариад юм уу, одоо богино хугацаанд шинэ шинэ зам бариад шийдэж чадахгүй байгаа учраас энэ албан байгууллагуудын сургууль, цэцэрлэгүүдийн цагийн зохицуулалтаар ядахдаа бас нэг зохицуулалтын нэг нь байх болов уу гэж бодож байгаа. Дээрээс нь есөн цагт бүгд ажилдаа ирдгээрээ ирээд, гишүүдийн хувьд гэнэт орж ирсэн материалтай танилцах, шаардлагатай тохиолдолд шаардлагатай хүмүүсийг дуудаж уулзах цаг нэн хэрэгтэй байдаг. Өнөөдөр бид нар бол өдөр болгон маш их ачаалалтай ажиллаж байна шүү дээ. Бүх өдрүүдэд Байнгын хороо хэлэлцүүлгүүд, тэгээд шаардлагатай албан газруудад очиж ажиллах гээд Улсын Их Хурал хяналт шалгалтын үүргээ харин маш сайн биелүүлэх энэ шаардлага бол гарч байгаа гэж харж байгаа.

Ер нь энэ иргэдтэй уулзаж байхад туршлагатай мэргэжлийн хүмүүстэй уулзаж байхад Улсын Их Хурал хяналт шалгалтын үүргээ энэ Улсын Их Хурлаас гаргаж байгаа хууль тогтоомжийн хэрэгжилт дээрээ ер нь нэн анхаарч ажиллахгүй бол их хууль үйлдвэрлээд л гаргаад байдаг. Үнэхээр чухал чухал хууль гаргаад байгаа хэрнээ энэ нь нөгөө амьдрал дээрээ очоод хэрэгжихгүй, хөрсөн дээрээ бууж хүрч очих эзэндээ очихгүй байна аа. Тэгэхээр энэ хэрэгжилт дээр анхаараач хяналт шалгалтаа сайн тавиач гэдгийг иргэн бүр бүгд ярьж байна л даа. Тийм учраас бид нар одоо энэ гарч байгаа хуулийн хэрэгжилтийг нь хянах үүрэг дээр бол онцгойлон анхаарах хэрэгтэй байна. Тиймээс сая харин дэгийн тухай хууль дээр уг нь энэ хяналт шалгалттай холбоотой асуудлыг бас тодорхой оруулаад хийгээд явъя гэсэн санал байсан. Тэгэхдээ сая Их Хурлын дарга хэлж байна. Улсын Их Хурлын энэ хяналт шалгалтын тухай хуулийн төслийг оруулж ирэх гэж ажиллаж байгаа. Тэгээд энийг бол одоо нэн яаралтай оруулж ирээд хэрэгжүүлэх хэрэгтэй байна л даа. Яагаад гэвэл бид нарт хамгийн гол нь энэ хяналт шалгалттай холбоотой асуудал байгаа учраас энийг бид нар одоо Их Хурлын гишүүд маань нэн яаралтай анхаарч шийдэх нь чухал байна аа гэдгийг нэгд хэлэх гэсэн юм.

Хоёрт нь одоо яг энэ төсөв, төсвийн хөрөнгө оруулалт, төсвийн зарцуулалт, тухайн байгууллагын жилийн тайлан, улирлын тайлан гээд нэн чухал асуудлуудыг Улсын Их Хурлын Байнгын хороод чуулганаар хэлэлцэж байх үед энэ нэмэлт нэг минутын юм уу, дахиад одоо шаардлагатай тохиолдолд нэг минут нэмж авах гэдэг бас хангалтгүй байна л даа. Тэгэхээр сая гишүүдийн яриад байгаа тэр мэтгэлцээний тогтолцоог илүү боловсронгуй болгох асуудал бол их чухал байна. Яагаад гэвэл гишүүд нэг минут ингээд асуусан болдог, нөгөө хүн нь хариулсан болоод минут дуусчихдаг, тэгээд дахиад хурал даргалагчдад нэн шаардлагатай тохиолдолд дахиад нэг минут энийг тодруулъя гэхээр дэгээ зөрччих гээд байгаа энэ асуудал байгаад байна.

Тийм учраас бид нар дэгээ Улсын Их Хурал өөрөө тогтоогоод явчихдаг байх нь их чухал байна аа гэж би бас саналаа хэлье ээ гэж бодсон юм. Баярлалаа.

**Г.Занданшатар**: Би Улсын Их Хурлын тухай хуулиар ч гэсэн, Хууль тогтоомжийн тухай хуулиар дэгийг бол өөрчлөх хэрэг зөвхөн Улсын Их Хурлын гишүүд хадгалагдаж байгаа. Өөр субъект санаачлах эрхгүй. Парламентын хяналт шалгалтын тухай хуулийг дэлхийн бусад улсуудын туршлага, тухайлбал Герман улсын парламентын хяналт шалгалтын тухай хууль гэж байна. Засгийн газрын гишүүд, эрх бүхий албан тушаалтныг дуудаж хянан шалгах, мөрдөн шалгах асуулга тавих ийм тодорхой статустай энэ жишгээр хуулийн төсөл боловсруулагдаж байгаа. Есөн цагийн хувьд бол есөн цагаас чуулган эхлэх бол уул нь их оновчтой байгаа. Өглөөдөө их ажил амжуулдаг. Гэхдээ нөгөө талаас Улсын Их Хурлын гишүүд хурал чуулгандаа бэлтгэх, иргэд сонгогчидтойгоо чуулганы өмнө уулзах, хурал чуулганд суух бол Улсын Их Хурлын гишүүний олон талт үүрэгт ажиллагааны зөвхөн нэг хэсэг нь учраас энэ олон ажил амжуулах шаардлагатай уялдуулаад ийм санал гаргаж байгаа юм байна аа гэж бид ойлгосон.

Бадмаанямбуугийн Бат-Эрдэнэ гишүүн асуулт асууна аа.

**Б.Бат-Эрдэнэ:** Дэгийн хуульд өөрчлөлт оруулах гэж байгаа юм байна. Манай Улсын Их Хурлын гишүүд санаачилсан байна. Тэгээд Их Хурлын гишүүд тал, талаас нь ярьж байгаад шийдэх байх аа гэж. Яах вэ, зарим хүмүүсүүд маань санал хэлж байна л даа. Их Хурлынхаа нэр хүндийг унагаад, Их Хурлынхаа хүчийг нэлээн сулруулаад байна аа гэж. Энэ маань явж явж одоо бид нар өөрсдөөсөө л шалтгаалж байгаа шүү дээ. Үе үеийн, Улсын Их Хурлын гишүүдийн нийтээрээ гэж хэлэхгүй л дээ. Зарим нэг одоо хүмсүүдийн хариуцлагагүй, ёс зүйгүй, хууль зөрчсөн ийм зарим нэг үйл ажиллагаанаас болоод л төрийн эрх барих дээд байгууллага энэ Улсын Их Хурлын чинь нэр хүнд унаад байгаа шүү дээ. Бид одоо тодорхой үг үсэг болгон нь хуулийн хариуцлага нэхсэн тангараг өргөдөг. Тийм ээ. Монгол Улсын Их Хурлын гишүүн би ард түмнийхээ элчийн хувьд нийт иргэн, улсын ашиг сонирхлыг эрхэмлэн, төрт ёс, түүх соёлынхоо, уламжлалыг хүндэтгэн Монгол Улсын Үндсэн хуулийг дээдлэн сахиж, авлига, ашиг сонирхлын зөрчлөөс ангид байж гишүүнийхээ үүргийг чин шударгаар биелүүлэхээ тангараглая. Миний бие энэ тангаргаасаа няцвал хуулийн хариуцлага хүлээнэ ээ гэж. Тэгэхээр үүнийгээ л одоо зөрчөөд байгаа учраас энэ чинь одоо Үндсэн хууль. Бид нар хуулийг дээдэлнэ сахина гэж байгаа юм. Тэгтэл хууль дэг нь тодорхой байж байхад хуралдаа ирдэггүй, хүний кноп дардаг, хүний картыг авдаг, хийдэг, цаашилбал ашиг сонирхлоос, ашиг сонирхлын зөрчилтэй холбоотой юманд оролцдог. Өөрсдийнхөө пүүс компанид зориулсан хууль бодлого гаргадаг, төр ард түмний нэр барьж авсан зээл бондоос авдаг. Тэгээд энэ нь одоо хууль хяналтын байгууллагаар яваад, зарим нь одоо хуулиар шийтгэгдээд ингээд явж байдаг. Тэгэхээр ийм юмнуудаас больчихоод л одоо энд ард түмнийг төлөөлөөд, их ард түмнийг төлөөлсөн бага ард түмэн энд одоо төрийн эрхийг барина. Иргэдийнхээ эрх мандатыг аваад энд ажиллаж байгаа бол энэ ажлаа л хийх юм бол бид нарт ямар ч асуудал гарахгүй байхгүй юу даа. Тэгээд одоо ингээд өнгөрсөн хойно нь гэдэг шиг одоо бид нар нэгэнт өнөөдөр одоо мөрдөгдөж байгаа хуулийнхаа хүрээнд л үйл ажиллагаагаа хариуцлагатай л явуулах хэрэгтэй байгаа юм.

Харьцангуй энэ хорин оны Улсын Их Хурлын сонгуулийн үр дүнгээр бүрэлдсэн Их Хурал би хариуцлагатай ажиллаж байна гэж бодож байгаа. Тийм ч учраас би энэ анхдугаар болоод ээлжит бус чуулганы энэ ирцтэй холбоотой асуудлыг би хуулийн дагуу нийтэд мэдээлэх ёстой. Одоо бол мэдээлээгүй байгаа. Гэхдээ би энэ Их Хурлын вайбер группүүдээр, энэ бүлгүүдэд би бас одоо тавина гэж бодож байгаа. Зарим нэг хүмсүүд зарим нь шинэ сонгогдсон улсууд ч байгаа, зарим нь одоо хуучин Засгийн газарт, Их Хуралд хариуцлагатай ажил хийж байсан хүмсүүд ч бий. Нэг хоёр минутаас эхлээд одоо хуралд хоцорч байгаа улсууд бий шүү. Үүнийгээ, одоо дүгнэх хэрэгтэй. Бид нар бага боловч ийм зүйлээс одоо эхлэх ёстой. Хэзээ арван цагтаа хурал эхэлдэг байлаа. Арван цагаас чуулган хуралддаг байлаа шүү дээ. Тэгэхэд ингээд л арван нэгэн цаг хүртэл, арван нэг хагас хүртэл хүлээгээд л байдаг, хүлээгээд л байдаг л одоо иймэрхүү байдалтай байсан. Тэгээд өнөөдөр энэ чинь өөрчлөгдөөд есөн цагаас одоо бид нар бол харьцангуй есөн цагтаа хурлаа хийж чадаж байгаа.

Тэгэхээр энэ бол одоо мянга нэгээс эхэлдэг учраас хамгийн эхлээд л одоо хурал ном, ер нь одоо Их Хурлын чуулганд төдийгүй Байнгын хороо, одоо ажлын хэсгийн хуралдаан, энэ чинь Улсын Их Хурлын үйл ажиллагаанд чинь одоо гол ажил нь хурал шүү дээ. Энэ хурлаа цаг нартай хийдэг, хариуцлагатай оролцдог болоод л эхэлвэл цаад талынх нь нөгөө авлигал хээл хахууль, ашиг сонирхол, элдвийн хувийн сонирхолтой холбоотой асуудлаас ангид байж чадна аа л гэсэн үг шүү дээ. Ингэвэл ерөөсөө одоо маш богино хугацаанд . . . /хугацаа дуусав/.

**Г.Занданшатар**: Бадмаанямбуугийн Бат-Эрдэнэ гишүүнд нэмэлт 1 минут.

**Б.Бат-Эрдэнэ**: Тэгэхээр бол энэ нэг тогтсон жишгээ бид нар алдаж болохгүй ээ. Хуульд өөрчлөлт ордог юм байна, гэлээ гэхдээ үүнийгээ ягштал баримталж байх нь зөв зүйтэй байх аа. Нөгөө талынх нь юм бол энэ дэг зөрчигчдөд хүлээлгэх хариуцлагатай холбоотой юм байгаа юм. Тэгэхээр үүнийгээ сайн бодож байж үзэхгүй бол хэрвээ бусад улс орнуудын парламент гаргадаг, танхимаас гаргадаг байвал энэ чинь тусгай алба байгуулахгүй бол энэ чинь бүтэхгүй ажил шүү дээ. Тийм учраас үүнийгээ эргэж харж үзсэн нь дээр байх аа. Энэ өмнө нь одоо батлагдаад хэрэгжээд ирсэн ийм хууль байгаа учраас энийг анхаарч үзэх хэрэгтэй. Энэ Оюутолгойтой холбоотой асуудлаар би энэ чуулганы индрийн хажууд би сууж байсан шүү дээ. Тэгээд одоо энэ батлагдах хуулиар би хамгийн түрүүнд . . . /хугацаа дуусав/.

**Г.Занданшатар**: Одоо эрхэм гишүүн Жадамбын Бат-Эрдэнэ асуулт асууна.

**Ж.Бат-Эрдэнэ**: Энэ дэг зөрчигчдөд хариуцлага тооцох асуудлуудыг жоохон бөөрөнхийлөөд яваад байна, үүнийг дахиад ярих нь зүйтэй байх аа. Энэ асуудлын логик нь ерөнхийдөө сөрөг хүчин рүүгээ хандсан зүйл болж хувирах гээд байна л даа. Тэгэхээр үүний цаад талд бид нар Улсын Их Хурлын гишүүн, тэр тусмаа одоо ард иргэдийнхээ төлөөлөл болсон энэ төлөөллийн зарчмыг, төлөөллийн одоо үгээ хэлэх, бодол саналыг ард иргэдийнхээ саналыг илэрхийлэх энэ нөхцөл байдлыг л хаах тал руугаа л бид нар орж байгаа шүү. Тэгэхээр үүнийгээ бодитойгоор эргэж нэг хараач. Сая тэгээд бөөрөнхийлээд байх шинжтэй болоод явчихлаа. Үүнийг ямар нэгэн байдлаар бид нар ард иргэдийнхээ үгийг хэлэх зүйлийг энд боодог, хаадаг ийм логик угаасаа байхгүй, байж болохгүй ээ.

Тийм болохоор бүрэн дүүрэн үгээ хэлдэг, бүрэн дүүрэн өөрсдийгөө илэрхийлдэг ийм боломж бололцоо юмаа нэгдүгээрт олох хэрэгтэй. Хоёрдугаарт тэр Ерөнхий сайдын мэдээллийн цаг дээр өөр сайд орж ирж мэдээллээ хийнэ гэсэн асуудлуудыг болих хэрэгтэй байна. Бид Үндсэн хуулийнхаа дагуу Ерөнхий сайдад маш том эрхийг өгсөн. Кабинетаа өөрсдөө бүрдүүлээд бидний энэ Улсын Их Хурлын танхимаас баталсан мөрийн хөтөлбөрийг хэрэгжүүлэх ийм боломж бололцоог бид нар олгосон шүү дээ. Тэгэхээр ямар нэгэн байдлаар буцаад мөрийн хөтөлбөрийн хэрэгжилт тал дээр бид нар хяналт тавих ёстой. Үүний нэг илэрхийлэл нь Ерөнхий сайд энэ танхимд орж ирж бидэнд тодорхой хариултууд тодорхой цаг гаргаж өөрөө хүрч ирэх ёстой. Энэ бол маш том логик байгаа шүү.

Улсын Их Хурлын хяналтын системийн нэг тод илрэл нь энэ дээр байж байх ёстой шүү. Улс эх орны хэмжээнд хийгдэж байгаа ажлууд, орон нутгийн хэмжээнд хийгдэж байгаа ажлуудын болж байгаа, бүтэхгүй байгаа зүйлүүдийг жинхэнэ учрыг нь олох асуудал чинь бол энэ танхимд Ерөнхий сайдтай нүүр тулах асуудал байх ёстой шүү. Бид Үндсэн хууль ярьж байхад хэлж байсан шүү дээ. За нэг сайд гарч ирдэг, нөгөөдөх нь хаанаа юу хийхээ мэдэхгүй, тийшээ гараад том толгойлоод, ингээд тухайн салбарыг бужигнуулаад ингээд явчихдаг, өөрөө өөрийнхөө бодлоор, өөрөө өөрийнхөө саналаар ингээд асуудалд хандаад явчихдаг. Гэтэл тэрний цаана болбол төрийн алба гэдэг асуудал байж байна. Тэрний цаана том хариуцлага гэдэг асуудал байж байна. Тэрний цаана ард иргэдийн илэрхийлэл энүүгээр дамжиж мөрийн хөтөлбөр, Засгийн газрын мөрийн хөтөлбөрт тусгасан асуудлуудыг бид нар хянах ёстой шүү дээ. Ард иргэдийн өмнөөс бид нар энэ асуудлуудыг хянах гол механизм энд хэрэгжих ёстой юм байгаа юм. Тийм болохоор Ерөнхий сайдыг аа мэдээллийн ерөөсөө хэдхэн цаг байгаа шүү дээ. Энэ мэдээллийн цаг дээр Ерөнхий сайд өөрөө ирдэг байх гэсэн, энэ зарчмыг нь үлдээгээч ээ гэсэн ийм хоёр асуудал байна.

**Г.Занданшатар**: Бямбацогт гишүүн асуултанд хариулъя. Хууль санаачлагч.

**С.Бямбацогт:** Энэ дэгийн зохицуулалт түрүүн хэлсэн, хоёр мянга долоон онд Их Хурлын гишүүнд бас тодорхой хариуцлага аа хүлээлгэдэг байх, ийм дэгийн зохицуулалт хоёр мянга долоон онд байсан. Энэ зохицуулалт маань явсаар байгаад бас жоохон бүр ерөнхийдөө байсан, модон хатуу байсан учраас бид уян хатан, үе шаттай хөнгөнөөс, одоо хүндрүүлэх, тийм хэлбэртэй. Ингэхдээ яг тодорхой үйлдлүүдийг нь маш тодорхой зааж өгч байгаа юм аа. Ямар тохиолдолд хуралдаанаас гаргах вэ гэхээр гишүүн бусдад саад учруулсан, асуулт асуух үг хэлэхдээ бүдүүлэг үг хэллэг хэрэглэх, бусдыг доромжлох, нэр төрийг нь гутаах, гүтгэсэн шинжтэй үг хэлсэн бол одоо хуралдаан даргалагч түүнд урьдчилсан сануулах юм уу, тухайн өдрийн хуралдаанд үг хэлэх эрхийг хасна аа гэж аа. Сая бас Аюурсайхан дарга бас хэлсэн. Их Хурлын гишүүд ба тийм үү, бас бусад гишүүдийнхээ үг хэлэх эрхийг хүндэтгэх, санал бодлоо илэрхийлэх, энэ хэлэлцүүлэг оролцох эрхийг нь бас хангадаг байх ёстой. Тэгэхээр нэг гишүүний эрх нөгөө гишүүнийхээ эрхээр тийм үү хязгаарлагддаг байх ёстой. Энэ чинь бүгдээрээ ард түмнээ төлөөлсөн, төлөөлөөд сууж байгаа. Ингэхийн тулд одоо тийм ээ, хуралдааны үйл ажиллагааг хэвийн явуулахын тулд ийм дэг орж байгаа юм аа.

Мөн Үндсэн хуульд төрийн хуулийг одоо дээдлэн сахих нь бол үндсэн одоо зарчим, бидний үйл ажиллагаа, үндсэн зарчим байна аа. Мөн бид тангараг өргөхдөө төрийн хуулийг дээдлэн сахина гэж тангараг өргөдөг. Улсын Их Хурлын тухай хуульд Их Хурлын гишүүний одоо үндсэн эрх, үүрэг дотор нь бас байж байгаа шүү дээ. Энд 8.21-д Улсын Их Хурлаас баталсан гишүүний ёс зүйн дүрэм, хуралдааны дэгийг чанд сахин ажиллах үүрэгтэй. Энэ хууль.

Хоёрдугаарт нь чуулганы хуралдаанд үг хэлэхдээ бусдын нэр төр, алдар хүндэд халдахгүй байх үүрэгтэй. Энэ үүргүүдээ биелүүлэхгүй, энэ хуулийг зөрчөөд байвал, дээрээс нь Улсын Их Хурлын бусад гишүүнийхээ эрхийг хөндөөд байвал гэдэг агуулгаар орж байгаа. Хуучин байсан заалт, хуучин байсан заалтыг илүү одоо уян хатан, нээлттэй болгож байгаа болохоос биш бусдаар одоо юу гэдэг юм, зөвхөн цөөнхийн дуу хоолойг боймлон, боох гэж хийж байгаа гэж битгий ойлгооч ээ. Шинээр хийж байгаа гэж битгий ойлгооч ээ. Хуучин байсан заалтыг илүү уян хатан, илүү одоо тийм үү? Хийж байгааг бас та бүхэн бас зөв ойлгоосой гэдгийг бас хэлье.

Дэгийн тухай хуультай холбоотой судалгаа хийлгэсэн. Парламентын судалгааны байгууллагаар судалгаа хийлгэхэд олон зохицуулалтууд байдаг юм байна лээ. Гишүүдийн ирцийн мэдээг хэвлэн нийтлэх, хуралдааны тэмдэглэлээр шаардлага тавих, мөн гишүүдийг чуулган болон байнгын хуралдаанд ирэхгүй бол алба албадан ирүүлэх, сануулах болон нэрийг нь дуудах, донгодох, хатуу донгодох, албан ёсоор уучлалт гуйлгах. Гишүүний бүрэн эрхийн хугацааг эрхийг одоо түр хугацаагаар түдгэлзүүлэх, гишүүний бүрэн эрхийг хэсэгчлэн түдгэлзүүлэх, гишүүнийг эргүүлэн татах, гишүүнийг огцруулах гээд ийм одоо олон хариуцлагыг бусад улс орнуудын парламентаас хэрэглэдэг юм байна. Бид бол ийм одоо хатуу заалтууд хэрэглэхгүй байгаа.

Эндээс тодорхой саяын хэлдэг, одоо зүгээр зүх цөөхөн заалтууд, энэ бол бас олон улсаас тогтсон, энэ чуулганы хуралдаанд төрийн эрх барих төрийн бодлого тодорхойлох дээд байгууллагын үйл ажиллагааг хэвийн явуулах үүднээс энэ бас гишүүд маань өөрсдөө эрхээ эдэлэг, эрхээ эдлэхдээ, бас үүргээ биелүүлдэг байх ёстой. Ганцхан эрхтэй гэдэг дор биш бид нар бас үүрэгтэй шүү гэдгээ бас энэ сонгогчдын өмнө болон төр, ард түмэн хүлээсэн үүрэгтэй гэдгээ бас ойлгож ажиллах шаардлагатай. Энэ үүргээ биелүүлэхгүй бол гэдэг үүднээс л энэ асуудал орж ирж байгаа юм гэдэг өнцгөөс нь та бүгдийг бас хараасай гэж хүсэж байгаа юм аа.

Ерөнхий сайдын мэдээллийн талаар та бүхэн хэлэлцэх явцад нь зөвхөн Ерөнхий сайд өөрөө мэдээлэл хийдэг байхаар бас өөрчлөж болно оо. Энэ бол зайлшгүй тохиолдсон ийм уян хатан зохицуулалт байвал өшөө илүү одоо хэрэгтэй мэдээллийг салбарын асуудал хариуцсан сайдаас нь сонсвол бас хэрэгтэй байж магадгүй гэдэг үүднээс ийм уян хатан болгосон зохицуулалт оруулж ирсэн. Үүнийг анхдугаар хэлэлцүүлгийг явцад та бүхэн шийдэх бололцоотой гэж үзэж байна аа.

**Г.Занданшатар**: Жадамбын Бат-Эрдэнэ гишүүн 1 минут тодруулъя.

**Ж.Бат-Эрдэнэ**: Түрүүн бас нэг асуудал гарч байх шиг байсан даа. Хэрвээ үүнийг хэрэгжүүлэх юм бол хэн нэгэн нөгөө танхимаас гаргадаг, эсвэл буцаж танхим дээр орж ирэхэд нь үүдэн дээр нь хаагаад зогсож байдаг ийм механизм хэрэг болчих гээд байна шүү дээ. Үүнийгээ бид нар яах юм бэ? Тэнд чинь парламентын цагдаа гэж байх юм уу, гарыг нь мушгиж гаргах юм уу, энэ хэрэгжихгүй юм бий болчих гээд байгаа байхгүй юу даа. Тэрийг чинь хэн хөөж гаргах юм. Тэгээд буцаж орж ирэхэд, одоо Пүрэвдорж болоод түрүүн орж ирчихсэн л алхаж явсан даа. Тэгээд буцаад хэн хөөж гаргах юм? Тэгээд хэрэгжихгүй, ийм нэг асуудал гарах гээд байна. Үүнийг яах юм бэ? Бодолцоо ч бас тийм.

**Г.Занданшатар**: Бямбацогт гишүүн.

**С.Бямбацогт:** Энэ чуулганы хуралдааны дэгийн тухай хуулийн 18.1-ээс 7 заалтаар үндсэндээ бол зохицуулалт хийж байгаа. Эхлээд сануулна, үг хэлэх эрх олгохгүй ээ. Дараад нь үг хэлэх эрхийг хасна аа. Түүнийг хуралдааны танхимаас гаргахыг үүрэг болгоно, хуралдааны танхимыг орхин гарах үүрэгтэй. Энэ хуулиа биелүүлэхгүй бол 18.5-д заасан хариуцлагын хугацааг нэмэгдүүлэх үндэслэл болох хуралдаанаас гишүүнд сануулна аа. Гишүүн хуралдаанд орох эрхээ хасуулсан хугацаанд хуралдаанд оролцох эрхгүй ээ гэдэг байдлаар л зохицуулж байгаа. Бусдаар одоо хэн нэгэн заавал одоо яана гэсэн зохицуулалт л байхгүй. Гэхдээ үүрэгтэй, Их Хурлын гишүүн хэрвээ хуралдаанд оролцох эрхийг хассан бол өөрөө гаргах үүрэгтэй. Ийм хуультай. Хууль дээдлэх нь бол Их Хурлын гишүүн өөрийнх нь үндсэн үүрэг. Тэгээд хуулиа биелүүлэхгүй бол одоо тэгээд л Их Хурлын тухай хууль болоод өргөсөн тангаргаасаа няцсан гээд асуудал болох байх даа.

**Г.Занданшатар**: Пүрэвдорж гишүүн асуулт асууя.

**Б.Пүрэвдорж**: Магадгүй надаас болоод надад зориулж ийм хууль баталж байгаа юм байна. Тэгэхээр би нэг зүйлийг сануулъя л гэж бодож байна. Өнөөдөр цөөнхийгөө та нар хөөх тухай, гаргах тухай, үгийг нь хэлүүлэхгүй байх тухай хууль баталж байгаа. Тэгэхдээ юм эргэдэг ээ гэдгийг нэг сануулъя. Ардчилсан нам олонх болсон тохиолдолд энэ хуулийг чинь хамгийн түрүүн хүчингүй болгоно оо. Цөөнхийн үг хэлэх эрхийг нь нэмэгдүүлнэ. Эрх баригч нар таван минут үг хэлж байхад зургаан минут та нарыг үг хэлүүлдэг болгоно. Албан тушаалтнаас асуусан асуулт болгонд, цөөнхийн асуусан асуулт болгонд хариулдаг болгох ийм хуулийг л бид бүхэн батална аа гэдгийг хэлье.

Ер нь ардчилсан нийгэмд цөөнхийнхөө эрхийг хамгаалах нь хамгийн чухал асуудал байдаг. Цөөнхийн эрх хамгаалагдсан тэр нийгэмд л олонхын эрх баталгааждаг л байхгүй юу даа. Ийм зүй тогтолтой ийм нөхцөлд та бүхэн өнөөдөр ингээд олонхоороо, Энэ хэдхэн арван гуравхан гишүүний үгийг боомилох ийм л одоо хуулийг батлаад та нар явж байна. Та нар өнөөдөр энэ цөөнхийнхөө үгийг хаах зуураа цаанаа ЖДҮ, концесс, тендер бүх зүйлийг хулгайлдаг. Захын одоо Оюун-Эрдэнэ гэхэд хоёр тэрбум төгрөгийн хөшөө бариад, түүнийгээ 800 саяар барьчхаад\_ тэрбум хоёр зуун сая төгрөгийг нь хулгайлаад явж байгаа энэ хүмүүстэй яаж хариуцага тооцох юм. Наанаа гоё юм ярьдаг мөртөө цаанаа бүгдээрээ асуудалд холбогддог тэр хүмүүстэй яаж хариуцлага тооцох юм бэ гэдгээ хамгийн түрүүн бодох ёстой.

Нэг асуулт байна. Даргын зөвлөлөөр хэлэлцэх асуудлын жагсаалтыг баталдаг. Хэдхэн хүн эрхээ авдаг. Өөрөөр хэлбэл бид нар бүгдээрээ энэ иргэдээсээ сонгогдсон ийм гишүүд. Даргын зөвлөл эрхээ аваад тэр хэлэлцэх асуудлын жагсаалтыг баталдаг. Тэгээд энд орж ирээд өглөө хэлэлцэх асуудлын жагсаалтыг батлахтай холбоотой Их Хурлын гишүүд үг хэлэх эрхийг нь, урд өдөр нь өргөдөл бичиж байж авдаг болсон. Би одоо жишээ нь нэг жишээ хэлье. Улсын Их Хурлын дарга Г.Занданшатар танаа. Таны энэ өдрийн мэндийг мэдэхийн ялдамд захидал бичих завшаан тохиов. Миний бие Улсын Их Хурлын гишүүн Б.Пүрэвдорж хоёр мянга хорин оны найман сарын хорин наймны өдөр хэлэлцэх асуудлын дараалалд орсон Монгол Улсын Их Хурлын хоёр мянга хорин оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төсөлд горимын санал гаргах тул үг хэлэх зөвшөөрөл олгоно уу? Үгүй ээ, одоо бүр ийм гуйлга гуйж байж үг хэлдэг болсон, ийм дэг та нар баталчхаад явж байгаа шүү дээ. Үүнийгээ хэзээ засах юм. Би одоо зарчмын зөрүүтэй санал гаргах гэхээр яг энэ асуудал нь орж ирээгүй болохлоор болохгүй байна л даа. Иймэрхүү юмнуудаа болиул л даа. Хэтэрхий их эрх мэдлийг Засгийн газар руу авчхаад, энэ Их Хурлынхаа том, том энэ эрхүүдийг бүгдийг нь ингээд хаагаад, энэ парламентын ёст Монгол орныхоо энэ парламентынхаа, өөрсдийнхөө энэ боломжийн эрхийг ингээд хааж явж байгаа энэ асуудлыг яаж одоо шийдэх гэж байгаа юм бэ? Та нар ганцхан даргадаа долигноод. Монгол ардын намын дарга, Засгийн газрын тэргүүндээ долгиноод бүх эрх мэдлээ тийшээ өгсөн шүү дээ. Одоо тэгээд дээрээс нь Их Хурлынхаа эрх мэдлийг ингээд хасаад яваад байгаа юм.

Өөрсдийгөө л одоо энэ парламентын ёст Монгол орон гэдгийг хамгийн эн тэргүүнд бодож бүх асуудалд хандах ёстой шүү дээ.

**Г.Занданшатар**: Бямбацогт гишүүн асуултанд хариул.

**С.Бямбацогт:** Тэгэхээр гишүүд маань бас бага улс төржиж, бас бага мушгиж бас ярихыг л их хүсэж байгаа юм аа. Өнөөдөр бид нар оруулж ирж байгаа заалт биш ээ. Би түрүүн хэлсэн, хоёр мянга долоон онд баталсан Улсын Их Хурлын чуулганы хуралдааны дэгийн тухай хуулинд гишүүдэд хариуцлага тооцох заалт байсан. Хоёр мянга арван онд бас байсан. Гишүүд дэгийн тухай хуулийн арвын нэгийн нэг дээр сануулах, сануулга авсан гишүүнтэй дахин зөрчил гаргах юм бол хуралдаанаас асуулт асуух, үг хэлэх эрхийг нь хасах ийм заалтууд байсан. Энэ бүх улсын парламентад байдаг заалт. Энэ заалтыг хэрэглэдэггүй байсан. Үг хэлэх эрхийг нь хасдаг байсан, хуралдлаас гаргадаг, тийм үү? Энэ заалт хэрэглэдэггүй байсан. Нэг удаа хэрэглэсэн, үүнийг хэрэглэхдээ долоо хоног гээд ингэчихсэн. Сануулахгүй ингэчихсэн. Түүнтэй холбоотойгоор бид нар бол эхлээд сануулъя. Тодорхой хуралдаан бай, гурав хүртэл хуралдаан байя. Тухайн Байнгын хорооны хуралдаан, тухайн чуулганы хуралдаан байя, илүү уян хатан болгож, өөрөөр хэлэх юм бол яг Пүрэвдорж гишүүн дээр энэ хэрэглэсэн заалт нь хэтэрхий хатуу байна, модон байна, тийм учраас уян хатан болгоё гэж цөөнхөө хүндэтгэж тийм үү? Үндсэндээ Пүрэвдорж гишүүнд өшөө илүү одоо үг хэлэх, хуралдаанд оролцох боломжийг олгох гэж өөрчилж хөнгөлж байгаа заалт.

Гэтэл одоо анх удаа бид нар гаргаж ирээд л хатууруулж байгаа юм биш, одоо мушгиж яриад байдаг, ингэмээргүй байгаа юм аа. Үүнийг та бүхэн бас зөв ойлгоосой гэдгээ бас хэлье. За бас ярьж байна, одоо бид олонх болох юм бол гэж. Та бүхэн бас олонх байсан. Арван хоёроос арван зургаа онд олонх байхдаа хорин таван суудалтай Монгол ардын намыг бүлэггүй байлгаж байсан. Байнгын хороонд харьяалагдаггүй, огт байнгын хороонд харьяалагддагүй байсан, та бол хоёр, гурван Байнгын хороонд харьяалагдаж байгаа, завсарлага авах эрх бүгдийг нь хасаад хаячихсан байсан. За дээрээс нь одоо хүний кноп дардаг, хүний өмнөөс ирцээ бүрдүүлж саналыг нь өгдөг ийм байсан. Энэ бүгдийг бид нар зассан шүү дээ. Бүгдийг нь зассан. Үүнийг та бүхэн бас эргэж санах хэрэгтэй. Бас энэ чинь түүхтэй, бас сануулчихъя.

Хэлэлцэх асуудал дээр ач холбогдолгүй үг хэлж байна аа гэдэг дээр. Тэгээд энэ дээр 13.4-т, гишүүн энэ хуулийн 9.5-д заасан нэгдсэн хуралдаан хэлэлцэхээр тогтсон асуудлыг хойшлуулах, дарааллыг өөрчлөх, асуудал нэмэх горимын санал гаргах бол Улсын Их Хурлын даргад, нэгдсэн хуралдааны өмнөх өдрийн арван долоон цагаас үндэслэл бүхий саналаа бичгээр өгнө өө гэсэн байгаа. Өглөө ирдэг ирцээ бүрдүүлэх гэж нэлээн асуудал болдог. Ирц бүрдсэний дараа хэлэлцэх асуудлаар санал байна гээд 10 гишүүн үг аваад л зөвхөн хэлэлцэх асуудалтай холбоотой ч юм уу, холбоогүй ч юм уу, баахан юм ярьдаг. Тэгээд тэр чинь бүтэн хоёр цаг болдог. Тэгээд асуудал руу ордог. Тийм болохоор нэгэнтээ хэлэлцэх асуулал дээр үнэхээр чухал саналтай байгаа бол урьдчилаад ингээд хариуцлагатай байдаг байя аа. Гишүүд маань орж ирээд одоо юу гэдэг юм, хамар дор хагархай байна гээд, нэг дур дураараа ярьдаг байдлыг цэгцэлье, урьдчилж төлөвлөдөг зохион байгуулдаг, боддог, тэгж байж үгээ хэлдэг бай гэдэг үүднээс ийм хариуцлагатай холбоотой хариуцлагажуулах заалт орж байгаа юм.

Тэгэхгүй бол орж ирээд л ерөөсөө урд шөнө бороо орсон бол, урд чинь цас орсон бол, урьд шөнө осол гарсан бол энэ асуудал дээр анхаарахгүй байна, энэ дээр бид анхаарах ёстой гээд л. Ингээд л хэтэрхий одоо хаа хамаагүй юм ярьдаг. Үүнийг л одоо зохицуулсан зохицуулалтыг оруулж өгсөн юм байна. Бид бас нэг талдаа эрхээ эдэлж болно. Нөгөө талдаа үүргээ биелүүлэх ёстой. Баасанхүү гишүүн, Болд гишүүн гэдгээ та бүхэн бас хэлж байна. Тийм гишүүдээс бас болсон юм аа гэдгээ бас хэлье ээ. Баярлалаа.

**Г.Занданшатар:** Эрхэм гишүүн Сайнхүүгийн Ганбаатар асуулт асууна.

**С.Ганбаатар**: Манай Улсын Их Хурал ч тэгээд явж явж Ерөнхий сайдын нэг хуулийн хэлтэс л болж хувирлаа даа. Ийм тэнэг байдлыг ард түмэн зөвшөөрөх болов уу, үгүй болов уу. Бид нар өөрсдийгөө үл хүндэлж байна уу, хүндэлж байна уу хамаагүй, бид өөрсдийгөө сонгосон ард иргэдийг хүндэтгэх ёстой. Өнөөдөр Монголын ард түмэн биднийг сонгосон, Улсын Их Хурлын гишүүдийг сонгосон, бид гуйлга гуйж байж сонгогдсон, ажлыг нь хийж өгнө өө гэж амлаж гарч ирсэн. Тэгээд ажлаа хийлгэх үндсэн багаж болох Ерөнхий сайдыг бид томилдог, сонгодог. Түүнээс бусад сайдуудыг томилдоггүй юм шүү, сонгодоггүй. Тэгээд тэр одоо Засгийн газрын Ерөнхий сайдыг ард түмэн сонгодоггүй юм шүү дээ. Ерөнхийлөгчийг сонгодог, Улсын Их Хурлын гишүүнийг сонгодог. Тэгэхлээр энэ ард түмний эрх мэдэлд ингэж дураараа зуйрч найрч ингэж халддагаа одоо зогсоох ёстой.

Энэ дээр онцгойлж нэгдүгээр зүйл, 109.10-т байгаа Ерөнхий сайдын мэдээллийг нэгдсэн хуралдаанд Ерөнхий сайд өөрөө хийнэ. Хүндэтгэн үзэх шалтгаантай бол түүнийг томилсон Засгийн газрын гишүүн мэдээлэл хийж болно оо гэдэг. Энэ утгагүй зүйлийг үтэр түргэн засаад өгөөч ээ. Английн парламент тэр парла гэж, одоо энэ хэлэлцэх, ярих, мэтгэлцэх гэдэг энэ зүйл чинь гаднаас бид импортолж оруулж ирсэн зүйл. Парламент. Энэ зүйл чинь өөрийнхөө сонгож ажил хийлгэх гэж байгаа төсвийг нь батлаад, мөнгийг нь өгөөд, үүрэг даалгавар өгөөд, ажил хийлгэх гэж байгаа хүнтэйгээ мэтгэлцэж ярьж, шаардаж шахаж. Бүр энэ дээр бол бүр Ерөнхий сайдын мэтгэлцээний хэлэлцэх цаг гэж байдаг шүү дээ. Мэтгэлцээний хэлэлцэх цаг гэж байдаг. Цагийг нь сунгаад энэ дээр нэлээн дэлгэрэнгүй болгооч ээ. Субъектив битгий хандаарай. Өнөөдрийн Ерөнхий сайдын тухай би яриагүй шүү. Үе, үеийн Ерөнхий сайдын тухай ярьж байгаа. Үе үеийн парламент ийм байгаасай гэж ярьж байгаа шүү. Тэгэхлээр энэ 109.10-ыг одоо хууль санаачлагч маань анхаараад өөрчилж өгнө өө. Одоо горимын санал энэ дээр гарах ёстой гэж би байр сууриа илэрхийлж байна.

Хоёрдугаар зүйл. Улсын Их Хурлын гишүүн гуравхан эрхтэй шүү дээ. Мэдээлэл авна гэж байгаа. Одоо энэ олон төрийн өмчийн компаниудаас мэдээллээ яг бид авч байна уу, Сангийн яамнаас бид авч байна уу? Дандаа хуурдаг, за мэдээллээ дутуу авдаг. Ард түмэн очоод тэр төрийн өмчийн компаниудаас тендерийн мэдээлэл авна гэж, мөн ёстой залуучуудын хэлдгээр “харагдаач”. Ард түмнээ төлөөлж бид авч тэдэнд өгөх ёстой. Тэгэхлээр мэдээлэл авах, хууль тогтоох. Одоо хууль тогтоох эрх нь ч одоо багасаж байх шиг байна даа. Зайлуул. Тэгээд гуравдугаар эрх буюу одоо манайх зүгээр хянах гээд нэг гоё үгээр оруулчихсан. Яг нарийн яривал тэр барууныхаа үгэн дээр бол инвестгэйти гэж үг байгаа шүү. Павар гэж байгаа мөрдөн шалгах, араас нь бүр ингээд мөрдөөд шалгаад хянах тэр эрх бол маш өндөр том байх ёстой. Бид төсвийг нь баталдаг, хуулийг нь баталдаг, хэрэгжилт “ноль”. Тэнд хулгай хийж байна уу, Засгийн газрын тэр харьяа байгууллагууд, төрийн өмчийн компаниуд нь хулгайлж байна уу, идэж байна уу, ууж байна уу. Бид дүлий дүмбэ. Ард түмэн бидэнд итгэсэн. Тэгэхлээр энэ мөрдөн шалгах гэж яриад байгаа юм даа. Одоо тэр хянах шалгах ямар өөрийнхөө өмнөөс биш, ард иргэдийн өмнөөс хянадаг, хулгайгүй байх аа гэдгийг баталдаг зүйлээ энэ дээр түлхүү оруулмаар байна. Энэ дээр холбогдуулж хэлэхэд төсвийн тусгаар тогтнол гэж одоо их ярих болсон байна. Улсын Их Хурал төсөв хэлэлцэх эрхээ хасаад Сангийн яаманд өгч байгаа явдал биш шүү. Одоо дандаа тэгж ойлгоод байгаа. Сангийн яам дангаараа мэднэ. Сангийн яам биднээс илүү ухаантай. Биш ээ. Бие даасан хөндлөнгийн шинжээчийн дүгнэлт гаргаад дүгнэлтээ тойрч ярья аа гэдэг болохоос биш дур, дураараа дүгнэлтгүй, ярьж болохгүй ээ л гэсэн санаа юм байгаа юм. Анх. Одоо бүр сүүлдээ Сангийн яам.

**Г.Занданшатар**: Баярлалаа. Бямбацогт гишүүний асуултад хариулъя.

**С.Бямбацогт**: Сүүлийн асуултаас нь эхэлье гэж бодож байна. Хариулъя. Төсөвтэй холбоотой асуудал дээр бид хэдийгээр төсвийн зарлагыг нэмэгдүүлэхгүй байх, алдагдлыг нэмэгдүүлэхгүй байх гэж Үндсэн хуульд орсон ч гэсэн, нөгөө талдаа Улсын Их Хурал бол нөгөө төрийн бодлого тодорхойлох, Монгол Улсын хөгжлийн бодлого, Монгол Улсын урт хугацааны бодлого тийм үү? үүнийг тодорхойлох эрх нь бол өшөө илүү дэлгэрэнгүй болсон. Бид нар сая Монгол Улсыг хөгжүүлэх таван жилийн үндсэн чиглэл баталсан, Засгийн газрын үйл ажиллагааны хөтөлбөр баталсан. Яг үүнтэй холбоотойгоор бид нар Монгол Улсын Их Хурал, Монгол Улсыг хөгжүүлэх нэг жилийн төлөвлөгөөг батлах ёстой юм. Сая одоо хугацааны хувьд нөгөө шинэ Их Хурал байгуулагдаад, шинэ Засгийн газартай болсон учир жилийн төлөвлөгөөгүй төсөв орж ирсэн учраас төсөв маань одоо хэтэрхий бодлогогүй болоод ороод ирсэн байна.

Цаашдаа энэ алдаа бол давтагдахгүй. Яагаад гэвэл жилийн төлөвлөгөөг Улсын Их Хурал баталдаг баталж өгнө. Түүн дээрээ 21 аймагт ямар хөрөнгө оруулалтууд хийх вэ, эрүүл мэнд, боловсрол болон бусдад хөдөө аж ахуй гээд энэ салбаруудаа ямар хөрөнгө оруулалт, бүтээн байгуулалт ажил өрнүүлэх вэ, ямар бодлого хийж, хэрэгжүүлэх вэ гэдгээ Улсын Их Хурал нь Засгийн газрын үйл ажиллагааны мөрийн хөтөлбөр, Монгол Улсыг хөгжүүлэх таван жилийн үндсэн чиглэл, Монгол Улсын урт хугацааны хөгжлийн бодлого, алсын хараа 2050. Үүнтэй уялдуулж Улсын Их Хурал нь баталж өгөөд, тэр бодлогыг хэрэгжүүлэх төсвийг Сангийн яам нь Улсын Их Хуралд оруулж ирдэг байхаар. Өөрсдөө одоо юу гэдэг юм, Сангийн яам дур, дураараа зарим аймгийн хөрөнгө оруулалт нь их, зарим аймгийн хөрөнгө оруулалт нь бага, тийм үү? Заримд салбарт их, заримд нь бага, ийм орж ирэхгүй ээ. Ийм одоо зохицуулалт энэ удаад ийм асуудал үүссэн.

Цаашдаа энэ жилийн төлөвлөгөөг Улсын Их Хурал батлаад ирсэн тохиолдолд жилийн төлөвлөгөөг л хэрэгжүүлэх, өөрөөр хэлэх юм бол төрийн бодлого, хөгжлийн бодлого хэрэгжүүлэх төсвийг л Засгийн газар Улсын Их Хуралд оруулж ирдэг болно оо. Энэ удаад харин ийм боломж, бололцоо гараагүй учраас энэ төсөвтэй гишүүд маань шүүмжлэлтэй хандаж байгаа гэж ойлгож байгаа. Энэ бол хуулиар бид нар зохицуулчихсан байгаа. Энэ зохицуулалт маань сая нөгөө сонгууль болсонтой холбоотойгоор анх удаа хэрэглэж байгаа учраас хэрэглэгдэж чадаагүй. Жилийн төлөвлөгөө батлах ажлаа бид Улсын Их Хурал хийж чадаагүй учраас төлөвлөгөөгүй төсөв орж ирсэн.

Цаашдаа бол яг төлөвлөлт дээр суурилсан төсөв орж ирдэг болох ийм хуультай болчихсон байгаа. Хөгжлийн бодлого төлөвлөлтийн хуулиараа. Ийм байдлаар юмыг хэрэгжээд явчих бололцоотой. Их Хурлын хянан шалгах эрхтэй холбоотой, Их Хурал маань Засгийн газрын хуулийн хэлтэс болчихлоо гэж. Тийм биш ээ. Би бас түрүүн хэлсэн Улсын Их Хурлын тухай хуулийн гучин есдүгээр зүйлд 8 бүрэн эрх байж байгаа. Асуулга тавина, асуулга тавиад хариултаа авдаг. Асуулт тавина, тайлан мэдээлэл, илтгэлийг сонсоно. Дээрээс нь тодорхой асуудлыг шалгах, судлах, санал дүгнэлт гаргах үүрэг өгөх бүхий одоо түр хороо байгуулна. Дээрээс нь энэ 30 дугаар зүйлд заасан Хянан шалгах түр хороо бас байгуулах, дахиад бүр хянан шалгах, одоо мөрдөн шалгах үйл ажиллагаа явуулах, ийм түр хороо байгуулах. Хууль тогтоомжийн хэрэгжилт, үр дагаварт үнэлгээ хийх, мөн одоо Байнгын, дэд хороо эрхлэх асуудлынхаа хүрээнд юм уу, хяналт шалгалт хийх, нийтийн сонсгол зохион байгуулах гээд ийм хяналт шалгалтын бүрэн эрхүүд бидэнд байж байгаа. Энэ хүрээндээ бид нар асуултаа асууж болно. Бичгээр мэдээллийг авч болно. Тэгээд дээрээс нь хяналт шалгалтаа хийж болно. Эцэст нь хариуцлага тооцох эрх нь бидэнд байж байгаа. Энэ Засгийн газрыг огцруулахаас авахуулаад холбогдох албан тушаалтан чуулганы хуралдаан дээр, Байнгын хорооны хурал дээр худлаа мэдээлэл өгөх юм бол, буруу хариулах юм бол, хариулахаас татгалзах юм бол хариуцлага тооцох, одоо бүрэн эрх нь бидэнд бас байгаа. Энэ эрхээ Улсын Их Хурал хэрэгжүүлдэг байвал энэ төрийн эрх барих, хууль тогтоох дээд байгууллага гэсэн үндсэн үйл ажиллагаа маань хэрэгжүүлэх бололцоотой болох юм.

Бид нарын ганцхан нөгөө төсөвтэй холбоотой эрх мэдэл маань хязгаарлагдсантай холбоотой, сайдыг томилохтой холбоотой томилгоонд оролцохгүй болсонтой холбоотойгоор л үндсэндээ бидний эрх жаахан багаслаа гэж яриад байгаа. Тэгвэл нөгөө талдаа хяналт шалгалтын бүрэн эрх бол нэлээн нэмэгдсэн байгаа. Энэ дээр л гишүүд маань илүү бас анхаарч ажиллаасай гэдгийг бас хэлье ээ.

**Т.Аюурсайхан**: Сайнхүүгийн Ганбаатар гишүүн нэг минут тодруулъя.

**С.Ганбаатар**: Би өөрсөдтэйгөө болон өөртэйгөө холбоотой юм ярьсангүй шүү. Намайг сонгосон сонгогчидтой холбоотой юм ярьж байгаа шүү, Чинзориг сайд аа, гишүүн ээ. Би хэлэх үгээ таниар заалгахгүй. Тэгэхлээр миний яриад байгаа юм гэвэл энэ Ерөнхий сайд мэдээллээ нэгдсэн хуралдаанд өөрөө хийнэ гэдгийг. Энэ хүндэтгэн үзэх шалтгаантай бол түүнийг томилсон Засгийн газрын гишүүн мэдээлэл хийж болно гэдэг нэг л танил сонсогдоод байгаа юм даа. Оюу толгойн гэрээн дээр 27 заалт болно оо гэж заасан байдаг юм. Рио Тин То болно оо, ингэж магадгүй ээ. Хэрвээ хүндэтгэн үзэх шалтгаантай бол Монгол Улсыг би бүгдийг нь тэр чигт нь авна аа гэсэн заалтууд дандаа байгаад байдаг. Ийм хариуцлагын механизм байхгүйгээр байж болохгүй ээ. Тэгээд түрүүн хариуцлага ярилаа. Дараад нь огцруулж болно оо гээд. Огцортол нь тэгээд чимээгүй байхын оронд огцрохоос нь өмнө ажлаа сайжруулахын тулд энэ дээр хоорондоо парламент дээр ярьдаг мэтгэлцдэг.

**Т.Аюурсайхан**: Гишүүд асуулт асууж, хариулт авч дууслаа. Үг хэлэх гишүүд дэмжсэн, дэмжээгүй гурав гурав хүртэл. Ганбат гишүүнээр тасаллаа. Мөнх-Оргил гишүүн үг хэлье.

**Ц.Мөнх-Оргил**: Баярлалаа. Би Байнгын хороон дээр саналаа хэлсэн. Тэгээд хууль санаачлагчдад би хүсэлт тавьсан. Үүнийгээ түр хойшлуулаад, тэртээ, тэргүй Улсын Их Хурлын бүрэн эрхэд шинээр нэмэгдэж байгаа тэр хянан шалгах түр хороо гэж байгуулагдаж байгаа шүү дээ. Тэр хянан шалгах түр хороо байгуулагдаж байгаатай холбогдуулаад сая Занданшатар дарга ч гэсэн хэлж байна. Тусдаа хууль одоо боловсруулагдаж байгаа, Их Хурлаар батлагдана. Тэр ороод ирэхээр энэ дэгд дахиад зөндөө өөрчлөлт орно оо. Үүнтэйгээ хамт нэг мөсөн оруулаад ирээч ээ. Би энэ хууль дээр дэмжиж чадахгүй байгаа хэд хэдэн зүйл байгаа юм аа.

Нэгдүгээрт энэ Цэцийн дүгнэлт, Улсын Их Хурлын тухай хуулийг зөрчөөгүй байна гэсэн Цэцийн дүгнэлт, Үндсэн хуулийг Улсын Их Хурлаас баталсан хууль, бусад шийдвэр зөрчөөгүй байна аа гэсэн Үндсэн хуулийн цэцийн дүгнэлтийг ерөөсөө хэлэлцэх хэрэггүй, сонсоод гишүүд асуулт асуухгүй, үг хэлэхгүй дуусгачихъя гэдэгтэй би санал нийлэхгүй байгаа юм. Яагаад вэ. Яагаад вэ гэхээр, Цэц хэчнээн зөрчөөгүй гэж дүгнэлт гаргасан ч гэсэн, яагаад Цэц түүнийг зөрчөөгүй гэж байгаа юм бэ гэдэг үндэслэлийг нь бид нар нэгдүгээрт сонсоод түүнээс нь асуулт асууж, хариулт авах хэрэгтэй байгаа байхгүй юу. Ганцхан тэр Цэцэд очсон нөгөө төлөөлөгчөөсөө биш, өөрөө өөрсдөөсөө биш, Цэцээсээ асуумаар байгаа юм. Энэ дэгийн хуулийг ингэж янзалмаар байгаа юм. Яагаад гэхлээр нөгөө Цэц чинь Үндсэн хуультай холбоотой, бид нарын баталж байгаа гол, гол цөм асуудлуудаар дүгнэлт гаргаад байна шүү дээ. Тийм ээ. Тэгэхлээр зөрчсөн, зөрчөөгүй нь хамаагүй, Цэц яагаад тэгж үзэж байгаа юм бэ гэдгээ бид нар ухаж ярьж, Цэцтэйгээ ойлголцож, өөрсдөө нэгдсэн ойлголтод хүрч байж дараа, дараагийн хуулиа Үндсэн хууль зөрчихгүй гаргах бололцоо бүрдэж байгаа юм.

Тэгээд энэ Цэцийн дүгнэлтийг хэлэлцлээ гээд хэр их цаг хэмнэх юм? Энэ бол ерөөсөө зарчимд нийцэхгүй ээ. Цэцийн дүгнэлтийг бид нар заавал хэлэлцэж байх ёстой. Заавал асуулт асууж байх ёстой. Заавал хариулт авч байх ёстой. Протоколд үлдэж байх ёстой, тэгж байж энэ хууль тогтоомжоо нэг жигд баталдаг, нэг жигд хэрэглэдэг болно. Ерөнхий сайдын мэдээллийг би бас Байнгын хороон дээр танд хэлж байсан. Өмнө нь хуулийн төсөл боловсруулж байхад чинь ч гэсэн хэлсэн. Ерөнхий сайд мэдээллийнхээ цаг дээр заавал өөрөө ирж байх ёстой юм аа. Сард хоёрхон удаа шүү дээ, сард хоёрхон удаа. Тэгээд энэ чинь нөгөө парламентын бүгд найрамдах улс шүү дээ. Парламентын бүгд найрамдах улс, Ерөнхийлөгчийн засаглалтай улс биш. Бид нар төрийн эрх барих дээд байгууллага. Тэгэхлээр Ерөнхий сайд биднээс томилогдчихоод, ард түмнийг төлөөлж байгаа бидэн дээр долоо хоногт хоёр удаа ирээд асуултад хариулж байх нь зохино оо. Заавал одоо тэр англи шиг долоо хоногт нэг удаа, гурав дахь өдөр, үдээс хойш бүтэн тэгж Ерөнхий сайдыгаа махлахаа больё.

Хамгийн гол нь энэ хуулиар тогтоосон хугацаандаа ирээд хэчнээн хүндэтгэх, хүндэтгэн үзэх шалтгаантай байгаа бол хойшлуулж болно шүү дээ. Дараагийн долоо хоногт нь хойшлуулж болно. Ерөнхий сайд өөрөө ирж байх ёстой юм аа. Үүнийг та хүлээн зөвшөөрөх хэрэгтэй байх аа. Тэр арван цагийг буцаагаад ес болгосон. Та бид нар л өөрсдөө л хийсэн шүү дээ. Одоо буцаагаад арав болгоод яах юм бэ? Тэр есөөр нь үлдээгээд яваач ээ. Энэ саналуудыг тусгаж аваад, хуулиа татаж аваад, нэг мөсөн тэр Хянан шалгах түр хорооны асуудалтайгаа хамт оруулж ирвэл яасан юм бэ. Ийм саналтай байна.

**Т.Аюурсайхан**: Одоо Алтанхуяг гишүүн үг хэлнэ.

**Н.Алтанхуяг**: За ер нь ийм шүү дээ, хэн хэлчихэв ээ, сая. Ер нь ингээд жаран хоёр хүн байгаа юм чинь. Үүнийг нэг цөөнх болчихсон, нэг арван хэдэн нөхдүүдийг уг нь бол дураар нь дургиулмаар л юм байгаа юм шүү дээ. Ингэж байж л бид манай улс хөгжинө шүү. Ядаж парламент чинь парламент шиг парламент байга. Юунаас нь айх вэ дээ. Нэг арван хэдэн амьтан янз бүрийн юм хэлээд л биз, хийгээд л биз, асуугаа л биз, тодруулаа л биз. Тэр чинь ямар хувийнхаа юмыг яриад байгаа биш. Энэ улс орны хэмжээний асуудал дээр санаа оноо хэлээд байгаа юм шүү дээ. Тэгэхээр юм асуух гэхээр нь микрофоныг нь тасалж хаяад л, хөөж гаргаад л. Ингэж болохгүй дээ, Бямбацогт дарга аа. Энэ дээр та нар нэг жаахан тийм, жаран хоёр шиг царай гаргаач. Нэг л ойролцоо байгаа юм шиг ингээд л үхэн хатан ийм хачин муухай юмнууд хийгээд байх юм. Уужуухан байя, Монголын төр. Одоо түрүүн хэлсэн энэ ард түмний төлөөлөл болсон энэ жижиг төр бол жаахан уужимхан асуудалд уужуухан. Тэгээд үнэн зөвийг нь олсон, мэтгэлцсэн ийм нэг чөлөөтэй л ажилламаар байх юм.

Тэгэхээр энэ хааж боогоод байгаа янз бүрийн элдэв юм алга болгочих. Бямбацогт дарга их гоё гоё тайлбар хийх юм аа. Уулаасаа, өмнөх парламент дээр гарсан алдааг засаад явах нь дараачийн парламентын үүрэг шүү дээ. Ээ танай тэр нөхөр тэгж байсан учраас бид нар ингэж байгаа юм гэж ярьж ерөөсөө болохгүй. Тэгэхээр өмнө нь одоо арван цагт цугладаг байсан, сунжирсаар байгаад арван нэг болоод ингээд дампуурдаг байсан гээд бүгдээрээ ойлголцчихсон учраас есөн цаг болгосон. Та нарын энэ санал санаачилгыг би бол дэмжсэн. Би бол яг яс 9 цагтаа ирэх гэж их чармайж байгаа. Үгүй ээ, тэгээд ийм сайхан ололт амжилтаа буцаагаад, өө одоо ер нь ингээд нэг 9 чинь жаахан эртдээд байна, 10 болгочихъё гэж ингэж болохгүй шүү дээ. Тэгээд энэ цөөнхөд жаахан эрх өгөөч, та нар. Би харин бүр ингэж байна, Бямбацогт дарга та байна шүү дээ одоо энэ хуулиа бодвол буцааж авах байлгүй дээ. Арай юм батлаад явуулахгүй байх. Баталдаг юм бол түр хороо байна шүү дээ, та нарт эрх чинь гэнэ. Тэр эрх чинь цаасан дээр л байна. Би бас нэг Түр хороо байгуулах санаатай үзлээ. Тэгэхдээ би та нарт хандаагүй байгаа шүү, Ардын намын гишүүд ээ. Та нарт хандвал та нар дэмжээд би Түр хороогоо байгуулчих байх. Тэгэхдээ тэр Алтанхуягийн байгуулж байгаа түр хороонд асуудал биш. Одоо энэ нэг цөөнх болчхоод байгаа 11 хүн бүр минимум 11 хүнд түр хороо байгуулах эрх өгөөч. Ингэвэл ёстой хоншоортой, ёстой гоё парламент болно манайх. Одоо болохоор байна шүү дээ, дөрөвний нэг гэдэг чинь арван ес. 19 хүн нийлж байж Түр хороо байгуулаад байгаа байхгүй юу. Ингээд аймаар. Ерөөсөө л ингээд дандаа нэг хаасан, боосон, тоог нь багасгасан, тоог нь ихэсгэсэн ингээд боломжгүй болгоод байх юм. 11 хүн түр хороо байгуулаад ингээд явдаг бол манай Ардчилсан намын хэд бол гайгүй, гайгүй хороо байгуулаад жаахан бодитой юм хийх байх. Тэр юм тодруулна, мөрдөж мөшгинө, элдэв янз юм хиймээр байна шүү дээ, энэ Их Хурлын гишүүд чинь. Үгүй ээ тэгээд арай хийж нэг эндээс сонгож гаргасан Ерөнхий сайдтайгаа сардаа хоёр удаа нүүрээ хардаг байсан чинь, түүнийг нь болиулъя гээд. Жаахан бодож үз дээ нар минь. Ялангуяа Бямбацогт дарга. Бямбацог дарга чинь жаахан эрх мэдэлтэй болчхоод байгаа шүү дээ. Та юм болохоор л хариулдаг, юм болохоор л тайлбарладаг, юм болохоор л бүх юм гоё сайн, гоё болгож байгаа. Өмнө нь хамаг юм болохоо байсан ингэж бас хэрэггүй ээ. Тэр өнгөрсөн баларсныг нь яриад яадаг юм. Зөндөө алдаа гарсан. Бид нарын үед ч гарсан алдаа бий. Тэгээд үүнийгээ сайхан сайжруулаад явъя.

Ингээд энэ 11. Энэ 11+3 арван дөрөв. Энэ хүмүүстээ жаахан эрх мэдлийг нь өгөөдөх. Тэгээд тэр тусгай хороо байгуулдаг дөрөвний нэг гэдгээ тэр цөөнхийн тоогоор нь байгуулъя гээд. Танайхаас ч гэсэн хүмүүс орно шүү дээ. Ямар энэ дээр бол намжаад, намжаад нь наана цаана болоод байх юм байхгүй ээ. Би нэг юм хэлсэн юм. Занданшатар дарга байж байгаад тэг гэсэн. Тэр өөдөөс ороод сууж байгаа Жавхлан. Жавхлан дарга бараг одоо хоёр сар явахад ойлгоогүй байлаа шүү дээ. Би 2000-2020 он хүртэл монголын төсөв ер нь яаж яваад ирсэн юм. Энэ дээр Их Хурлаас нэг ажлын хэсэг гаргаад, Их Хурлын ажлын хэсэг, улс төржихгүйгээр, мэргэжилтнүүдийг, эрдэмтэд, судлаачдыг нь оролцуулаад, яг тэд нар сайхан судалгаа хийгээд, тэгээд үүнийг Их Хуралд танилцуулаад. Тэр нь чиний үед тэгчихсэн, миний үед ингэчихсэн гэдгээр биш. Ер нь энэ төсөв мөнгөн дээр бид нар цаашдаа ийм бодлого барьж явмаар юм байна гэж ингэж ярих ёстой.

Ер нь бас Улсын Их Хурлын маш их олон эрхийг саяын үндсэн хуулийн өөрчлөлтөөр авсан шүү. Тэгэхээр одоо сүүлдээ дахиад нөгөө даргадаа далдганаад баахан эрхээ Ерөнхий сайд гээд өгөөд явчихвал бид нар энд ер нь их үүрэг функц багатай. Ард түмний төлөөлөл гэдэг юм чинь алдагдана аа, сайн тунгааж бодоорой.

**Т.Аюурсайхан:** 2 гишүүн үг хэлээд санал хураалттай. Гишүүд танхимдаа цуглаарай.

Одоо Цэрэнжамцын Мөнхцэцэг гишүүн үг хэлнэ ээ.

**Ц.Мөнхцэцэг**: Тэгэхээр Улсын Их Хурлын дэгийн тухай хуулийг зарчмын хувьд дэмжиж байна. Энэ жил Монголд байнгын ажиллагаатай парламентын гучин жилийн ой болж байгаа. Тэгээд Үндсэн хуулийнхаа нэмэлт, өөрчлөлтөөр бид нар парламентын засаглалаа илүү бэхжүүлж, сонгодог парламент руугаа одоо явах өөрчлөлтүүдийг хийсэн. Үүнийг дагаад бид нар дэг, тэр дотроо одоо парламентын чуулганы хэвийн эл үйл ажиллагааг хангах, дэг зөрчсөн, чуулганы хуралдаан тасалсан, ёс зүйн одоо бусад алдаа гаргасан гишүүдэд тооцох хариуцлагыг бол чангатгах ёстой. Тэгээд энэ удаагийн Их Хуралд Ёс зүй, сахилга, хариуцлагын байнгын хороо энэ чиглэлээр бас онцгойлон ажиллаж байгаа. Тэгэхээр энэ удаагийн дэгийн тухай асуудал, тэр дотроо чуулганы хуралдааны дэг зөрчсөн гишүүдийг одоо танхимаас гаргах, эсвэл одоо тодорхой хэмжээний хариуцлага тооцох асуудал маань зөвхөн одоо энэ удаагийн гэж ярилтгүй, ер нь бол дэлхийн парламентын одоо нийтлэг жишиг ээ.

Тийм учраас одоо манай зарим гишүүд маань одоо бас хэт их субъектив байдлаар хүлээж авч, тухайн одоо цөөнхийн бүлэг рүү хандсан ийм одоо хязгаарлалт байна гэж ойлгох нь буруу юм. Би бол 2004-2005 энэ монгол маягийн парламент буюу дэггүй Улсын Их Хурал гэж бичиж байсан. Тэр үед л одоо энэ дэгийн асуудал яригдаж байсан. Тэгэхээр энэ дэлхийн одоо парламентад бол Франц, Герман, баруун европ, мөн япон гээд их олон улсад энэ дэгийн асуудлыг бол нарийн зохицуулдаг. Чуулганы хуралдаан тасалсан, эсвэл чуулганы хуралдааны үед одоо дэг зөрчсөн байх юм бол гуч хоног хүртэл хугацаагаар одоо чуулганд оролцох эрхийг нь хасах, тэр байтугай зарим улс оронд бол тухайн тойргийн сонгочихсон тойргийнх нь одоо хэвлэл мэдээллийн хэрэгслээр ил зарладаг. Иймэрхүү хариуцлага байдаг.

Мөн нэлээд олон улсын парламентад бол гишүүн үг хэлэхдээ заавал ярих буюу амаараа илтгэх ёстой. Бичсэн зүйлээ уншихыг хориглох гэх мэтийн ийм нарийн дэгийн зохицуулалт байдаг. Ер нь бол энэ парламентын дэгийн хуулийг илүү бас чангатгах, энэ удаагийнхаар зогсохгүй, цаашид одоо ёс зүйн хариуцлагыг илүү чангатгах тал дээр бид нар анхаарах ёстой. Тийм учраас энэ дэгийн тухай асуудлаар гаргасан энэ төслийг дэмжиж батлах ёстой гэсэн байр суурьтай байгаа.

**Т.Аюурсайхан**: Одоо Ганбат гишүүн үг хэлнэ.

**Д.Ганбат**: Баярлалаа та бүхнийхээ мэндийг мэдье ээ. Ер нь энэ дэгийн тухай хуулийг яриад, ингэж байгааг нь харахад энэ дээр бас өөрчлөлт оруулах нь зүйтэй юм аа гэдэг нь одоо энэ үг хэлж байгаа, ярьж байгаа хүмүүсийн уур амьсгалаас энэ танхимаас мэдрэгдэж байна. Тэгэхээр бид нар энэ одоо хууль дээр ажиллах ёстой юм байна. Өмнө нь одоо тэгсэн, ингэсэн гэсэн тийм буруу юмнуудаа бол орхиод л урагшаа харж явъя аа. Энэ дээр манай Монгол ардын нам, Ардчилсан нам энэ хоёр нам маань ерөөсөө л энэ улсын энэ өрх гэрээрээ бодвол одоо хоёр багана нь шүү дээ. Та нар маань одоо зуун жил алдаж оноод л ингээд ирлээ. Бид ч гэсэн одоо гучин жил ингээд л яваад ирсэн. Энэ шинэ тутам номууд одоо бид бид нарын хэмжээнд хүртэл хугацаа хэрэгтэй. Үнэхээр тэгээд яваад сайжраад ирдэг бол сайн л байна. Тэр болгон тэгж ирж чаддаггүй шүү дээ. Эхэндээ ингээд сүржигнэж бариад л ингээд дуусчихдаг.

Нөгөө талаар манай хуучин гишүүд их дутагдаж байна аа, ингээд харахад. Та хэд маань ингээд жаран хоёулаа сууж байгаа ч гэсэн бас учир дутагдалтай байна аа. Нөгөө одоо манай Нямдорж гишүүн, манай Лүндээжанцан гишүүн, манай Нямаагийн Энхболд гишүүн эд нар байж байхад ингээд л заал дүүрээд сайхан байдаг байсан. Яриа хөөрөө ч гэсэн зөв зүйтэй ийм байдаг байсан. Үүнийг одоо залгамжлаад орж ирж байгаа манай Бямбацогт гишүүн, Бат-Эрдэнэ гишүүдийн яриа нь арай болохгүй байна. Би хүн ярихгүй гэдэг байсан. Манай Даваасүрэн гишүүний, Мөнхбаатар, Бат-Эрдэнэ гишүүдийн ярьж, хэлж байгаа үнэхээр бас парламентаа гэсэн, ард түмнээ гэсэн ийм сайхан үгнүүд сонсогдож байгаад бас баярлаж байна. Уул нь манай Бямбацогт гишүүн бол бараг одоо Ерөнхий сайд хийгээд байж байх ёстой хүн. Бид нарыг олонх байхад цөөнхийн бүлгийн дарга байхад их сайн залуу байсан, түүнээс хойш жоохон эвдэрчихжээ. Үүнийг яах вэ, өөрөө тэгээд тусгаад ойлгоод авна биз. Би уг нь хүн ярьдаггүй юм байгаа юм. Дандаа л бодлого, тийм юм ярьдаг л хүн л дээ. Одоо нэг энэ удаа нэг цухас дурдаад явчихъя.

Бид хэлбэр хөөцөлдөөд байна аа, агуулгаа бол харахгүй байна. Энэ парламентаа үнэхээр ажил хэрэгч байлгахын тулд тэр одоо хаасан, боосон, хяхсан, хавчсан тийм зүйлүүдээ больсон нь дээр. Тэгээд одоо гишүүн тэгвэл ингэнэ энэ тэр гээд л ингэж байгаа. Гишүүнийг хааж боож байгаа юм биш ээ. Энэ чинь одоо цаад талдаа ард түмнээ л хааж боож байгаа хэрэг шүү дээ. ямар л ард түмэн байна тийм л төр засаг байгаа юм. Тэгэхээр энэ юм чинь одоо тэгээд цаг хугацааныхаа шалгарлыг даваад хөгжөөд ингээд явж байгаа зүйл. Тэрийг нь одоо үнэхээр бид нар улс орноо хөгжүүлж чадахгүй, тийм шийдвэрийг нь гаргаж чадахгүй болохоор иймэрхүү юм хөөцөлдөөд л. Нэг сүрхий одоо сахилга баттай Улсын Их Хурал болж харагдах гээд л, энэ тал руугаа яваад байна аа. Үүнийгээ больё оо.

Нөгөө талаар албан тушаалтнууд маань орж ирж байна. Манай Ерөнхий сайд бол сардаа хоёр удаа, ганц хоёр цаг л ярьж байгаа шүү дээ. Төрийн ажил тасралтгүй байх ёстой. Хэрэв Ерөнхий сайд нь орж ирээд тэр зүйлээ ярьж чаддаггүй юм бол Ерөнхий сайдыг орлодог хүн байж байгаа шүү дээ. Тэр нь ирээд ярьчихад л болоо шүү дээ. Сард хоёрхон удаа ганц хоёрхон цаг. Энэ ажил бол хамгийн чухал ажлын нэг байх, Ерөнхий сайдын хувьд бол, энэ Засгийн газрын хувьд. Түүнийг хэн нэгэнд ацаглана гэсэн зүйл байхгүй ээ.

Нөгөө талаар нөгөө албан тушаалтнууд маань түрүүн хариуцлага ярина аа гэсэн тийм ерөнхий үг л байна шүү дээ. Тэгэхээр хуулийн заалтууд нэлээн тодорхой болох хэрэгтэй байна. Худлаа яривал яах юм, ирэхгүй бол яах юм. Тухайлбал одоо манай 11 гишүүн 1 дэх өдөр бүлгийн хурлаа хийгээд зохих дарга нарыг дуудахад алга болчихсон байгаа юм.Хэрэв ажилдаа ирдэггүй юм уу, тэрийг нь ажлын цагаар бодох юм уу, тасалсанд тооцох юм уу гэх мэтчилэнгийн энэ заалтуудыг тодорхой болгосон нь дээр байх гэх мэтчилэнгийн ийм асуудал байна. Нөгөө талаар бид нар Монгол Улсын Зндсэн хуульд үг хэлэх эрх чөлөө гэж байгаа шүү дээ. Үгнээс л бүх зүйл эхэлж байгаа. Тэгэхээр энэ парламентад үгээ хэлж чадахгүй юм бол өөр хаана үгээ хэлэх юм. Тэр ард түмнийг төлөөлөөд байж байгаа Улсын Их Хурлын гишүүн. Тэгэхээр одоо манай Пүрэвдорж гишүүнтэй тэгж бүдүүлэг харьцдаг тэр юмнуудаа одоо больсон нь дээр байх аа. Манай одоо 11 дотор бол янз бүрээр барьцаалагдсан тийм хүн байхгүй ээ. Та хэд маань өөрөө өөрсдийнхөө л тэр буруу муухай зүйлийг хайрцаглах гэж байгаа юм шиг, тэр дарга дагаж далдганадаг энэ зүйлүүдээ больсон нь дээр байх аа. Тэгэхгүй бол энэ ард түмнийхээ эрхийг хааж, боосон иймэрхүү зүйл болчих гээд байна аа. Энэ Их Хурал чинь одоо шийдвэр гаргаж чаддаггүй, мөн бодлого хэлэлцэж ярьж чаддаггүй, хяналтаа тавьж чаддаггүй.

**Т.Аюурсайхан:** Гишүүд үг хэлж дууслаа. Одоо санал хураана. Гишүүд байраа эзлээрэй. Амарсайхан гишүүн ээ, санал хураая. Энэ хуулийн төслийг Хууль зүйн байнгын хорооны дарга Бямбацогт, хоёр бүлгийг төлөөлсөн Улсын Их Хурлын хоёр дэд дарга, хоёр бүлгийн хоёр дарга, Тогтохсүрэн болон Ганбат нар, Нямаагийн Энхболд нар өргөн барьсан. Гишүүдийн саналаар засаж залруулах зүйлс байж болно. Тэр бол Их Хурлын болон гишүүдийн бүрэн эрхийн асуудал шүү дээ.

Одоо ингээд хэлэлцэх эсэхийг шийдэх гэж байна. Байнгын хорооны саналаар Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураана. Санал хураалт.

Санал хураалтын дүнг танилцуулъя. Санал хураалтад 58 гишүүн оролцож, 31 гишүүн дэмжиж 53.4 хувийн саналаар хэлэлцэх нь зүйтэй гэдэг саналын томьёолол дэмжигдлээ.

Одоо төслийг үзэл баримтлалын хүрээнд хэлэлцэх нь зүйтэй гэж гишүүдийн олонх үзсэн тул төслийг анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлж байна.

Дараагийн асуудалд оръё.

***Гурав.Монгол улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ.***

Хууль санаачлагчийн илтгэлийг Сангийн сайд Чимэдийн Хүрэлбаатар танилцуулна. Индэрт урьж байна.

**Ч.Хүрэлбаатар:** Улсын Их Хурлын дэд дарга, Улсын Их Хурлын эрхэм гишүүд ээ,

Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт зарим хуулийн төслүүдийг өргөн мэдүүлж, дараах нэмэлт өөрчлөлтүүдийг тусгасан болно. Үүнд:

Нэг. Коронавируст халдварын цар тахлын үед аж ахуйн нэгж ажилтныхаа цалин хөлснөөс нийт 22 хувиар тооцож төлдөг Нийгмийн даатгалын шимтгэлийг зургаан сарын хугацаатай тэглэх болон гурван сарын турш арван хоёр нэгжээр бууруулж, хөнгөлөх арга хэмжээг үе шаттай хэрэгжүүлж байна. Короновируст халдварын цар тахлын эдийн засагт үзүүлж буй сөрөг үр дагавар, аж ахуй нэгж, бизнес эрхлэгчдийн үйл ажиллагаанд үргэлжлүүлэн нөлөөлөх шинжтэй байгааг харгалзан 2021 онд буцаад 22 болж нэмэгдэх байсан нийгмийн даатгалын шимтгэлийг 2021 оны 1 дүгээр сарын 1-ний өдрөөс 2021 оны 7 дугаар сарын 1-ний өдрийг хүртэлх хугацаанд 3-5 нэгжээр бууруулж, 17 хувьд хүргэж төлөхөөр төлөвлөж байгаатай холбогдуулан нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт, өөрчлөлт оруулах тухай хуулийн төслийг боловсрууллаа.

Хоёр манай улсын мал сүргийн тоо сүүлийн 30 жилд 45.1 сая толгойгоор нэмэгдэж, 70.9 сая хүрээд байгаа нь хүн амын хүнсний хэрэглээ, малчдын амьжиргаа, эдийн засгийн өсөлттэй эерэг нөлөөтэй хэдий ч өсөн нэмэгдэж байгаа малын тоо толгой нь бэлчээрийн хүрэлцээ, усны хомсдол зэрэг олон асуудлыг үүсгэж байна.

Иймд орон нутгийн төсвийн эх үүсвэрийг нэмэгдүүлэх, бэлчээр ашиглалт, цөлжилт, худаг усны хүрэлцээ, мал сүргийн бүтэц зэрэг асуудлаа бие даан шийдвэрлэх зорилгоор сум, дүүргийн иргэдийн төлөөлөгчдийн хуралд малын тоо, толгойн албан татварыг хуульд заасан хязгаарт багтаан бие даан тогтоож, орон нутгийн хөгжлийн сантай хуримтлуулан зарцуулах эрхийг ирэх оноос олгохоор төлөвлөж байгаатай холбогдуулан Малын тоо, толгойн албан татварын тухай хуулийн төслийг боловсрууллаа.

Энэхүү хуулийн төсөлтэй уялдуулан Татварын ерөнхий хуульд нэмэлт, өөрчлөлт оруулах тухай, Хувь хүний орлогын албан татварын тухай хуулийн зарим заалтыг хүчингүй болгох тухай, Малын генетик нөөцийн тухай хуульд өөрчлөлт оруулах тухай хуулийн төслүүдийг бас боловсрууллаа.

Гурав. Нийтийн биеийн тамир, спортын хөгжлийн асуудал энэ оноос Монгол Улсын Ерөнхий сайдын эрхлэх асуудлын хүрээнд харьяалагдаж Биеийн тамир, спортын хороо байгуулагдсан, түүнчлэн малын тоо толгойн албан татвар, сум, дүүргийн татварын орлогын бүрэлдэхүүнд хамрах болсон зэрэгтэй холбогдуулан төсөв бүрдүүлэх, төсвийн зарлагын чиг үүрэгтэй холбоотой зарим зохицуулалтыг төсвийн тухай хуульд нэмэлт, өөрчлөлт оруулах тухай хуулийн төсөлд мөн тусгасан болно.

Дөрөв. Концессын үр дүнд бий болох хөрөнгийг гэрээний үндсэн дээр эзэмших, ашиглах, шинэчлэн сайжруулах нь төрийн болон орон нутгийн өмчийн хөрөнгөөр бараа, ажил, үйлчилгээ худалдан авах ажиллагааны нэг хэлбэр бөгөөд үйл ажиллагааны нэгдмэл байдлыг хангаж, үр ашгийг сайжруулах зорилгоор концесс, төр, хувийн хэвшлийн түншлэлийн асуудлыг төрийн худалдан авах ажиллагааны асуудал эрхэлсэн төрийн захиргааны байгууллагад буюу Монгол Улсын Шадар сайдын эрхлэх асуудлын хүрээнд 2021 оноос эхлэн хамруулахаар төлөвлөж, холбогдох төсвийг шилжүүлэхдээ тооцсонтой холбогдуулан Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслийг бас боловсрууллаа.

Улсын Их Хурлын дэд дарга, Улсын Их Хурлын эрхэм гишүүд ээ,

Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт өргөн мэдүүлсэн дээрх хуулийн төслүүдийг хэлэлцэн шийдвэрлэж өгөхийг хүсье. Баярлалаа.

**Т.Аюурсайхан:** Одоо төслийн талаарх Төсвийн байнгын хорооны санал, дүгнэлтийг Улсын Их Хурлын гишүүн, тус Байнгын хорооны гишүүн Ганзоригийн Тэмүүлэн танилцуулна. Индэрт урьж байна.

**Г.Тэмүүлэн**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 9 дүгээр сарын 30-ны өдөр Улсын Их Хуралд өргөн мэдүүлсэн Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслийн хамт өргөн мэдүүлсэн хуулийн төслүүдийн хэлэлцэх асуудлыг Төсвийн байнгын хороо 2020 оны 10 дугаар сарын 20-ны өдрийн хуралдаанаараа хэлэлцээд дараах санал, дүгнэлтийг гарган та бүхэнд танилцуулж байна.

Нэг. Монгол Улсын 2021 оны төсвийн тухай хуулийн төслийн хамт өргөн мэдүүлсэн төсвийн тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай, Малын тоо, толгойн албан татварын тухай, Татварын ерөнхий хуульд нэмэлт, өөрчлөлт оруулах тухай, Хувь хүний орлогын албан татварын тухай хуулийн зарим заалтыг хүчингүй болгох тухай, Малын генетик нөөцийн тухай хуульд өөрчлөлт оруулах тухай хуулийн төслүүдийн талаар:

Төсөл санаачлагч эрүүл мэнд, нийтийн биеийн тамир, спорт, соёлын салбарт хэрэгжүүлж байгаа санхүүжилтийн тогтолцооны шинэчлэл болон орон нутгийн төсвийн эрх мэдлийг нэмэгдүүлэх, малын тоо толгойн албан татварыг сум, дүүргийн татварын орлогын бүрэлдэхүүнд хамруулах үйл ажиллагааны нэгдмэл байдлыг хангах, төрийн болон орон нутгийн өмчийн хөрөнгөөр бараа, ажил, үйлчилгээ худалдан авах үйл ажиллагааны нэгдмэл байдлыг хангах зорилгоор концесс, төрийн хувийн хэвшлийн түншлэлийн асуудлыг төрийн худалдан авах ажиллагааны асуудал эрхэлсэн төрийн захиргааны байгууллагад шилжүүлэх нь зүйтэй гэж үзэж хуулийн төслүүдийг боловсруулжээ.

Хоёр. Нийгмийн даатгалын сангийн 2021 оны төсвийн тухай хуулийн төслийн яамд өргөн мэдүүлсэн нийгмийн даатгалын даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт, өөрчлөлт оруулах тухай хуулийн төслийн талаар:

Коронавируст халдварын цар тахлын эдийн засгийн сөрөг үр дагавар, аж ахуйн нэгжүүдийн үйлчилгээг бүрэн сэргэх хүртэл нөлөөлөхөөр байгааг харгалзан нийгмийн даатгалын шимтгэлийг нийт дүнгээр 3-5 пунктээр бууруулж, шимтгэл хөнгөлөх арга хэмжээнд хамрагдсан аж ахуйн нэгж, даатгуулагчийн төлөх шимтгэлийг 2021 оны 1 дүгээр сарын 1-нээс мөн оны 7 дугаар сарын 1-нийг хүртэлх хугацаанд ажил олгогч 8.5 хувь, даатгуулагч 8.5 хувь байхаар тооцож хуулийн төслийг боловсруулсан байна.

Байнгын хорооны хуралдаанаар хуулийн төслүүдийг хэлэлцэх үед Улсын Их Хурлын гишүүн Тогтохсүрэн малын тоо толгойн татварыг мал аж ахуйн салбарын хөгжилд суурилж зарцуулах нь зүйтэй. Энэ хуулиар орон нутаг малын тоо, толгойн албан татвар авах эрхийг нээж байгаа нь орон нутгийн хөгжилд чухал ач холбогдолтой тул хуулийн төслийг дэмжиж байна. Харин татварыг орон нутгийн онцлог, сүргийн бүтэц, бэлчээрийн даацаас, хамааруулан тогтоох нь зүйтэй, Улсын Их Хурлын гишүүн Анандбазар хуулийн төслүүдийг дэмжиж байна. Харин энэхүү татварыг бэлчээр ашигласны төлбөр болгон өөрчилж, зарцуулалтыг орон нутгийн хөгжлийн сангаар бус улсын хэмжээнд нэгдсэн төсвийн эх үүсвэр болгон зарцуулах нь зүйтэй, Улсын Их Хурлын гишүүн Амарсайхан малын тоо, толгойн албан татварыг тогтоох нь байгаль экологийн тэнцвэрт байдлыг хадгалах, цөлжилтийг бууруулах, малын үржил шим сайжрах, малчдад хүртэх үр өгөөж нэмэгдэх боломж бүрдэх тул хуулийн төслийг хэлэлцэх нь зүйтэй гэсэн саналуудыг гаргасан болно.

Хуулийн төслүүдийн үзэл баримтлалын хэлэлцэх эсэх асуудлыг Байнгын хорооны хуралдаанд оролцсон гишүүдийн олонх нь дэмжиж, төслийг чуулганы нэгдсэн хуралдаанд оруулж хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Төсвийн тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай, Малын тоо, толгойн албан татварын тухай, Татварын ерөнхий хуульд нэмэлт, өөрчлөлт оруулах тухай, Хувь хүний орлогын албан татварын тухай хуулийн зарим заалтыг хүчингүй болгох тухай, Малын генетик нөөцийн тухай хуульд өөрчлөлт оруулах тухай, Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт, өөрчлөлт оруулах тухай хуулийн төслүүдийн хэлэлцэх эсэх талаарх Төсвийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Чимэдийн Хүрэлбаатар Сангийн сайд, Санжаагийн Мөнгөнчимэг Сангийн дэд сайд, Санжаагийн Наранцогт Сангийн яамны Төрийн нарийн бичгийн дарга, Жигжидийн Ганбат Сангийн яамны Төсвийн бодлого, төлөвлөлтийн газрын дарга, Цэвээнжавын Зоригтбат Сангийн яамны Санхүүгийн бодлогын газрын дарга, Гантөмөрийн Түвдэндорж Сангийн яамны Төсвийн хөрөнгө оруулалтын газрын дарга, Галсандоржийн Батхүрэл Сангийн яамны Эдийн засгийн бодлогын газрын дарга, Идэшийн Батхүү Сангийн яамны Хөгжлийн санхүүжилтийн газрын дарга, Зоригтбаатарын Энхболд Сангийн яамны Хууль эрх зүйн газрын дарга, Ганболдын Золбоо Сангийн яамны Нэгдсэн төсвийн төлөвлөлтийн хэлтсийн дарга, Батсүхийн Сүх-Очир Сангийн яамны Өрийн удирдлагын хэлтсийн дарга, Мижиддоржийн Санжаадорж Сангийн яамны Зарлагын хэлтсийн дарга, Бямбарагчаагийн Тэлмүүн Сангийн яамны Орлогын хэлтсийн дарга.

Хууль санаачлагчий илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу. Цэрэнпунцаг гишүүнээр тасаллаа. Шатарбалын Раднаасэд гишүүн асуулт асууна.

**Ш.Раднаасэд:** Энэ малаас авах албан татварын асуудлыг орон нутгийн энэ малчид бол их дэмждэг. Одоо бэлчээрийн даац хэтэрчихсэн, тэгээд энэ төсөлтэй холбоотой хэд хэдэн зүйлүүд байна. Одоо энэ цугларсан татварыг сумын иргэдийн хурал юунд зарцуулахаа шийдвэрлэх юм байна. Энэ зориулалтыг нь зааж өгөхгүй бол урсгал зардал яг малчдад өөрсдөд нь хэрэгтэй тэр бэлчээр ашиглалт, худаг ус гаргах бэлчээр тэлэх ч гэдэг юм уу, хадлан тэжээл ч гэдэг юм уу ийм зүйлд зарцуулахгүйгээр сумын төвийнхөө эргэн тойронд байшин, сав будах гээд ийм юманд зарцуулчих вий.

Тийм учраас энэ дээр нэг наймдугаар зүйл гэж шинэ зүйл нэмээд цугларсан татварыг зөвхөн худаг ус гаргах, бэлчээр хамгаалах, хадгалах, тэлэх гэдэг юм уу, хадлан тэжээл бэлтгэж зарцуулна гэж тусгайлан бичиж өгч оруулах хэрэгтэй байна.

Хоёр дахь нэг юм. Энэ бодлогоороо энэ бүх мал гээд ингээд орчихсон. За сум болгон энэ харилцан адилгүй тогтоох л байх. Гэхдээ энэ дээр одоо тэмээ гэдэг юм уу, жилээс жилд цөөрөөд байгаа энэ өндөр ашиг шимтэй жил өнжиж ботголдог энэ малаа бас яах үүднээс одоо тусгайлан зааж өгөх шаардлага байна уу, үгүй юу. Энийг бас ажлын хэсэг дээрээ бас нэг харж үзэх ёстой болов уу гэж бодож байгаа юм. Ер нь энэ Бэлчээр ашиглалт, хамгаалалтын тухай хуулийн төсөлдөө хамт дахиад энэ малын тоо, толгойн татварын асуудал дахиад босож ирнэ дээ. Уул нь энэ Бэлчээрийн хуультайгаа уялдуулаад хамт хийсэн бол илүү үр дүнтэй байсан гэж харж байгаа юм. Яагаад гэвэл энэ төвийн бүс нутаг Архангай, Өвөрхангай ч гэдэг юм уу, Булган гэх мэт энэ бүс нутагт бол бэлчээр тэлэх боломж байхгүй ээ. Баянхонгор, Говь-Алтай гээд ингээд зах хязгаарын Өмнөговь ч гэдэг юм уу бэлчээрт хэлэх боломжууд байдаг. Хамгийн гол нь худаг усны ачааллаас болоод бэлчээр нь тэлэгдэхгүй ийм зовлонгууд байгаа. Тэрийг бүс нутгаасаа хамаараад энэ бэлчээр ашиглалт, түүнтэй холбоотой энэ татварын асуудал чинь бас өөр өөр байх ёстой болов уу л гэж бас харж байх юм.

Ер нь энэ хуулиар энэ сумын иргэдийн хуралд эрхийг нь өгдөг нь зөв байх. Хэдэн малтай өрхөөс татвар авах юм, хэдий хэмжээний татвар авах юм, хоёр мянгыг авах юм уу, мянгыг авах юм уу, малын төрөл бүрээр нь гэж байгаа юм. Таван хошуу мал дээрээ төрөл бүр дээр нь татвар тогтоохоор чинь ийм боломжууд, бас эрхийг нь нээгээд өгч байгаа нь бас их зөв байгаа юм. Гагцхүү энэ цугларсан татварыг нь юунд зарцуулахыг нь энэ хууль дээр нэг бүрчлэн бичиж өгөхгүй бол үүнээс улбаалаад нөгөө цугларсан татвар маань үр ашиггүй зүйлд зарцуулагдах ийм зүйл болчих вий л гэж бодоод байна.

Сумын иргэдийн хурлын хорин нэгэн хүн, зарим газар бол арван таван хүн байгаа. Арван таван хүн сууж байгаад юунд зарцуулах вэ гэдэг нь өөрөө шийдэх энэ эрхийг хуулиар тавьж өгч байгаа нь бас нэг талдаа алдаа мадаг гарах ийм болгоомжлол байна. Тийм учраас энд юунд зарцуулахыг нь бүр нарийвчлан, одоо бодвол энэ дээр ажлын хэсэг гарах болов уу гэж бодож байна. Хүрэлбаатар сайд аа. Энэ дараа дагалдаж байгаа хуулиуд дээр тусгайлан ажлын хэсэг байна уу? Эс үгүй бол энэ төсвийнхөө том ажлын хэсэгтэй хамт явж байгаа юм уу? Хүрлээ сайд, наашаа хар. Тусгайлан ажлын хэсэг гарах юм уу. Энэ төсвийнхөө ажлын хэсэг дээр цуг ажлын хэсэг явах юм уу, хамт явах юм уу. Энэ наймдугаар зүйл гээд юу юунд зарцуулах юм, нэг бүрчлэн зааж өгөөд оруулчих нь зөв болов уу гэж бодоод байна аа. Миний санал бол ийм байна. Асуулт бол алга.

**Г.Занданшатар:** Санал юм байгаа. Цэрэнпилийн Даваасүрэн гишүүн асуулт асууна.

**Ц.Даваасүрэн:** Баярлалаа. Ер нь энэ мал аж ахуйн малын хөлийн татварын асуудал бол чухал байх аа гэж ингэж бодож байна. Тэр тусмаа үүнийг яг тэр орон нутагт нь эрх мэдлийн нөхцсөн нь дээр л дээ. Тэндээ илүү мэднэ. Бид тэндээс чиглүүлээд яах вэ. Ерөнхий зүгээр зарцуулах зарчмуудыг нь тогтоож өгч, тогтоох хэмжээ, хязгаарын гэх мэтийн зүйлийг бол хэрэгтэй байх. Тэгээд тэндээ бэлчээрээ одоо ашиглахад зарцуулах шаардлагатай байгаа байх. Өнөөдөр жишээлбэл, устгаж байгаа ургамлуудыг судалж, тогтоогоод, тэгээд тэрийг нь нөхөн сэргээгээд байхгүй бол бид нар чинь ерөөсөө тийм ажил хийгдэхгүй байна. Худаг гаргах шаардлагатай байна, өвс тэжээлийн нөөц бүрдүүлэх, тэгээд малын үүлдэр угсаагаа сайжруулах гээд бүх зүйлд зарцуулж болно. Ялангуяа хөдөө аж ахуйд бол жижиг дунд үйлдвэрийг хөгжүүлэх боломж тэнд илүү байгаа байхгүй юу. Өнгөрсөн хугацаанд бидний гаргасан алдаа бол ер нь үүнийг нэг нь орхиод л хавтгайдаа жижиг дунд үйлдвэр хөгжүүлнэ гээд л. Тэгэхдээ өнөөдөр үр дүнгүй байгаа л асуудал. Мал аж ахуй дээр бол болно. Тэгээд арьс ширээ, мах сүүгээ одоо нэмэлт орлого бий болгох чиглэлд нь ашиглаад явах юм бол илүү шүү дээ. Ер нь өнөөдөр бид нар тэр аав, ээжийг нь одоо ажилтай болгох чиглэл рүү нь л анхаарах хэрэгтэй. Байнгын ажлын байртай, тогтмол орлоготой.

Би хэлээд байгаа шүү дээ. Энэ хүүхдийн мөнгөн дээр гэхэд бол одоо нэг суманд нэг тэрбум төгрөгийн таван үйлдвэр байхгүй болчхоод байна аа гэж. Хэрвээ бид нар тэнд жижиг дунд үйлдвэр бариад өгдөг бол өнөөдөр хөдөө рүү энэ Улаанбаатарт байгаа улсууд чинь яваад өгнө шүү дээ. Тэнд орлого сайтай болчхоод арьс шир тэнд хэвтэхгүй шүү дээ. Адаглаад л хонины арьсыг сайхан боловсруулаад л суудлын бүрээс хийчихэд чинь доод тал нь тавин доллар шүү дээ. Энэ чинь зуун дөчин мянган төгрөг гэсэн үг байхгүй юу. Хониноосоо үнэтэй байна шүү дээ. Тийм болгож өгч байж бид нар өнөөдөр энэ хөдөө аж ахуйг бол өөд нь татна. Иргэдээ орлоготой болгож байж ядуурлаас гаргана. Тэрнээс биш өнөөдөр хоёр аравны, зургаан сая иргэн хоёр аравны, дөрвөн их наяд төгрөгийн халамж авч байна. Бид ядуурлаас гараагүй, гарах ч үгүй амьтай голтой л байлгаад байх байхгүй юу. Хэрвээ ажлын байртай, орлоготой болгочих юм бол захаасаа аваад л, ядуурлаас гараад л, буураад л явчихна. Тэгэхээр энэ бол чухал зүйл учраас бид нар энэ хөдөө аж ахуй дээр, бас ингээд эдийн засаг, санхүүгийн боломжийг нь олгох талаар эхний алхам хийж байгаа нь бол зөв өө.

Тэнд одоо үйлдвэрлэл эрхлэх боломж нь бол илүү юм. Тэгээд эдийн засаг маань өөрөө нөгөө уул уурхайгаас хамаараад байна шүү дээ. Нийт эдийн засгийн экспортын орлогын чинь жар далан хувь нь зөвхөн нүүрс байна. Энэ дээр одоо хямрал юм уу, үнийн уналт байхад бол бид сүйрэхээр байна, эмзэг байна. Бид нар өөрсдөө нэг мундаг эдийн засгаа авч яваа юм шиг гэж ойлгодог. Үгүй тэр нүүрс сайн гарч байгаа учраас эдийн засаг чинь гайгүй байгаад байгаа юм. Нүүрс нь байхгүй болчихвол ямар ч ухаантай хүн байна лээ, нэмэр байхгүй, эдийн засаг чинь унана. Тийм учраас энийг орлох гол салбар чинь бол өөрөө хөдөө аж ахуй л байна гэж би хараад байна л даа. Яагаад гэвэл органик хүнс зөвхөн одоо бид дэлхийд нийлүүлэх хамгийн том боломжтой. Бусад газар бол үгүй. Тэнд халуун орон байдаг учраас ургамлаа заавал тэр нянгийн устгал хийж байдаг. Идэж байгаа өвсөнд нь хими байж байдаг. Манайд бол үгүй шүү дээ. Өвөлдөө дөчин градус тавин градус хөрсөнд чинь хүйтрэхээр тэр нянгийг чинь устгачхаж байгаа, хөрс нь цэвэр байгаа, өвс нь цэвэр байгаа. Тэр цэвэр органик хүнсний үйлдвэр бол Монголд хөгжих хамгийн том боломж байгааг л бид нар ашиглах ёстой.

Энэ эдийн засаг дээр том том юм яриад байдаг улсууд энийг хий л дээ. Энэ боломж олгосон улсууд хий л дээ. Энэ чинь бөөн боломж шүү дээ. Хүн идэхээ хязгаарлаж чадахгүй шүү дээ. Тийм учраас энэ татвараас гадна ер нь хөдөө аж ахуй руу жаахан юм хийе, хая. Тэр арьс ширний үйлдвэрүүдийг нь орон нутагт нь шилжүүлэх, тэр Дархантайгаа уялдаад байгуулах гэсэн ийм юмнуудаа хийхгүй бол энэ хэзээ бид ядуурлаас гарах юм бэ? Валютын санг дагаад гарахгүй шүү. Валютын сан бол амьтай голтой байлгасаар байгаад л биднийг дуусгана. Тийм учраас бол одоо энэ хөдөө аж ахуйгаа жоохон өөд нь татъя аа. Энэ дөрвөн жилд.

**Г.Занданшатар**: Даваасүрэн гишүүн нэмэлт 1 минут тодруулна.

**Ц.Даваасүрэн**: Энэ дөрвөн жил хэдүүлээ тийм л юм хийе. Хөдөө аж ахуйгаа экспортын гол орлого болгодог нэг ийм бүтэц рүү л явъя. Хөдөө аж ахуйн хөнгөн үйлдвэрийн орон болъё. Бид нар хөгжлийн загвараа тэгж л тодорхойлъё. Тэгээд л одоо явчих юм бол бид нар бас энэ органик хүнсний үйлдвэрлэлээ дэлхийд бол оролцох би боломж байна гэж ингэж хараад байна аа. Сэтгэл гаргавал юм бүтдэг юм шүү, сэтгэл гаргасан утаа арилсан. Сэтгэл гаргахгүй яваад байвал юу ч арилахгүй шүү. Энэ ядуурал чинь байгаад л байна. Дөчин хувиасаа өшөө дээшээ яваад л байна. Тэгээд л нэг том, том юм яриад л байна. Гоё гоё юм яриад л байна, бүтэж байгаа юм байхгүй, ядуурал нь нэмэгдээд л. Тийм учраас би, энэ хөдөө аж ахуй, энэ бол анхны алхам байх. Дараагийнхаа алхмыг яаралтай оруулж ирээд хийе. Энэ дөрвөн жилийг хөдөө аж ахуйд зориулъя.

**Г.Занданшатар:** Сандагийн Бямбацогт гишүүн асуулт асууна.

**С.Бямбацогт:** Сая яригдаж байгаа асуудлууд үндсэндээ бас давтагдаад л байна л даа. Тэгэхээр бид нар энэ төсвийн төлөвлөлт талдаа нэлээн анхаарах хэрэгтэй ба төрийн бодлого бас хэрэгжүүлэх тал дээр бас илүү анхаармаар байгаа юм аа. Ерөөсөө л одоо малыг бол малчдын өөрийнх нь өмч ингээд хаячихсан. Тэнд тодорхой өөрийнхөө өмчийг яаж захиран зарцуулна гэдэг тал дээр өөрсдөө мэднэ биз гээд төрийн бодлого зохицуулалт байхгүй хаячихсан, үүнээсээ болоод мал сүрэг нь замбараагүй өссөн, бэлчээрийн даац хэтэрсэн, сүргийн бүтэц алдагдсан, малын одоо гоц халдварт өвчнүүд байнга гардаг болсон гэх мэтийн тулгамдсан асуудлууд үүсээд эргээд одоо бид төрдөө том ачаа дарамт болж байгаа. Тийм болохоор үүнийг л бид шийдмээр байгаа юм. Тэгээд энэ үүнийг шийдэхийн тулд одоо энэ өнөөдөр үндсэндээ төсвийн төлөвлөлт талдаа бас илүү бодлогоо бас чиглүүлэх ёстой.

Одоо оруулж ирж байгаа малын хөлийн татвар авна аа гэж байгаа нь зөв. Малчид маань дэмжиж байгаа. Гэхдээ малын хөлийн татварыг аваад тухайн сум орон нутагтаа тийм үү, өөрсдөө хуримтлуулаад тэндээ өөрсдөө зарцуул гэж байгаа нь бас зөв. Улсын төсвөөр татахгүй, энийг бас дэмжиж байгаа. Гэхдээ өөрсдөө малын хөлийн татвар аваад тэндээ ингээд өөрсдөө дураараа шийдвэр хийчих юм бол дахиад нөгөө төрийн зохицуулалт, бас бодлого чиглэл байхгүй бол эргээд л бас үр дүнгээ өгөхгүй. Тэгээд энэ дээр тэр хураасан хуримтлагдсан татварыг буцаагаад малынхаа үүлдэр угсааг сайжруулахад яаж зарцуулах юм, малынхаа ашиг шимийг нэмэгдүүлэхэд яаж зарцуулах юм, малаа яаж эрүүлжүүлэх юм, өвс тэжээл хадлангаа яаж бэлдэх юм, хашаа саравчаа яаж барих юм, худаг ус хөв цөөрмөө хайж байгуулах юм гэдэг, дээр нь тодорхой зарчмуудыг нь тодорхойлж, хуульд нь тодорхой зохицуулалтыг нь хийж өгөхгүй бол эргээд л та нар татварыг авдаг болсон. Та нар бас өөрсдөө мэддэг болсон. Өөрсдөө наадахаа шийд гэх юм бол өнөөдөр бас дахиад л энэ төрийн чиглэл өгөхгүй бол энэ маагв үр дүнг өгөхгүй ээ. Ийм байдлаар тийм үү? Мал сүргээ эдийн засгийн эргэлтэд оруулах, энэ рүү одоо чиглүүлсэн зүгээр татвар авъя, буцаагаад орон нутагт нь эрх мэдлийг нь шилжүүлчихье, ингээд хаячихъя гэдэг байдлаар явмааргүй байна аа. Яг эндээс эхлээд бид нар цаашдаа хөдөө аж ахуйн салбартаа тэр үйлдвэр технологийн парк байгуулъя л, Дарханд арьс шир үйлдвэрийн цогцоор байгуулъя, баруун бүстээ Ховдод баруун бүсийн малын гаралтай түүхий эдийг боловсруулдаг болъё гэлээ. Энэ рүү тэгвэл бид нар одоо нэгэнтээ бодлого гарчихсан юм бол бодлогоо яаж хэрэгжүүлэх, хууль эрх зүйн эрх зүйн орчныг яаж бий болгох юм. Энэ рүү одоо чиглэсэн, одоо иймэрхүү ажлуудыг хиймээр байгаа байхгүй юу. Тэгээд энэ талаар одоо бас төсвийн төлөвлөлт тал дээр бид бас энэ Засгийн газар үйл ажиллагааны хөтөлбөр баталсан. Монгол Улсыг хөгжүүлэх таван жилийн үндсэн чиглэл төлөвлөгөөг бид нар баталчихсан. Энэ дээр энэ бүх бор бодлогууд маань суучихсан аа.

Гэтэл одоо яг төсөв дээр энэ маань орж ирэхдээ ингээд харагдахаа больчихоод байна л даа. Эсхүл дутуу орж ирээд байна. Үүнийг хэрхэн яаж сайжруулах вэ? Энэ тал дээр нь тодорхой ямар бодлого барих юм бэ? Бид одоо ажлын хэсэг байгуулаад явах явцдаа энэ дээр тодорхой өөрчлөлт хийж болох уу? Энэ тал дээр бас манай Сангийн сайд тодорхой хариултууд өгөөч ээ. Иймэрхүү байдлаар бид нар жоохон төлөвлөлт, бодлого, төрийн бодлогоо хэрэгжүүлэх энэ төрийн зохицуулалт хэрэгтэй харагдаад байгаа шүү дээ. Тэгвэл энэ төрийн бодлогоо тодорхойлчхоод, тодорхойлсон бодлогоо амьдрал дээр хэрэгжүүлж, яаж үр дүнг нь өгөх тал дээр энэ төсвөөрөө дамжуулж, үр дүнг нь одоо үр өгөөжтэй болгох төрийн бодлого амьдрал дээр бодитой хэрэгждэг болгох вэ? Энэ тал дээр л бид нар илүү анхаарч ажиллах шаардлагатай байгаа юм аа. Энэ тал руу манай төсөв, төсвийг дагасан хуулиуд дээр ямар бодлого зохицуулалтууд орж ирж байгаа вэ? Үүнийг Сангийн сайдыг бас хариулж өгөхийг хүсэж байна.

**Г.Занданшатар**: Сангийн сайд Чимидийн Хүрэлбаатар асуултад хариулна.

**Ч.Хүрэлбаатар**: Малын тоо толгойн татварыг Засгийн газар оруулж ирэхдээ хоёр зүйл бодсон байгаа. Нэгдүгээрт нь үүнийг яг юунд зарцуулах вэ гэдгийг сумын иргэдийн төлөөлөгчдийн хурал шийдээд яваг. Яг амьдрал дээр одоо юу нь чухал байна вэ гэдгээ тэд нар өөрсдөө тэр мэдэг. Авах татварынхаа хэмжээг ч тэд нар өөрсдөө тодорхойлог, зарцуулах хэмжээгээ ч тэд нар мөн одоо тодорхойлог гэдэг ийм л зарчмаар хандсан юм. Тухайлбал одоо юу гэдэг юм, малыг эрүүлжүүлэх, бэлчээрийг сайжруулах, худаг ус гаргах, малчдыг сургах, малын үүлдэр угсааг сайжруулах, хадлан тэжээл бэлтгэх гээд ингээд яг заагаад өгчхөж бас болно, энийг бас заагаад өгөх үү гэж ярьсан. Гэтэл бас амьдрал бас л баян л байдаг. Тэгээд сумын иргэд бүгдээрээ одоо сууж байгаад яг энэ татвараар дамжуулаад зарим асуудлаа шийдээд явж байж болно. Сум болгон адилхан бас биш байдаг.

Тэгэхээр бүх сум, сумын одоо онцлогийг харгалзаад бүгдийг нь хуулиар зохицуулна гэвэл бас арай түвэгтэй юм болов уу гэж бодоод бид нар оруулж ирсэн. Ингэхдээ зарцуулахдаа бол орон нутгийн хөгжлийн сан гээд тухайн сумын ард иргэд нь өөрсдөө саналаараа юуг одоо ямар төсөл хэрэгжүүлэх вэ гэдгийг шийддэг. Энэ механизмыг нь одоо ашиглаасай гэж бид нар оруулж ирсэн. Өөрөөр хэлбэл төвлөрлийг сааруулах, малчдын өөрсдийнх нь илүү санал санаачилгаар энэ ажил нь хийгдээсэй гэдэг ерөнхий ийм зарчим барьсан. Тэгээд энэ бодлогоо бол оруулж ирсэн гэдгийг нэгдүгээрт хэлмээр байна. Одоо тэгээд хэлэлцэх эсэхээ одоо дэмжигдээд явчихвал ажлын хэсэг дээрээ олон талаас нь яриад шийдээд явчих бүрэн боломж нээлттэй байгаа гэдгийг би хэлье ээ.

**Г.Занданшатар**: Эрхэм гишүүн Дуламдоржийн Тогтохсүрэн асуулт асууна.

**Д.Тогтохсүрэн**: Баярлалаа. 2021 оны Монгол Улсын төсвийг дагаж орж ирсэн хуулийн төслүүдийг дэмжиж байгаа юм аа. Малын тоо, толгойн албан татварын тухай хууль, Биеийн тамирын тухай хууль, Эрүүл мэндийн салбарын шинэчлэлтэй холбоотой хуулийн төслүүдийг бүхэлд нь дэмжиж байгаа юм. Би малын тоо толгойн татвартай холбоотой хууль дээр нэг хэдэн санал хэлье ээ гэж бодож байна. Энэ хууль их чухал хууль байгаа юм аа. Сүүлийн үед манай мал аж ахуйн салбарт бол үнэхээр хүндрэл бий болчихсон. Бид чинь бэлчээрээ яаж тордож авч явах тухай бодохоосоо илүүтэйгээр, малынхаа тоо толгойг яаж өсгөх вэ гээд уралдчихсан, үүнээсээ болоод мал аж ахуйн салбарт олон хүндрэлүүд бий болсон, бэлчээрийн доройтол бий болчихсон, бэлчээрийн талхдал бий болсон. Бэлчээрээ бүрэн ашиглаж чадахаа больсон. Дээр нь энэ хур тунадасны байдал жил ирэх тусам багасаж байгаа гээд. Тэгээд энэнээсээ болоод мал аж ахуйн салбар маань эрүүл мэндийн асуудал, чанарын асуудал, их олон асуудлууд тулгамдаж байгаа юм аа.

Энэ хуулийн төслийг гаргаснаараа бол би 2-3 том ач холбогдолтой зүйл болох болов уу гэж бодож байгаа юм.

Нэгдүгээрт нь энэ орон нутгийн эрх мэдлийг нэмэгдүүлэх, орон нутгийн санаачилгыг бий болгох, иргэд малчдын санаачилгыг бий болгоход чухал ач холбогдолтой зүйл болно оо гэж бодож байгаа юм. Тэгэхгүй манай энэ орон нутгийнхан чинь татварын хойноос хөөцөлдөх хүн гэхээсээ илүүтэйгээр дээрээс яаж ахиу төсвөө авчих уу гэдэг чиглэл рүү явчхаад байгаа юм аа. Тийм учраас орон нутгийн санаачилгыг бий болгоход бол чухал ач холбогдолтой хуулиа гэж бодож байгаа юм.

Хоёрдугаарт нь, энэ мал аж ахуйн салбартаа үүссэн хүндрэл бэрхшээлийг энэ хуулиар даван туулах нэг даван туулах боломж нь энэ хууль юм байгаа юм аа.

Гуравдугаарт нь орон нутагт ажлын байр бий болгох тухай асуудал байдаг. Энэ ажлын байрыг бий болгох гээд энэ хууль чухал ач болололтой гэж бодож байгаа юм. Энэ хуулийн төслөөр орон нутагтаа орлого нь орно, буцаад орон нутаг зарна. Тэгэхдээ орон нутгийнхаа хөгжлийн санд орж байгаа, энэ нь ч зөв. Орон нутгийн хөгжлийн санг бол иргэд өөрийнхөө саналын үндсэн дээр шийдвэрээ гаргадаг ийм сан байгаа юм. Харин орон нутгийн хөгжлийн санд зарж байгаа зарлага нь өөрөө их олон төрөлтэй байгаа, сумын төвийн хөгжилтэй холбоотой. Тийм учраас би зөвхөн мал аж ахуйн салбарт нь зориулах үүднээсээ тодорхой зориулалтыг нь орон нутгийн хөгжил сангийнхан журам хуульд оруулж өгвөл яасан юм бэ гэж бодож байгаа юм. Журамд нь ч оруулж болно. Тухайлбал бэлчээрийн менежментийн асуудал, бэлчээрийн усжуулалтын асуудал, малын эрүүл мэндийн асуудал, малын чанарыг сайжруулахтай холбоотой асуудал. Манай энэ мал аж ахуйн салбарт шинэ техник технологи, тоног төхөөрөмж бий болгохтой холбоотой асуудал малчид хоорондоо хоршиж нэгдэхтэй холбоотой асуудал, хөдөө аж ахуйн салбар, мал аж ахуйн салбарт ажлын байрыг бий болгохдоо асуудлыг дэмжсэн ийм зарлагыг нь би тодорхой зааж өгвөл цаашдаа зориулалт нь илүү тодорхой болж өгөх юм аа. Энэ чиглэл дээр нь хуулийн төслийг дараагийн хэлэлцүүлэгт бэлтгэх явцад нь анхаарах шаардлагатай байна аа гэсэн ийм саналтай байгаа юм аа.

Тийм учраас хуулийн төслүүдийг бүхэлд нь дэмжиж байна аа.

**Г.Занданшатар**: Эрхэм гишүүн Цэвэгдоржийн Туваан.

**Ц.Туваан**: Энэ улсын төсөвтөө дагаж орж ирж байгаа энэ хуулийн төслүүдийг бол дэмжиж байна аа. Тэгээд нийгмийн даатгалын шимтгэлийг бас тодорхой хугацаанд нэлээд одоо өндөр хувиар бууруулах ийм төсөл оруулж ирж байгаа юм байна. Тэгээд эндээс хэдэн төгрөгийн зөрүү гарах юм. За тэгээд тэр зөрүү нь мэдээж улсын төсвөөс явах байх. Тэгэхээр сан дээр энэ хүндрэл үүсэх үү гэдэг нэг ийм асуулт асууя.

Хоёрдугаарт нь, энэ малын хөлийн татварыг бол авах нь зөв өө. Энэ жил Улсын Их Хурлын сонгуульд өрсөлдсөн Ардчилсан намын мөрийн хөтөлбөрт энэ малын хөлийн татвартай болгоно оо, татвар байна гэж ингэж оруулж ирсэн, энэ бол одоо зайлшгүй болчхоод байгаа юм. Малын тоо толгой бол маш их ихэссэн, үүнтэй холбоотойгоор бэлчээр цөлждөг, цөлжсөн ийм асуудал. Тэгээд зуншлага муу болонгуут эргээд одоо бол битүү дүүрэн отор нүүдэл явж байна. Ингэхээр энэ малын тоо толгойн дээр нэг талд нь энэ татвартай болгож өгөөд, түүнийг энэ орон нутгийн одоо санд нь үлдээж байгаа нь бол зөв. Үүнийг бол дэмжиж байна.

Тэгээд энэ Бэлчээрийн тухай хууль дээр энэ зөвлөлдөх санал асуулга гээд нөгөө улс төрчдийн ганц айдаг хууль. Тэгээд энэ Бэлчээрийн хууль дээр зөвлөлдөх санал асуулгыг энэ 11 сард зохион байгуулаад, түүнийхээ дараагаар хууль руугаа оръё оо гэсэн ийм одоо концепцоор ажлын хэсэг байгуулагдаад явж байна. Үүнийг бас зөв гэж ингэж үзэж байгаа. Тэгэхээр малын хөлийн татварыг бол тэр үед нь бас дахиж уялдуулж харж үзэх ийм одоо шаардлага гарах байх аа гэж ингэж харж байна. Өөрөөр хэлбэл энэ татвар маань өөрөө бас бүсчилсэн байдлаар, малын төрлөөс хамаарсан байдлаар энэ тэр гээд нэлээн тийм хувилбартай явах нь бол зөв байх аа гэж бодож байна.

Авсан татвараа олон зүйлд зарцуулах л байх, за тэгэхдээ оновчтой зарцуулах хэрэгтэй. Энэ нь бол эргээд нөгөө малчдын бэлчээр ашиглалт усжуулалт, дээрээс нь энэ сүүлийн үед энэ хөдөө аж ахуйг дэмжих лобби бүлгийнхэн Дарханы арьс ширний цогцолбор дээр нэг хорь гаран хүн очсон Ерөнхийлөгч, Ерөнхий сайд, Байнгын хороодын дарга нар очсон. Тэгэхээр ийшээ маш их анхаарч байгаа байх. Хөдөө орон нутгийн иргэдийн маш өндөр хувьтайгаар энэ арьс ширээ, малчдын бэлтгэж өгч байгаа энэ малын гаралтай түүхий эд бүтээгдэхүүнийг яах вэ гэдэг дээр үнэхээрийн их санаа зовж л байна. Тэгэхээр хуучин бол энэ хөдөө суманд бол худалдаа бэлтгэлийн анги. Тэгээд дээр нь агент гээд ингээд байгаад арьс ширийг бэлддэг байсан. Сүүлийн жилүүдэд бол энэ нэг муу нэртэй ченжүүд үүнийг нааш нь цааш нь энэ ложистик бүх одоо худалдан авалтыг нь хийдэг болсон.

Тэгэхээр энэ хөрөнгөний бас тодорхой хувийг энэ түүхий эдийн анхан шатны суман дээр байгуулах агент юм уу, хөдөө аж ахуйн биржийн салбар байгуулах тал руу нь энэ мөнгийг оруулж өгвөл эргээд бас нэлээн одоо ач холбогдолтой болох байх. Энэ нь нөгөө малчдын орлого талд бол нэлээн одоо зөв болоод явчих байх гэж ингэж харж байгаа. Тэгэхээр эхний үедээ энийгээ хөл дээрээ тогттол нь эндээс олсон орлогыг сумын хөдөө аж ахуйн биржийн салбар аймгийн хөдөө аж ахуйн биржийн салбар руу нь нэлээн оруулаад өгвөл зөв байх аа гэж ингэж бодож байна.

Ингээд удахгүй улсын аварга, улсын сайн малчдын шалгаруулалт ингээд оны эцсээс эхлээд материалаа аваад ингээд эхэлнэ. Энэ дээр шалгуур дээр тэр тоо толгой ярьдгаа биш, одоо энэ жилээс дорвитой 2021 оноосоо ингээд өөрчлөөд явчхаач гэсэн нэг санал байгаа. Тэрэн дээр малын чанарыг нэлээн сайн оруулдаг байдлаар энэ шалгууруудаа хийгээд явчихсан нь зөв байх аа гэж ингэж бодож байна. Баярлалаа.

**Г.Занданшатар**: Хүрэлбаатар сайд асуултад хариулна.

**Ч.Хүрэлбаатар**: Нэг л асуулт гарсан, бусад нь бол нэлээн санал юм байна. Нийгмийн даатгалын санд улсын төсвөөс 2021 онд 490-ээд тэрбум төгрөгийн татаас олгохоор оруулж ирсэн байгаа.

**Г.Занданшатар**: Эрхэм гишүүн Лхагвын Мөнхбаатар асуулт асууна.

**Л.Мөнхбаатар**: Малын тоо толгойн татвартай болгох асуудал бол 2019 оны батлагдсан Ьатварын ерөнхий хуулиар ер нь шийдэгдсэн асуудал л даа. Малчид бол хэлж байгаа малын хөлийн татвартай болъё, сая бас энэ Туваан гишүүний сая яриад байгаа энэ малын тоо толгойгоор ихээхэн хөөцөлдөж мянгат малчин, улсын сайн малчин гэж энэ тоо толгойг чухалчилснаас болоод бэлчээр талхлагдаж байна. Энэ асуудлуудаа одоо шийдэгдэх хүндрэлтэй болж байна. За үүнээс гадна одоо Хөвсгөлд бол сая хадлан бичээрээ хүртэл булаацалдаад иргэд бас бие биеийнхээ амьд хүрсэн хүртэл асуудал гарсан шүү дээ. Тэгээп ийм асуудлууд гарч байгаа юм.

Тэгэхээр энэ асуудлыг малчид өөрсдөө дэмжиж байгаа учраас бодлогын хувьд энэ хуулиа гаргаад явах нь зүйтэй байх аа гэж бодож байгаа юм. Энэ орон нутгийн төсвийг бэхжүүлэх чиг үүрэг байхаас гадна үүний цаана бол малын одоо ашиг шим, мөн чанар, үүлдэр угсааг нь сайжруулах бодлого л давхар явагдаж байгаа юм. Түүнээс гадна энэ татвараа авснаараа тэр усан хангамж, худаг, усныхаа хангамж, бэлчээр ашиглалт, цөлжилт гээд энэ олон асуудлуудаа өөрсдөө шийдэх боломжийг ойртуулж байгаа сайн талдаа байна. Гэхдээ энд орж ирсэн хуулийн төслөөр нэг малын тоо толгойд тухайн татварын жилд ногдуулах албан татварын хэмжээ тэгээс хоёр мянга байна аа гээд заасан. Үүнийг иргэдийн хурал тогтоох юм байна л даа. Сум, дүүргийн иргэдийн хурал тогтоох юм байна. Ингэхээр энд бол нэг тодорхой шалгуур нөхцөл байх ёстой. Шалгуур нөхцөл байх ёстой. Яагаад вэ гэхээр ямар ч тохиолдолд, ямар ч нөхцөлд тэг төгрөг байх юм, ямар нөхцөлд хоёр мянга байх юм, ямар нөхцөлд мянга байх юм, энийг нь тодорхой болгож өгөхгүй бол одоо зэргэлдээ хоёр сум байлаа гэж бодъё. Одоо Хөвсгөлийн Цэцэрлэг, Цагаан-Уул гээд хоёр сум байж байхад нэг нь хоёр зуун төгрөгөөр тогтоочихдог, нөгөөдөх нь хоёр мянган төгрөгөөр тогтоочивол яах вэ? Саахалт 100, 200 метрийн цаана байгаа хоёр айл, хоёр өөр татвар төлөх нь байна шүү дээ. Хоёр өөр татвар төлөх нь.

Ийм учраас энэ нөхцөл шалгуурыг их тодорхой болгох ёстой гэдгийг би хэлье. Энэ зүйлийг бас Сангийн сайдаас асууж байгаа юм. Ийм учраас энэ татварын орлогыг бас бүрдүүлэх, иргэдийн хурал өөрсдөө бүрдүүлэх учраас ихээр тогтоох эрмэлзэл их байж магадгүй. Ийм учраас энэ асуудлыг нь бас тодорхой хязгаарласан ийм зүйлүүдийг бас уг хуулийн төсөлдөө оруулах нь зүйтэй.

Дараагийн нэг зүйлийг бол бас гишүүд ч бас түрүүн бас хөндөж ярьж байна Авсан татвараар орж ирсэн энэ мөнгөө хэрхэн яаж зарцуулах вэ гэдэг нь бас хүрээ хязгаарыг нь зааж өгөхгүй бол болохгүй ээ. Эргээд одоо энэ малын үүлдэр угсаагаа сайжруулах, хадлан тэжээл, хашаа саравчаа янзлах энэ юмандаа зарцуулах юм уу, аль эсвэл одоо урсгал зардал, бусад юм нь зарцуулаад явчихвал яах вэ гэдгийг бас хаасан ийм зохицуулалт шаардлагатай байгаа гэдгийг хэлье.

**Г.Занданшатар:** Санал голдуу байна. Хүрэлбаатар сайд.

**Ч.Хүрэлбаатар:** Тийм энэ дээр Мөнхбаатар гишүүний асуултад хариулъя аа. Энэ хязгаарыг нь бол хуулиараа бид нар Улсын Их Хуралд ямар эрхтэй вэ гэхээр хязгаарыг нь заагаад өгье. Доод талын хязгаар, дээд талын хязгаар. Тэгээд тэр дунд нь бол өөрсдийн хурал, сумын хурал, иргэдийн төлөөлөгчдийн хурал болох хувь хэмжээг нь тогтоох ийм эрхтэй байгаа. Тэгэхээр бид нар яг тэр хуулиа л баримталчихсан юм. Харин яг зуугаар тогтоох юм уу, хоёр зуугаар тогтоох юм уу, мянгаар тогтоох юм уу гэдгээ ерөөсөө сумын хурал өөрсдөө л шийддэг. Тэр юунд нь бол мэдээж эрдэмтэн мэргэд, судлаачид судалгааны материалуудаар бид нар бол сумуудад бол хүргүүлнэ ээ л гэж бодож байгаа. Яг хуульдаа бол тийм нарийн шалгуур эд нар бол тавиагүй байгаа. Яг одоохондоо. Тавья ч бас бодсонгүй. Яг төвлөрлийг сааруулах, орон нутгийн иргэдийн санал санаачилгыг ер нь түлхүү байх ёстой гэж үзэж байгаа учраас энэ дээр шалгуурыг аль болохоор багасгасан юм байгаа юм аа гэдгийг хэлье ээ.

**Г.Занданшатар**: Эрхэм гишүүн Содномын Чинзориг асуулт асууна.

**С.Чинзориг**: Энэ хуулиудын төслийг дэмжиж байна аа. Тэгэхдээ энэ малын тоо, толгойн татвартай холбоотой асуудал дээр бас ганц хоёр зүйлийн санал хэлье. Ер нь мал аж ахуйн салбар дээр тулгамдсан маш олон асуудлууд байгаа. Сүүлийн хорь гаруй жил бид энэ малыг хувьд шилжүүлсэн гэдгээр малын эрүүл мэнд, үржил селекцийн асуудал төрийн бодлогын гадна явж ирсэн. Нөгөө талаасаа энэ малчдын өөрсдийнх нь нийгмийн хамгааллын асуудал ч гэсэн төрийн бодлогын гадна одоо явж ирсэн. Одоо энэ мал аж ахуйн бодлогоо шинэчлэхгүй бол бидний хуучны ярьдаг өвөг дээдсээс ярьж ирсэн хаяа багтвал бууж, хамар хатгавал иднэ гэдэг энэ зарчмаар энэ мал аж ахуйн бодлого чинь явахгүй болчхоод байгаа юм. Энэ мал аж ахуйн тоо толгойн татвар орж байснаар энэ тулгамдаж байгаа асуудлуудыг шийдэх бол гарц биш ээ. Яах вэ, тэр бэлчээр ашиглалттай холбоотойгоор тоо толгойг нь бас хязгаарлахтай холбоотой асуудал дээр бас жаахан ахиц гарах болов уу.

Би бол энэ Малын тоо, толгойн татварын тухай хууль орж ирэхээс өмнө, ер нь энэ мал аж ахуйн гаралтай бүтээгдэхүүнийхээ үнийг одоо яаж одоо өсгөх юм, үнэтэй болгох юм, малчдынхаа орлогыг яаж дэмжих юм, малын удмын санг нь яаж одоо бас дэмжих юм, үржил селекцийг нь яаж явуулах юм, эрүүл мэндийг нь яаж одоогоос хамгаалах юм гээд энэ цогц мал аж ахуйн талаар баримтлах бодлогоо Засгийн газар оруулж ирэх шаардлагатай байгаа юм аа. Энэ Малын тоо, толгойн хуулийг хэрвээ баталбал би бас гишүүд яриад байгаа тэр зориулалтыг нь тодорхой болгож өгөх ёстой гэдэгтэй бол санал бол нэг байна. Мал эмнэлгийн одоо асуудалд нь үл үржил селекцийн асуудалд нь худаг, бэлчээрийг одоо хамгаалах, мал аж ахуйн гаралтай бүтээгдэхүүнийг анхан шатны боловсруулалт хийх үйлдвэр, цех одоо байгуулахад нь, нөгөө талаас ерөөсөө малчдын нийгмийн хамгааллын асуудал маш хүнд байгаа. Малчдын 18 хувь нь нийгмийн даатгалын шимтгэл төлж байдаг. Тийм учраас өөрөө хүсэх юм бол энэ одоо татвараас нь, нийгмийн даатгалын шимтгэлийг нь бас төлөгдөхөд ч гэсэн энэ эрхийг нь нээгээд одоо өгөх нь зүйтэй гэсэн ийм саналтай байгаад байна.

Хоёр дахь нэг асуудал нь энэ малчид тогтмол орлого олдоггүй, тийм учраас бол жилд хоёр удаа төлөх юм байна. Би бол жилд татварынхаа байцаагчтай графикаа тогтоон хувиараа тогтчихвол сар улирлаараа төлөх эрхийг нь нээж өгөх нь зүйтэй гэсэн ийм бас санал бол байна.

Хүрэлбаатар сайд зөв ойлгоорой. Би бас нэг болгоомжлол бол байна. Мал аж ахуйн татварыг ингээд сумандаа зарцуулах эрхийг нээж өгч байгаа гэж байгаа. Санхүүжилт үүнээсээ хамаараад ирэх жилийн төсөв батлахдаа нөгөө орон нутгуудад өгдөг санхүүжилтийнхээ хэмжээг хасаад манай Сангийн яам ороод ирэх вий дээ. Тийм юм байхгүй биз дээ. Хэрвээ тийм одоо бас хардлага байгаа учраас энэ хуульд нь аймаг орон нутагт олгодог малын тоо толгойн татвартай болсон нь энэ орон нутагт олгодог санхүүжилтийн хэмжээг бууруулах үндэслэл болохгүй гэсэн тийм хязгаар хийж өгдөг юм уу, яадаг юм. Тэгэхгүй бол магадгүй одоо ингээд энэ чинь бас нэг малын татвар, тоо толгойн татвартай болсон орлого нэмэгдэж байгаа нөгөө санхүүжилтынхээ хэмжээг нөгөө талдаа хасчих юм бол энэ чинь тэгээд явахгүй шүү дээ.

Тийм учраас ийм бас чиглэлийн асуудлуудыг цаашдаа анхаармаар байна. Төгсгөлд нь, ер нь сүүлийн жилүүдэд мал аж ахуйн гаралтай бүтээгдэхүүний бүтээгдэхүүн үнэгүй болчихлоо, мах одоо борлодоггүй, арьс, ноос, арьс шир үнэгүй болчихлоо. Сүүлийн гурван жил дараалан ялангуяа Өвөрхангай аймагт цаг агаар одоо хүндрээд сүүлийн гурван жил дараалан одоо зудтай байна. Ийм үед миний хувьд малын тоо толгойн татварыг авах нь зүйтэй гэж хэлэх бол боломж бол байхгүй байна. Хэрэгжих хугацааг нь 2021 биш, одоо 2022-23 оноос.

**Г.Занданшатар:** Чинзориг гишүүнд нэг минут.

**С.Чинзориг**: Энэ хуулийн зарчмыг нь дэмжиж байгаа юм. Тэр зорилтыг нь одоо тодорхой болгож өгөөд энэ хуультай болох асуудлыг малчид ч гэсэн сүүлийн үед бол дэмжиж байгаа юм. Гэхдээ сүүлийн жилүүдэд мал аж ахуйн гаралтай бүтээгдэхүүний үнэ одоо бас тогтвортой биш байна. Сүүлийн гурван жил, ялангуяа Өвөрхангай аймагт байгалийн гамшигт үзэгдлийн улмаас малчид өвөл, хаврыг маш хүнд нөхцөлд бол даван туулж байгаа. Энэ жил ч гэсэн маш хүнд бол байна. Мах одоо ав гээд байдаг, мах нь хэн авах нь тодорхойгүй, мал нь туранхай гээд махны үйлдвэрүүдийг нь авахгүй, ийм хүнд нөхцөлтэй өвөлжиж, одоо хаваржих нөхцөлтэй байгаа учраас энэ хуулийн цаашдаа хэрэгжих хугацааг нь харин нэг юм уу хоёр жилээр хойшлуулж хэрэгжүүлэх нь зүйтэй гэсэн ийм л саналтай байгаа. Ингээд ажлын хэсэг дээр энэ саналуудаа яриад ажиллая гэсэн саналтай байгаа.

**Г.Занданшатар**: Хүрэлбаатар сайд асуултад хариулна.

**Ч.Хүрэлбаатар**: Чинзориг гишүүний асуултад хариулъя аа. Энэ хуулийг хэрэгжүүлэх хугацааг бол хойшлуулах шаардлага байхгүй. Яагаад гэвэл нөгөө доод хязгаарыг нь тэг гээд тавьчихсан. Тэгэхээр гантай зудтай ийм тохиолдолд энэ хувь хэмжээн дээр тавихгүй явчих бүрэн боломжтой. Тэгээд зуншлага сайтай, тэгээд татвар авах шаардлагатай гээд сумын иргэд өөрсдөө үзэж байгаа тохиолдолд л тийм хувь хэмжээгээ тогтоогоод явчих. Тэгэхээр хуулиа гаргаад явчихад бол заавал хойшлуулаад байх шаардлагагүй болов уу гэж бодож байгаа. Зүгээр тэр татвар хоёр удаа авна гэж байгаа. Долоон сарын арван таванд, арван хоёр сарын арван таванд авна аа гэсэн. Тэгээд энийг хуучин чинь нөгөө малын хөлийн тал татвар байсан шүү дээ. Тэгэхэд долоон сарын арван таван, арван хоёр сарын арван таванд авдаг байсан юм байна лээ. Бас өмнө нь нэлээд олон жилийн турш авч байсан татвар байсан учраас яг тэр хугацааг нь бид нар хэвээр нь оруулаад ирсэн.

Өөрөөр хэлбэл бас хуучин байсан одоо он сар өдрүүд нь байгаа шүү дээ. Яг тэрүүгээр нь тогтоож оруулж ирж өгсөн юм аа гэдгийг хэлье. Хасахгүй.

**Г.Занданшатар**: Эрхэм гишүүн Тогмидын Доржханд асуулт асууна.

**Т.Доржханд**: Баярлалаа. Одоо ингээд сонгуулиуд дуусчихлаа, ганцхан сонгууль одоо үлдсэн байгаа. Тэгэхээр нөгөө илүү сонгууль руу чиглэсэн биш илүү нэг хөгжил рүүгээ, нийгмийн асуудал руугаа чиглэсэн ийм төсөв ярих цаг нь мөн байх аа гэж бодож байна. Тэгээд үүнтэй холбоотойгоор нэг хэдхэн асуулт асууя.

Нэгдүгээрт, бол энэ Сангийн сайд маань ингээд татварыг өсгөхгүй ээ гэсэн мэдэгдлүүдийг маш олон газар хийгээд яваад байна. Коронагийн хүндрэлийн үед бол байж болно оо, ойлгож байна. Тэгэхдээ бид хоёр мянга хорин нэгэн оны төсөв ярьж байна. Тэгээд Монгол Улсын эдийн засгийн бүтэц нь болохоор уул уурхайгаас хамаарсан ийм бүтэцтэй байгаа тохиолдолд Монгол Улсын татварын систем нь өөрөө ийм шаталсан биш өсөн нэмэгдсэн биш, эсрэгээрээ яг ижилхэн ийм татварын хувь хэмжээг оноогоод яваад байдаг нь өөрөө агуулгаараа буруу байна аа. Тэгээд энийг хэзээ, яаж засах юм бэ?

Яг үүнтэй холбоотойгоор маш тодорхой асуудал нь уул уурхайн бүтээгдэхүүний экспортын гааль дээр нэг үнэ байдаг. Цаад талд нь зах зээл дээр нэг өөр үнэ байдаг. Тэгээд энэ зөрүүнээс бид нар орлогоо алдаад байна уу гэж хараад байгаа. Тэгэхээр гаалийн үнэ болон зах зээлийн үнийн зөрүү тэр зөрүүнээс олж байгаа орлогоо бид нар авч чадаж байна уу? Энэ дээр маш тодорхой мэдээлэл өгөөч ээ. Тэгээд гаалийн мэдээллийг бас одоо гишүүнийхээ хувиар авмаар байна. Цаад зах зээлийн бодит үнийнх нь мэдээллийг бас амаар биш албан бичгээр өгөөрэй гэж хүсэж байна.

Хоёрт нь болохлоор зарлага талд, Сангийн сайдын мэдээллээр бас олон улсын байгууллагууд энэ 2021 оныг уначихсан, одоо буцаад өснө өө. Дэлхийн эдийн засаг таван хувь унасан, одоо 2021 онд буцаад таван хувь өснө өө ч гэдэг юм уу. Монгол Улсын эдийн засаг эхний хагас жилээр 10 хувь унасан, тэгэхдээ нөхөөд бид нар энийгээ 2021 онд хийнэ гээд. Буцаад хэвийн байдал руугаа орно оо гэж тооцож байх шиг байна. Болно оо болно. энэ тохиолдолд яагаад тэр хоёр 2021 оны эхний 6 сарын байдлаар халамжийнхаа бодлогыг үргэлжлүүлж байгаа юм бэ? Энэ дээр нэг тодорхой тайлбар өгөөч ээ гэж.

Хөрөнгө оруулалт талд бол одоо маш жаахан өрөө тасалгаа бол хөрөнгө оруулалт хэсэгт бол байгаа. Гэтэл хэвлэл мэдээллээр, сошиалаар манай сонгогчдын зүгээс бас тодорхой асууж өгөөч ээ гэж байгаа хүсэлтүүд бол ирж байна, тэгээд тэр нь юу вэ гэхээр хөрөнгө оруулалтууд бол орон нутагт бол түлхүү хийгдсээр ирсэн, хийж ч байгаа. Яагаад вэ гэхээр энэ сонгуулийн системтэй холбоотой. Гэхдээ энэ дунд яахлаараа, тухайлбал Монгол Улсын Ерөнхийлөгчийн гарч ирсэн энэ Баянхонгор аймаг, мөн Хэнтий аймаг ч гэдэг юм уу, энэ аймгууд бусад аймгуудаас илүү их хөрөнгө оруулалттай байгаа юм бэ? Энэ дээр яг үндэслэл нь юу юм, тооцоо нь юу юм? Яг энэ байдлаа тов тодорхой хэлээд, яриад нийгэмдээ бас зөв мэдээллийг нь өгөөд яваач ээ гэдэг ийм асуудал байна. Баярлалаа.

**Г.Занданшатар**: Хүрэлбаатар сайд асуултад хариулна. Баянхонгор бол тэр замын л юм явж байгаа шүү.

**Ч.Хүрэлбаатар**: Доржханд гишүүний асуултад хариулъя. Энэ уг нь төсвийн дагасан хуулиудыг хэлэлцэж байгаа гэдгээ хэлье ээ. Тийм ээ, энэ эдийн засгийн хямралын үед бол энэ татварын хувь хэмжээг бол нэмэхгүй ээ гэдэг ийм байр суурийг бол илэрхийлсэн. Энэ нь бас зүгээр хоосон ч яриагүй. Бид нар энэ гааль дээр, татвар дээр шинэчлэлийг бүрэн агуулгаар нь хийгээд явж байгаа юм. Тэгээд энэ реформынхоо хүрээнд бол бид нар энэ татвар хамрагдлаа нэмэгдүүлэх, татвараа авах аргаа бол их оновчтой болгох, тухайлбал татварын байцаагч нар аж ахуйн нэгжүүдтэй уулзаад байдаггүй, шууд одоо зайнаас харьцдаг болох зэрэг иймэрхүү олон шинэчлэлийн ажлыг явуулаад байгаа юм.

Тэгээд шинэчлэлийн ажлаа нэлээн сайн хийгээд, авдаг татваруудаа эхлээд бүрэн хэмжээнд нь авдаг болчихъё. Үүний дараагаар тэр хувь хэмжээгээр оролдох зүйлүүд рүүгээ оръё гэдэг ийм л үндсэн зарчим барьж байгаа юм. Тэгэхээр би, одоо бол эхлээд энэ наана нь татвараа гүйцэд авдаг болох, энэ татварынхаа тогтолцоог шинэчлэлийнхээ ажлуудыг нэлээн сайжруулчихъя. Үүний дараагаар хувь хэмжээгээр оролдох ийм зүгээр дотроо бол бодол бол бий. Тэгээд энэ хэр зэрэг хурдан одоо төлөвших вэ гэдгийг би бол хэлмээр байна аа. Малын хөлийн татвар бол энэ хөдөө орон нутгуудад бас боломж олгож байгаа зүйл ээ гэдгээ хэлье. Удаа дараа бас энэ урьд өмнө бас яригдсан мөрийн хөтөлбөрт суусан ийм асуудал аа гэдгийг хэлье.

Эдийн засгийн өсөлт бол яг энэ корона вирусийн цар тахал Монголд эхэлж байх үед бол Засгийн газар эдийн засгийг V хэлбэрээр явах юм байна аа гэдэг анх тооцоо хийсэн. Тэгээд яг энэ V хэлбэрээрээ явж байгаа. Бид нар бол энэ дээр алдаагүй. Анх 2020 оны хоёр, гурван сард анх тооцоогоо хийж байхдаа яг энэ хэлбэрийг тооцсон энүүгээр явж байгаа. Зүгээр аз таарсан уу? Ингээд яг энэ хэлбэрээр явж байгаа гэдгийг бас хэлье ээ. Энэ дээр коронагийн үеийн арга хэмжээг бас энэ 2021 оны эхний 6 сар хүртэлх хугацаанд бол үргэлжлүүлж байна аа, яагаад үргэлжлүүлж байгаа юм бэ гэдэг ийм асуудал байгаа. Угаасаа коронагийн үед бол бид нар энэ арга хэмжээгээ авч хэрэгжүүлнэ ээ гээд бодлогоо гаргачихсан байдаг. Тэгэхээр сая бол энэ манай улсын онцгой комисс дээр бол энэ коронагийн байдал бол үндсэндээ ирэх жилийн долоон сарын нэгэн буюу хагас жилийн байдлаар гэхэд ерөнхийдөө гайгүй болох болов уу гэдэг ийм мэдээлэл бидэнд бол өгсөн. Олон нийтэд ч гэсэн өгч байсан. Тийм учраас бид нар тооцоогоо яг долоон сарын нэгэн гэдгээр авч явуулсан юм.

Коронагийн үед авч байсан арга хэмжээгээ зогсоогоод, дараа нь өөрчлөөд ингэж байгаа орнуудыг бид нар нэлээн харсан. Ингэхэд бол коронагийн үед авч байсан арга хэмжээгээ өөрчлөөд, хэмжээг нь өөрчлөөд, гэв гэнэт шинэ юм сэдэж гаргаж ирээд яваад байгаа газруудад бол энэ эдийн засгийн уналт нь хүнд тусч байгаа. Нийгмийн эмзэг бүлэгт аягүй хүнд тусч байгаа. Аж ахуйн нэгжүүд дээрээ илүү хүнд тусч байгаа учраас бид нар энэ арга хэмжээнүүдээ ингээд үргэлжлүүлээд цаашаа тогтвортой аваад явуулах нь илүү үр дүнтэй байна аа л гэж үзэж байгаа юм. Энэ бол олон улсын бусад орнууд дээр авч хэрэгжүүлсэн арга хэмжээнүүдийг бид нар бас хооронд нь харьцуулж үзэж байгаад энэ арга хэмжээгээ авч байгаа юм аа гэдгийг би хэлмээр байна аа.

Хөрөнгө оруулалтын хувьд бол аймаг орон нутгууд ерөнхийдөө ижилхэн төстэй байгаа гэдгийг би хэлмээр байна. Энэ жилийн хувьд яг таны асуусан тэр Баянхонгор аймгийн хувьд бол мөн л бусад аймгуудтайгаа адилхан боловч энэ жил та бүгд санаж байгаа байх 10 сард бол энэ Говь-Алтай аймаг руу явсан авто зам ашиглалтад орсон. Энэ концессын гэрээгээр хийгдсэн. Концесс нь бол арван тав ч билүү, арван зургаа ч бил үү, арван гурван онд ч билүү байгуулагдсан ийм концессын гэрээ. Энэ гэрээний зам дууссан гэрээнийхээ дагуу төлбөрийг . . .

**Г.Занданшатар**: Хүрэлбаатар сайдад хариулт нэмэлт нэг минут.

**Ч.Хүрэлбаатар**: Ингээд концессын гэрээ ёсоороо 2021 онд 130-аад тэрбум төгрөг тавьж өгөх ёстой байсан юм. Тэгээд бид нар бас боломжоо харж байгаад 90 орчим тэрбум төгрөгийг тавьсныг одоо Баянхонгор аймгийн хөрөнгө оруулалт дээр нэмж оруулж ирж ярьж байгаа юм байна билээ гэх мэтийн одоо ийм энд тэнд явж байгаа авто замууд байдаг, дараа нь тэр нь улсын хөгжлийн бодлоготойгоо уялдаад явж байгаа авто замуудыг оруулаад ингээд дүн өөрчлөгдөөд байгаа зүйл бол байгаа гэдгийг бол хэлье.

**Г.Занданшатар:** Одоо эрхэм гишүүн Хаянгаагийн Болорчулуун асуулт асууна.

**Х.Болорчулуун**: Баярлалаа. 2021 оны төсвийн дагалдан гарах хуультай уялдуулаад гишүүд бол бас ялангуяа тэр малын хөлийн татвар дээр нэлээн эсрэг тэсрэг байр суурьтай байна л даа. Би энэ бол малын хөлийн дотор байх ёстой. Байх, байхдаа орон нутаг авах нь зөв гэдэг байр суурьтай байгаа. Гишүүд бол нэгдсэн Монгол Улс зарим нэг гишүүд улс даах ёстой, орон нутгийн иргэдийн хурал тогтоох шаардлагагүй гэж ярьж байна. Тэр дотроо бас иргэдийн хурлыг тогтоосон ч гэсэн юунд зарцуулахыг нь зааж өгнө гэж байна. Хэрэггүй ээ, битгий тэрэнд оролц. Тэр 21 төлөөлөгч бүгд тэнэг биш. Ер нь зарим нэг суман дээр алдаж болно. Ерөнхийдөө тэд нар чинь ард түмний төлөөлөл. Яаж яваад юунд зарцуулахыг Их Хурлаар заалгахгүй, Их Хурлын гишүүд бүгд ухаантай биш шүү. Ялангуяа тэр хөдөө орон нутагт нэг жил ч амьдарч үзээгүй гишүүдийг би бас эсрэг тэсрэг ингэж яриад байхаар гайхаж байна. Хөдөө нэг жил амьдарчхаад бас хөдөөний асуудал, энэ амьдралын талаар ярихтай шүү. Миний хувьд Их Хурлын гишүүн болтлоо хөдөө орон нутагт төрж, өсөж амьдарсан хүн. Тийм учраас энэ талаар хэлэх эрхтэй.

Хоёрдугаарт Хөдөө аж ахуй, байгаль орчны байнгын хорооны даргын хувьд хэлж байна. Ер нь тэгээд Монгол улс шиг ингээд нэгдсэн Монгол улс нэрийн дор төсөв санхүүгийн бодлого, татварын бодлого нь ийм яг социализмын үеийнх шиг ийм улс орон байдаг юм уу? Ардчилсан нийгэмд зах зээлийн нийгэмд шилжсэн улс орон. Үүнийг бас асууя. Үндсэндээ социализмаар байна шүү дээ. Бүх татварыг төвд төвлөрүүлэн татаж байна, эргэн дахин хуваарилалт хийж байна, дахин хуваарилалт хийхдээ алдаа гаргаж байна. Ийм ч учраас орон нутгийнхан ангаахай шиг дээшээ хараад, аливаа бэлэнчлэх сэтгэлгээнд сурч байна. Тэр нутаг орон, өмч хөрөнгө, эзэн холдчихсон байгаа байхгүй юу. Тийм учраас сум хөгжихгүй байгаа юм. 80, 90 жилээ хийж байгаа сум гадаа жорлонтой л байж байгаа. Нэгдсэн Монгол улс гэсэн системээр энэ бодлогоор явж ирсний л гай.

Ийм төсөв санхүү, татварын бодлоготой хураалттай зах зээлийн нийгмээр амжилттай өгч байгаа орон байхгүй шүү. Энэ төвлөрлийг бууруулж байж, хөдөө орон нутгаа дээдэлж байж, тэдэнд тэнд эрхийг нь өгч байж, орон нутгийн иргэдийн хурал, засаг захиргаа, нэгжийн эрх мэдлийг нь олгож байж улс орон хөгжинө өө. Тэгэхгүй бол өрөндөө баригдаад жилээс жилд, жил тутам нэг миллард доллараар Монгол улсын өр нэмэгдэж байгаад харамсаж байна. Үнэхээр.

Бид нар өчигдөр Татварын ерөнхий газар ажилласан. Тэгэхэд тэд автомашины татвар гэхэд 1 сая нэг зуун мянган автомашинтай, жаран хувийнх нь татварыг одоо бүртгэж хурааж чадаж байна гэж ээ. Дөчин хувийг нь хурааж чадахгүй байна гэж байна. Энэ бөөгнөрч байна, гол нь төвдөө бөөгнөрсөн л гай байхгүй юу. Ер нь тэгээд хөдөө орон нутгаас жилдээ хорь, гучин мянган хүн шилжих ирж байгаа энэ байдлыг энэ нийслэлд одоо амьдрахын аргагүй болж байгаа энэ байдлыг хөдөө орон нутагт эрх мэдлийг нь өгч байж эдийн засгийн хөшүүрэг тэнд бий болгож байж л одоо энэ төвлөрлийг сааруулна шүү дээ. Мөнгөө дагаж хүмүүс амьдарна. Тэрнээс дуртай даа, энэ төрж есөн нутгаа орхиод Улаанбаатарт нүүж ирж байгаагүй шүү гэдгийг бас хэлмээр байна.

Дахин хэлэхэд малын хөлийн татварыг сумын иргэдийн хурал өөрсдөө хэдээр яаж тогтоохыг нь тогтоог. Юунд зарцуулахыг нь тэд өөрсдөө мэдэг ээ гэдгийг л хэлмээр байна. Баярлалаа.

**Г.Занданшатар:** Хүрэлбаатар сайд.

**Ч.Хүрэлбаатар:** Татварын бодлого энэ төсвийн бодлого дээр ер нь зөв явж байгаа юу гэдэг ийм л асуулт байгаа юм. Би бол зөв явж байгаа л гэж үзэж байгаа юм. Төсөв зохиодог, энэ бүх зүйл бол олон улсын стандарт аргачлалын дагуу явагддаг. Олон улсын олон банк санхүүгийн байгууллагын гишүүн, олон төрлийн конвенцод нэгдсэн. Үүнийхээ дагуу бол бид нар бол харьцаад явж байгаа. Алдаа оноо байхыг одоо үгүйсгэхгүй л дээ. Гэхдээ бол ерөнхий зарчим бол зөв байгаа. Аймаг орон нутаг болгон өөрсдөө олсон орлогоо олоод бүгдийг нь өөр өөрсдөө заръя гэвэл манай улс бол өөрөө орон нутаг, аймаг нутгуудын хөгжил дэвшлүүд өөр л болно.

Тийм учраас одоо явуулж байгаа бодлогыг би бол зөв л гэж үздэг.

**Г.Занданшатар**: Болорчулуун гишүүн нэг минут.

**Х.Болорчулуун**: Сангийн сайд сая хэллээ. Энэ төсөв санхүүгийн нэгдсэн бодлого, энэ төвлөрөл ийм байгааг одоо үргэлж зөв гэдэг хүн л дээ. Тэгээд яг орон нутагт өмч нутаг эзэнгүйдэж байна аа. Харсаар байтал хөгжихгүй байна. Хүмүүс нь нүүдэллэж байна, дайжиж байна. Өчигдөр Байнгын хороон дээр Монголбанкны дэд ерөнхийлөгч бид цаашдаа бодлогодоо олон улсын болон донор орнуудын тэр өргөтгөсөн хөтөлбөрт оруулах асуудал дахин орох асуудлыг бид бас одоо бэлдэж байна гэж ярьж байна. Бид өөрөө өөртөө эзэн биш, яг энэ Сангийн яам, Монголбанкны энэ бодлого гаднынхнаар олон улсын валютын сангаар заалгаад ингээд түр аргацаагаад өөрийнхөө эрх мэдэлтэй үедээ гал унтраасан байдлаар л ажиллаж байгаа. Тэгээд зээл аваад. Зээл аваад зарцуулах шиг амархан юм байхгүй шүү дээ. Үүнийг бол хэн ч чадна.

**Г.Занданшатар**: Одоо эрхэм гишүүн Бөхчулууны Пүрэвдорж асуулт асууна.

**Б.Пүрэвдорж**: Тэгэхлээр би малчдаар маш их явдаг. 2018 онд би 53 хоног малчдаар явсан. 2019 онд 57 хоног явсан. 10 айлын гадаа, 5 айлын гадаа багаар нь ингээд уулзаад, малчидтай уулзаад явж байхад бол малын хөлийн татвартай болох нь зөв өө гэж ярьж байсан. Харин хамгийн гол нь бид нар шийдэх эрхийг нь өгөөч ээ, тэгээд бид нар бас тодорхой хэмжээнд тоог нь тогтооё оо гэдэг ийм л зүйлийг ярьж байсан. Тэгэхээр ер нь бол аль ч нам энэ малын хөлийн татвартай болчихвол малчид бидний эсрэг санал өгнө гэж айдаг энэ айдсыг даван туулж өнөөдөр энэ малын хөлийн татвартай болох энэ хуулийг оруулж ирж байгаа Монгол ардын намын Засгийн газарт баяр хүргэе.

Тэгэхээр ер нь хамгийн гол нь өөрсдөө энэ татвараа буцаад зарцуулахдаа тодорхой хэмжээний зөв зүйлдээ зарцуулах тэр эрхийг нь өгөх нь хамгийн чухал байгаа. Тэгэхээр би ганцхан жишээ хэлье л дээ. 1892 онд хонийг цахилгаанаар англид хяргаж эхэлсэн байгаа. 128 жилийн өмнө. Өнөөдөр Монголчууд хонио гараараа хяргасан хэвээрээ байгаа юм. Тэгэхлээр өнгөрсөн жил би Австралиас, Шинэ Зеландаас цахилгаанаар хонь хяргадаг сургагч багш нар авчраад өөрийнхөө таван сум, дээрээс нь Мөст суман дээр нь ингээд сургалт явуулаад ингээд цахилгаанаар хэрэглэсэн. Тэндээс хамгийн сайн хэрэгжүүлсэн Алтай уулсын оргил гэж хоршоо цахилгаанаар одоо тэр чинь нэг ийм байшин руу орж гаргадаг шүү дээ Австрали, Англид. Тэгэхээр тэд нар нөгөө машин хучдаг цоохор хучлага дээр малаа тавьж байгаад хяргаад, тэгээд одоо бүх цахилгаанаар хяргаад, тэгээд бүх одоо ноосоо ангилаад, өнгөөр нь, бутархайгаар нь ялгаад, дээрээс нь будгийг нь бүгдийг нь арилгаад ингээд үйлдвэр тушаахад цахилгаанаар хайчилсных нь төлөө тэр хоршооны ноосыг нь 4500 төгрөгөөр цагааныг нь авсан. Өнгийн ноосыг нь 500 төгрөгөөр авч байгаа юм. Ингээд жигнэсэн дунджаар гараад ирэх дээр нэг гурван мянга орчим төгрөгийн үнэтэй болж байгаа байхгүй юу. Тэгэхээр жирийн Дарви сумын Сутай хонины ноос 500 төгрөгөөр зарагдаж байхад хажуу талын цахилгаанаар хонио хайчилсан тэр Алтайн уулсын оргил гэдэг хоршооны малчид 2800-3000 төгрөгөөр хониныхоо ноосыг зарж байх жишээтэй.

Тэгэхээр Ховд аймгийн Дарви сумын Дэлгэр баг дээр би нэг ийм төсөл хэрэгжүүлэх гэж байгаа. Өөрөөр хэлбэл хашаатай, хашаанаасаа ийм арав, арван таван барилга руу ороод хонио цахилгаанаар хайчилдаг. Тэгээд цаашаа гаргаад мал угаалгын ванн, хажуудаа худагтай, энэ рүү бол шууд угаагаад гаргадаг ийм одоо төслийг хэрэгжүүлж байгаа. Ямаа бол барилгынхаа гадуур шууд ороод ингээд угаачихдаг. Өөрөөр хэлбэл энэ угаасан хонио ноослонгуут, мал угаалганд оруулаад явуулахаар янз янзын шавьж бүгдээрээ байхгүй болоод, илүү тарга нэгдүгээрт авна, хоёрдугаарт нь арьсны чанар сайжирна. Ирэх жилийнх нь ноосных нь чанар сайжирна. Ийм зүйл бол гардаг байхгүй юу. Тийм учраас ийм төсөл хэрэгжүүлэхэд ойролцоогоор 200-250 сая төгрөгийн зардал гарах юм.

Тэгэхээр манай малчид одоо жишээ нь энэ малын хөлийнхөө татварыг орон нутагтаа авсны үр дүнд энэ мөнгөөрөө буцаагаад иймэрхүү бүтээн байгуулалтын ажлыг хийх юм уу, аль эсвэл одоо худаг усаа гаргах ч юм уу, аль эсвэл малынхаа эрүүл мэндэд зарцуулах ч юм уу ийм зүйлийн хөрөнгө оруулалт хийх тийм эрх нь нээгдэж байгаа. Өөрөөр хэлбэл өнөөдөр Дарви сум 200 мянган малтай гэж тооцоход одоо энэ Засгийн газраас оруулж ирж байгаа хувилбараар мянган төгрөгөөр татвар авлаа гэхэд хоёр зуун сая төгрөг цуглуулах нь. Тэгэхдээ нэг ийм одоо орчин үеийн үйлдвэрийг ингээд ашиглалтад оруулах ийм боломж бүрд бүрдэж байгаа байхгүй юу. Тэгэхээр энэ хуулийн төслийг өргөн барьсныг одоо дэмжиж байна.

Хэлэлцэх явцад тодорхой хэмжээний зарим нэгэн асуудал дээр зарчмын зөрүүтэй санал гаргана. Энэ дээр дэмжиж өгөөрэй гэж та бүхний хүсэж байна. Баярлалаа.

**Г.Занданшатар**: Санал байна. Одоо эрхэм гишүүн Одонгийн Цогтгэрэл асуулт асууна.

**О.Цогтгэрэл**: Баярлалаа. Өнөөдөр төсөв дагасан хуулиуд хэлэлцэж байна л даа. Тэгэхдээ хэдий тийм ч гэсэн нэгдсэн төсөвтэй холбоотой, улсын төсөвтэй холбоотой нэг тодруулж асуух хоёр асуулт байгаад байна. Ер нь төсөв гэхээр бид нар маш олон талаас нь маш олон зүйлийг ярьж байна. Малын хөлийн татвар, орон нутгийн татвараас эхлээд. Тэгэхээр ер нь яг энэ улсын төсөв гэдэг зүйлийг тодорхойгоор хэлбэл яг үндсэн гол зорилго нь яг юу юм бэ? Бид нар маш олон тоог хэмжигдэхүүн, маш олон зорилго яриад байна л даа. Энэ дээр эдийн засгийн өсөлт юм уу, ажлын байр бий болгоод байхаар улсын төсөв сайн ажиллаж байна гэх юм уу, улсын өр багасаад байхаар сайн ажиллаж байна гэх юм уу, төсвийн алдагдал бага байхаар сайжирч байна гэх юм уу. Яг энэ олон үзүүлэлтүүдээс аль нь яг улсын төсвийг Сангийн яамыг сайн ажиллаж байна гэдэг үзүүлэлт дээр авч ирдэг юм. Хэмжиж байгаа үзүүлэлтүүд маань маш олон байгаа учраас яг тэр одоо энэ салбарын хүмүүс өөрт таатай үзүүлэлтүүдээ сугалж ярьдаг. Дахиад нөгөө ер нь тэгээд л аливаа ажил чинь хэмжиж байж үүнийгээ зорилгоо тавьж байж сайн муугийн тухай, дараагийн стратегийн тухай олон зүйлийг ярих боломжтой болно шүү дээ. Тэгэхээр энэ дээр нэг хариулт өгөөч ээ.

Ер нь улсын төсвийн үндсэн гол зорилго цөөн үзүүлэлтээр яривал магадгүй ийм олон үзүүлэлтүүдээс тэгвэл алийг нь та нар илүү гол болгодог юм. Алин дээр нь хэмжиж, ярьж, дараа дараагийн асуудлаа ярих боломжтой байдаг юм.

Хоёрдугаарт нь энэ улсын төсөвтэй холбоотой дахиад нэг асуудал энэ дотоодын нийт бүтээгдэхүүн гэдэг үзүүлэлтүүд бид нар бас олон зүйлийг хэмжиж ярьдаг. Тэгэхээр дотоодын нийт бүтээгдэхүүнд чинь одоо нэрлэсэн дотоодын нийт бүтээгдэхүүн, бодит дотоодын нийт бүтээгдэхүүн, бодитыгоо доллароор илэрхийлсэн дотоодын нийт бүтээгдэхүүн гээд ингээд олон үзүүлэлтүүд байгаад байна. Нэг ганц хоёрхон тоо харахаар сүүлийн арван жилийг ингээд аваад үзэхээр хамгийн өндөр нь энэ бодит дотоодын нийт бүтээгдэхүүн буюу 2010 оныг суурь болгоод авахад хамгийн өндөртэй 2011-12 оны үед 9.4 тэрбум долларын эдийн засаг манайд байсан нь өнөөдөр 6.6 тэрбум болчхоод байна. Бодит дотоодын нийт бүтээгдэхүүнийг доллараар илэрхийлбэл манай эдийн засаг 2011 онд 9 тэрбум байсан бол өнөөдөр 6 тэрбум болчхоод байгаа гэсэн нэг ийм тоо бодож үзэхээр гарч байна л даа. Энэ тоо үнэн үү? Энэн дээр бас нэг тайлбар өгөөч ээ. Энэ ийм хоёр асуулт байна.

**Г.Занданшатар:** Хүрэлбаатар сайд асуултад хариулна.

**Ч.Хүрэлбаатар**: Би хуулийн заалт уншаад өгчихье. Төсөв гэж юу вэ? Төсөв гэж төрийн чиг үүргийг хэрэгжүүлэхэд шаардагдах санхүүгийн эх үүсвэрийг бий болгох зорилгоор төрийн мэдэлд хуримтлуулан хуваарилж, зарцуулах хөрөнгө, орлого зарлага, өр төлбөр, санхүүгийн амлалт болон үүрэг тэдгээртэй холбогдсон санхүүгийн үйл ажиллагаагаа хэрэгжүүлэх арга хэмжээ, үүнд шаардагдах орц хүрэх үр дүнгийн нийлбэр цогцыг хэлнэ ээ гэж байгаа юм. Тэгэхээр энд тусгагдсан энэ зүйл бол бүгд цаанаа нэгээс доошгүй олон үзүүлэлтээр гарч ирдэг. Төсвийн орлого дотроо мөн олон дахин хуваагдаад явчихдаг, зарлага, өр төлбөр гээд л ингээд явж байдаг. Одоо бол хүмүүсүүд тэгэхдээ энэ дээр тоонуудыг ярихдаа өөрт ашигтай хэлбэрээр яриад байдаг. Одоо ингээд улсын өр гээд, жишээлбэл Оюутолгойн бүтээн байгуулалт явагдаж байгаа. Түүнээс Оюутолгой өөрийнхөө ашгаас хийгдэж байгаа нь бол улсын өрд орохгүй, зээлээр санхүүжигдэж байгаа нь Монгол Улсын гэсэн өрд ороод яваад байдгийг одоо оруулж ирээд өр өслөө гээд. Тэгвэл гадаадын хөрөнгө оруулалтуудын ихэнх нь л бүгдээрээ л өр үүсгэнэ шүү дээ. Бизнесменүүд бол ихэнх нь л зээл авч, бизнесээ хийдэг. Олон улсын банк санхүүгийн байгууллагуудаас зээл авдагй. Энэ чинь бас л өр үүсгэж л байгаа гэсэн үг шүү дээ. Тэгж байж энэ эдийн засаг нь өөрөө бол тэлээд явдаг. Тэгсэн мөртөө Засгийн газрын өрийг нь шаардлагатай бол тэрийг нь ярихгүй, улсын өрийг нь ярьчихдаг. Ингээд янз янз болоод байдаг.

Тэгэхээр энэ олон үзүүлэлтүүдийг бид нар бүгдийг нь л харж явах учиртай. Одоо бол зөвхөн энэ одоо төсвийн тэнцэл нь одоо ашигтай, одоо хамгийн зөв юм аа гээд бусдыг нь орхичхож болдоггүй. Тэгэхээр бүгдийг нь ингээд нийлүүлээд хараад явж байдаг ийм зүйл байдаг. Тэгээд энэ дээр нь дүгнэлт өгч байдаг зүйл бол би энэ өөрсдөө мэдээж яривал эрх баригчид өөрсдийгөө сайхан гэлээ л гэж ярьдаг. Сөрөг хүчний хүн бол дандаа харлуулж ярихыг бодно. Тэгэхээр ийм нөхцөл байдалд би энэ олон улсын банк санхүүгийн байгууллагуудын болон одоо хөндлөнгийн хүмүүсүүдийн өгч байгаа үнэлгээ л хамгийн оновчтой болов уу л гэж бодож байгаа юм. Тэгээд улс орнуудыг зээлжих зэрэглэлээр нь ангилж, тогтоож байдаг байгууллагуудыг би одоо их хардаг юм аа. Зээлжих зэрэглэл. 2012-2016 онд Монгол Улсын зээлжих зэрэглэл бол гурван шат болсон нэг, хоёр, гурав гээд “С” рүү орж байгаа юм. Тэгээд түүнээс хойш 2016 оноос хойш ноцолдсоор байгаад эргүүлээд “В” тогтвортой болгоод сая коронагийн үед бол зээлжих зэрэглээ бид нар хэвийн аваад явсан л даа.

Тэгэхээр би бизнесийн хувьд одоо аваад үзлээ гэж бодоход бол зээлжих зэрэглэлийг нэлээд харах болов уу. Бусад олон улсын байгууллагуудын гэж үзэж явдаг. Тэгээд манай статистик бол бас хараат бус байдаг. Тэгээд статистик дээр олон гаргаж байгаа дүнгүүдийг бүгдийг нь л харж үзэж, ингэж байж одоо дүгнэлтээ гаргаж явах ёстой болов уу л гэж дотроо бодож явдаг. Тэгж байж асуудалдаа ханддаг. 40 үзүүлэлт байлаа гэж бодоход нэг үзүүлэлт бариад яриад байвал бас энэ чинь өрөөсгөл болдог л доо. Тэгээд нэг хүн харлуулъя гэвэл тэр үзүүлэлтээ барьж аваад л яриад байна. Одоо жишээлбэл тэр Оюутолгойн хөрөнгө оруулалт, гадаадын шууд хөрөнгө оруулалт Монголд орж ирээд л одоо үйлдвэрүүд баригддаг, ингээд л явахад байхад бол өр нэмэгдэж байна гээд л хашхираад байвал тэрийг зогсоох л асуудалд унана шүү дээ ер нь бол. Тэгээд энэ бизнесийн чиглэлийн хөрөнгө оруулалтуудыг би хувийн хэвшлийнхэн илүү хийгээсэй л гэж боддог. Улсын төсвөөс биш. Улсын төсвөөс бол социализмын үед ч бид нар энэ үйлдвэрүүдийг босгож байгаагүй л байгаа юм л даа. Тэр их олон үзүүлэлтүүдтэй. Би одоо эндээс энэ нь их чухал юм аа гэж одоо би нэгийг бол.

**Г.Занданшатар**: Хүрэлбаатар сайд нэмэлт 1 минут.

**Ч.Хүрэлбаатар**: Дотоодын нийт бүтээгдэхүүнийг нэрлэсэн болон бодит гээд гаргаж байгаа. Тэгээд бодитой яаж хэмжих вэ гэхээр нэг оны дотоодын нийт бүтээгдэхүүн рүү одоо жишиж боддог. Тэгээд зэрэгцүүлэх үнээр тооцдог. Оны үнээр гэхэд нөгөө нэг инфляц орчихсон байдаг. Тэгээд жил, жилийн дотоодын нийт бүтээгдэхүүн бол яг тухайн жилийнхээ үнээр тооцогдоод явчихдаг учраас хооронд нь харьцуулж болдоггүй. Эдийн засаг хэдээр өссөн юм бэ гэхээр магадгүй эдийн засаг өсөөгүй. Тэгсэн мөртөө инфляц нэлээд явагдчихсан бол 40 байж байгаад 45 болчихдог. Тэгэхээр хорин хэдэн хувь өсчихлөө гэж хэлж бас болохгүй. Арван хэдэн хувиар өсчихлөө гэж хэлж болохгүй. Яагаад гэвэл инфляцын улмаас нэмэгдчихсэн байж болдог. 40 байж байгаад инфляцын улмаас 45 болчихсон. Тэгэхээр бүгдийг нь нэг оны үнэ рүү шилжүүлж байгаад тэгээд тооцохоор энэ нь бол зэрэгцүүлэх үнээр орж ирж явдаг.

**Г.Занданшатар**: Одонгийн Цогтгэрэл 1 минут тодруулъя.

**О.Цогтгэрэл:** Харин тийм. Бодит дотоодын нийт бүтээгдэхүүнийг л асуугаад байна л даа. Түүн дээр бодитыг нь доллароор илэрхийлэхээр 2011 онд 9 тэрбум, 2012 онд 9.4 тэрбум байсан нь өнөөдөр 6.6 тэрбум доллар л болчхоод байна л даа. Тэгээд тухайн үед 2.9 сая хүн байсан нь өнөөдөр 3.3 сая хүн байгаа гээд бодохоор 2012 онд бодит дотоодын нийт бүтээгдэхүүн, доллароор бол нэг хүнд 3300 доллар байсан нь өнөөдөр 2020 доллар гэсэн тоо харагдаад байна л даа. Бүхэл бүтэн 10 жилийн дараа. Тэгэхээр энэ тоо ер нь хэр үндэстэй тоо вэ? Бид нар одоо төгрөгөөр инфляц оруулж баахан том тоо өсөлт яриад байдаг. Доллар одоо үндсэндээ бараг 10 жилийн дараа бодитоороо харахад доллароор биш бодитыг доллароор харуулахад бараг 50 хувь нь уначаад байгаа энэ нэг тоо одоо үнэн үү? Энийг л асуух гээд байна л даа.

**Г.Занданшатар**: Хүрэлбаатар сайд хариулъя.

**Ч.Хүрэлбаатар**: Би яг таныг ямар тоо яриад байгааг бол сайн мэдэхгүй байна. Гэхдээ бодит үнээр илэрхийлэгдсэн дотоодын нийт бүтээгдэхүүнийг доллар руу шилжүүлнэ гэсэн ойлголт ер нь бараг байхгүй. Жишээлбэл нэрлэсэн үнээр одоо 2015 оны дотоодын нийт бүтээгдэхүүнийг тэр оных нь долларын ханшаар доллар руу хөрвүүлж болно. Тэгэхээр нэрлэсэн дотоодын нийт бүтээгдэхүүнийг долларын ханш руу шилжүүлж байгаа нь бодитыг биш. 2019 оны дотоодын нийт бүтээгдэхүүнийг буюу тэр оныхоо үнийг тэр онд байсан ханшаар нь доллар руу хөрвүүлж болно. Нэрлэснийг нь. Бодитыг биш. Тэгэхээр яг ямар аргачлалаар бодчихсон байгаа бол? Тэрийг нь би сайн мэдэхгүй байгаа учраас таны хэлээд байгаа тоог би үзээгүй байгаа учраас бас би үзэж байгаад тэгээд танд эргээд хариулт өгвөл илүү оновчтой байх болов уу. Ер нь бол нэрлэсэн үнийг доллар руу шилжүүлэх замаар л харьцуулалт хийдэг.

**Г.Занданшатар:** Өр, дотоодын нийт бүтээгдэхүүний харьцаа бол 64 хүрч 2.4 хувьд хүрч буурсан байна. 20 оны төсөв дээр.

Одоо Цэндийн Мөнх-Оргил гишүүн асуулт асууна.

**Ц.Мөнх-Оргил:** Баярлалаа. Энэ малын тоо толгойн албан татварыг бий болгож байгааг гишүүд ер нь бүгд дэмжиж байна гэж би ойлголоо. Тэгээд ийм чухал хуулийн төсөл өргөн барьж байгаа Засгийн газар, Хүрэлбаатар сайдад талархал илэрхийлмээр байгаа юм аа. Хэмжээ хязгаарыг нь тогтоох асуудлыг орон нутагт нь өгөхийг гишүүд дэмжиж байх шиг байна. Хамгийн гол нь энэ зориулалтын зах юм уу үгүй юу гээд л ингээд л хот, хөдөөгөөрөө бараг муудалцах гээд байгаа юм уу? Яагаад байгаа юм яриад байх юм. Тэгээд би бол энэ зориулалтыг нь тодорхой тусгаж өгөх нь зөв юм болов уу? Заавал одоо энэ тэр гэж нэг бүрчлэн заахгүйгээр, ядаж одоо тэр өөрсдөө машин сав аваад уначихдаггүй л байх хэрэгтэй байна шүү дээ. Тийм ээ, байшин саваа засаад үнэтэй машин аваад хэрэглээд явчихдаггүй тэр мөнгө нь малчид нь л очдог байхыг л бид нар хуульчлаад өгчихсөн байхад л хангалттай юм болов уу л гэж бодож байгаа юм. Тэгээд үүнийг Улсын Их Хурал баталж, 2021 оноос хэрэгжүүлэх байх аа гэж найдаж байна аа.

Олон ач холбогдолтой. Үүнийг дурдаж яриад яах вэ дээ, байгаль орчноосоо авахуулаад л одоо бидний хөгжүүлэх гээд байгаа энэ мал аж ахуй, малын гаралтай түүхий эдийг боловсруулах, жижиг, дунд бизнесийг дэмжих гээд л. Ингээд л олон асуудал байна аа. Энэ 2021 оны улсын төсөв дагалдаж орж байгаа хуулиудын нэг гол ололттой зүйл бол энэ эрүүл мэндийн салбарын санхүүжилтийн том реформ хийгдэж байгаа.Бидний олон жил ярьсан, одоо миний мэдэхийн лав 2000 оноос хойш л ярьсан, хөөцөлдсөн одоо олон удаа оролдож үзсэн. Энэ нэг худалдан авагчийн системд шилжиж орж байгаа. Үүнтэй холбогдуулаад одоо өнөөдөр жишээ нь эрүүл мэндийн даатгалын сан 55-56 тэрбум төгрөгийн үлдэгдэлтэй болчхоод байгаа юм. Энэ шинэ тогтолцоонд орсноор Хүрэлбаатар сайдаа дараа жил бид нар бол үлдэгдэл байтугай том ангархайтай л үлдэх ёстой гэж би хараад байгаа юм. Энэ чинь нөгөө гүйцэтгэлээр нь хүнээ дагаад санхүүжүүлээд явчихлаар нэлээн том алдагдал гарна аа. Энэ тооцож байгаа юу?

Энэ санхүүжилттэй холбоотой асуудал дээр энэ рецидент эмч нарын цалинжилтэд 21.4 тэрбум төгрөг оруулж байгаа юм байна. Энэ бас их чухал байна аа. Энэ санхүүжилттэй холбоотой энэ дараа жилийн төсөв дээр энэ эрүүл мэндийн даатгалын сангийн төсөв ер нь алдагдалтай гарах аюул байна уу, үгүй юу гэдэг дээр нэг хариулт өгөөч.

Гуравт, энэ ерөнхий боловсролын сургуулиудын байршлыг тогтооно гэж байгаа юм. Энэ нөгөө хүний тоо, сургалтын чанар, манар бүх юмаа харгалзаж байгаад энэ сургуулиудынхаа байршлыг тогтоох юм байна л даа. Энэний бодит үр дүн нь ер нь яг юу гарах вэ? 2021 оны эцсээр гэхэд бид нар одоо таны төсөөлж байгаагаар энэ сургуулийг бага сургууль болгох юм байна, энд сургууль хэрэггүй юм байна, энд харин ерөнхий боловсролын сургууль нэмж барих юм байна гэдэг ийм зураг гаргах гэж байна уу? Эсвэл ерөөсөө за, за бид нар одоо энэ сургууль дутуу байгаа юм байна, тэнд нэгийг одоо илүү байгаа юм байна гэдэг зураг гаргах гээд байна аа. Би юу асуугаад байна вэ гэхлээр ийм байгаа юм. Бид нар жишээ нь сум болгонд ерөнхий боловсролын сургуулиудтай байгаа юм. Гэтэл тэнд чинь анги дүүргэлт нь ямар байна? Тийм ээ. Багш нарын хүртээмж ямар байна? Том сумууд дээрээ байж болж байна. Бага сумууд дээрээ жижигхэн сумдууд дээрээ бол жишээ нь зөвхөн бага сургуультай байгаад сум, аймгийн төвүүд дээрээ том цогцолбор барих асуудал дээрээ анхаарч байж бид нарын нөгөө нэг хамгийн баялаг болсон хүүхдийнхээ сургалтын чанар дээр, багш нарынхаа хүртээмж дээр анхаарах бололцоо байна, энийг хийх гээд байна уу. Энэ байршлын зураглал тогтооно гэдэг дээр нэг тайлбар өгөөтхөөч.

Энэ боловсролын зээлийн сан 2021 онд хэдэн төгрөг тавигдаж байна. 2010 оны хэрэгжилт ямар байгаа вэ? Энэ тойргийн эцэг, эхүүд, утасдаад.

**Г.Занданшатар**: Мөнх-Оргил гишүүн 1 минут.

**Ц.Мөнх-Оргил:** 2020 оны улсын төсөвт боловсролын зээлийн сан дээр мөнгө суучихсан. Зээлийн сан нь гадаад, дотоодод сурч байгаа оюутнуудтайгаа эцэг, эхчүүдтэй нь гэрээг нь хийгээд барьцаа зээлийг нь авчихсан байж байдаг. Мөнгө нь шилжиж өгдөггүй. Тэгэхлээр эцэг, эхчүүд одоо юу гуйгаад байна вэ? Гэхлээр ерөөсөө өгөх юм уу, өгөхгүй юм уу гэдгийг бушуухан хэлээд өгөөч ээ гээд байгаа байхгүй юу. Тэгэхлээр үүнийг Хүрэлбаатар сайдаас асуух ёстой юм уу? Боловсролын яам хэлэх ёстой юм уу? Өгөхгүй бол өгөхгүй гэдгээ хэлчихмээр байгаа юм. Тэгвэл цаадуул чинь өөрсдөө амьдралаа бодоод нэг юм хийгээд явна шүү дээ. Боловсролын яам нь гэрээ хийчихсэн байдаг. Мөнгөө өгч чаддаггүй тэгээд нөгөө хүмүүс чинь ингээд хоёрын хооронд гацчихаад байгаа байхгүй юу.

Дараагийн нэг асуудал сүүлчийн асуудал. Энэ 2021 онд Хүрэлбаатар сайд энэ хоршоог хөгжүүлэх талд ер нь дэмжлэг, туслалцаа болох хөрөнгө мөнгөний бодлогын чиглэлийн арга хэмжээнүүд байна уу? Ялангуяа энэ хөдөө аж ахуйн чиглэлийн хоршоодыг хөгжүүлэх тал дээр. Бид нар одоо Улсын Их Хурал дээр хуулийн төсөл хэлэлцэх гэж байна. Энэ төсөв хэлэлцэгдээд дуусангуут.

**Г.Занданшатар**: Хүрэлбаатар сайд асуултад хариулна.

**Ч.Хүрэлбаатар**: Мөнх-Оргил гишүүний асуултад хариулъя аа. Татварыг бас дэмжиж байгаад, эрүүл мэндийн салбарын реформыг дэмжиж байгаад талархлаа илэрхийлье. Эрүүл мэндийн даатгалын сан цаашдаа реформ, энэ эрүүл мэндийн салбарын реформ шинэчлэл яаж явагдах вэ гэдэг нь энэ Эрүүл мэндийн даатгалын сан цаашдаа яг яаж авч явах вэ гэдгээсээ л шалтгаалж байгаа юм. За магадгүй одоо ирэх жилээс эхлээд ийм алдагдал үүсээд явчихвал яах юм бэ гэж. Тэгвэл энэ реформ өөрөө унана. Өнөөдрийн бодит байдал ямар байгаа вэ гэхээр энэ эрүүл мэндийн даатгалын санг дандаа үлдэгдэлтэй явуулж эхэлсэн. За өмнө нь бол бүр нөгөө нийгмийн даатгалынхаа сантайгаа хамт байгаад үлдэгдэл маягаар зарцуулагдаж ирж байсан. Тэгээд бүхэл бүтэн эрүүл мэндийн даатгалын салбарыг нэг хоёр гуравхан хүн мэддэг. Ийм байж энэ улсын эрүүл мэндийн салбар бол үнэхээр одоо хөгжих боломжгүй байсан. Тэгэхдээ одоо реформыг бид нар яаж үзэж байгаа вэ гэхээр энэ мөнгөө бид нар эхний хугацаанд ер нь алдагдал үүсгэхгүйгээр. Гэхдээ үлдээгээд байхгүйгээр бүрэн хэмжээнд эхлээд сайхан ашиглана гэж үзэж байгаа юм. Тэгэхээр би бол олон хүмүүсүүд энэ эрүүл мэндийн даатгалын ач холбогдлыг ойлгоно, төлнө. За бас даатгалын бас янз бүрийн хэлбэрүүд нэмэгдэж орж ирнэ. Баяжна, өргөжинө бусад орнуудын туршлагаар явна. Өөрт нь зарж байгаа эрүүл мэндийнхээ зориулаад зарж байгаа мөнгө нь эргээд өөрсдийнх нь төлөө үйлчлээд эхлэхээр хүмүүс бол энэ дээр бол нэлээд анхаарал тавиад явах болов уу гэж бодож байгаа юм.

Тэгэхээр энэ дээр бид нар бол алдаа санхүүжилтийн санхүүгийн схем, дээр нь бол алдаа гаргахгүй, алдагдалтай сан болгохгүй, гэхдээ үлдэгдэлгүйгээр. Яг ингээд одоо эхний нэг хоёр жилдээ бол бид нар балансжуулаад цаашаа явах ийм ерөнхий зарчим барьж байгаа гэдгийг бол хэлье. Сургуулиудыг энэ улс орон даяар нэг бүрэн зураглалаар нь нэг харъя л гэж үзэж байгаа юм. Одоо ний нуугүй хэлэхэд байдал ямар байна вэ гэхээр зарим одоо сум дээр очих юм бол нэг ангид, одоо арван хоёрдугаар анги гэхэд 9-10 хүүхэд сууж байх тохиолдлууд байгаа шүү дээ. Тэгээд эцэст нь хэн хохирох вэ? Хүүхдүүд хохирч байгаа юм. Тэгээд өөрөөр хэлбэл энэ монголын ирээдүйг бид нар хохироож байна л гэсэн үг. Тийм учраас энэ нөхцөл байдлыг ер нь маш тодорхой нэг харах ёстой. Энэ хүүхдээсээ гадна тэнд дагуулаад бид нар энэ боловсролын хангамж ямар байна вэ, ямар багш нь ямар байна аа, сурах бичиг нь ямар байна вэ, нөхцөл байдал нь ямар байна вэ? Бүгдийг нь маш тодорхой хардаг болгох хэрэгтэй. Тэгээд асуудал байхаар тэрийгээ нуугаад ярьдаггүй, дардаг ийм байдалтай бол бас байж болохгүй байдаг. Тэгэхээр ерөнхийдөө үүнийг ил тод болгох бүх юм аа. Тэгээд энэ дээрээ зөв бодлогоо гаргаад ирэх нь нөхцөл байдлыг зөв үнэлэх харах нь бол энэ том, одоо реформ хийхийн одоо гол үндэс суурь болно гэж бодож байгаа.

Дараагийн асуудал бол энэ боловсролын сан байгаа юм аа. Боловсролын сангийн мөнгийг бид нар хамгийн үр оновчтой ашиглах ёстой. Энэ жилдээ бол энэ коронавирус гэж байна. Ер нь нэг төгрөг болгон энд хамгийн оновчтой ашиглагдаасай гэж үзэж байгаа юм. Гадаадын сургуульд хүүхдүүд явахаар нэг хүүхэд гэхэд чинь л одоо нэлээд ихээхэн хэмжээний мөнгө аваад явчихдаг.

Гэтэл тэр их хэмжээний хөрөнгө нь үндэснийхээ их дээд сургуулиудад, түүний дотор Засгийн газар бол топ 10 сургуулиа л дэмжинэ, хувийн ч бай, улсынх ч бай хамаагүй 10 сургуулиа л дэмжинэ гэдэг ийм бодлогыг баримталж байгаа. Энэ юу вэ гэхээр үндсэндээ энэ болох бүтээгүй 100 гаруй их, дээд сургуулиудаар энэ олон айлын ирээдүйг, хөрөнгийг барж байгаа. Яаж байна гэвэл хүүхдээ сургуульд сургадаг. За хүүхдээ мэдээж их, дээд боловсролтой болгочихыг хүн болгон хүсэж л байгаа. Тэгээд сургадаг, өчнөөн жил зардлыг нь гаргадаг, малаа зараад л хамаагүй цалин хөлс зээл аваад л сургадаг. Гараад нөгөө хүүхэд нь өөрөө чанаргүй боловсрол аваад, дараа нь ажлын байр дээр шаардлага хангадаггүй. Энэ нь өөрөө зүгээр эдийн засгийн үгээс аваад үзвэл асар их хэмжээний нөөц хөрөнгө буруу зүйлд зарцуулагдаад байгаа юм.

Тийм учраас энийгээ хийгээд шийдээд одоо явъя, топ 10-ыг гэж байгаа юм. Тэгэхээр боловсролын сан, зээлийн сангийн мөнгийг энэ топ 10 сургуульдаа шингээе. Тэр мөнгүүдийг бүгдийг нь энэ 10 сургууль дээрээ шингээгээд байвал 10 сургууль нэлээд гайгүй болчих болов уу гэсэн бодолтой. Энэ жилийнх мөн ялгаа байхгүй. Энэ бодлогодоо л зарцуулагдана.

**Г.Занданшатар**: Мөнх-Оргил гишүүн 1 минут.

**Ц.Мөнх-Оргил**: Баярлалаа. Энэ 2021 онд энэ боловсролын зээлийн сан, ер нь боловсролын яамыг тойроод байж байгаа зургаан байгууллагуудыг нэгтгэж байгаа, зээлийн санг нэгтгэж байгаа. Болж өгвөл энэ гадаад, дотоодод энэ урт хугацаанд бакалавраар сурч байгааг нь болиод магистр, phc төвлөрүүлдэг энэ эд нар зөв үү? Дотооддоо ч гэсэн топ 10-т өгч байгаа нь зөв. Хүрэлбаатар сайд бол 2020 ондоо бол энэ 2021 ондоо төлөвлөсөн арга хэмжээгээ хэрэгжүүлэх юм байна аа гэж ойлголоо. Тэгэхлээр эцэг, эхүүд бол одоо тэгж юмаа бэлдэх хэрэгтэй байх аа. Энэ нэг асуулт би асуухаа мартчихаж. Энэ Биеийн тамир спортын хороог босоо тогтолцоонд шилжүүлж байна аа. Тэгсэн мөртөө нөгөө байшин сав үнэтэй, тэр зардал ихтэй нөгөө заалуудыг нь бүгдийг орон нутагт нь хэвээр нь үлдээчхээд байгаа байхгүй юу. Нэгдүгээрт үүнийг заавал босоо тогтолцоотой болгох ямар шаардлага байна аа? Энэ орон нутаг чинь тэндээ биеийн тамир спортоо хөгжүүлээд явах бололцоо алга уу.

**Г.Занданшатар:** Одоо 9 гишүүн асуулт асууна. Тэгэхээр завсарлагааны цагийг сунгаад, асуулт хариулт дуустал хуралдаанаа үргэлжлүүлэх саналтай байна. 12 цагаас өөр хуралтай учраас хуралдааныг Одонтуяа дарга үргэлжлүүлж даргална. Түүний өмнө саяын яригдсан асуудлуудтай холбогдуулаад Улсын Их Хурал дээр хэлэлцэгдэж байгаа хоёр асуудлаар санал хэлчихье гэж бодож байна.

Нэгдүгээрт, энэ боловсролын реформын асуудлаар Судалгааны их сургууль болох тэгээд шинжлэх ухааны судалгааны санхүүжилтийг бас энэ аж ахуйн тооцоонд илүү зах зээлд нийцүүлэх тийм реформын ажил яригдаж байгаа.

Хоёрдугаарт нь энэ сургуулиудын хувьсах зардлыг харьцуулаад үзэхээр Азийн хөгжлийн банкны судалгаа байгаа. Үүнийг Сангийн яам бас нарийвчлан судалж боловсролын реформтойгоо уялдуулбал илүү үр дүнтэй болох байх. Нэг хүүхэд оногдох хувьсах зардлаар Булган аймаг хамгийн өндөр байхад Улаанбаатарын бүх сургуулиуд хамгийн бага байх жишээтэй. Тэгэхээр яг нэгж хүүхдэд оногдож байгаа хувьсах зардлын хэмжээн дээр үндэслэн Азийн хөгжлийн банкны боловсролын нэлээн нарийвчилсан судалгаа байгаа юм. Тэрнийг үзээд энэ их, дээд сургуулиудын реформын Боловсролын яам одоо энэ Судалгааны их сургуулийн хууль оруулж ирэх хэрэгтэй байгаа юм. Тэгээд үүнтэй уялдаж үр дүнгийн санхүүжилт нь чиглэгдвэл энэ илүү их үр дүнтэй болох.

Хоёрдугаарт нь, энэ малын тоо, толгойн татварын асуудлаар Сангийн яам, Газрын төлбөрийн тухай хуулийн 8.1.1-д газрын төлбөрөөс малчдыг чөлөөлнө гэсэн нэг заалт байгаа. Тэгээд бэлчээрийн хураамж гэсэн агуулгатай, зарим нь яваад байгаа учраас 8.1.1-ийг хүчингүй болгох асуудлыг хэлэлцүүлгийн үед дахиж хөндвөл зүгээр байх.

Хоёрдугаарт нь өмнөх жилийн статистик тооллогоос үндэслэж татвар авахаар хуучин бол 12 сарын 7-12-нд мал тооллого явдаг. Түүнийхээ дүнг үндэслээд малын хөлийн татвар авдаг. 6 сард малын тоо толгойн түүвэр судалгаа явдаг статистикийн газар хийдэг. Үүнээсээ үндэслэж тоогоо нягталдаг байсан. Тэгэхээр хорогдлоор нь хасна гэхээр дараа нь бага хэл ам Гамшгийн тухай хуулийн 4.1.11-д заасан. Тэгээд зөвхөн гамшиг тохиолдсон үед хоргодсон бол мал зүй бус хорогдол гэж байна, зүй ёсны хорогдол гэж бас байна. Тэгвэл бөөн хэл ам гарах байх. Хоёрт нь энэ Баукир гишүүн тэр санаачлаад байгаа, 2000 төгрөг хүртэл тариалангийн бүс нутагт арай өндөр байхаар тогтоох саналыг энэ Сэлэнгэ аймаг, Дархан-Уулын гишүүд санаачлаад байгаа. Энийг бас хэлэлцүүлгийн үед анхаарвал зүйтэй байх. Ер нь ган зудтай малын тоо толгойг хэт өссөн аймгууд бас илүү өндөрч байж менеж хийж, газрынхаа нөхцөл байдал бэлчээртэйгээ уялдуулж зохицуулалт хийж байвал сайн байх.

Гуравдугаарт нь Орон нутгийн хөгжлийн санд биш орон нутгийн хөгжлийн сан дотроо мал хамгаалах сан гэж байгаа шүү дээ. Тийм ээ, тийшээ байх ёстой юм уу, үгүй юм уу гэдгийг бас судалж үзвэл зүйтэй болов уу. Мал хамгаалах, бэлчээр хамгаалах сангууд орон нутагт бас байдаг.

Ингээд хурлыг үргэлжлүүлье. Одоо Лувсанцэрэнгийн Энх-Амгалан гишүүн асуулт асууна.

**Л.Энх-Амгалан**: Надад хоёр зүйл байгаа юм аа. Нэгдүгээрт нь энэ малын тоо, толгойн албан татварын тухай хууль гэхгүйгээр энэ нэрээ ер нь малчид ойлгомжтойгоор нь малын хөлийн татвар гэдгээр нь нэрлээд явсан нь дээр байх аа. Ер нь урьд нь малчид ч олон жил энийгээ төлж ирсэн дахиад нэг шинэ татвар бий болчихлоо гэж манай малчид бас болгоомжлоод байгаа байхгүй юу. Нэгд тэгж нэрлэмээр байгаа юм.

Хоёрдугаарт, энэ бол тусгай зориулалтын татвар байна аа гээд бүр тодорхойлоод өгчихмөөр байгаа юм. Тусгай зориулалтын татвар. Ер нь одоо ингээд манайхан бэлчээрээсээ булаацалдаж, мөн хадлан тэжээлээ булаацалдаж, бие биеийнхээ амь насанд хүрсэн ийм аймшигтай гэмт хэргүүд хүртэл гарч байна шүү дээ. Тэгээд хөдөө ингээд явж байхад ер нь олон малтай улсууд нь их түрэмгий болчихсон юм байна. Тэгээд цөөн малтай улсуудынхаа өвөлжөө, хаваржаанд малаа оруулчихдаг, бэлчээрийг нь идчихдэг. Тэгээд ямар ч зохицуулалт байхгүй. Нөгөө хүчтэний өмнө хүчгүй нь буруутай гэж үлддэг нэг ийм л зүйл болчхоод байгаа юм.

Тийм учраас энэ малын хөлийнхөө татварыг малын хөлийн татвар гэж нэрлээд, тусгай зориулалтын татвар байна. Энэ татвар нь яг малын үүлдэр угсаа, бэлчээр сэргээх, худаг ус гаргах, ногоон тэжээл, малын эрүүл мэндийн үйлчилгээнд сайжруулахад зарцуулна аа гэдэг л ийм зориултуудыг нь заагаад өгсөн нь дээр болов уу гэж бодож байгаа юм. Тэгэхгүй бол нөгөө манай малчид чинь юу гэж ярьж байна вэ гэхээр энэ татвар төлдөг, тэгээд энэ мөнгө маань нөгөө сумын төсвийн цоорхойг бөглөдөг ийм татвар болчих вий дээ гэсэн нэг ийм болгоомжлол байгаад байхгүй юу. Тэгээд сумын засаг дарга нь машин аваад уначих вий, сум дээрээ байгаа нөгөө тамгын газрынхаа байруудыг засаад унах вий гэдэг ийм болгоомжлол байгаа учраас энийг тусгай зориулалтын татвар байна гэдгийг бол маш малчдад ойлгомжтой болгох ёстой гэж би хэлэхийг хүсэж байгаа юм. Ер нь ингэж засаж залруулах ёстой байх.

Хоёрдугаарт нь, энэ малчидтай холбоотой асуудал энэ малчдын насыг таван насаар тэтгэвэрт гарах энэ тогтолцоо руу бид нар шилжсэн. Одоо хөдөөд ямар асуудал үүсчихээд байна вэ гэхээр энэ ажилласан жил, нийгмийн даатгалын шимтгэлийг нөхөн тооцох тухай хуулийн хэрэгжилт энэ 12 сарын 31-нээр дуусгавар болж байгаа юм. Гэтэл энэ жил одоо манай малчдын маань орлого нэлээн муу байсан, энийг бүгдээрээ мэдэж байгаа. Ноолуурын үнэ ямар байсныг мэдэж байгаа. Өнөөдөр мах, арьс шир, дайвар бүтээгдэхүүн бараг үндсэндээ хог болоод жалга гуугаар хийсээд байж байгаа шүү дээ, хаячихдаг болчихсон байж байгаа юм. Тэгэхээр малчид орлогогүй болсон учраас ер нь ер нь цаашдаа энэ энэ ажилласан жил, нийгмийн даатгалын шимтгэлийн тооцох, нөхөн тооцох тухай хуулийн энэ хэрэгжилтийг нэг жилээр сунгах ёстой. Үүнийг их хурал дээр бид нар ер нь улс төрийн шийдвэр гаргах ёстой гэж ойлгож байгаа юм.

Энэ дээр бас малчид яг юуг ярьж байна вэ гэхээр их тодорхой, бас хүлээгээд авчхаж болох нэг ийм саналыг яриад байгаа юм л даа, Хүрэлбаатар сайд аа. Юу вэ гэхээр энэ хөдөлмөрийн хөлсний доод хэмжээний 10 хувьтай тэнцэх гэхээр 42 мянган төгрөг, тэгээд нэг жилийг бол 504 000 төгрөгөөр худалдаж авч байгаа байхгүй юу. Тэгээд дунджаар бол 3-5 жил худалдаж авах тухай л нэг ийм нөхцөл байдал үүсэж байгаа юм байна. Тэгэхээр манай малчид ерөнхийдөө ямар санал тавьж байна вэ гэхээр бид нар тэр худалдаж авах гэж байгаа, нөхөж авах гэж байгаа ажилласан жил нөхөн тооцох, нийгмийн даатгалын шимтгэлийн нөхөн тооцох гэж байгаа энэ жилээ тухайн жилийнхээ хөдөлмөрийн хөлсний доод хэмжээтэй тэнцэх тэр хэмжээтэй л байвал яасан юм бэ гэж. Одоо 95-2000 оны хоорондох таван жилийг худалдаж авах нөхцөл үүсэхэд тухайн жилийн хөдөлмөрийн хөлстэй уялдуулах ийм шаардлага одоо юу гэдэг юм. 2000-2005 оны хооронд таван жил худалдаж авах гэж байгаа бол тэр үеийнхээ хөдөлмөрийн хөлсний доод хэмжээтэй тэнцэх хэмжээний энэ хураамжуудыг төлөөд ингээд явах нь илүү шударга юм байна аа гэж. Одоо магадгүй бид нар ингээд улс төрийн шийдвэр гаргаад, энийг нэг жилээр ингээд хойшлуулж хойшлуулах байх гэж би бодож байгаа. Энэ улс төрийн шийдвэр гарах ёстой гэж ойлгож байна.

Тэгвэл одоо ингээд 2020 онд хөдөлмөрийн хөлсний доод хэмжээ 420 мянга байсан, магадгүй 2021 онд хөдөлмөрийн хөлсний доод хэмжээ хөдөлнө дээшээ хөдөлнө. Тэгэхэд аягүй бол дахиад хугацаа нэг жилээр хойшилчихоод, дахиад нөгөө нэг тухайн жилийн хөдөлмөрийн хөлсний доод хэмжээтэй тэнцэнэ гэхээр дахиад нөгөө энэ төлөх гээд байгаа шимтгэлүүд нь нэмэгдчих гээд байгаа нэг ийм нөхцөл байдлууд өнөөдөр үүсээд байгаа юм аа. Хүрэлбаатар сайд аа. Тэгэхээр энийг одоо нэгэнт та Засгийн газар, Улсын Их Хурал дээр төсөв өргөн барьчихсан учраас.

**С.Одонтуяа**: Санал хэллээ. Дараа нь Нанзадын Наранбаатар гишүүн асууя.

**Н.Наранбаатар**: Нэлээд санаа авах давхацсан. Энэ малын хөлийн татварыг орон нутгийн хөгжлийн санд биш, сумын мал хамгаалах санд төвлөрүүлэх нь зүйтэй байх аа гэж бодож байгаа. Орон нутгийн хөгжлийн санд оруулчихлаар нөгөө олон нийтийн саналаар шийддэг учраас төвийн их олон хүн орсон. Энэ багийн хурлуудаар бол нөгөө тамгын газрынхаа засвар сумын гэрэлтүүлэг, камер руу явчихдаг юм шүү. Нөгөө малчид хуралдаа ирж сууж чаддаггүй байхгүй юу. Хөдөөнөөс ирж. Тэгээд төвийн хэдэн албан хаагчид сууж байгаад цэцэрлэгийн багш, жишээ нь хүүхдүүдийнхээ эцэг, эхэд хэлж байгаа цэцэрлэгийн засвар руу явуулчихдаг юм аа. Тийм учраас мал хамгаалах сан руу үүнийг одоо төвлөрүүлээд, тэгээд зарцуулалтыг нь бол одоо ингээд бэлчээрийн даацыг сайжруулах гээд, мөн дээрээс нь нэмээд энэ мал аж ахуйн гаралтай үйлдвэрлэлийг дэмжих чиглэл рүү, бас мал эмнэлгийн үйлчилгээг сайжруулах, малчдын эрүүл мэндийн энэ чиглэл рүү гэж, бас тодорхой хувийг нь зааж өгөхгүй бол 100 хувь эргүүлээд бэлчээрийн даацыг нэмэгдүүлэх, худаг ус гаргах гэхээр эргээд л нөгөө мал дахиад өсөх нөхцөлийг нь бүрдүүлээд өгөх байх гэж бодож байгаа.

Мөн дээрээс нь энэ хонин толгойд шилжүүлснээр татварыг тогтоож өгвөл хоорондоо бас ялгаатай болох болов уу гэж бодож байгаа. Жишээ нь 5 хонин толгойг 1 бодтой тэнцүүлж тооцвол бас энэ доторх ялгааг нь илүү тодорхой болгож өгөх болов уу гэж тооцож байгаа. Тэгэхгүй бол бүгдээрэнг нь адилхан харин нэг ийм хэмжээгээр авахаар тогтоочих болов уу гэдгээс урьдчилан сэргийлж, мөн эрчимжсэн мал аж ахуйн үйл ажиллагаа эрхэлж байгаа аж ахуй бас энэ малын хөлийн татвараас хөнгөлдөг чөлөөлдөг ийм зохицуулалт хийж өгвөл бас хүмүүсийн сонирхол нь тэр тал руугаа илүү байх юм болов уу гэсэн ийм бас санал байна.

Мөн одоо энэ биеийн тамир спортыг босоо болгосонтой холбогдуулаад урсгал зардлыг нь орон нутаг хариуцаад ингээд одоо үлдээж байгаа юм байна. Үүнийг бас нэг тийш нь болгох хамтад нь одоо дээш нь шилжүүлж байгаа бол хамтад нь аль эсвэл энэ орон нутагт нь хэвтээ үлдээх гэсэн ийм саналууд байна.

**С.Одонтуяа**: Санал гэж үзье. Дараагийн асуулт асуух гишүүн Бадмаанямбуугийн Бат эрдэнэ гишүүн.

**Б.Бат-Эрдэнэ:** Баярлалаа. Энэ төсвийн хуульд бол хөрөнгийн зардлыг батлагдсан дүнгээс 148.7 тэрбумаар бууруулахаар тооцсон. Тэр сайн, эерэг нааштай зүйлүүд бол байгаад байна л даа. Тэгээд би түрүүн бас асууж байсан. Энэ төсвийн үргүй зардлыг бууруулахтай холбоотой, ялангуяа энэ даргалах бүрэлдэхүүний тансаглалтай холбоотой асуудлыг ер нь ямар хэмжээгээр бууруулав аа? Би бол тодорхой 30 хувь бууруулчих бололцоо байна гэж ингэж түрүүн асуусан. Тэн дээр нэг их тодорхой хариулт өгөөгүй л дээ. Би дахиад л асууя. Тэгээд энэ маань бол өнөөдөр одоо энэ төсвийн хууль яригдаж байгаа. Малын хуулийн татвар, төлбөр ч гэж яригдаж байгаа. Тэгээд үүнтэй бас холбоотой болно. Дээд талдаа ямар үлгэртэй байна вэ? Доошоо одоо тийм үлгэр гараад байгаа юм. Одоо энэ дээд талд одоо дарга сайд нарын тансаглал хэрээс хэтэрсэн учраас одоо энэ яам, тамгын газрын байшин барилгуудыг хар л даа. Үнэхээр таван одтой зочид буудлын хэмжээний л байшин барьж байгаа шүү дээ. Энэ баруун талын тагнуулын байрыг хар. Цаад талд нь Хууль зүйн яамны байрыг хар. Цаашаа эргээд Монголбанкны байрыг хар. Ингээд л тойроод явах юм бол энэ халдвар чинь аймаг орон нутагт одоо яг адилхан халдчихаад байна аа. Одоо сум руу очоод байна.

Тэгэхээр энэ малын хөлийн татвар чинь зориулалтыг нь, одоо татвар зарцуулалт нь тодорхой, зориулалт нь юунд зориулах юм бэ гэдэг нь тодорхой болохгүй бол яг ийм маягаараа л одоо явна. Тийм учраас энэ дээр одоо нэг тодорхой чиг хэлэх хэрэгтэй юм шиг санагдаад байгаа юм.

Нөгөө талынх нь юм бол энэ газар тариалангийн бүс нутгуудыг бид нар зааглаад, бас хэл амтай байгаа ч гэсэн Газар тариалангийн хууль баталчихсан хэрэгжээд ингээд явж байгаа. Улсаас 4-5 тэрбум төгрөг гаргаад энэ газар тариалангийн бүсийг хашаажуулахад холбоотой том ажил хийгдсэн. Тэгэхээр энэ газар тариалангийн бүсээ одоо тодорхой болгох, нөгөө талд нь одоо мал аж ахуйн үйлдвэрлэл хөгжүүлэх, бүс нутгууд нь тодорхой болгох энэ тал дээр нь нэг сайн зүйлийг гаргаж өгмөөр юм шиг байгаад байгаа юм. Тэгээд энэ малын хөлийн татвар гэх юм уу, малын хөлийн ногдох төлбөр гэх юм уу, нэг тодорхой зориулалтыг нь тодорхой болгож өгөхгүй бол одоо ингээд л энэ чинь яг өөрийнхөө “А” дансан дээр бүртгэлтэй сум орон нутагтаа мал малладаг малчин алга болчхоод байна л даа. Ихэнх нь хэдэн сум, аймаг алгасаж отор нүүдэл хийж явж байгаа учраас, тэгээд отор нүүдэл хийж очсон аймаг, сумынхаа одоо бэлчээрийг идэж байгаа, ашиглаж байгаа. Тэгэхээр зэрэг тэр бэлчээрт нь ашиглаж байгаагийнхаа хувьд одоо таарсан төлбөр гэж нэрлэх юм уу, нэг тодорхой ийм зохицуулалт хийж өгөхгүй бол болохгүй байна аа гэж. Тэгэхгүй одоо ингээд өөрөө тэр суманд бэлчээр байхгүй гэдэг нэрээр хэдэн аймаг алгасаж явчхаад. Тэгсэн мөртөө одоо өөрийнхөө үндсэн “А” дансанд бүртгэлтэй тооллоготой байгаа, тэр сумандаа энэ татварыг нь авах ёстой гээд аваад байх юм бол энэ чинь харьцангуй ойлголт болох гээд байна шүү дээ.

Тэгэхээр бэлчээрээ сэргээгээд өөр аймаг, сумаас аргагүй байгаа мал малчныг оруулаад тэндээс тодорхой хэмжээний орлого олох тийм сонирхлыг нь бий болгох нэг хөшүүрэг байж болох уу, үгүй юу гэх мэтчилэнгээр. Тэгээд энэ гишүүдийн одоо ихэнх ярьж байгаа асуудал бол худаг, бэлчээр усжуулахад гол нь худаг гэж яриад байна л даа. Тэгээд худгийн зэрэгцээгээр хөв цөөрөм байгуулах, усан сан байгуулах асар их бололцоо байна аа. Энд одоо зориулсан.

**С.Одонтуяа**: Бат-Эрдэнэ гишүүн нэг минут нэмж өгье.

**Б.Бат-Эрдэнэ**: Яагаад ийм зүйл хэлээд байдаг юм гэхээр нөгөө Хэрлэн говь төсөл ярьсантай холбоотой энэ Бат-Эрдэнэ бол газрын гадаргын усыг хуримтлуулахын бүр одоо таг эсрэг байдаг хүн гээд ингээд буруу ухуулга явуулаад байдаг. Гэтэл харин одоо энэ газрын гадаргын усыг хуримтлуулахтай холбоотой маш олон ажлыг бүр Хэрлэн говь төсөл яригдахаас өмнө Цэнхэр мандал сумын Төлөөгийн булан дээр бид нар ус хуримтлуулах сан байгуулсан. Тэрийг нь үргэлжлүүлээд энэ уурхайн орхигдсон далангуудыг ашиглаад одоо бид нар дараа дараагийн сангуудыг байгуулаад байна шүү дээ. Иймэрхүү жижиг цаад талд Мөрөнгийн гол дээр ийм сан байгаа. Уугийн хам гээд түшиглүүлээд энэ газрын гадаргын усаа гүний худгийн ус гаргахын зэрэгцээгээр газрын гадаргынхаа ус, хавар намрын үеийн шар усыг хуримтлуулж чадах юм бол тэр нь одоо хэдэн сар тогтож болно. Гантай хуурай жил бол бүр хоосон ч байж болно.

Гэхдээ л тодорхой хэмжээнд хэдэн сараар ус хуримтлуулагдана гэдэг бол тэр цагаан ус бол малд ямар их ач холбогдолтой гэдгийг бид бүгдээрээ мэдэж байгаа шүү дээ. Ийм ажлыг зэрэгцүүлээд хийх.

**С.Одонтуяа:** Санал байлаа. Сангийн сайд Хүрэлбаатар хариулах уу.

**Ч.Хүрэлбаатар**: 2021 оны төсөв дээр бол урсгал зардлыг нэлээд танаж оруулж ирсэн байгаа. Яагаад вэ гэхээр коронавирусийн үед бол төсвийн тодотголын үеэр одоо сургалт байдаг ч юм уу, томилолтын зардлууд байдаг ч юм уу. Иймэрхүү нэлээд олон зардлуудыг бид нарт танасан юм. Би одоо 120-130-аад тэрбум төгрөгийн зардлыг бол танаж оруулж ирсэн урсгал зардал дээрээ. Тэгээд яг тэр түвшиндээ бид нар 2021 ондоо бариад оруулчихсан байгаа гэдгийг би хэлмээр байна аа.

Ер нь бол чадах ядахаараа урсгал зардал дотроо бид нар хэмнэлтүүдийг хийсэн. Хөрөнгө оруулалт дээр бол зардлууд бол янз янзын л байгаа, гэхдээ та бүгд бүгдээрээ мэдэж байгаа, энэ хөрөнгө оруулалтыг тусгахдаа хөдөө орон нутгаас санал авдаг, аймаг орон нутгаас санал авдаг. Тэгээд үүний дараагаар Их Хурал дээр бас өөрчлөлтүүд орж батлагдана гэдгийг та бүгд бүгдээрээ мэдэж байгаа.

**С.Одонтуяа**: Сайнхүүгийн Ганбаатар гишүүн асууя.

**С.Ганбаатар**: Энэ Төсвийн тухай хуульд нэмэлт, өөрчлөлт оруулах тухай хуулийн төслүүдтэй холбогдуулж би хоёр саналаа хэлье. Нэгдүгээрт, малын тоо толгойтой холбоотой албан татвар гэж оруулах юм бол татвар гээд л тэгдэг, утга санаа нь бол Засгийн газар мэднэ ээ. Засгийн газар өөрөө эрх хэмжээнийхээ хүрээнд зарцуулна аа, хэдий бидэнд эндээс наадахаа тэрэнд зориулаарай, тусгай зориулалттай шүү гэж хэлсэн ч гэсэн дээ, татвар бол татвар. Төв рүүгээ аваад л явчихна. Тэгэхлээр татвараа аваад, дараа нь сумаа мэд гэдэг энэ логикийн оронд энэ чинь бэлчээрийн ашиглалтын, бэлчээрийг ашигласны төлбөр гэдгээр л оруулаад өгөөч ээ гэдгийг л би зарчмын санал оруулаад байгаа юм. Тэгээд энэ дээр бол ашигт малтмалын нөөц ашигласны төлбөр гэж байдаг, АМНАТ-ын төлбөр гэж бас бидэнд байдаг. Тэрийг бол яг олон улсдаа бол түрээсийн татвар гэж нэрлэдэг. Татварын бас нэг онцгой хэлбэр гэж яриад байдаг. Тэгэхлээр энэ дээр бид бэлчээрийн нөөцийг ашигласны төлбөрийг гэдэг энэ утга, агуулгатай энэ ойлголт зарчмын өөр ойлголтыг оруулж өгвөл, ялангуяа одоо ойрын үед Бэлчээрийн хууль бэлчээртэй холбоотой хуулиуд бас орж ирэх юм байна лээ. Хамтруулаад оруулж ирэх ийм саналыг хэлж байгаа. Асуултаа бол би Байнгын хороон дээр бас асуусан.

Ингээд бэлчээр маш эмзэг, цөлжилт, бүр бидний эдийн засгийг сөхрүүлэх хэмжээнд оччихсон. Хориод жилийн өмнө эдийн засаг гэдэг том шинжлэх ухааны нэг хэсэг нь байгаль орчин, бэлчээрийн шинжлэх ухаан гэж явдаг байсан бол одоо байгаль орчны шинжлэх ухааны нэг хэсэг нь эдийн засгийн ухаан болтлоо энэ хорвоо дэлхий өөрчлөгдөж байгаа. Ийм учраас бэлчээр ашигласны төлбөр гэвэл энэ дээр нуршихгүйгээр нэг юм хэлэхэд ер нь бол мал чухал л даа. Тэгэхдээ мал өөрөө өвс иддэг. Тэгэхлээр тэр бэлчээр дээр л нарийн ширхэгт өвс ургаж байж л бидний мал аж ахуй хүчтэй оршин тогтоно. Тэгэхлээр тэр бэлчээрийг хамгаалах, бэлчээрийг додомдохын тулд энэ яриад байгаа татвар бол зөвхөн бэлчээр, худаг, цөлжилтийн эсрэг, тэр хадлан тэжээлийг бэлдэх гэсэн дөрөвхөн зорилгын төлөө энэ одоо бидний яриад байгаа татвар гэдгийг авч байгаа. Энэ төлбөрийг малчид өөрсдөө мэдэх ёстой, 100 хувь. Малчдын эв нэгдэл, төлөөллийн байгууллага одоо бид би өөрөө Бэлчээр ашиглагдсан нэгдсэн холбооны анхны ерөнхийлөгчийн хувьд энэ саналыг 7 жилийн өмнө бас ярьж байсан зүйл учраас ойр учраас энийг яриад байгаа юм аа. Энэ саналыг минь зарчмын зөрүүтэй санал болгож би бас оруулж байна аа. Үүнийг холбогдох яам, тамгын газрууд нь хүндэтгэж хүлээж аваасай гэсэн хүсэлтийг хэлж байна.

Хоёрдугаар миний санал бол тэр эрүүл мэндийн салбарын шинэчлэлийг бид бүгдээрээ дэмжиж байгаа. Тэгэхээр эрүүл мэндийн даатгалын мөнгийг тэр сумын эрүүл мэндийн тэр байгууллагуудад зүгээр ингээд өгчих юм бол энэний даатгал төлсөн ард иргэдийн хяналт, хариуцлага, оролцоог нь давхар бас чамбайруулах шаардлагатай байгаа. Энэ дээр бас үл ойлгогдсон олон асуудлууд байгаа шүү. Эрүүл мэндийн даатгалаас, сумын эрүүл мэндийн ажилтнуудыг санхүүжүүлээд эхлэх л юм бол даатгал бол төсөв биш шимтгэл авдаг. Тэгэхлээр энэ дээр эрүүл мэндийн даатгалын ажилтнуудын санхүүжилтийг төсөвтэй яаж холих вэ гэдэг дээр бас нарийн чамбай зохицуулалтын механизмууд байгаа гэдгийг бас Байнгын хороон дээр ярьчихсан санаагаа би давтаж хэлж байгаа. ***Үүнийг бас онцгой анхаарч энэ асуудлуудыг ажлын хэсэг дээрээ бас давхар ярих ёстой гэдэг саналыг Улсын Их Хурал дээр одоо энэ чуулган дээр ярьж байгаа протоколдоо би оруулж авъя.***

**С.Одонтуяа**: Ганбаатар гишүүн санал хэллээ. Одоо Чинбатын Ундрам гишүүн асуулт асууна.

**Ч.Ундрам**: Баярлалаа. 3 асуулт байна. Нэгдүгээрт, бид нар эдийн засгаа солонгоруулах шаардлагатай байна гээд дандаа ярьдаг. Тэгээд Засгийн газрын үйл ажиллагааны хөтөлбөрт хөдөө аж ахуйн салбарыг нэлээн хөгжүүлэх ийм асуудлууд орсон байгаа. Гэтэл энэ 2021 оны төсөвт мал амьтныг эрүүлжүүлэх гээд 50.9 тэрбум төгрөг, мөн хөдөө аж ахуйн бүтээгдэхүүнийг дэмжих, урамшуулал гэж 65.3 тэрбум гээд нийт 116.2 тэрбум төгрөг байна л даа. Манай улсад музей барих мөнгөнөөс гурав дахин бага мөнгө энэ салбар руу чиглэсэн байна. Тэгэхээр энэ салбараа бид нар хөгжүүлж байж тэр жижиг, дунд үйлдвэрлэлийг хөгжүүлнэ, эдийн засаг маань солонгорно гэж хараад байдаг. Гэтэл 2021 оны төсөвт энэ одоо ийм бага мөнгө тавигдсан байна. Тэгэхээр үүнийг одоо хэзээ энэ салбар руу хөрөнгө оруулалтаа нэмэгдүүлэх юм бэ? 2022 оноос гэж хараад байгаа юм уу? Яагаад энэ жил ийм бага мөнгө төлөвлөх болов оо гэсэн ийм нэгдүгээр асуулт байна.

Хоёрдугаарт бас энэ боловсролын байгууллагатай холбоотой их чухал асуудал байна л даа. Манай Монгол Улсад нийт 819 гадаа жорлонтой сургууль, цэцэрлэг, дотуур байр байна. 819. Хөвсгөл аймагт гэхэд 103 гадаа жорлонтой боловсролын байгууллага байна. Завханд 95, тэгэхээр энэ гадаа жорлонтой бүр цэцэрлэг гэхэд 226 байна. Бидний нялх хүүхдүүд өвлийн хүйтэнд гадаа нойлд бие засаад тэрнээсээ болж суурь өвчинтэй болж байна. Тэгэхээр ийшээгээ нийт ер нь бол 100 тэрбум төгрөг шаардлагатай байдаг юм байна. Ийшээгээ бид нар хөрөнгө оруулалт хийвэл яасан юм бэ? Ирээдүй хойч үеэ эрүүл өсгөхийн тулд. Энэ рүү одоо чиглэсэн хөрөнгө оруулалтыг нэмэгдүүлэх шаардлагатай байна. Үүнийг та юу гэж бодож байна вэ? Хүрэлбаатар сайд аа.

Гуравдугаарт, энэ Сангийн яамны энэ журам байдаг юм байна л даа. Улсын төсвийн хөрөнгө оруулалтаар хэрэгжүүлэх төсөл, арга хэмжээг үнэлж эрэмбэлэх үйл ажиллагааны журам гээд 3 аргачлалын дагуу үнэлж эрэмбэлээд ингээд оруулдаг юм байна. Тэгээд энэ аргачлалыг нь харахаар бодлогын баримт бичигт тусгагдсан юм уу үгүй юу, эдийн засгийн үр ашиг нийгмийн ач холбогдолтой юм уу, үгүй юу. Тухайн жилийн хөрөнгө оруулалтын бодлогын чиглэл нь нийцэж байна уу гэх мэтчилэн маш нарийн, маш сайн ийм журам байдаг юм байна. Энэ яг хэрэгжиж байна уу? Энэ орж ирж байгаа төсвийн зарим хөрөнгө оруулалтыг харахаар огт энэ хэрэгжээгүй юм шиг санагдаж байна. Нөгөө нэг журам нь төсвийн хөрөнгө оруулалтаар хэрэгжүүлэх төсөл арга хэмжээг төлөвлөх, санхүүжүүлэх, хянах, тайлагнах журам гэж байна. Энэ журамд ил тод байдал, хяналт тайлагнал үр дүн гээд тавдугаар бүлэг байна. Ил тод байх ёстой гэж байна. Тэгэхээр яг энэ ил тод байдлаа яаж хангадаг юм. Вэб сайт дээр байдаг юм уу? Энэ мэдээлэл би ерөөсөө хайгаад олсонгүй. Тэгээд ийм гурван асуултад хариулж өгөөч.

**С.Одонтуяа**: Хүрэлбаатар сайд хариулъя.

**Ч.Хүрэлбаатар**: Ундрам гишүүний асуултад хариулъя. Энэ бүх салбаруудыг бол бид нар яг бүгдийг нь төсвөөс мөнгө өгч хөгжүүлэх боломжгүй. Бид нар бас энэ Үндсэн хуулиараа ч гэсэн ямар тогтолцоотой байгаа бол? Би энэ бизнесийн зүйлүүд, салбаруудыг бол бизнесийн салбарынхан нь илүү аваад яваасай л гэж боддог. Төрийн зүгээс тэр санхүүгийн эх үүсвэрүүдийг нь гаргаж өгөх ийм зүйлүүдийг сайн хангаж өгдөг, хямд хүүтэй өрсөлдөөний чадварыг гаргаж өгдөг. Бид нар тариалан эрхлэлтийг дэмжих сан гээд л хийсэн дэмжсэн, 200, 300 тэрбум төгрөг зарцуулсан. Эцэстээ нэг хоёрхон компани руу яваад л дуусдагийг нүдээрээ харцгаасан. Тэгэхээр би энэ дээр бизнесийн чиглэлийн зүйлүүд нь ороосой гэдэг ийм бодол агуулга бол байгаа.

Харин малаа эрүүлжүүлэх, энэ бэлчээр ашиглалтыг сайжруулах, худаг усаар хангах, малын үйлдвэр угсааг сайжруулах зэрэг ийм ажил дээр бол төрийн бодлогууд бол онцгой орж ирэх ёстой болсон. Ийм бодолтой байгаа гэдгийг хэлье. Тэгээд тухайн жил жилээсээ бол хамаараад л явж байгаа. Зарим жил тэр атрын аян гэж хэлээд бид нар атар дээрээ илүү анхаарал тавьдаг, сургууль цэцэрлэгийнхээ хангамжийг нэмэгдүүлье гээд бас нэг зүйл дээр нь анхаарал тавиад явдаг ийм одоо онцлогууд байдаг гэдгийг би бас одоо хэлье. Одоо бүгдийг нь одоо улсын төсвөөс их мөнгө өгөөд яваад байх бас боломж бол багатай байгаа. Бас энэ улсын төсвийн хөрөнгө бол татвар төлөгчдийн мөнгө байдаг. Татвар төлөгчдийн мөнгө маань бас эдийн засагтайгаа нөхцөл байдалтай уялдуулаад их бага орж ирдэг байгаа гэдгийг би хэлмээр байна.

Гадаа жорлон бол нийтдээ 600-аад сургууль, цэцэрлэг, дотуур байрны асуудал байгаа юм. Үүнд 100 гаран тэрбум төгрөг шаардлагатай байгаа. Тэгээд бас гишүүд энэ дээр нэлээн санаачилга гаргаж байгаад бол их баярлаж байгаа. Одоо өргөн барьсан төсөв дотор бас энэ дээр зохицуулалтууд хийгээд явчих бас боломжууд бол би байгаа гэж бодож байгаа. 2016-2000 оны хооронд би өөрөө 33 дугаар тойргоос сонгогдсон. Тойргийнхоо бүх сургууль, цэцэрлэг, дотуур байрыг бол энэ гадаад жорлонгийн асуудлыг нь шийдчихсэн, өөрийнхөө гишүүнийхээ хувьд. Тэгэхээр бас гишүүд бас энэ дээр санал санаачилга гаргаж ажиллах байх гэж бодож байгаа.

Төсөв дээр тэр журам бидэнд бий. Хөрөнгө оруулалтыг сонгох, тэгээд хөрөнгө оруулалтыг тавихдаа ний нуугүй л хэлье. Аймаг орон нутгаас санал ирдэг, хөдөө аймгуудаас санал ирдэг. Тэгээд энэ дээр нь үндэслээд бид нар Их Хуралд өргөдөг. Тэгээд Улсын Их Хурал дээр бас янз бүрийн объектууд нэмэгддэг, зурагтай, зураггүй бид нар бүгдийг нь зовлонг нь мэдэж байгаа. Тэгээд энэ явц дунд одоо зарим нэмэгдсэн объектууд дотор газаргүй, зураг төсөвгүй объектууд ороод ирчихдэг. Тэгээд явц дунд нь ямар асуудал үүсгэдэг вэ гэхээр төсөвт өртөг нь болохгүй байна гээд 8 тэрбум төгрөгөөр хийж байсан зүйлийг 12 болгоно гэж орж ирдэг. Иймэрхүү зүйлүүд бол бас гараад байдаг. Тэгэхээр Ундрам гишүүний хэлж байгаа энэ бэрхшээлүүд бий. Тэгээд үүнийг бол аль болохоор багасгачих санаатай л үзээд явж байгаа.

Хөрөнгө оруулалтын жагсаалтууд бол ил тод нээлттэй. Одоо төсвийн ном дээрээ байдаг.

**С.Одонтуяа**: Наянтайн Ганибал гишүүн асуулт асууна.

**Н.Ганибал**: Малын тоо, толгойн албан татварын талаар бас өөрийнхөө бодлыг хэлчихье. Тэгээд манай гишүүд бас бүгдээрээ дэмжиж байна гээд яриад байна. Ер нь яах вэ? Малчид маань нэг л асуудал тавьсан л даа. Малын түүхий эд бараа бүтээгдэхүүнийхээ үнийг өсгөх тал дээр төр засаг маань ажиллаад өгөөч ээ, арьс ширээ хаядаггүй болгоод өгөөч ээ. Ноос ноорул урыг бас одоо бодит дэлхийн зах зээлд юу үнэтэй адилхан болгоод өгөөч ээ, мах махан бүтээгдэхүүнийхээ үнийг дэлхийн зах зээлийн үнэтэй адилхан болгоод өгөөч ээ, төрийн бодлого минь ээ. Тэгэх юм бол бид нар тэр татвараа төлье өө гээд ингээд ярьж байгаа, тэрнээс татвар төлье өө гээд бүгдээрээ яриад байгаа юм бол бас байхгүй л дээ. Тэгэхээр асуулт. Мэдээж одоо нэг талыг нь бол авахаар болж байгаа юм шиг байна, татвар авна аа гэж. Малын түүхий эд, бараа бүтээгдэхүүний үнийг өсгөх мөн дэлхийн зах зээлд гарах тал дээр, бас энэ удаагийн Засгийн газрын төсөвт ямархуу бодлогууд суусан юм бол? Өнөөдөр явж байгаа нэлээдгүй бас ажлууд байгаа. Энэ ажлуудыг Дархан хотын арьс ширний цогцолбор энийг дэмжсэн ямар одоо бодлого хэрэгжүүлэх юм. Тэр талаас асуулт асууя.

Түрүүн бас Ганбаатар гишүүн ч хэлж байна. Бас нэлээдгүй гишүүд ярьж байна. Яг одоо ингээд хөрөнгийн татвар олоод авчихаар, өнөөдөр бас яг бидний хүсээд байгаа татвар маань мөн үү, биш үү гэж. Тэгэхээр энэ бэлчээртэй уяж болохгүй юм болов уу гэж. Би бодит амьдрал дээр зөндөө жишээнүүд мэднэ л дээ. Жишээлбэл, Увс аймгийн Бөхмөрөн сум гэж байдаг. Тэр суманд Баян-Өлгий аймгийн Өлгий сумын 8 дугаар баг гээд нэг уурхайн баг байдаг. Тийм ээ. Тэр багт амьдарч байгаа хүмүүс малтай орж ирэх сонирхол байгаад байдаг юм байна лээ. Тэрийг Бөхмөрөн сумын иргэдийн хурлын шийдвэрээр энэ татварын асуудлаар тухайн одоо бол шууд утгаар нь хэлбэл хууль зөрчсөн шийдвэр гаргаад бас бэлчээрээ хамгаалдаг юм. Бөхмөрөн сумын маань малчдын ихэнх нь төв суурин газар руу шилжсэн. Газар тариалангийн бүс нутагт байж явдаг, зүүн аймгуудаар явж байдаг. Тэгэхээр энэ татварын асуудлыг уяж өгөхгүй бол өнөөдөр Сүхбаатар аймагт байгаа маш их хэмжээний мал байна л даа. Тэгээд тэрэнд одоо жишээ болгож ирж байна. Тэнд мал маллаж байгаа малчид, мал бүхий иргэд хаана татвараа төлөх юм. Увс аймгийн Бөхмөрөн сумын иргэн Бөхмөрөн сумынхаа татварын байгууллага татвараа төлөх юм уу, аймагтаа татвараа төлөх юм уу гээд. Ингээд асуудлууд зөндөө уялдаад гарах ийм зовлонгууд гарч ирнэ.

Нэн ялангуяа Сүхбаатар аймаг, Дорнод Хэнтийд байгаа тэр олон адуу, Монгол улсын нийт адууны бараг 80 хувь нь тэнд байгаа. Дандаа мал бүхий иргэд одоо тэнд адуугаа маллаж байгаа. Ихэнх нь Улаанбаатарын одоо харьяалалтай хүмүүс гээд. Ингээд энэ татвар маань бас одоо яг бидний хүсээд байгаа татвар мөн үү, биш үү гэдгийг зайлшгүй бодож тэр бэлчээртэй нь уяж бэлчээрийн төлбөр гээд манай зарим гишүүд хэлж байна. Ингэж явбал илүү үр дүнтэй болно оо. Мэдээж одоо энэ газар тариалангийн бүс нутгийн хамгийн том зовлон, өнөөдрийн одоо 2000 төгрөгийн татвар маань тэр бүс нутаг дээр хангалттай биш гэж ойлгогдох байх. За ийм хоёр л асуудал байна.

**С.Одонтуяа**: Хүрэлбаатар сайд хариулъя.

**Ч.Хүрэлбаатар**: Ганибал гишүүний асуултад хариулъя. Малын тоо толгойн татварыг хаана төлөх вэ гэдэг асуулт байгаа. Малаа хаана тоолуулсан тэнд л төлнө. Тэгэхээр одоо Увс аймгийн Бөхмөрөн сумын харьяат бол малаа тэнд тоглуулна, тэндээ татвараа төлнө өө гэдгийг хэлнэ. Энэ нь өөрөө малын тоо толгойн татвар бол хөрөнгийн татвар байгаа юм. Яг тэр агуулгаараа тэр бүртгэгдсэн газраа, тоолуулсан газар дээрээ татвараа бол төлнө өө гэдгийг бол одоо хэлмээр байна аа.

Дараагийн асуудал бол бэлчээртэй холбох тухай асуудал нэлээд яригдаад байна. Тэгээд зүгээр л миний хувийн бодол шүү. Нэг зүйлээр их олон асуудлыг их шийдэх гээд оролдохоор их л олон зөрчил гарч ирээд улам л хүндрээд байдаг юм байна лээ. Тэгэхээр шийдэх гэсэн асуудлаа шийдээд л тэгээд яваад байвал их амар юм болов уу гэж зүгээр дотроо боддог. Тэгэхээр бас тэр талаасаа бэлчээрийг харна, харж үзэх байх аа. Газрын төлбөрийн тухай хуулийн 8 дугаар зүйл дээр бол малчин өрхийг бэлчээр, хадлангийн газрыг татвараас нь төлбөрөөс чөлөөлнө гэдэг хууль манайд үйлчилж байгаа гэдгийг хэлье. Холбоод ярихад бол болох байх.

Ер нь энэ малчдын орлогыг нэмэгдүүлэх талаар бодлогоо тодорхой гаргамаар юм байна. Арьс ширний урамшуулал одоо хэдэн жил ч өгөв. Өгөөд л байсан, өгөөд л байсан, өгөөд л байсан. Тэгээд бид нар нэг тооцож үзэж байсан. Нийтдээ арьс ширний урамшуулалд 200 гаруй тэрбум билүү олгогдсон байдаг, бүх хугацаанд. Гэтэл арьс шир одоо энд ямар үнэтэй байгаа билээ. Тэгэхээр бас энэ урамшууллын механизмыг бид нар их зөв ашиглаж чадахгүй байна аа л гэж үзэж байгаа. Ноосны урамшуулал өгөөд л байдаг, өгөөд л байгаа. Гэхдээ ноос нь адилхан үнэтэй байгаа юм.

Тийм учраас би энэ Хөдөө аж ахуйн яаман дээр энэ бодлогыг маш тодорхой болгоод ер нь Улсын Их Хурал энэ малчдын талаар авч хэрэгжүүлэх, энэ малын түүхий эдийн үнэ өртгийг яаж нэмэгдүүлж болох вэ гээд Ганибал гишүүний хэлж байгааг ер нь манай бүх гишүүд бодож ярьж байгаа гэж би ойлгож байгаа. Үүнийг нэлээд тодорхой бодлогоо гаргахгүй бол буруу бодлогыг хэрэгжүүлэх гээд оролдоод байвал буруу л үр дүн гараад байгаа. Нөгөө буруу замаар явбал буцахдаа шороо тээнэ гэдэг зүйл болдог л доо. Тийм учраас бодлогоо аягүй зөв гаргах нь зөв болов уу гэж бодож байгаа. Тэгээд 2021 оны төсөв дээр ер нь энэ үйлдвэрлэлийг нь дэмжих замаар энэ асуудлыг шийдэх нь зөв өө гэдэг ийм зарчмаар сүүлийн хоёр жил явж байгаа.

Дарханы арьс ширний цогцолбор дээр Хөгжлийн банкнаас зээл авна, түүний хүүгийн зөрөө гээд 15 тэрбум төгрөг тавьсан. Тэгсэн дараа нь яг тэр мөнгөө байлгаж байтал оруулж ирээд 15-ыг больё, 5-ыг үлдээе. 10-ыг нь Дарханы арьс ширний цогцолборын дэд бүтцийг барьж байгуулахад хөрөнгө оруулалт болгож өгөөч ээ гээд түүнийг нь өгөөд явсан. Ингээд л одоо явж байгаа гэдгийг би бас хэлье ээ. Энэ дээр бодлого нэлээд маш тодорхой гаргаж, үр дүн гарах ёстой зүйл. Таны хэлж байгаа тэр үндсэндээ үйлдвэрлэлийг дэмжих нь зүйтэй гэж хэлж байгаа саналтай 100 хувь санал нэг байгаа.

**С.Одонтуяа**: Одоо Норовын Алтанхуяг гишүүн асуулт асууна.

**Н.Алтанхуяг:** Би энэ хуулийн төслийг ерөнхийд нь дэмжиж байгаа. Энэ 1996-2000 онд нэг ийм хууль гарсан юм. Орон нутгийн хуралд нь эрхийг нь өгөөд тэр сум, сумандаа ингээд малаас авах татвараа та нар зохицуул, бас нэг хувь процент зааж өгсөн. Тэгэхээр энэ 20 жилийн дараа энэ хууль арай өөр хэлбэрээр, тэгэхдээ арай бүр боловсронгуй хувь процент тавиагүй юм байна аа. 2000 төгрөг хүртэл гэдэг ийм томьёоллоор орж ирж байгаа юм байна. Энэ гишүүдийн хэлж байгаа саналуудыг анхаарах нь зүйтэй байх Хүрэлбаатар сайд.

Би нэгдүгээрт, үүнийг дэмжиж байгаа мөртөө нэг юмыг бас эсэргүүцэж байна. Тэр нь энэ төсвийн хуулийг дагаж орж ирдэг хууль бол биш. Яагаад энэ өнөөдөр энэ гишүүд нэг баахан юм ярив. Тэгэхээр энэ төсөв нөхөх зорилгоор орж ирж байгаа хууль биш ээ. Энэ бол том концепц, үзэл баримтлалын шинжтэй хууль орж ирж байгаа учраас энэ хууль төсвөөс тусдаа орж ирсэн бол та нарын яриад байгаа, манай гишүүдийн хэлээд байгаа тэр олон саналууд эмхлэгдээд цэгцлэгдээд аятайхан хууль босох ёстой. Одоо төсөв дагаж орж ирэхээр нэг аюул байдаг юм. Гишүүд ингээд хэлээд байна.

Төсвийн нүдээр харчихсан гэсэн үг. Гэтэл үүний мөнгө нь хаачих юм. Мөнгөөр нь юу хийх юм. Мал аж ахуй тэр суманд байгаа, түрүүн яриад байсан гишүүдийг нь угаалга, тэгээд юу байдаг юм үс ноосыг нь авах тийм ээ, мал, хяргах, ноослох гээд зөндөө олон юм байгаа байхгүй юу. Тэр зориулалтаар нь энийг хэрэгжүүлэх юмыг л бид нар хийж өгөх ёстой юм даа. Тэгэхдээ төсөв дагасан хууль дээр бол уулаасаа энэ олон жилийн практикаас үзэхэд Их Хурлын гишүүд нэг олигтой юм хэлж чаддаггүй, тийм боломж байдаг ч үгүй. За за хэдэн төгрөг авах гэж байгаа юмаа өгөх гэж байгаа юм байна гэсэн ийм агуулгаар ханддаг юм аа.

Тэгэхээр энэ өнөөдөр ингээд яригдаад жаахан боловсронгуй болоод гарсан ч гэсэн би энэ хуулийг нэг тусад нь бие даасан хууль болгож бид нар ярих учиртай. Яагаад гэвэл мал аж ахуй бол манай нэлээн чухал салбар. Хөдөө орон нутагт өөрт нь мөнгө өгөх бол маш чухал. Манай Засгийн газрын үед явж байсан орон нутгийн хөгжлийн сан гэдэг юм бол одоо бараг зогссон юм шиг байна лээ. Ер нь одоо бид нарт нэг ийм буруу бодол байдаг. Улаанбаатараас бид нар л ухаалаг, хамгийн ухаантай цэцнээр шийднэ. За аймагт очихоороо бүтэхгүй. За суманд бол бүр бүтэхгүй гэж ингэж боддог. Гэтэл тэр мөнгийг тэд нарт нь үлдээгээд ерөнхий нэг багцааны нь чиглэлийг зааж өгөөд мал аж ахуйгаас орж ирсэн юмаа мал аж ахуй чиглэлээр нь буцаагаад зарцуул аа гэсэн нэг ийм юм өгчихөд сумын түвшинд манайхан юмаа хийчих байх аа.

Одоо асуулт асуугаад яг Хүрэлбаатар сайд нар нь уучлаарай одоо олигтой хариулт өгдөггүй болохоор. Тэгэхдээ би өмнөх асуултуудынхаа хариуг бас нэхэж байгаа шүү. Надад цаасаар өгөөрэй. Хууль зүйн яам хэдээр боссон юм. Тагнуул хэдээр болсон юм. Монголбанк хэдээр болсон юм. Хотын захиргаа хэдээр боссон гээд бүгдийг нь өгөөрэй. Та энэ Монгол Улсын төсөв барьж байгаа хүн. Төсвийн гадуур мөнгө явах учиргүй. Тэд нарын хооронд арилжаа наймаа хийгдсэн бол тэр нь Улсын Их Хурал дээр ил тод яригдах учиртай. Бид нар ийм арилжаа наймаа хийгдсэн юм, тэдэн төгрөг тэрнээс авч энд өгсөн гэсэн энийгээ надад өгөөрэй. Нөгөө ганцхан асуулт байгаа шүү. Тэгэхдээ төгсгөлд нь асууна. Тэр болбол нөгөө Яармагт босож байсан 4.9 тэрбум төгрөг газарт булсан. Тэр байшин маань цаашаа яах юм. Тэр асуултад би хариулт авна. Би хэрэггүй юмыг чинь хэлчихье. Одоо өнөөдөр яг Дарханд өвлийн спортын ордон барихгүй бол одоо дууслаа юу? 8 тэрбум төгрөг энэ онд эхэлнэ. Төсөвт өртөг нь 8 тэрбум төгрөг. Энэ жил тавьсан мөнгө нь 1.3 тэрбум. Концесс дээр 300 эхийн төрөх эмнэлэг гэдэг юм бол айхтар өссөн шүү дээ. Та одоо мэдэхгүй.

**С.Одонтуяа**: Алтанхуяг гишүүнд 1 минут нэмж өгье.

**Н.Алтанхуяг:** Та нар мэдэхгүй байгаа бол би өөрийнхөө мэдэж байгаа хэмжээнд ингээд ярья. Намайг Ерөнхий сайд болсны дараа очиж үзээч ээ тэр Яармагийн эмнэлэг одоо ингээд ашиглалтад орох гэсэн саатаад байна гэсэн. Очиж үзсэн. Төсөв дээр 17 тэрбумаар тендер зарлагдаад, тендерт ялсан компани нь бариад гүйцээж чадахгүй. Тэгээд Ерөнхий сайдыг хүртэл аваачиж байгаад би очоод, -тэгээд одоо та нар яах гэж байгаа юм гэсэн чинь? одоо дахиад нэмээд 17-г авмаар байна гэсэн. Би тэгээд ойлгоогүй. 17 тэрбумаар барина гэсэн хүмүүс дахиад 17 тэрбум төгрөг нэмж авна гэдэг чинь нэгдүгээрт болохгүй, хууль зөрчсөн хэрэг бол гээд хаясан.

Хоёрдугаарт угаасаа тэр Яармагт баригдаж байгаа эмнэлгийн тэр хавийн дэд бүтэц огт хийгдээгүй. Цэвэрлэх байгууламж байхгүй, цэвэр ус, худаг байхгүй. Тийм учраас энэ бол тэр дээр үед эхлээд хаягдсан юм.

Дараа нь Сайханбилэгийн Засгийн газрын үед 17.2 тэрбум төгрөг нэмж өгч босгоно гэсэн юм байна лээ. Дараа нь Ж.Эрдэнэбатын Засгийн газрын үед 25.6 тэрбумаар төгрөг нэмж өгч.

**С.Одонтуяа**: Хүрэлбаатар сайд хариулъя.

**Ч.Хүрэлбаатар**:Алтанхуяг гишүүний асуултад хариулъя. Та бид хоёр нэг яаманд ч байлаа, нэг засагт ч хамт ажиллаж байлаа. Одоо хоёулаа олон хүний өмнө тар түр гээд хэрэггүй байх уу. Тэгээд бас хоёулаа их соёлтой ярилцацгаая гэж би санал танд хэлмээр байна аа. Энэ малын тоо толгойгоос авах татварыг бол төсөв нөхөх ийм зорилгоор бол оруулж ирээгүй ээ. Яагаад гэвэл орлого төлөвлөөгүй, зардал тавиагүй ийм татвар. Яагаад гэвэл сумдууд өөрсдөө орон нутгийн төсөв дээрээ тавиад явах ийм учиртай. Яагаад үүнийг энэ төсвийг дагуулж оруулж ирсэн юм бэ гэхээр, бид нар төсөв бол 11 сарын 15-нд батлагддаг. Үүний дараагаар аймаг, сумдууд хуралдаж төсвөө баталдаг юм. Тэгэхдээ үүнийг бол ашиглах боломжтой гэж үзэж байгаа нь ашиглаад явна биз дээ гэсэн байдлаар оруулж ирж байгаа. Хамгийн доод талд нь татварыг “тэг” гээд заачихсан учраас авахгүй ч байх ийм боломж байгаа.

Саяын таны хэлэгдэж байгаа нэг хэд хэдэн хөрөнгө оруулалтын ажлууд байгаад байгаа юм. Энэ жишээлбэл Хууль зүй дотоод хэргийн яамны барилга, Монголбанкны барилга, Нийслэлийн тэр Яармаг дахь барилга ийм барилгууд байгаа. Тэгээд нийслэл рүү одоо жишээлбэл бид нар бас энэ энэ чиглэлээр орон нутгийн төсвийн хөрөнгөөр хийгдсэн байгаа учраас бид нар яг ямар зүйл болов оо гэдгээ Алтанхуяг гишүүнд хариуг нь өгнө үү гэдэг бичиг явуулчихсан байгаа.

Дээр нь Монголбанкны хувьд мөн Их Хурал дээр ийм асуудал яригдсан. Тэгэхээр энэ хэчнээн төгрөгөөр баригдсан юм бэ? Энэ талаар Алтанхуяг гишүүнд тайлбарыг нь өгөөч ээ гэдгийг хэлсэн. Хууль зүй, дотоод хэргийн яаманд бид нар тодруулга авахаар явуулчихсан байгаа. Тэр нь миний ойлгож байгаагаар бол хоёр эх үүсвэрээр бол санхүүжигдсэн байна аа гэж ойлгож байгаа. Нэг нь төсвийг, нөгөөх нь нөгөө хуучин байр, газраа тодорхой хэмжээгээр үнэлж бас ярилцсан юм болов уу гэсэн ийм ойлголттой байгаа гэдгийг бас хэлье ээ.

Хан-Уул дахь эмнэлгийн барилга байгаа. Тэр бөөн асуудал явсан. Гүйцэтгэгчээ сольсон юм байна лээ. Тэгээд Засгийн газрын хувьд бол өмнөх барьж байсан тэр байр суурьтай ерөнхийдөө л адилхан байсан. Гэхдээ корона вирусийн цар тахлын үед нөгөө ор дэлгэх шаардлагатай. Гэнэтийн одоо халдвар олдсон тохиолдолд бид нар эх үүсвэрүүдийг эмнэлгүүдийг бүрэн дайчлах ёстой гэсэн энэ агуулгаараа Хан-Уулын концессоор баригдсан эмнэлгийн санхүүжилтийг хийж дуусгах шаардлагатай гээд хөрөнгө оруулалт, барилгын ажлыг дуусгахаар хөрөнгө мөнгийг нь тавьсан. Хөрөнгө мөнгийг нь тавихдаа экспертизийн дүгнэлтүүдийг өөрөөр хэлбэл тэр магадланг нь үндэслэж байгаад хөрөнгө мөнгийг нь бол тавьсан байгаа гэдгийг хэлье.

**С.Одонтуяа**: Одоо Цэдэндамбын Цэрэнпунцаг гишүүн асуулт асууна.

**Ц.Цэрэнпунцаг**: Хүрэлбаатар сайдаас 3 асуулт байна. Нэгд, энэ малын тоо толгойн татвар гэж байгаа бол одоо малчдаас гарч байгаа санал. Зориулалт нь харин нэг малаас авах татварынхаа дээд хязгаарыг хоёр мянга гээд тоо тавьж байгаа шиг зориулалтаа бас том хүрээтэй юу, юунд зориулж болох юм, зориулалтыг нь сайн тавьж өгөөд ашиглавал орон нутагт энэ малчдаас өөрсдөөс нь л гарч байгаа санаачилга шүү дээ. Ерөнхийдөө бол. Тэгэхээр үүнийг дэмжиж байгаа. Одоо малчдын хүсэл ийм байгаа. Орон нутагтаа тэр мөнгө нь үлдэх ёстой. Мөнгөө яаж зарцуулах нь, бас өөрсдийнх нь бас эрх мэдлийг нь нэлээн тавьж өгөхгүй бол эндээс бараг эцсийнх нь хийх ёстой юмнуудыг нарийвчилж зааж өгнө гэвэл бас учир дутагдалтай болох байх.

Энэ төсөв яригдаж байгаатай холбоотой энэ байнга л яриад байгаа юм даа. Энэ Байнгын хорооны хурал дээр ч ярьж л байсан. Энэ өвөлжилт бол хүндрэхээр болчхоод байна. Ялангуяа энэ хангайн нуруу тойрсон аймгууд. Хангайн нуруу тойрсон энэ аймгууд маань нэг, нэгэн рүүгээ нүүж очно. Таван аймаг гантай байгаа. Очиж байгаа аймгууд дээр, тэр отор хүлээж авч байгаа аймгууд дээрээ бас хүндрэл гарна. Тэгэхдээ малын тэжээл гарцаагүй дотоодоос нийлүүлэлт хангаж чадахааргүй, импортоор гарцаагүй тэжээл оруулж ирэх ийм асуудал гарч ирэх нь. Тэгэхээр төсөв яригдаж байгаа энэ үед цаг алдахгүй импортоор оруулж ирэх энэ малын тэжээл, өвс тэжээл дээр малчдаа дэмжээд энэ гааль, нөт-ынх нь татвараас чөлөөлөх асуудлыг оруулж ирж болох уу? Энэ Засгийн газраас оруулахгүй Улсын Их Хурлын тухай хуулиар бол энэ Их Хурлын гишүүд санаачлах эрхгүй юм байна лээ. Яагаад гэвэл энэ чинь өнөө татвартай холбоотой болох учраас. Тэгэхээр Сангийн яамнаас энэ хуулийг одоо энд даруйхан оруулаад ирэх боломж байна уу?

Хоёрт, энэ төсөв дагаж өөрчлөлт хийгдэх хуулиудын хүрээнд Монгол Улсын Засгийн газрын тухай хуульд бас өөрчлөлт оруулах, энэ бол яах вэ, нэг концессын эрхийг л Шадар сайд руу ажлын харьяалалд шилжүүлэх гээд л нэг өөрчлөлт хийгдэх гэж байна л даа. Тэгэхээр энэ концесс гэдэг энэ нэр томьёогоо концессын олон хэлбэрүүд байгаа шүү дээ, тийм ээ? Энэ нь гол нь одоо ямар хэлбэрийг нь дэмжих юм бэ? Энэ концессынхоо хуульд өөрчлөлт оруулаад ер нь бол татварын орлого бага байна, эдийн засаг хүнд байна. Тэгэхээр гарцаа байхгүй бас хийгдэх, энэ хүндрэлээс үл хамааран хийгдэх дэд бүтцийн том хөрөнгө оруулалтууд шаардлагатай байна. Тэгэхлээр энийг бол төр, хувийн хэвшлийн тэр түншлэл гарцаагүй шаардлагатай байгаа юм. Тэгэхлээр энэ төр, хувийн хэвшлийн түншлэлийг бид нар төрөөс яаж дэмжих юм. Одоо тэгээд яах вэ, ганц нэг муу жишээ гарсан л юм байна лээ л дээ. Өмнө нь гарч байсан концесс хийгээд л түүнийгээ дураараа өөрчилдөг, тэгээд л өөртөө ашигтай хэлбэрээр хувийн хэвшлийнхэн нь өөрсдийн давуу тал болгоод л ашиглачихсан. Түүнээс болоод бүгдийг нь шийтгэж, тэр одоо барих, нийлүүлэх, шилжүүлэх гэдэг энэ хувилбарыг бол бараг л хүлээж концессоор хаачихсан ч юм шиг, хууль байгаа юм шиг байна. Үүнийг өөрчилж одоо жишээлбэл авто зам Завханд баригдах 2 том төсөл байна, тэд нар бол одоо мэдээж авто зам, хөрөнгө оруулалт хийхэд хувийн хэвшлийнхэн бол мэдээж замын татвар аваад ашиглана гэж байхгүй шүү дээ. Шилжүүлж таарна. Тэгэхлээр үүнийг дэмжиж хийхгүй бол бид нар эх үүсвэр олдохгүй. Бид нар энэ таван жилийн.

**С.Одонтуяа**: Цэрэнпунцаг гишүүн нэг минут нэмж өгье.

**Ц.Цэрэнпунцаг**: Тэгэхээр энэ концесс гэдэг нэр томьёоллоо эргэж хараад энэ төр хувийн хэвшлийн түншлэл гарцаагүй энэ 4 жилд хөрөнгө оруулалтууд шийдэх, энэ хийгдэх ёстой, энэ Засгийн газрын үйл ажиллагааны мөрийн хөтөлбөрт орчихсон энэ ажлуудыг хийгдэхэд бол энэ концесс бол их чухал аа, тэгэх дээр энэ концесс дээр энэ хуульдаа өөрчлөлт оруулж, тэр барих шилжүүлэх гэдэг хувилбараар бид нар цаашид нь энэ төр, хувийн хэвшлийнхний энэ боломжийг ашиглах энэ бололцоог нээж өгөх ийм боломж байна уу? За ийм хоёр асуулт байна.

**С.Одонтуяа**: Сангийн сайд Хүрэлбаатар хариулъя.

**Ч.Хүрэлбаатар**: Цэрэнпунцаг гишүүний асуултад хариулъя. Эхнийх нь энэ өвөлжилт хүндэрч болзошгүй аймгуудад өвс авах, импортоор оруулах зөвшөөрөл импортоор орохыг нь нээгээд, тэгээд түүнээс авах гааль бусад татваруудыг хөнгөлж чөлөөлөх тухай асуудлыг оруулж ирэх үү гээд. Үүнийг Цэрэнпунцаг гишүүнээ бид нар Засгийн газар дээр ярьж байгаа шийдэл гарвал тэгээд оруулаад ирье. Засгийн газар дээрээ бид нар ярья аа гэдгийг би хэлмээр байна. Яагаад гэвэл Засгийн газар дээр шийд гараагүй байхад урьдчилаад ингэнэ, тэгнэ гэж бас хэлж болохгүй болчхоод байгаа гэдгээ би онцгойлж хэлмээр байна.

Дараагийн асуудал энэ концесс бол байгаа. Үнэхээр энэ концесс дээр бас нэг хаширчихлаа л даа. 2.4 их наяд төгрөгийн концессыг хүлээж байгаа. Одоо та бүгд анзаарч байгаа байх. Зөвхөн урьд өмнө байгуулагдсан концессуудыг төлөөд л яваад байгаа юм. За тэр яах вэ? Нэгэнт байгуулчихсан юм, төлчхөж болох байх. Хамгийн гол нь зүгээр улсын төсөв дээр тавиад тендер зарлаад хийснээс 30-аад хувиар өндөр өртөгтэй баригдаад байгаа юм. Одоо бид нар зарим нэг объект дээр ч гэсэн харагдаж байна л даа. Нөгөө компани нь арилжааны банкуудаасаа зээл авчихсан, эсвэл улсын төсөвт төлдөг татваруудаа хураамжуудаа бүгдийг нь төлөхгүйгээр өр үүсгээд яваад байдаг, энэ нь тэгээд үндсэндээ бөөн дарамт болчихсон байдаг учраас бид нар энийг арай өөр хэлбэрээр бас хийгээд явъя аа гэж бодож байгаа.

Улсын төсөв дээр Засгийн газрын хөтөлбөрт орсон замуудыг бол яаж ярих вэ гэдэг дээр бид нар Засгийн газар дээр ярьж байгаа. Ер нь бол төсөв дээрээсээ энэ бүгдийг нь шийдээд явъя. Зураг төслүүдээ эхлээд хийг. Тэгээд төсөв дээрээ тавиад тэр тендер ном журмыг нь зарлаад оруулаад, тэгээд төсвөөсөө санхүүжүүлээд явъя гэдэг ийм л үндсэн бодлого одоохондоо байгаа гэдгийг би бол хэлмээр байна. Концессыг бид нар энэ бүрэн асуудлаа шийдэтлээ бид нар үүнийг бас нэг их өөрчлөөд зөвшөөрөөд байх бодол бол үнэхээр байхгүй байна аа. Замуудыг таны хэлж байгаа Завхан аймагт баригдах ёстой тэр замууд байгаа, түүнийг улсын төсөв дээрээ тавиад явах нь илүү оновчтой гэж бид нар үзэж байгаа. Боломжийг гаргаад явна аа.

**С.Одонтуяа**: Хассуурийн Ганхуяг гишүүн. Алга байна. Жадамбын Бат-Эрдэнэ гишүүн асуулт асууна.

**Ж.Бат-Эрдэнэ**: Хүрэлбаатар сайдаас нэг асуултыг асууя. Та түрүүн хэллээ. Энэ тодруулбал хөрөнгийн татвар юм аа гээд. Үнэхээр одоо малчид маань хөрөнгөжөөд ингээд л хөрөнгийн татвар авах шаардлагатай болчхоод байна уу? Эсвэл улсын төсвийн орлогын төсөв бүрдэж чадахгүй болчхоод тэгээд бид нар энэ хэдэн малчдынхаа хормой хот ингээд орж байгаа юм уу? Яг гол зорилго маань юу юм бэ? Үүнийгээ хэлж өгөөч ээ гэж. Ер нь бид нар энэ малын татварыг малчид маань зөвшөөрч байгаа. Яагаад зөвшөөрч байгаа гээч. Яагаад гэхээр энэ малын аманд хийдэг өвс алга болчихлоо, тэжээл алга болчихлоо. Бэлчээр муудчихлаа, ус ундных нь асуудал ховордчихлоо. Нэг одоо аманд таван айл өвөлждөг, гурван айл өвөлждөг байсан бол одоо арван айл өвөлждөг болж байна. Хүн ам маань тэлж байна, өрх гэрүүд тэлж байна. Гэтэл байгаль маань өөрөө одоо энэ даацыг бол даахгүй байна. Бэлчээрийн даац хэтрээд байна. Тийм болохоор малчид маань энэ тал дээр нь бид нар зөвшөөрье өө, малын татварыг авч болно оо. Бид нараас малын хөлийн татвар гээд байгаа шүү дээ. Тэгэхээр буцаагаад зөрүүлээд энэ дутагдаад байгаа зүйл рүүгээ бид нар зарцуулах хэрэгтэй байхгүй юу даа. Яаж бэлчээрээ сайжруулах юм, яаж худаг устай болгох юм. Одоо тэгээд хөдөө байгаа хэдэн малчид маань зөвхөн малаа маллаад л одоо хэдэн зуун жил бид нар ингээд цаашаа амьдраад байх уу? Тэгвэл зөрүүлээд энэ хүмүүсийг тодорхой хэмжээний бизнес эрхлэх боломж бололцоог нь юугаар хангах юм. Тэр малын тэжээл тарьдаг боломж бололцоог нь бид нар бий болгох юм уу? Тэр ногоон тэжээл, хүчиллэг тэжээл, тэр тэжээлийн тарьдаг руу нь бид нар энэ мөнгийг яаж оруулах юм. Ийм зүйлд орсон ийм хууль гэж би бодоод байгаа юм аа. Зөвхөн төсвийг нэмэгдүүлэх ийм хууль биш ээ. Энэний цаана маш том бодлого орж ирж байгаа. Хөдөө аж ахуйн яамнаас орж ирэх ёстой ийм том бодлогын хууль байх ёстой юм аа. Би бол тэгж л хараад байгаа юм.

Үнэхээр хөдөө мал маллах бололцоогүй болчхоод байна шүү дээ. Одоо ноднин жил их зуд болсон. Зуднаар бол нэг их хүйтэндээ үхээгүй байна шүү дээ. Энэ малууд зүгээр л жилбэ муутайгаараа харангадаж үхээд байна шүү дээ. Төлийн амандаа хийдэг зүйлгүй болчхоод байна. Мал тарга тэвээрэг авч авах боломжгүй болчхоод байгаа байхгүй юу даа. Тэгэхээр энэ өнцгөөс нь хараач ээ гэсэн. Тийм болохоор үүний хуваарилалтыг бүр тодорхой болгож өгөөч ээ, тодорхой болгож өгөөч. Тэр хүчит тэжээл тарьж байгаа хүмүүст нь одоо ямар байдлаар одоо энэ авсан татвар одоо зориулагдах юм. Бэлчээрийг яаж одоо усжуулах юм, яаж худагжуулах юм. Бид нар өнөөдөр худаг усгүй, байчхаад мал маллана гээд суугаад байгаа шүү дээ. Хэдхэн худаг дээрээ зодолдоод, ноцолдоод суугаад байгаа байхгүй юу. Яагаад ядаж энэ бэлчээрийн худагжуулах асуудал дээр Сангийн яам маань онцгой анхаараад, нэг мөр одоо хэдүүлээ пал хийтэл нь худаг усжуулах асуудлуудаа харж байгаад бид нар үүнийг шийдэж болж байна шүү дээ.

Хоёрдугаарт, бэлчээрийн мал аж ахуй гэдэг онцлогтой. Ноднин жил гэхэд Булган аймагт бол Өвөрхангайнхан тэр чигээрээ хүрч ирж өвөлжсөн. Үгүй ээ, тэгвэл бэлчээртэй нь уяж өгмөөр байна шүү дээ. Малын чинь гол асуудал бэлчээр болчхоод байна. Тэгээд бэлчээрээ дагаад явчхаж байгаа, тэгээд бэлчээрийг тахалж тахалчхаад, тэгээд нөгөө газар очоод татвараа төлөөд байж бас болохгүй байхгүй юу. Тэгэхээр үүний уях гол логик нь бэлчээр болчхоод байгаа юм аа. Үүний уях гол логик нь нөгөө газар орон нутаг нь болчхоод байгаа юм. Түүнээс биш малчид маань тарга тэвээрэгтэй болчхоод, малчид маань маллжаад тарган цатгалан болчхоод байгаадаа биш байхгүй юу даа. Энэ зүйл рүү анхаарал хандуулсан энэ логикийг нь оруулж өгөөч ээ. Авсан татвар маань зөвхөн бэлчээр рүүгээ, усжилт, тэр малын тэжээл, бэлддэг зүйл рүүгээ ордог талаас нь үг үсгийг нь засаж өгөөч ээ. Энэ дээр нь анхаарлаа хандуулж өгөөч ээ гэсэн ийм л хүсэлт байна даа. Баярлалаа.

**С.Одонтуяа**: Хүрэлбаатар сайд хариулъя.

**Ч.Хүрэлбаатар**: Бат-Эрдэнэ гишүүний асуултад хариулъя. Энэ Малын тоо, толгойн татварын тухай хуулийг оруулж ирэхдээ бид нар энэ орлого ер нь төлөвлөөгүй “тэг”, зардал дээрээ ч “тэг”. Яагаад гэвэл хоёулаа орон нутгийн төсвийн орлого, зарлага учраас. Тэгэхээр бид нар төсөв дээр одоо мөнгөгүй ч гэдэг ч юм уу, төсвийн орлогоо нэмэгдүүлье гэсэн энэ агуулга, зорилгоор оруулж ирээгүй. Яг таны саяын хэлсэн олон асуудлуудыг шийдвэрлэхэд энэ боломжийг нь нээж өгч байна аа л гэж үзэж, энэ хуулийг оруулж ирсэн гэдгийг бол хэлье. Зүгээр саяын ярьсан зүйл дээр нэг зүйлийг хэлэхэд энэ малын тоо толгойн татвар, бэлчээрийн төлбөр хоёрыг нэг хуулиар зохицуулах гэж оролдох нь, уг нь бол буруу юм болов уу л гэж бодож байгаа юм. Бэлчээрийг тэр авах төлбөрийг бол тусдаа хуулиараа зохицуулбал зүгээр ээ гэдэг ийм бодол байгаа. Бид нар бас үүнийг яаман дээр бас нэлээд ярьж, ярьж байгаад оруулж ирсэн. Ингээд нэг сумаар одоо хоёр, гурван туулай буудъя гэж бодоогүй. Нэг сумаараа нэг л туулай буудъя гэдэг зорилгоор малын тоо толгойн татварыг оруулж ирж байгаа.

**С.Одонтуяа**: Бат-Эрдэнэ гишүүн тодруулъя, 1 минут.

**Ж.Бат-Эрдэнэ**: Бас яг энэнтэй уялдуулаад бас нэг асуудал гарч ирэх гээд байна л даа. Эрчимжсэн мал аж ахуй, эрчимжсэн мал аж ахуй. Хэрвээ эрчимжсэн мал аж ахуй эрхэлж байгаа бол малын тоо, толгойн татвар ер нь ямаршуу байх вэ. Бэлчээртэйгээ хүссэн, хүсээгүй уяхгүй бол болохгүй ээ, тэгж байж газар нь орон нутагтайгаа уяхгүй бол бас болохгүй ээ. Бид нарын мал аж ахуйн онцлог шүү дээ. Энэ Монголын мал аж ахуй, бэлчээрийн мал аж ахуйн онцлогтой уялдахгүй бол болохгүй ээ.

Тэгээд хоёрдугаарт бид цаашаагаа юунд зорьж байгаа юм бэ. Бидний зорилго бол эрчимжсэн мал аж ахуй руу харьцангуй орох ёстой шүү дээ. Монголын мал аж ахуй ийм байдалтай бас явж болохгүй. Бид нар одоо мал аж ахуйн орон гэдгээсээ ичиж байна шүү дээ зарим газар очоод. Үнэхээр ичмээр байгаа шүү дээ. Тийм болохоор төрөлжсөн тийм мал аж ахуй руугаа бид нар орох зайлшгүй шаардлагатай. Энэнтэй нь уяж бас энэ татварыг жаахан зохицуулах боломж бололцоо бас байгаа юу, үгүй юу.

**С.Одонтуяа**: Хүрэлбаатар сайд хариулъя.

**Ч.Хүрэлбаатар:** Энэ бол малын тоо толгойноос л авах татвар. Тэгээд энэний хэмжээг нь бол бид нар нойлиос хоёр мянган төгрөгийн дотор тогтоохоор эрхийг нь сумын иргэдийн хуралд өгчхөж байгаа юм. Ийм л хууль. Тэгээд өөрсдөө шийдэг гэсэн ийм л агуулгаар оруулж ирж байгаа. Энэ дээр нарийн яриад, нарийн орвол болох л байх. Гэхдээ ер нь л өөрсдөө шийдээд яваг аа гэсэн ийм л байр суурьтай байгаа. Бэлчээрийн төлбөр бол тусдаа байвал зүгээр болов уу л гэсэн ийм бодолтой байгаа юм.

**С.Одонтуяа**: Баярлалаа. Гишүүд асуулт асууж, хариулт авч дууслаа. Завсарлахаас өмнө үг хэлэх гишүүдийн нэрсийг авъя. Тэгээд завсарлаад хуралдаан 14 цагаас эхэлнэ. Нэрс авъя. Нямаагийн Энхболд гишүүнээр тасаллаа.

Үдээс өмнөх хуралдаан дууслаа. Үдээс хойших хуралдаан 14 цагаас эхэлнэ.

ЗАВСАРЛАГА

**С.Одонтуяа**: Гишүүд ээ, үдээс хойших чуулганы нэгдсэн хуралдаан эхэллээ. Үг хэлэх гишүүд нэр авсан байгаа. Цэндийн Мөнх-Оргил гишүүн үг хэлнэ.

**Ц.Мөнх-Оргил**: Баярлалаа. 2021 оны улсын төсөвтэй дагалдуулж өргөн барьсан хуулийн төслүүдийг хэлэлцэхийг дэмжиж байгаа. Энэ дээр ажлын хэсэг Хүрэлбаатар сайдад хандлаад хоёр юман дээр анхаарлаа хандуулаач ээ гэж зориуд тэмдэглэж хэлмээр юмнууд байна. Нэгдүгээрт, Эрүүл мэндийн даатгалын сангийн 2021 оны төсвийн тухай хуулийн 5 дугаар зүйл буюу энэ зарлагын хэсэг дээр 1.5 дээр, Сангийн яамныхан та нар тэмдэглээд аваарай, 1.5-д, бусад гэдэг зарлага дээр 160 тэрбум 480 сая төгрөгийг төлөвлөсөн байгаа юм. Тэгээд тайлбар дээрээ үүнийг тоног төхөөрөмжид зарцуулна гэсэн байгаа. Бид нар ингэж ойлгож байгаа шүү, Байнгын хороон дээрээ ч гэсэн ярьсан. Одоо та бүгдэд дахиад анхааруулъя. Эрүүл мэндийн даатгалын сангийн хөрөнгийг тоног төхөөрөмжид зарцуулахгүй шүү, иргэдэд нь зарцуулна шүү. Эмчилгээн нь зарцуулна шүү. Авсан үйлчилгээ, эмчилгээнийх нь мөнгө тоног төхөөрөмж болж хувирч болохгүй шүү, энэ чинь өөрөө тусдаа хуультай шүү, ингэж хууль зөрчиж болохгүй шүү гэдгийг нэгдүгээрт хэлье. Гарцаагүй шаардлагатай байгаа бол тэр тоног төхөөрөмжөө улсын, орон нутгийн төсвөөсөө юм уу, гадаадын зээл тусламж, ямар эх үүсвэр байдаг юм бэ, тэндээсээ авмаар байна. Түүнээс иргэдийн, нийгмийн даатгал, эрүүл мэндийн даатгалын шимтгэлээр хуримтлагдсан мөнгийг ингэж зарцуулмааргүй байна. Улсын төсвөөс оруулж байгаа мөнгөө ч гэсэн ингэж тоног төхөөрөмжид зарцуулмааргүй байгаа юм. Яагаад гэвэл бид нар чинь олон жил ярьсан том реформаа хийж эхэлж байгаа анхны жил шүү дээ. Нэг худалдан авагчтай болж байгаа, хүнээ дагасан санхүүжилттэй болж байгаа ийм чухал реформ хийж эхэлж байхдаа, эхнээс нь ингээд буруу замаар будаа тээмээргүй байна, үүнийг нэгдүгээрт анхааруулъя.

Хоёрдугаарт, Өчигдөр Байнгын хороон дээр эрүүл мэндийн даатгалын сангийн 2019 оны үйл ажиллагааны тайланг хэлэлцэж байхад Сангийн яам би зөв санаж байгаа бол яг одоогийн байдлаар эрүүл мэндийн даатгалын санд 224 тэрбум төгрөгний өглөгтэй байгаа юм билээ. Сангийн яамнаас 224 тэрбум төгрөг авна гэж тооцож байгаа юм билээ. Энэ та нарын хооронд тооцооны маргаан байгаа юм билээ. Энэ гол нь төрөөс, төсвөөс эрүүл мэндийн даатгалын шимтгэлийг төлдөг иргэдийн шимтгэлийг тооцохдоо хөдөлмөрийн хөлсний доод хэмжээг өмнөх жилүүдээрээ та нар аваад явчихсан, 420-иосоо аваагүй. Өмнөх жилүүдийн 320-иосоо аваад явчихсан, ийм хоёр хувийн тооцоо, зөрүүнүүд чинь нэмэгдсээр байгаад 224 тэрбум болчихсон байна шүү, энэ мөнгийг суулгамаар байна. Энэ дээр та хэд анхаараарай. Энэ Төсвийн байнгын хорооны хэлэлцүүлэг дээр Хүрэлбаатар сайддаа сайн хэлж өгөөрэй. Шаардлагатай бол Нийгмийн бодлогын байнгын хороон дээр энэ асуудлыг жич хэлэлцүүлж болж бай на.

Гуравдугаарт, 2021 оны улсын төсвийн төсөлд Эрүүл мэндийн даатгалын сангийн тухай хуулиараа заавал сууж байх ёстой эрүүл мэндийн даатгалын сангийн нөөц хөрөнгө буюу нийт сангийн 10 хувьтай тэнцэх хэмжээний хөрөнгө мөнгө 21 оны төсөвт суугаагүй байна шүү. Энэ чинь хуультай шүү дээ. 10 хувь нь сууна гээд, эрсдэлийн сан. Тэгээд Эрүүл мэндийн даатгалын сангийн үндэсний зөвлөл энэ жилдээ 10 хувиа больё, 8 хувиа авъя гээд санал ирүүлсэн юм билээ. Олон жил ингээд дараалаад энэ эрсдэлийн сан чинь суухгүй яваад байна шүү. Эрсдэлийн сан чинь төсөвт суухгүй болохоороо тэр мөнгө чинь хуримтлагддаггүй. Яаралтай шаардлага гарвал Эрүүл мэндийн даатгалын үндэсний зөвлөл тэр мөнгөө зарцуулах бололцоогүй болоод байна шүү. Ийм хууль зөрчсөн З үйлдэл Эрүүл мэндийн даатгалын сангийн тухай 2021 оны төсвийн тухай хуулийн төсөл дээр ажиглагдаад байна. Үүнийг засаж залруулаарай гэж хэлэх байна. Хуулийн төслүүдийг дэмжиж байгаа.

**С.Одонтуяа**: Одоо Нямаагийн Энхболд гишүүн үг хэлнэ.

**Н.Энхболд**: Баярлалаа. Энэ төсөв дагалдаж орж ирж байгаа хуулийн төслүүдийг зарчмын хувьд бүгдийг дэмжиж байна. Энэ дотроос энэ малын тоо толгойн албан татварын тухай хуультай холбогдуулаад хэлэлцүүлгийн явцад хэдэн зүйлийг манай гишүүд анхаараасай. Бас энэ Засгийг газар, Сангийн яам анхаараасай гэж бодож байна.

Энэ малын хөлийн татварын тухай хууль бол зүгээр нэг татвар шинээр тогтоож байгаа тухай хууль биш юм. Бид нар үүнийг олон жил ярьж ирсэн. Сэтгэл зүйн хувьд малчид маань бэлтгэгдчихсэн, нийгэм бэлтгэгдчихсэн ийм асуудлыг малын тоо толгой, бэлчээрийн даац хоёрын асуудлыг хамт шийдэх ёстой хууль гэж харж байгаа юм. Нэг зоосны хоёр тал. Малын тоо хэт олон болчихсон, бэлчээр даахаа больчихсон. Энэ асуудлыг энэ хуулиараа бараг нэг дор шийдээд явах тийм агуулгатайгаар хийх нь зөв болов уу гэж би ингэж бодож байна. Тэгэхгүй малын тоо толгойн тухай хууль, тэгээд дараа нь тусдаа бэлчээрийн тухай, бэлчээр ашиглалтын хууль гээд гараад ирвэл энэ дээр маргалдаантай юмнууд гарна. Түрүүн Хүрэлбаатар сайд хариулж байна билээ, татвараа хаана хураах вэ гэхээр, тухай тухайн тоологдсон сумандаа гэж. Гэхдээ яг үнэнийг хэлэхэд энэ мал чинь бэлчээргүй болчхоод одоо олон аймаг, сумдын мал, малчид зөвхөн аймаг дотроо биш, аймгууд дамжаад урт хугацаагаар байдаг болчихсон. Зарим нь бүр бүтэн жил байдаг болчихсон тийм нөхцөл байдал үүсээд байна. Тэгэхээр үүнийг зөвхөн тоо толгойтой нь холбож биш, тэр мал болсон хойно нэг хонь байсан ч өвс идэж л таарна, бэлчээртэй холбоотой учраас. Үүнийг бодолцож, түрүүн хоёр, гурван гишүүн ярьсан. Одоо жишээ нь, өөр суман дотроо нүүгээд оччихсон, удаан хугацаагаар байж байгаа олон тооны малтай хүмүүсээс яаж авах вэ гэж. Сумандаа малын тоо толгойн татвар гээд нэг хураалгана, очсон газартаа бэлчээрийн төлбөр гээд хураалгахаар энэ нэг талаараа хоёр асуудал болж хүндрэл үүсэх ийм асуудлууд бий.

Тэгэхээр үүнийг яаж татвар авах вэ, энэ журам 7.4-т байгаа албан татвар ногдуулах, төлөх, тайлагнах журам, тайлангийн маягт гээд төрийн захиргааны байгууллага энэ Татварын ерөнхий газар гаргахдаа нүүдэллээд очсон малынхыг яах вэ? Бэлчээр ашиглалттай нь яаж уялдуулах вэ гэдэг зүйлийг давхар бодож хийхгүй бол, бид нар уг нь хэрэгтэй юм хийгээд байдаг, сүүлдээ хоёр давхар татвар ногдуулсан асуудал гарах вий дээ. Сумандаа нэг төлдөг, очсон газартаа нэг төлдөг. Очсон газраа төлөхгүй байя гэхээр, нөгөө сумдын малчид чинь өөрснөө бас мал нь идэх юмгүй болчихсон хэцүүдээд л байж байгаа шүү дээ. Энэ энэ зүйлийг давхар заавал бодолцох ёстой гэж ингэж бодож байна.

Хоёрдугаарт анхаарах зүйл бол тэр нэрэн дээр нь яах ёстой бол, Ганбаатар гишүүн түрүүн хэлэв үү дээ. Бэлчээр ашиглалттай нь уялдуулж нэр томьёоллоо гаргавал илүү оновчтой биш болох болов уу гэдгийг хэдүүлээ хэлэлцэх явцдаа яръя.

Гурав дахь анхаарах зүйл, энэ ажлуудыг орон нутаг хурааж аваад, тэгээд юу юунд зарах вэ гэдгийг энэ хуулиараа бид нар ерөнхий рамыг нь гаргаад өгөхгүй бол энэ олон гишүүдийн болгоомжилж яриад байгаа сумандаа малчдад биш, бэлчээрээ сайжруулахад биш зориулалтаар өөр олон зүйл зарцуулж магадгүй ээ. Тэгэхээр үүнийг нь энэ хуулиараа тодорхой хязгааруудыг нь зөвхөн ийм ийм зүйлүүдэд зарцуулна гэдгийг нь зааж өгөх нь зүйтэй. Тийм ч учраас малчид үүнийг дэмжээд байгаа гэж ойлгож байгаа. Түүнээс малчдаас татвар авчхаад, бэлчээр ашиглалтын татвар гэж аваад, түүнийгээ өөр юманд зарцуулаад байвал энэ нийгмийн дунд хүсэж хүлээж ирсэн үр дүндээ хүрэхгүй гэж ингэж боож байна.

Хурааж аваад, зарцуулах ажлуудаа бас ямар нэгэн тодорхой бүтцээрээ дамжуулж хийх хэрэгтэй байгаа юм. Тухайн сумандаа үйл ажиллагаа явуулж чадах, одоо жишээ нь хоршоод байдаг юм уу, бэлчээрээ яаж ашиглах вэ? Энэ дээрээ яаж хамтрах вэ? Худаг ус гаргалаа гэхэд нэг малчны гадаа биш, хэд хэдэн бүлгийн дунд ойролцоо газруудын дунд гаргахаас эхлээд энэ ажлуудыг хамгийн сайн зохион байгуулж чадах бүтцүүд бол хоршоолол байгаа. Хоршооны тухай шинэ хууль ингээд яригдаж эхэлнэ. Тэнд энэ зүйлүүдийг оруулъя гэж бодож байгаа.

Тэгээд эцэст нь хэлэхэд энэ хуулиа бид нар ярихдаа, ер нь бид нар аливаа асуудлыг ярихдаа Монгол Улс төрийн байгуулалтын хувьд нэгдмэл тогтолцоотой улс шүү гэдгийг үргэлж санаж явж, бүх асуудлаа тодорхой хэмжээний асуудлыг төвөөс шийдэгддэг байхаар хийхгүй бол орон нутаг болгонд эрх өгөөд байвал асуудлууд үүснэ. Асуудлууд үүсэж эхэлснийг бид нар мэдэж байгаа.

Нөгөө талаар тодорхой ийм эрх үүргийг өгнө гэдэг бол гол нь тэр суманд, хүмүүс нь өөрснөө идэвхтэй санаачлагатай, хариуцлагатай ажилладаг болгох гэж энэ татварыг бий болгож байгаа юм.

**С.Одонтуяа**: Содномын Чинзориг гишүүн үг хэлнэ. Эрхэм гишүүд ээ, чуулганы хуралдаандаа орж ирнэ үү.

**С.Чинзориг**: Хуулийн төслүүдийг үндсэнд нь зарчмын хувьд дэмжиж байгаа юм. Гэхдээ цаашдаа анхаарах хоёр, гурван зүйл байна. Эрүүл мэндийн даатгалын сангийн тухай асуудал дээр манай Эрүүл мэндийн яам, Сангийн яам нэлээн либеральчлах чиглэлийн бодлогууд явуулаад байгаа юм. Ялангуяа сая Мөнх-Оргил гишүүний яриад байгаа тэр эрүүл мэндийн даатгалын сангаас тоног төхөөрөмж худалдан авах асуудлыг Эрүүл мэндийн даатгалын сангийн хөрөнгөөр нээж болохгүй гэдэгтэй би санал нэг байгаа юм.

Хоёр дахь асуудал нь, Эрүүл мэндийн даатгалын сан чинь цаашдаа нэлээн ийм хурдаар явахаар бол 2022-23 оноос эргээд төсвөөс санхүүжилт авах тийм хэмжээнд очих вий дээ гэж би тэгж болгоомжлоод байгаа юм. 2021 оны төсвийн төслийг харахаар эрүүл мэндийн даатгалын сангийн үлдэгдлээс 280 орчим тэрбум төгрөгийг эрүүл мэндийн даатгалын сангаас үзүүлэх үйлчилгээг санхүүжүүлэхэд оруулж байгаа юм билээ, үлдэгдэл хөрөнгөөс санхүүжүүлнэ гээд.

Энэ оны эрүүл мэндийн даатгалын сангийн төлөвлөгөөний гүйцэтгэлийг харахаар 50-60 орчим тэрбум төгрөгөөр тасрах хандлагатай юм болов уу гэж би тоон дотроос тэгж харсан. Энэ явцаар явах юм бол 2022-23 оноос эрүүл мэндийн даатгалын сан чинь өөрөө бие даан санхүүжүүлэх боломжгүй болоод төсвөөс санхүүжилт авах ийм хэмжээнд оччих вий дээ гэсэн ийм болгоомжлол байгаа юм. Үүнийг манай Эрүүл мэндийн яам, Сангийн яам цаашдаа бодмоор байгаа юм.

Би бол эрсдэлийн сан заавал “тэг” үлдэгдэлтэй байх ёстой гэдэгтэй би санал нийлдэггүй. Тодорхой хэмжээний эрсдэлийн сантай байх ёстой, хуримтлалтай байж энэ эрүүл мэндийн сан цаашдаа бие даан явах ийм нөхцөл боломжийг нь хангах талаар цаашдаа бид анхаармаар байх юм.

Хоёр дахь асуудал нь, бид энэ оны 4 сараас эхлээд нийгмийн даатгалын шимтгэлийг үе шаттайгаар хөнгөлөлт, чөлөөлөлт эдлүүлээд яваад байгаа. Анх энэ хуулийг хэрэгжүүлэхдээ ч тэр, Засгийн газартай, Сангийн яамныхантай ч ярьж байсан. Энэ нийгмийн даатгалын шимтгэлийн хөнгөлөлт, чөлөөлөлтийн хэмжээгээр Засгийн газраас нийгмийн даатгалын санд тэр чөлөөлсөн хэмжээгээр нь санхүүжилт олгож, нийгмийн даатгалын санд буцаан байршуулах, нийгмийн даатгалын сангийн хуримтлал бий болгоход нь дэмжлэг үзүүлэх ёстой гэсэн ийм ойлголттой байдаг. Тэгэхээр манай Сангийн яам ийм ойлголттой байдаг биз дээ. Цаашдаа ирэх оны 7 сарын 1 хүртэл нийгмийн даатгалын шимтгэлийн бөглөлт үе шаттайгаар явах юм байна. Энэ хэмжээгээрээ Засгийн газраас нийгмийн даатгалын санд буцаан хөрөнгө төвлөрүүлж, нийгмийн даатгалын сангийн бие даасан байдлыг дээшлүүлэх, хуримтлал бий болгох энэ боломжийг нь олгох байх гэж бодож байгаа. Үүнтэй та бүхэн маань санал нэг байгаа биз дээ гэж бодож байна.Цаашдаа бид үүнийг анхаарах ёстой.

Гурав дахь асуудал, энэ малын тоо толгойн татвартай холбоотой асуудал, нэг үеэ бодвол малчид жаахан ойлгоод, дэмжих хандлагатай байгаа юм. Би уг нь зөвхөн малын тоо толгойн татварын асуудлаас гадна ер нь энэ мал аж ахуйн бодлогыг бид нэлээн эрс өөрчлөлт хийх шаардлагатай байгаа юм. Эрүүл мэндийн асуудал, тэр үржил селекцийн асуудал, хадлан тэжээл бэлтгэх асуудал, бэлчээр хамгаалах, ашиглахтай холбоотой асуудал, тоо толгойтой асуудал, мал аж ахуйн гаралтай бүтээгдэхүүний үйлдвэрлэлийг бий болгох, үнийг нь тогтвортой байлгах гээд маш олон асуудлууд байна. Малчдын нийгмийн асуудал гээд. Энэ олон тулгамдсан асуудлууд дотроос нь ганцхан малын тоо толгойн татвар орж ирж байгаа нь энэ бүгдийг шийдэх гарц шийдэл биш байгаа юм. Зөвхөн тэр бэлчээрийн хэтэрсэн даацыг тодорхой хэмжээнд нь хадгалахад энэ бас эерэгээр нөлөөлж магадгүй.

Цаашдаа Засгийн газраас энэ мал аж ахуйн талаар баримтлах бодлогоо тогтвортой бодлого оруулж ирж, эрс шинэчлэл хийх шаардлагатай байгаа гэдгийг зориуд хэлмээр байгаа юм.

Хоёр дахь асуудал нь, энэ гишүүдийн яриад байгаатай би санал нэг байгаа юм. Ер нь зориулалтыг нь тодорхой заагаад өгчих хэрэгтэй байгаа юм. Яг тэр усжуулах, бэлчээр ашиглах, малын эрүүл мэндийг хамгаалах гээд. Тэгээд мал аж ахуйн гаралтай бүтээгдэхүүний түүхий эдийн анхан шатны боловсруулалт сум орон нутагтаа хийдэг болоход нь дэмжлэг үзүүлэх гээд. Дээр нь малчдын нийгмийн хамгааллын асуудал олон жил орхигдож, хаягдаж ирсэн. Би түрүүн ч хэлсэн. Малчдын маань18 хувь нь нийгмийн даатгалын шимтгэл төлж байгаа юм. Хэрвээ энэ хууль батлагдвал тодорхой хэмжээгээр малчид өөрсдөө хүсвэл энэ татвараас нь нийгмийн даатгалын шимтгэлийг нь төлдөг байх, төлүүлдэг байх ийм эрхийг нь ч гэсэн нээгээд өгвөл сайн байгаа юм.

Хугацаатай холбоотой асуудлаар би түрүүн санал хэлсэн. Өвөрхангай аймгийн сүүлийн З жил дараалан ган зудтай байгаа. Ийм үед энэ татвар авах. . .

**С.Одонтуяа**: Бадмаанямбуугийн Бат-Эрдэнэ гишүүн үг хэлнэ.

**Б.Бат-Эрдэнэ**: Баярлалаа. Би түрүүн цаг багтахгүй хэлж чадаагүй юм. Энэ биеийн тамир, спортын салбарыг босоо тогтолцоонд оруулж байгаа, энэ дээр харьцангуй биеийн тамир, спортын салбарын материаллаг бааз харьцангуй бэхжсэн. Чи яагаад ингэж хэлж байгаа вэ гэвэл энэ 21 аймагт хуучин бол багахан шиг спортын заалнууд байсан. Ер нь улсын хэмжээнд аймгийн төвүүдэд спортын ордон байгуулах ийм ажил хийгдсэн. Нийслэлийн 9 дүүрэгт усан бассейнтэй 1000 хүний суудалтай ийм орднууд баригдсан. Ерөнхий боловсролын сургуулийн биеийн тамирын заалны стандартыг манай Тлейхан гишүүн нэр бүхий Улсын Их Хурлын гишүүд бид нар хамтарч санаачилж байгаад Улсын Их Хурлаар хууль, бодлого гаргаад ингээд стандарттай болгосон. Хуучин бол 7.12, 9.12-ын ийм хэмжээтэй заалтыг ерөнхий боловсролын сургуулиудад барьдаг байсан бол одоо 15:24-ийн харьцаатай ийм стандарт бүтэн сагсан бөмбөгийн талбай багтахаар ийм стандартыг бид баталж өгсөн. Цаашилбал бүх цэцэрлэгүүдэд биеийн тамирын багшийн орон тоог хуулиар бид баталгаажуулж өгсөн. Энэ бүхэн юуг хэлээд байгаа вэ гэхээр, энэ биеийн тамир спорт гэдэг бол зөвхөн гадаад улс оронд тухайн улс үндэстнийхээ нэрийг гаргадаг төдий биш, энэ бол хүн төрөлхтөний, дэлхий нийтийн чиг хандлага, хүний хөгжлийн суурь, чухал нөхцөл.

Бидний хүүхэд байхын монгол ахуй их өөрчлөгдсөн. Хүн аав, ээжийнхээ дэргэд монгол ахуйдаа хөдөлмөр хийж, эрүүлжиж, чийрэгжиж, хатуужил чанараа олж авдаг байсан бол одоо үүнийг төв суурин газарт юугаар орлох вэ гэхээр, биеийн тамир, урлагийн төрөл бүрийн дугуйлан секцүүдэд хичээллээж, үүнийг бүр бага наснаас нь сургуулийн өмнөх боловсролоос нь эхэлж хийх, энэ бодлого, бүтцийг оруулж өгөх шаардлагатай. Тийм учраас үүнд нийцүүлээд Улсын Их Хурал харьцангуй 2004 оноос хойш үе үеийн Улсын Их Хурал энэ дээр ихээхэн санаачлагатай дэмжиж ажилласан. Бидний байгуулсан Улсын Их Хурал дахь биеийн тамирын салбарыг дэмжих албан бус лобби бүлэг их сайн ажилласан. Энэ удаагийн 2020 оны Улсын Их Хурлын сонгуулийн үр дүнгээр байгуулагдаж, бүрдэж байгаа Их Хуралд манай Мөнхцэцэг гишүүн санаачлаад энэ биеийн тамирыг дэмжих лобби бүлгийг байгуулаад ажиллаж байгаа. Манай Мөнх-Оргил сайд гараад явчихсан байна, Мөнх-Оргил гишүүн бол сагсан бөмбөгийн холбооны ерөнхийлөгч, Гадаад харилцааны сайд байхдаа бид өндөр дээд хэмжээний айлчлалын хүрээнд, гэрээ хэлэлцээрийн бүрэлдэхүүнд нь оруулж байгаад, энэ олимпийн хорооноос санаачилсан Олимп цогцолбор буюу бид нарын хэлж заншсанаар нисэхийн цагаан хаалганы Яармагийн спортын ордны асуудлыг шийдэж байсан гээд ингээд нэлээн ажлууд нь чиг зүгтэй болчихсон.

Гэтэл үүнийг нь барилга байшин, заал орднууд нь орон нутгийн болон улсын мэдэлтэй. Босоо тогтолцоотой тэр ажилладаг багш, дасгалжуулагч, мэргэжлийн хүмүүсийг нь ийм босоо тогтолцоонд оруулаад ингээд Ерөнхий сайдын мэдэлд оруулчихсан, энэ хоёр хоорондоо зөрчилдөөд байх шиг ийм зүйлүүд байна. Өмнө манай гавьяат Наранбаатар биеийн тамирын хороог ахалж байсан. Пүрэв-Очир багш ахалж байсан. Энэ хүмүүсүүд нэлээн санаачлагатай явсан. Сүүлийн үед энэ ажиллаж манай энэ биеийн тамирын салбарын хүмүүсүүд нэлээн хөшүүн хойргодуу байгаа шүү. Тийм учраас энэ хүрсэн түвшингээ бид нар орхимооргүй байх юм. Хүн төрөлхтөний олимпийн энэ том тоглолт наадам энэ ковидоос шалтгаалаад нэг жилээр хойшиллоо. 2021 онд зохион байгуулагдана гэж байгаа. Энэ олимпийн бэлтгэлтэй холбоотой ямар ажил, арга хэмжээ авах вэ? Энэ хүрсэн төвшин, нийт ард иргэд маань нийтээрээ биеийн тамир, спортод оролцоод эхэллээ. Энэ бусад улс орнуудад хөгждөг зөв бүтэц уруугаа ороод, пирамидын бүтэц тогтолцоо уруугаа ороод зөв явж байгаа юмыг бодлогоор нь сайн дэмжиж өгөх хэрэгтэй байна.

Энд тодорхой хуулиудад өөрчлөлт оруулж байгааг дэмжиж байгаа. Үүнийгээ илүү тодорхой болгох талаас нь анхаараарай гэсэн ийм саналыг би хэлье. Түрүүн би амжиж хэлж чадаагүй юм.

**С.Одонтуяа**: Баярлалаа. Эрхэм гишүүд ээ, чуулганы танхимд орж ирмээр байна. Одоо маш чухал хуулийн төслөөр санал хураах гэж байна. Миний бие анх удаа чуулганы нэгдсэн хуралдаан даргалахад энэ хуулийг унагачихмааргүй байна. Бүх хүмүүсийн хэлсэн үгэнд маш чухал хуулиа, үүнийг батлах нь зүйтэй гэсэн. Тэгэхээр эрхэм гишүүд ээ, чуулгандаа орж ирмээр байна шүү.

Бейсен гишүүн бүлгийнхнийгээ дуудчих уу? Одоо нэг гишүүн үг хэлээд санал хураалт явагдана.

Жамьянхорлоогийн Сүхбаатар гишүүн үг хэлнэ. Дараа нь санал хураалт. Би тэгээд олонх ирц бүрдтэл хүлээгээд байна. Энэ төсвийн тухай хуулийг заавал дэмжиж, батлах ёстой.

**Ж.Сүхбаатар**: Баярлалаа. Их Хурлын дэд дарга манай эмэгтэйчүүдийн бүлгийн төлөөлөл маань ингээд Их Хурлын хуралдаан даргалж байна. Энэ чинь бас үйл явдал юм, парламентын. Тэгээд баяр хүргэе.

Түрүүн Энхболд гишүүн ч бас хэлж байна. Малын тоо толгойн татварын асуудал байж байгаа. Үүнийг би дэмжиж байгаа. Энэ бол Үндсэн хуульд оруулсан нэмэлт, өөрчлөлтийн хүрээнд хийгдэж байгаа бодлогын, сум, дүүргийн иргэдийн хурал татвар тогтоож байгаа биш, татварын хувь хэмжээг тодорхойлох эрхээ олж авч байгаа. Энэ татвар нэмэгдэж байгаа гэж зарим хүн мушгих гээд байна билээ, тийм юм бол биш. Яах аргагүй төрийн зохицуулалтын, орон нутгийн онцлогоо мэдрээд шийдэх асуудал. Сангийн яам танилцуулсан юмыг би ойлгохдоо орон нутгийн хөгжлийн санд төвлөрүүлээд, иргэдийн саналаар зарцуулна гэж тайлбарлаж байсан. Тэгээд үүгээр нь явах нь зүйтэй.

Би нэг зүйлийг энэ дашрамд хэлэх байна. Манай Сангийн яамны хүмүүс энд сууж байна. Миний хажууд сууж байгаа Амарсайхан гишүүн өчигдөр бас хэлсэн байж байгаа. Нийслэлээс 420 тэрбум төгрөгийг татна, 100 гаруй тэрбумаар энэ жилийнхээс нэмэгдүүлж. Энэ дээр уучлаарай нөхөд өө, үүнийгээ та бүхэн маань нийслэлд амьдарч байгаа, Улаанбаатар хотод амьдарч байна. Яг үнэндээ би Чингэлтэй дүүргээс сонгогдсон, гэр хороололд манай дийлэнх нь амьдардаг, 80 хувь нь. Тэгээд энэ хотын асуудлууд чинь мөнгөгүй бол ажил явахгүй шүү дээ. Мөнгө тавихгүй гэдэг бол, мөнгийг нь татаад авна гэдэг бол ажил явуулахгүй л гэсэн үг. Тэгээд энэ улсын төсвийн хавсарга бол хотын төсөв явж ирсэн. Монголд хот, тосгоны хөгжил явахгүй байгаагийн манай зохицуулалтын гажиг энд байгаа шүү дээ. Жижиг захиргааны нэгжтэй. Аймаг, сумтайгаа давхацсан хотууд. Улаанбаатар хотод нэгжтэйгээ ингээд нэгдчихсэн.

Тэгэхээр хотын төсөв бол улсын төсвөөс тодорхой хэмжээгээр харьцангуй бие дааж салах ёстой. Тэгэхдээ тэр хүртэл нь байгаа хэмжээнд нь эд нарыг яаж хотыг дэмжих вэ гэдэг талаас нь төсвийнхөө бичилтийг хийж баймаар байна, доторх юмыг нь. Эсхүл улсын чанартай том музей гээд Чингэлтэй дүүрэгт баригдаж байгаа энэ хажууд музейг Чингэлтэй дүүрэг гээд биччихэж байгаа юм. Тэгээд хүн харах юм бол Чингэлтэй дээр төсөв нэмэгдээд байгаа юм шиг боловч энэ чинь улсын хэмжээний музейн асуудал байгаа юм, хөрөнгө оруулалт гэхэд. Нэг их том дүнтэй юм тавьчихсан. Бичилтийг нь бол өөрчилмөөр байгаа юм.

Улаанбаатар хотын ирэх жилийн энэ төсвийг татаж, төвлөрүүлж байгаа асуудал дээр үүнийгээ янзлах ёстой. Ер нь Улаанбаатарын 24 гишүүн байж байгаа. Энэ 24 гишүүн Сангийн сайдад шаардлага тавих байх. Сангийн сайд гэдэг нь энд сууж байгаа Сангийн яамны аппаратын нөхдүүд байж байна. Та хэдэд шаардлага тавина. Дээр нь энэ ажил явахгүй бол та хэдийг энэ Улаанбаатар хотын хөгжлийг царцааж, гацаах ажлыг хийж байгаа улсуудаар буруутнаар нь тодруулах ёстой болно шүү. Мөнгө байхгүй юм чинь яаж бид нар наад утаа, түгжрэлийн асуудлуудад дорвитой шийдлүүд гаргах юм бэ? Гэр хорооллыг яаж янзлах юм? Яг үнэндээ боломж байгаа гээд хэлдэг. Мэдээж боломжийг сүвэгчилнэ. Зүгээр улсын төсвийн дотор бүх юм нь сав нь багтчихсан ийм улс орон, ийм хот айл учраас энэ юмыг чинь яах аргагүй төсөв дээр ярихаас аргагүй болно. Цаашдаа энэ нэгжийн хуулийг гаргаад ирсний дараа төв, орон нутгийн чиг үүргийг хуваагаад ирэхээр тэр хүүхдийн тоглоомын талбай мэтийн, яг тэр хорооны чанартай тэр зүйлүүд нь нийслэл, дүүргийн төсөв уруугаа шилжих бичилтүүд нь хийж явах ёстой байх. Бид нараас ч гэсэн нэхдэг байдлаа тийм байдлаар болиулах ёстой.

Ер нь бусад оронд Сангийн яам гэдэг бол захиргааны шинэтгэлийг явуулдаг. Энэ төрийн албаны орон тоо, энэ төрийн өмчийн зүй зохисгүй байдал, хулгай луйвар, энэ олон юмыг бодлогын хувьд төлөвлөдөг газар. Нягтлан нярвын хийдэг ажил, кассаар ингэж ажилладаг ийм биш. Одоо манай нэг гишүүн хэлсэн шүү дээ. Дарга болж байж төсвөө нэмүүлдэг юм байна шүү дээ гэж. Манай одоо шинэ гишүүн хэлсэн л дээ, зүгээр. Тэр бол гашуун ч гэсэн үнэн шүү дээ. Дарга болж байж л тэр газрын төсөв нь нэмэгддэг юм байна гэж. Тэгээд энэ төсөв нь хүртэл дарга дагаж далдганадаг тийм төсөв болчхоод байгаа юм. Тэр амьдрал дагаж хиймээр байгаа байхгүй юм. Наадах тэгээд энэ яриа чинь олон жил болсон, одоо цаг өөр цаг үе өөр болж байна. Тэгээд шаардлага бол өөр болж байна. Одоо бол тэгж зүгээр хална, солино гээд байх юм байхгүй. Яг тэр буруутнаар нь, тэр хасах санал оруулж ирж байгаа улсуудыг улс төрийн албан тушаалтан хүнтэй нь цуг, юутай хээтэй нь хэргийн эзэн улсууд нь яг ингэж зураг хөргөөрөө тэр ард түмэн өөрсдөө гарч ирэх хэрэгтэй байхгүй юу. Өөрсдийг чинь гаргаж ирүүлнэ. Улсын Их Хурлын гишүүд бол шаардах үүрэгтэй шүү дээ. Тэгээд энэ шаардлагыг бол тавина гэж бодож байгаа. Ирэх жилийн төсөв бол сайн, ерөнхийдөө сайн болсон. Би түүнийг бол сайн болсон. Гэхдээ Улаанбаатар хотын тухайд бол маш муу болсон. Маш муу болсон. Маш муу гэдэг дүнг . . . /хугацаа дуусав/.

**С.Одонтуяа**: Гишүүд үг хэлж дууслаа. Санал хураалт явуулъя.

Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай хуулийн төслүүдтэй хамт өргөн мэдүүлсэн Төсвийн тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, нэмэлт, өөрчлөлт оруулах тухай, Малын тоо, толгойн албан татварын тухай, Татварын ерөнхий хуульд нэмэлт, өөрчлөлт оруулах тухай, Хувь хүний орлогын албан татварын тухай хуулийн зарим заалтыг хүчингүй болгох тухай, Малын генетик нөөцийн тухай хуульд өөрчлөлт оруулах тухай, Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураая.

Нийт 47 гишүүн оролцож 27 гишүүн дэмжиж, 20 гишүүн татгалзлаа.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Төсвийн байнгын хороонд шилжүүллээ.

***Дараагийн асуудалд оръё. Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төслийг хэлэлцэх эсэх асуудлыг хэлэлцэнэ.***

Хууль санаачлагчийн илтгэлийг Сангийн сайд Чимэдийн Хүрэлбаатар танилцуулна. Индэрт урьж байна.

**Ч.Хүрэлбаатар**: Улсын Их Хурлын дэд дарга, Улсын Их Хурлын эрхэм гишүүд ээ,

Монгол Улсын нэгдсэн төсвийн 2021 оны төсвийн хүрээний мэдэгдэл, 2022-23 оны төсвийн төсөөллийн тухай хууль Улсын Их Хурлын чуулганы 2020 оны 8 дугаар сарын 28-ны өдрийн хуралдаанаар батлагдсан билээ.

Уг хуулиар Монгол Улсын нэгдсэн төсвийн 2021 оны тэнцвэржүүлсэн орлогыг 11 их наяд 797.8 тэрбум төгрөг буюу дотоодын нийт бүтээгдэхүүний 27.9 хувь, нийт зарлагын дээд хэмжээг 13 их наяд төгрөг, 951.6 зургаан тэрбум төгрөг буюу дотоодын нийт бүтээгдэхүүний 33 хувь, хөрөнгийн зардлыг 3 их наяд 647.2 тэрбум төгрөг буюу дотоодын нийт бүтээгдэхүүний 8.6 хувь, нийгмийн халамжийн нийт зардлыг 824.1 тэрбум төгрөг буюу дотоодын нийт бүтээгдэхүүний 2 хувь байхаар тус тус тооцож, нэгдсэн төсвийн тэнцвэржүүлсэн тэнцэл 2 их наяд 153.7 тэрбум төгрөг буюу дотоодын нийт бүтээгдэхүүний 5.1 хувийн алдагдалтай байхаар баталсан билээ.

Монгол Улсын Засгийн газраас дэлхий нийтийг хамарсан коронавируст халдвар, цар тахлын үед авч хэрэгжүүлж байгаа эдийн засгийг идэвхжүүлэх, иргэдийн эрүүл мэнд, орлогыг хамгаалах аж ахуйн нэгжийг дэмжих чиглэлээр хэрэгжүүлж байгаа төсвийн бодлогын арга хэмжээг 2021 онд хэсэгчлэн үргэлжлүүлэхээр төлөвлөж байгаатай холбогдуулан нийгмийн халамжийн нийт зардлыг анх баталсан дүнгээс 566.2 тэрбум төгрөгөөр нэмэгдүүлж 1 их наяд төгрөг 390.3 тэрбум төгрөг буюу дотоодын нийт бүтээгдэхүүний 3.3 хувь, хөрөнгийн зардлыг анх батлагдсан дүнгээс 148.7 тэрбум төгрөгөөр бууруулж 3 их наяд 498.5 тэрбум төгрөг буюу дотоодын нийт бүтээгдэхүүний 8.3 хувь байхаар өөрчилсөн болно. Харин төсвийн тэнцвэржүүлсэн орлогын хэмжээ, нийт зарлагын дээд хэмжээ, нэгдсэн төсвийн тэнцвэржүүлсэн тэнцэл, Засгийн газрын өрийн нийт хэмжээг Монгол Улсын нэгдсэн төсвийн 2021 оны төсвийн хүрээний мэдэгдэл, 2022-23 оны төсвийн төсөөллийн тухай хуулиар баталсан хэмжээнд байхаар тус тус тооцсон болно оо.

Улсын Их Хурлын дэд дарга, Улсын Их Хурлын эрхэм гишүүд ээ,

Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төслийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**С.Одонтуяа**: Баярлалаа. Төслийн талаарх Төсвийн байнгын хорооны санал, дүгнэлтийг Улсын Их Хурлын гишүүн Ганибалын Амартүвшин танилцуулна. Индэрт урьж байна.

**Г.Амартүвшин**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2020 оны 9 дүгээр сарын 30-ны өдөр Улсын Их Хуралд өргөн мэдүүлсэн Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төслийн хэлэлцэх эсэх хэлэлцүүлгийг Төсвийн байнгын хороо 2020 оны 10 дугаар сарын 20-ны өдрийн хуралдаанаар хэлэлцээд дараах санал, дүгнэлтийг гаргаж та бүхэнд танилцуулж байна.

Монгол Улсын Засгийн газраас дэлхий нийтийг хамарсан коронавирус халдвар, цар тахлын үед авч хэрэгжүүлж байгаа эдийн засгийг идэвхжүүлэх, иргэдийн эрүүл мэнд, орлогыг хамгаалах аж ахуйн нэгжийг дэмжих бодлогын арга хэмжээг 2021 онд хэсэгчлэн үргэлжлүүлэхээр төлөвлөж байгаатай холбогдуулан нийгмийн халамжийн нийт зардлыг батлагдсан дүнгээс 566.2 тэрбум төгрөгөөр нэмэгдүүлж, хөрөнгийн зардлыг батлагдсан дүнгээс 148.7 тэрбум төгрөгөөр бууруулахаар тооцож хуулийн төслийг боловсруулсан байна.

Байнгын хорооны хуралдаанаар хуулийн төслийг хэлэлцэхэд үед Улсын Их Хурлын гишүүдээс санал гараагүй болно. Хуулийн төслийн үзэл баримтлалыг хэлэлцэх эсэх асуудлыг Байнгын хорооны хуралдаанд оролцсон гишүүдийн олонх дэмжиж, төслийг чуулганы нэгдсэн хуралдаанд оруулж хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд өөрчлөлт оруулах тухай хуулийн төслийн хэлэлцэх эсэх талаар Төсвийн байнгын хорооны хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсан баярлалаа.

**С.Одонтуяа:** Баярлалаа. Ажлын хэсгийн гишүүдийг танилцуулъя. Санжаагийн Мөнгөнчимэг Сангийн дэд сайд, Санжаагийн Наранцогт Сангийн яамны Төрийн нарийн бичгийн дарга, Жигжидийн Ганбат Сангийн яамны Төсвийн бодлого, төлөвлөлтийн газрын дарга, Цэвээнжавын Зоригтбат Сангийн яамны Санхүү бодлогын газрын дарга, Гантөмөрийн Түвдэндорж Сангийн яамны Төсвийн хөрөнгө оруулалтын газрын дарга, Галсандоржийн Батхүрэл Сангийн яамны Эдийн засгийн бодлогын газрын дарга, Идэшийн Батхүү Сангийн яамны Хөгжлийн санхүүжилтийн газрын дарга, Зоригтбаатарын Энхболд Сангийн яамны Хууль эрх зүйн газрын дарга, Ганболдын Золбоо Сангийн яамны Нэгдсэн төсвийн төлөвлөлтийн хэлтсийн дарга, Батсүхийн Сүх-Очир Сангийн яамны Өрийн удирдлагын хэлтсийн дарга, Мижиддоржийн Санжаадарж Сангийн яамны Зарлагын хэлтсийн дарга, Бямбарагчаагийн Тэлмүүн Сангийн яамны Орлогын хэлтсийн дарга.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд нэрээ өгнө үү.

Алтанхуяг гишүүнээр тасалъя. Энх-Амгалан гишүүн асууна.

**Л.Энх-Амгалан**: 2022-23 оны төсвийн хүрээний төсвийн төсөөлөл их чухал тоо л доо. Тэгээд бид нар нэг ийм муу зантай болчихсон юм. Юу гэхээр ингээд төсвийнхөө төсөөллийг баталчхаад, дараа нь ингээд төсвөө оруулж ирэхдээ энэнийхээ тоог засаад явдаг. Нэг ийм нөгөө хойд хормойгоо авч урд хормойгоо нөхдөг нэг ийм муу зантай болчихсон байгаад байгаа юм. Тэгээд одоо энэ дотоодын нийт бүтээгдэхүүний өсөлт гээд энэ эдийн засгийн өсөлт. Тэгэхээр мэдээж одоо 2021, 2022 он бол энэ эдийн засгийн сэргэлтийг сэргээх ийм он жилүүд байна гэдэгтээ бол хэн ч маргахгүй байх. Гэхдээ одоо бид нар ингээд нэг ийм л дотоодын нийт бүтээгдэхүүнийхээ өсөлтийг болгоомжтой тавиад байгаа юм уу, эсхүл4-5 хувийн хүрээнд л бид нар ярьдаг. Уг нь болдогсон бол миний бодож байгаагаар би бас хэд хэдэн санал гаргаж байсан юм л даа. Энэ төсвийн хөрөөнийхөө төсөөллийг бас нэг ийм варианттай ярьж баймаар байгаа юм аа. Сайн сценари юу байх юм, муу сценари нь юу байх юм. Тэгээд одоо эдийн засгаа нэг өсгөх нэг ийм томоохон бодлогыг бид нар явуулахгүй бол зүгээр нэг ингээд нэг ийм зэсийн үнэ 6 мянга байвал тэд болох юм. Бид 40-50 сая нүүрс экспортолчих юм бол нэг ийм болох юм гээд, нэг ийм тамын тогооны үлгэр гэдэг шиг ингээд л нэг ийм л хөөрхий их өрөвдөлтэй эдийн засаг ярьдаг. Бид нар ямар ч өсөлтийн эдийн засгийн энэ төсөөллүүд бид нар ерөөсөө хийж чадахгүй байгаад байгаа нь тэгээд л нэг тоогоо, нөгөө тоогоор нэг засаж тавиад байж байдаг нэг ийм л асуудал байгаад байгаа юм.

Тэгэхээр одоо бүтээн байгуулалтын он жилүүд уг нь болох гээд байна шүү дээ. Одоо Тавантолгой Гашуун сухайтын төмөр зам бол аа энэ ирэх онд орон орно тооцоолж байгаа шүү дээ. Угаас тийм л юм байна шүү дээ. Тэгээд энэ төмөр замыг чинь бол бараг үндсэндээ энэ чинь 700-800 тэрбум төгрөгийн хөрөнгө оруулалт хийчихлээ. Тэгээд энэ төмөр зам чинь баригдчих юм бол энэ одоогийн байгаа энэ нүүрсний экспортоос орж байгаа орлого чинь 3 дахин нэмэгдэнэ шүү дээ. Нэг тонн нүүрсийг 8 доллароор тээвэрлэнэ л гэж би ойлгоод байгаа шүү дээ. Одоо бол 34 доллароор тээвэрлээд байгаа. Тэгэхээр энэ төсөвт орох орлого чинь нэмэгдэнэ. Оюутолгойн далд уурхай гэдэг чинь одоо бас тодорхой үр дүнгүүдээ өгөөд эхэлнэ. Энэ 2022-23 онд. Тэгэхээр ингээд энэ бодитой хийгдэх гэж байгаа хөрөнгө оруулалт, тэр Тавантолгойн станц гээд хийгдэх гэж байгаа энэ хөрөнгө оруулалтууд энэ мега төслүүд чинь эхэлчихсэн\_ газрын тосны үйлдвэрүүд чинь эхэлчихсэн. Тэгэхээр энэ том төслүүдээс эдийн засагт өгөх, төсөвт өгөх одоо тодорхой өгөөжүүдийг бид нар ер нь яаж тоо тооцож байгаа юм бэ? Яаж төсөвлөж байгаа юм. Бид нар чинь уг нь хөгжлийн бодлого төлөвлөлтийн сайхан хуультай болсон. Харамсалтай нь одоо энэ хуулийн хэрэгжилт ерөөсөө байхгүй байгаа байхгүй. Одоо уг нь болдогсон бол миний бодлоор энэ төсвийн төсөөллийг Сангийн яам биш тэр Хөгжлийн бодлого төлөвлөлтийн агентлаг нь оруулж ирж бид нарт энэ эдийн засгийн макро түвшнийхээ төсөөллүүдийг танилцуулж байж түүнийгээ дагасан улс төрийн эрсдэл байна, өөр ямар нэгэн эдийн засгийн эрсдэл байна уу? Энэ эрсдэлүүдээ тооцоолж байгаа нь энэ төсвийн төсөөллүүдээ ярьдаг болвол бид нар жаахан ирээдүй рүүгээ харсан ийм тоо батлах гээд байгаа юм. Яг л одоо ингээд би бараг үндсэндээ энэ чинь 8 дахь жилдээ ингээд нэг төсвийн өрөөний төсөөлөл гэдэг тоог яриад сууж байна. Яг л нэг ярьдаг л тоо байдаг байхгүй юу. Нөгөө төсвийн алдагдал нь 10 хэдэн их наяд дотор л ярьдаг юм. Одоо манайх чинь 2021 онд 11 төгрөг төлөөд 13 тэрбум төгрөгийн зардал гаргаад 2 их наядын алдагдалтай л төсөв яриад сууж байгаа шүү дээ.

Одоо тэгээд 2022 оноо хар л даа. 2023 оноо хар л даа. Ингээд нэг ийм л тогоон дотроо л ингээд нэг ийм 11, 12 их наядыг нь л энэ чинь доллароор...

**С.Одонтуяа**: Санал байна. Хассурийн Ганхуяг гишүүн асууя.

**Х.Ганхуяг**: Сайн байцгаана уу? Энэ өдрийн мэндийг хүргэе. Миний хувьд хоёр, гурван асуулт байгаа юм. Ингээд 2021 оны төсвийг харахаар бид нар 42 сая тонн нүүрс экспортолно гээд гарсан байдаг. Гэтэл бид нарыг өнөөдрийг хүртэл түүхэндээ 36 саяас илүү гаргаж байгаагүй байдаг. Тэгэхээр яг юун дээр үндэслэж 6 сая тонн нүүрс илүү гарах боломж бүрдэж байгаа вэ?

Тэгээд энэ гол энэ экспортын бүтээгдэхүүнүүдийн үнүүдийг арай жоохон илүү авчихсан юм шиг харагдаад байна л даа. Тэгээд үүнийг бодит зах зээлийн ханшдаа хүрэх эсэхийг нэг тодруулмаар байна.

Гуравт болохоор бид нар одоо цахим шилжилт хийгээд явж байгаа. Тэгээд яах вэ? Одоо яг ингээд л харахад нийгмийн даатгалын газар, татварын ерөнхий газар гээд харах юм бол яг л адилхан нэг ажлыг хоёр агентлаг хийдэг. 2 агентлаг утасдаж аж ахуйн нэгж, компаниудыг дарамталж мөнгө нэхдэг, битүүмжилдэг, данснаас нь мөнгийг нь суутгадаг, хяналт шалгалт хийдэг. Тэгэхээр яг тэр нэг татвар нийгмийн даатгалыг хураах, тэр процессын нэг агентлаг дээр буюу татвар дээр ч юм уу ингээд нэгтгэх боломж ер нь хэр вэ. Нэг ёсондоо одоо бид нар энэ төрийн давхардсан энэ албатуудыг нэгтгэх боломжууд юу байх вэ гэдэг дараагийн асуулт байна.

Дээрээс нь одоо ингээд сүүлийн үед бол төрийн өмчит компаниудтай уулзалтууд нэлээн их хийлээ. Тэгээд ирэх дөрвөн жилд бол нэлээн их хэмжээний хөрөнгө оруулалтын асуудлууд яригдаж л байна л даа. Эрдэнэс таван толгой дээр гээд хоёр гурван тэрбум долларын хөрөнгө оруулалт хийгдсэн, явж байна. Эрдэнэт дээр бараг хоёр тэрбум долларын хөрөнгө оруулалт хийгдсэн явж байна. Тэгэхээр энэ ингээд төсвийн гадуур ингээд хөрөнгө оруулалтууд шийдэгдээд байдаг. Дээрээс нь зээл яригдаад яваад байдаг. Энэ төсөв дотор ороогүй байдаг. Тэгээд зээлийн нөхцөл нь тодорхой бус байдаг. Зүгээр энгийн тоо харахад одоо өнөөдөр Гашуун сухайт ил нөхцөлөөр коксжсон нүүрс чинь нэг зуугаад доллар байна л даа. Гэсэн мөртөө АМНАТ дөчин долоон доллар тавин доллар гараад байна л даа. Тэгээд л тээврийн зардлаа хасахаар нэг хорин долларын зөрүү ороод байгаа юм. Тэгээд энэ үндсэндээ бол нөгөө оптикоор өгч байгаа гээд дөчин долоон доллар хорин доллартай харьцуулах үндсэндээ бараг дөчин тав, дөрөв таван хувийн хүүтэйгээр мөнгө зээлээд байгаа байхгүй юу. Тэгэхээр ингэж явж болдог юм уу, үгүй юм уу. Тэгээд ингээд бүх нүүрсээ ингээд оптикоор өгчихдөг ирэх жил бид нар аягүй сайхан төсөөлөл хийгээд яваад байдаг. Тэгээд орж ирэх мөнгө байхгүй. Зөвхөн дөчин долоон доллар далан долларын хооронд гучин долларын зөрүүн дээр жишээлбэл манай төсөвт орж ирэх байсан боломж татвараар орж ирэх байсан боломж хаагдах, төсөв тасалдах хүртэл магадлалууд харагдаад байгаа байхгүй юу. Тэгээд энэ тал дээр ямар байр суурьтай байгаа вэ?

**С.Одонтуяа**: Сангийн сайд Чүрэлбаатар.

**Ч.Хүрэлбаатар**: Энх-Амгалан гишүүний хэлдэг эдийн засгийг төрөлжүүлэх, бас энд хувийн хэвшил нэлээн хүчтэй явж байж, энэ эдийн засгийн өсөлтүүд бол гарна аа. Бүгдийг бас төр бол бас хийж чадахгүй. Бүгдийг нь төсвөөс бас бүх бүтээн байгуулалтуудыг хийх гэж оролдох нь өөрөө бол буруу бодлого. Хувийн хэвшлийг өөрөө хийгээд явах энэ боломжийг нь нэлээн хангаж өгөх ёстой болов уу гэж бодож байгаа.

Дөчин хоёр сая тонн нүүрс гээд та нар тооцоонд авсан байна энэ ер нь хэрвээ гээд. Тэгэхээр өдөрт мянга таван зуун машин гаргахаар л тооцсон бид нар. Тэгэхээр энэ бол дөчин хоёр сая тонн гарна аа гэсэн үг. Тэгээд бид нар энэ нэг боомтын үйл ажиллагаануудыг нэлээд цахим болгож байгаа. Бас хяналт шалгалтыг хурдан түргэн шуурхай хийх, боомтын шинэчлэлүүдийг хийж байгаа учраас энэ хэмжээнд дээр нь гаргачих ийм боломж бол байгаа л гэж үзэж байгаа учраас бид нар дөчин хоёр саяд авч үзсэн.

Үнийн хувьд бол өөдрөг тооцсон гэж одоо хэлж бас болно оо. Яагаад гэвэл гэхдээ энэ дээр бид нар тэгж харагдаж байгаа боловч бид нарын хувьд бол нөгөө нэг олон улсын банк санхүүгийн байгууллагуудын хийж байгаа дүнгүүдийг дунджилж авах маяг замаар явдаг. Тэгээд л тэр дүн л байгаа. Тэгэхээр одоо бид нарын өөдрөг гэж байгаа бол үндсэндээ цаанаа тэр олон улсын хэмжээнд ажиллаж байгаа тэр экспертүүд нь бас л тийм өөдрөг тооцож байна л гэсэн үг. Тэд нар багаараа авдаг бол бид нар багаар авдаг, өндрөөр авбал өндрөөр авдаг тэр олон прогнозуудыг бид нар бүр байгууллагын зааж байгаа тэр, тэр байгууллагуудын дүнг одоо дундчилна. Валютын сангийн гаргасан тооцооллыг тэгж авна аа гээд ингээд тооцчихсон байдаг юм. Тэгээд тэр дүнгээрээ явж байгаа гэдгийг би бол энд бас хэлмээр байна.

Төрийн өмчит аж ахуйн нэгжүүдээ бол нэлээдгүй хөрөнгө оруулалт хийгээд бас явж байгаа. Тэгэхээр энэ бол уг нь төсөв дээрээ хамаагүй өөрсдөө бас бизнесээ тэлэх энэ боломжийг бүрдүүлж өгөөд, хийгээд явж байгаа төсөв дээр төвлөрүүлэх бас ийм шаардлагагүй зүйлүүд байгаа юм гэдгийг би хэлмээр байна. Аль болохоор бизнесийн энэ харьцаагаар зохицуулагдаад явдаг юм нь бизнесийн харилцаагаар зохицуулагдаад явдаг. Төсвийн харилцаагаар зохицуулагддаг нь төсвийн харилцаагаараа зохицуулагдаад явдаг. Тэгээд бизнес, төр хоёрын хооронд татвараар харилцаа үүсдэг, ногдол ашгаар харилцаа үүсдэг. Ингээд явбал илүү амар болов уу гэсэн ийм бодолтой байгаа гэдгийг хэлье.

Түүхий эдийн хувьд өөдрөг гэдэг нь ер нь энэ бол ирэх жилдээ хадгалагдчихсан гэсэн бодолтой байгаад байгаа юм. Нэгдүгээрт эдийн засгийн өсөлтийн байдлууд нь тэр. Хоёрдугаарт нь тухайлбал манай зэс чинь 8 орчим тэрбум америк долларын экспортын 2 орчим тэрбум америк доллар нь бол зэсээс ордог. 4 орчим нүүрснээс ордог. Тэгэхээр тэр зэсийн экспорт дээр бол нөгөө зэс голлож үйлдвэрлэж байгаа латин америкийн орнууд өөрсдөө коронавирус гарчихсан байгаатай холбоотойгоор нийлүүлэлт нэлээд буучихсан байдаг. Гэтэл нөгөө эдийн засаг нь өсөх нь гэдэг юм прогноз дээр явж байгаа учраас үнэ өсөх хандлага бол байна аа гэдэг. Бид нар нэг ийм тооцоотой түр явж байгаа вэ гэдгээ хэлье ээ.

**С.Одонтуяа**: Ганхуяг гишүүн тодруулъя.

**Х.Ганхуяг**: Үргэлжлүүлж тодруулгаа авчихъя. Түрүүн нөгөө нийгмийн даатгал, татвар буюу одоо ингээд нөгөө давхардсан албадуудыг төрийн албан хаагчдын ажил үүргийг нэгтгэх боломжууд хэр байгаа вэ гэдэг нэгдүгээр асуулт.

Хоёрдугаар асуулт. Мөнгөний бодлогын 2021 оны төсөөллийг харсан л даа. Тэгээд 3 удаа дараалаад бид нар чинь бодлогын хүүгээ нэг, нэг хувиар бууруулсан. Тэгсэн мөртөө яг энэ сүүлийн үеийн улирлын зээлийн үлдэгдлийг харахаар 2 хувиар буурчихсан байгаа юм. Тэгэхээр үндсэндээ бол дээрээс нь инфляцын түвшин бол 2 хувьтай байна. Тэгээд юу гэсэн үг вэ гэхээр банкнууд ерөөсөө зээлээ гаргахгүй байна л гэсэн үг л дээ. Тэгээд бодлогын хүү буураад байгаа мөртөө зээлийн хүү буурахгүй, зээл нь гарахгүй. Тэгээд Сангийн яам ингээд дангаараа эдийн засгийг идэвхжүүлэх арга хэмжээ аваад яваад байдаг.

Тэгэхээр энэ мөнгөний бодлоготой уялдуулж энэ нэг хамтарсан комисс, байгуулах ч юм уу?

**С.Одонтуяа**: Ганхуяг гишүүнд нэмэлт 1 минут.

**Х.Ганхуяг**: Тийм зайлшгүй ингээд хамтарсан комисс юм уу байгуулаад явахгүй бол бид нар чинь бас нэг зүгээр цаг үед биш, ковидийн энэ цар тахлын үед байгаа болохоор, магадгүй бүр бид нар эргээд дахиад 2-3 хувиар ч гэсэн бодлогын хүүгээ бууруулахад хүртэл гэмгүй юм шиг харагдаад байна л даа. Тэгэхээр энэ эдийн засгийг идэвхжүүлэх арга хэмжээг зөвхөн Сангийн яам гээд хийгээд явах нь хэр зохистой вэ? Монголбанкны мөнгөний бодлого бол зүгээр нэг гөлгөр юм байна билээ шүү дээ. Үндсэндээ та нар ингээд макро эдийн засгийн орчноо тогтвортой болгочих. Улсын Их Хурал нь хэдэн хууль гаргаад өгчих гэсэн бараг Их Хуралд нэг даалгавар өгчихсөн тийм л мөнгөний бодлого орж ирж байгаа юм.

Тэгээд энэ дээр дорвитой арга хэмжээ авмаар байна л даа. Энэ дээр таны байр суурь ямар байгаа вэ?

**С.Одонтуяа**: Хүрэлбаатар сайд хариулъя.

**Ч.Хүрэлбаатар**: Ганхуяг гишүүний хэлж байгаа Нийгмийн даатгалын газар, нийгмийн даатгалын шимтгэлийг хурааж авдаг татварын ерөнхий газар хоёрыг ингээд нэгтгэх ёстой гэдэг энэ зарчмын байр суурийг бол дэмжиж байгаа. Цаг хугацааны хувьд хэзээ вэ гэдэг асуудал байгаа. Тэгээд одоо бол манай татварын газар бол нэлээд тийм цахим руугаа нэлээд хүчтэй шилжилтийг хийчихсэн, хийж байгаа. Одоо Нийгмийн даатгалын ерөнхий газар дээр энэ цахимын шилжилт шилжилтийг бас нэлээн сайн хийгээд тэгээд цахим хураалт дээр үндэслэж энэ байгууллагууд цаашдаа нэгдэх ийм хөрс суурь нь болно гэж одоо бид нар үзэж байгаа. Үүнийг угаасаа амьдрал ч өөрөө шаардана, аж ахуйн нэгжүүд ч гэсэн энийг бол шаардаж, шахаад явах болов уу гэсэн ийм бодолтой байгаа гэдгийг хэлье.

Мөнгөний бодлого дээр надад төсвийн бодлогыг хариуцаж байгаа хүний хувьд бол нэг их хэлээд байх зүйл алга. Гэхдээ ер нь бол мөнгөний бодлого дээр орон зай бол бий. Олон арга хэрэгслүүдийг гүйцэд ашиглах ёстой болов уу гэсэн ийм бодолтой байгаа.

**С.Одонтуяа**: Х.Баделхан гишүүн асууя.

**Х.Баделхан**: Баярлалаа. Энэ төсвийн хүрээний мэдэгдэлд 2021 онд дотоодын нийт бүтээгдэхүүний 42.2 их наяд наядад, төсвийн нийт орлого 13.1 их наядад хүргэнэ ээ гэж энэ бидэнд өгсөн материалд бичсэн юм байна. Гэтэл үүнийг 2011 онтой харьцуулахад 10 жилийн хугацаанд харьцуулахад дотоодын нийт бүтээгдэхүүн бол нийтдээ 3 дахин өссөн юм байна. 13.1 их наяд байснаа 42.2 их наяд болсон байна. Энэ судалгаагаар. Нийт орлого 4.4-13.1 их наяд хүрээд бас 3 дахин өссөн юм байна. Эндээс харахад манай Монгол Улсын эдийн засаг бол тэлсэн, өссөн сайн үзүүлэлт харагдаж байгаа.

Гэтэл нөгөө талдаа ерөөсөө иргэддээ наалдсан юм бол байхгүй, ядуурал хэвээрээ, ажилгүйдэл хэвээрээ. Энэ шалтгаан нь юу байна гэвэл долларын ханшийн өсөлт. Энэ 10 жилийн хугацаанд долларын ханш 2 дахин суларсан юм байна. 1346 төгрөг байснаа нэг америк доллар 2734 төгрөг болж бараг 2 дахин. За ингээд саяын өсөлтийг доллартой харьцуулаад үзэхэд өсөлт бол 50-60 хувьтай л байна. Нэг ёсондоо нийт өсөлтийн 6.1-ийг л бодит төсөлд бусад нь мөнгөний ханшийн сулрал байна. Энэ одоо ямар учиртай ингэж явдаг юм бол?

Ерөөсөө долларын ханшийн уналт бүх юмаа ингээд иргэдийг амьдралаа ч хүндрүүлж байгаа, мөнгөний ханш өдрөөс өдөр өдөрт унаад байгаа энэ одоо бид нар цаашдаа ингэж явах уу? Энэ нэг ёсондоо саяын 3 дахин өссөн өсөлт бол бодит өсөлт биш байна л даа. Тэгээд иргэд ядууралтай, ажилгүйдэл ихтэй байгаа. Энэ одоо эдийн засгийн онолоор одоо яах ёстой юм? Яагаад манай доллар тогтворжихгүй, эдийн засаг тогтворжихгүй, ядуурал буурахгүй, ажилгүйдэл буурахгүй байгаа юм бэ? Гол шалтгаан нь юу вэ гэсэн ийм асуулт байна. Баярлалаа.

**С.Одонтуяа**: Сангийн сайд хариулъя.

**Ч.Хүрэлбаатар**: Эдийн засгийн тоон үзүүлэлтүүд авч хэрэгжүүлсэн эдийн засгийн бодлогын л үр дүнгүүд байгаа. Тэгэхээр эдийн засгийн бодлогоо л тууштай зөв авч явуулбал үр дүн сайн гарна гэж биз дээ. Тэгээд эдийн засаг чинь бас өөрөө онолтой зүйл л дээ. Тэгээд тэр үг нь амьдрал дээр нэлээд шалгагдаад явдаг. Буруу юм бол буруу л байдаг. Өнөөдөр их гоё юм шиг, сайхан юм шиг, зөв юм шиг санагддаг хэдий ч гэсэн тодорхой хугацаанд бол буруу гэдэг нь харагдаад л эхэлдэг. Тэгэхээр эдийн засгийн бодлого тэр яг ном журмынх нь дагуу явах ёстой. Нэг өвчтэй хүнийг эмчлэхэд буруу эм өгчихөөд нэг өдөр нүд нь гялалзаад сайн байж болно л доо. Гэхдээ урт хугацаанд, тэр нь буруу эмчилгээ тэгээд л тэр хүнийг эрүүл мэндийг улам л бодох тийм адилхан зүйл. Эдийн засгийн бодлого, тэгээд ямар нөхцөлд ямар бодлого явуулах вэ гэдгээ зөв бодоод явуулбал эдийн засгийн энэ бодлогууд зөв л явагддаг. Тэгээд үр дүн нь бас тэгж гардаг. Тэгэхээр эдийн засгийнхаа бодлогыг буруу явуулахгүй зөв болгоод, бас бизнес нь бизнесээрээ хөгжөөд, хувийн хэвшлийн хүчтэй оролцоотой энэ банк санхүүгийн тогтолцоонууд ил тод, хууль дүрэм журам нь шударга, элдэв бусын нэг хэсэг бүлэг хүмүүсүүдэд үйлчлээд байдаггүй. Иймэрхүү ингээд олон зүйлээс шалтгаалж байгаа юм аа, Баделхан гишүүн. Одоо би энэ нийгэмд байгаа бүх буруу зүйлийг ханшин дээрээ аваачиж тохож ярих нь хэцүү.

Гэхдээ бид нар эдийн засгийн зөв бодлогыг тууштай үргэлжлүүлж явуулах учиртай. Тэгээд түүний цаана бид нар бас хүн байгаа гэдгээ мартаж болохгүй юм болов уу л гэсэн ийм л ерөнхий зүйлийг би хэлье. Тэгээд эдийн засгийн бодлого зөв бол цаашаа бол зөв л байна гэдэг ийм байр суурь илэрхийлье.

**С.Одонтуяа**: Тогмидын Доржханд гишүүн асууя.

**Т.Доржханд**: Баярлалаа. Төсвийн хүрээнээс ганц хоёр тоо тодруулъя. 2021 онд 7.2 хувийн өсөлттэй, 2022-2023 онд болохоор 4.4, 6.5 хувийн өсөлттэй байна гээд. Өсөлтөө яагаад бууруулчихав, энэ тайлбараа хэлнэ үү?

Хоёрдугаарт, энэ төсвийн орлого дотоодын нийт бүтээгдэхүүнд 2021 онд 28 хувь байх боллоо. 2022 онд 25 хувь, 2023 онд 24 хувь байна аа гээд. Тэгэхлээр энэ яагаад орлого буурахаар болов? Энэ GDP-гийн өсөлттэй үл хамаараад харьцаа бол ижилхэн л байх ёстой доо. Тэгэхлээр орлогын энэ тооцоолол дээрээ бас хариугаа өгөөч ээ гээд.

Гуравдугаарт болохлоор энэ хөрөнгө оруулалт бас буурч байна. 8.3 GDP-гийн. Тэгээд 2022 онд 7 хувь, тэгээд 6.1 хувь гээд. Энэ хөрөнгө оруулалт буурна аа гэдэг чинь нөгөө талдаа бас урсгал зардал чинь бууралт байхгүй гэж үзэх үү? Өөрөөр хэлбэл нөгөө хөрөнгө оруулалт хийх өрөө тасалгаа маань ингээд жилээс жилд ингээд буугаад байна гэдэг энэ үзэгдэл яг бодитой байна уу? Энэ дээр ямар нэгэн реформ хийх үү? Ялангуяа хөрөнгө оруулалтын үр өгөөжийг нэмэгдүүлэх тал дээр урсгал зардлыг хянах тал дээр.

Дараагийн асуудал нь, энэ халамжийн хэмжээ 3.3 хувь, 2021 онд коронагийн хүндрэл эхний хагас жилд нь үргэлжилнэ гэсэн тайлбарыг Сангийн сайд хийж байсан. Тэгэхдээ удаах жилүүд нь болохлоор 1.9, 1.9 хувь байна гээд тогтвортой ингээд тавьчихсан байна. Тэгэхлээр энэ халамжийн бодлого чинь ингээд цаашаа байгаад байх юм уу. Нөгөө ажлын байрны бодлого маань хаана байна? Ер нь дунд хугацааны эдийн засгийн хөгжлийн бодлого төсвийн хүрээн дээрээ л илүү сууж ирж байгаа шүү дээ. Тэгээд үүнтэй холбоотойгоор хөгжил гэдэг ойлголт яг хүндээ хүрсэн хөгжил нь юуг хэлж байна гэхээр, нэгдүгээрт ядуурал хэдэн хувиар буурсан байна, хоёрдугаарт ажлын байр хэдэн хувиар нэмэгдсэн байна, гуравдугаарт хувь хүн, эрх чөлөөтэйгөөр өөрийгөө үзэл бодлоо илэрхийлэх тэр санхүүгийн эрх чөлөө байна уу, үгүй юу байна уу гэдгээр бас хэмжигддэг болчхоод байгаа. Тэгээд түүнтэй холбоотойгоор ажлын байрыг нэмэгдүүлэх бодлогоо та бүгд төсөв дээрээ яаж тусгаж ирүүлэх вэ, тусгаж гаргах юм бэ гэж? Баярлалаа.

**С.Одонтуяа**: Сангийн сайд Хүрэлбаатар.

**Ч.Хүрэлбаатар**: Доржханд гишүүний асуултад хариулъя.Эхлээд би энэ төсөв дэх тэр хөрөнгийн зардлын хэмжээг яримаар байна. Коронагийн үед бол энэ 2021 онд одоо болон дараа жил 8.3 түүнээс дараа нь 7, 6.1 гээд буусан байна, ямар шалтгаантай юм бэ гээд. Тэгэхээр ерөөсөө нэг бодлого байгаа, нөгөө коронатай уялдаа холбоотойгоор эдийн засаг дэлхий нийтээрээ агшиж байгаа энэ үед Монгол Улсынхаа эдийн засгийг борц болгохгүй, агшаахгүйн тулд төсвийн хөрөнгө оруулалтын бодлогоор тэлж өгөх ийм бодлогыг баримталж байгаа учраас 2020, 2021 онд хөрөнгө оруулалт өндөр гарчихаж байгаа юм. Цаашдаа хөрөнгө оруулалт арилжааны банкнууд зээл олгогдоно бусад хувийн хэвшлийнхний хөрөнгө оруулалтууд хийгдээд явчих учраас гол ачаалал нь тэндээ явна гэж үзээд төсвөөс хийгдэх хөрөнгө оруулалт аажимдаа буураад явах ёстой гэдэг ийм агуулгаар үүнийг буурах ийм хандлагыг авч хийсэн гэдгийг бол хэлье.

Эдийн засгийн өсөлтийн хувьд бол 2021 онд яагаад 7.2 тэгчхээд, 2022 онд, 4, 6 гээд ингээд ерөнхийдөө 2021 оноос хойшоо буурах хандлага барьчихаж байгаа юм бэ гэхээр эдийн засаг энэ 2020 ондоо унах юм. Одоо бид нарын тооцоогоор -2-3 хувийг гарах болов уу гэдэг ийм хүлээлттэй, тооцоотой явж байгаа юм. Тэгээд уначихсан эдийн засаг эргэж босохдоо харьцангуй их амархан байдаг. Тийм учраас уначихсан байснаас эргээд босоход бол 7.2-оор өсчихнө. Тэгээд 7.2 хувийн өсөлтийн дараа дахиад тийм өндөр хувиар өсөхөд бас амаргүй.

Тийм учраас бид нар тэр өссөн эдийн засгаас дахиад өсөх хувь хэмжээгээ бол бууруулаад авсан байгаа гэдгийг хэлье. Ер нь дотоодын нийт бүтээгдэхүүнд төсвийн орлого бага байх нь угаасаа манай татварын хувь хэмжээнүүд чинь бага байдаг. Тэгээд энэ уул уурхай болон бусад зүйлүүд нь ирэх жилүүдэд ингэж үргэлжлэх үү, үгүй юу гэдгээ үзэж байгаа. Бид нар энэ орлого дээрээ жоохон пессимист маягаар тооцоогоо хийж явсан гэдгийг хэлмээр байна.

Халамжийн бодлогын хувьд 3.3 гэж байгаа юм. Энэ коронавирусийн цар тахалтай үед бид нар энэ иргэдийн орлогыг хамгаалах, аж ахуйн нэгжүүдээ дэмжих зорилгоор тэр авч хэрэгжүүлж байсан бодлогыг коронавирусийн цаг хугацаа байгаа үед үргэлжлүүлнэ гэдгээр нь оруулж ирсэн учраас энэ 3.3болгож оруулж ирсэн. Ер нь энэ халамжийн бодлогын чиглэлээр Засгийн газар реформтой холбогдох хууль тогтоомжуудыг оруулж ирнэ. Нэгдүгээрт нийгмийн даатгалын шимтгэлтэй, тэтгэврийн шинэчлэлтэй, тэгээд халамжийн шинэчлэлтэй хоёр баримт бичгийг хамтад нь оруулж ирж одоо хэлэлцүүлнэ ээ гэсэн ийм байр суурьтай байгаа гэдгийг хэлье.

**С.Одонтуяа:** Доржханд гишүүн нэмэлт нэг минут.

**Т.Доржханд**: Ер нь эдийн засагт оролцох оролцоо төсөв ямар хэмжээнд GDP эзэлж байна уу гэдгээсээ хамаарч байгаа. Тэгээд манайх өндөр байгаа. Хөгжиж байгаа эдийн засаг ч гэлээ гэсэн. Тэгээд тийм болохоор төсвийг хумина, эрүүл болгоно гэдэг бодлого нь зөв өө, зөв. Гэхдээ нөгөө орлогоо алдаад байгаа, мөн өндөр орлоготой хүмүүст татвар тавьдаггүй, мөн татварынхаа бааз суурийг өсгөдөггүй ийм асуудал байгаа болохоор. Ер нь бол бид төсөв үр дүнтэй байхын тулд орлого талд нэлээн зоригтой шинэчлэл хийх шаардлагатай байна аа гэж харж байгаа.

Харин энэ ажлын байрны хувьд Сангийн сайдаас тодорхой асуумаар л байгаа юм. Энэ Засгийн газар худалдан авах ажиллагаа чинь ажлын байрыг бий болгодог нэг хэсэг байгаа. Нөгөө талдаа ЖДҮ санг санхүүжүүлэх тэр эх үүсвэрийг төсөвтөө тавиад өгөх байдлаар .../хугацаа дуусав/.

**С.Одонтуяа**: Сангийн сайд Хүрэлбаатар хариулъя.

**Ч.Хүрэлбаатар**: ЖДҮ сантай холбоотой бол ийм байгаа юм. Бид нар яг байгаа гэрээгээр нь цаасан дээр байгаа тухай зүйл ярьж байгаа. Үзэхэд 520-530-аад тэрбум төгрөгийг 2021 онд буцааж авах юм билээ. Зүгээр цаасан дээрээ. Гэхдээ чанаргүй зээл, эргэж төлөгдөх байдлыг нь үзээд бид нар энэ 500 хэд ч орж ирнэ гэж бараг байхгүй болов уу. Гэхдээ 200 орчим тэрбумыг буцаагаад авчих байлгүй дээ гэсэн ийм бодолтой байгаа. Түүнийгээ эргүүлээд зээлдээ гаргаад явах учиртай гэж бодож байгаа. Тэгээд л төрийн зүгээс бас энэ дээр дэмжих зүйлүүд нь татварын хууль байна. Мөнгөний бодлого байна, төсвийн хөрөнгө оруулалтын бодлого байна. Эрэлтийг дэмжих чиглэлээр одоо энэ цалин хөлс, энэ хүүхдийн мөнгө гэсэн иймэрхүү . . ./хугацаа дуусав/.

**С.Одонтуяа**: Норовын Алтанхуяг гишүүн асууя.

**Н.Алтанхуяг**: Энэ 2021 оны төсөв дээр хэдүүлээ их сайн тогтож ярих ёстой. Би одоо дахиад л уурыг нь хүргээд л хэдэн юм даа хэлдэг л байх даа. Ер нь байна шүү дээ. Энэ үр ашиг муутай хөрөнгө оруулалт гээд би нэг үглээд л байн байн хэлээд л байгаа юм. Би одоо энэ Хүрэлбаатар сайдын хийсэн алдааг л дахин, дахин хэлээд байгаа юм. Энэ Хүрэлбаатар сайд ч ганцаараа хийгээгүй байх. Ер нь энэ 2020 оны сонгуульд зориулаад л 2020 оны төсөв дээр хийсэн том алдаа бол тэр ковид гарна гэж огт тооцоолоогүй шүү дээ. Тэгээд 500 гаруй арга хэмжээ, хөрөнгө оруулалтын жагсаалт байсан юман дээр 1000 гаруйг нэмж бичсэнээс үүдэлтэйгээр л үр ашиг муутай ийм төсвийн хөрөнгө оруулалтууд бий болчхоод байгаа юм.

Би хүн суулгаад бас нэлээн ингээд харууллаа. Ядаж байхад байна шүү дээ. Муу дээр улцан гэгчээр ядаж байхад тендер зарласан, тэр өртгөөрөө юм чинь босохгүй юу? Одоо жишээ нь, нэг хилийн цэргийн анги нүүлгэнэ гэж хэлээд л 2 тэрбум төгрөгөөр анх төсөвт өртгөө тавьснаа, төсөвт өртөг нь шууд 8-аар нэмэгдээд л 10 тэрбум төгрөгөөр энэ ажил хийгдээд дуусаж байна. Тэгээд усан спорт 2 тэрбумаар нэмэгдсэн, Буянт-Ухаад орон сууцны хорооллын бохир ус цэвэрлэх байгууламжийн төсөв нь 13-аар нэмэгдсэн. Архангайн драмын театр 2-оор нэмэгдсэн. Хэнтийд эмнэлэг 4-өөр нэмэгдсэн. Би одоо энэ бүгдийг уншаад яах вэ. Одоо би бас хэлээд л байгаа юм. Та нар ийм юман дээр нэг жаахан өөриймсөг хандаач ээ.

Хоёр дахь нь, энэ бол арай хэтэрч байгаа байхгүй юу. Өглөө би нэг хэлсэн шүү дээ. 17 тэрбумаар барина гэсэн эмнэлэг маань 21 тэрбум төгрөг нэмэгдээд 38 тэрбумаар босож байна. Энэ бол одоо ер нь бараг эрүүгийн хэрэг дээ. Манайхан л одоо юм тоохоо байсан болоод хаячихаад байна.

Би хоёрхон юм асуух гээд байгаа юм. Хүрэлбаатар сайд нэг бултахгүйгээр яг өөдөөс харж байгаад хэлээд өг. Би энэ тоог л таниар хэлүүлмээр байна. Монгол Улсын гадаад өрийн нөхцөл байдал гээд энэ ямар ч хүн ороод Монголбанкны вэб сайтаас хардаг ийм тоо. 2015 онд Засгийн газрын нийт өр шүү. Би улсын нийт өр яриагүй. Засгийн газрын нийт өр 3.5 тэрбум байсан. Би энэ дээрх тоог хэлж байна шүү. Өнөөдөр 7.8 гэж бодоход 2015 оноос хойших 5 жилд манай гадаад өр, Засгийн газрын өр 4.3 тэрбум америк доллараар нэмэгдсэн гэж би ойлгож байгаа нь зөв үү? За та энэ дээр хөдөлгөөнгүй хариулаатах.

Хоёр дахь нь өглөө би асуугаад бас хариулаагүй. Нөгөө Буян-Ухаад босож байгаа, тэнд босож байгаа нөгөө нэг шүүхийн цогцолбор барилга маань та эртүүд ярьсан 4.9 тэрбум төгрөгөөр суурийг нь тавиад тэр чигт нь хаясан. Тэгээд одоо үүнийг би энэ төсөв дотор хайгаад олохгүй байна. Тэгэхээр үүнийг ингээд тэр пундаменттай нь оршуулчхаж байгаа юм уу? Үүнийг ер нь босгох юм уу? Босговол та нар хэдэн төгрөг хэзээ, яаж тавина гэж байгаа юм? Яагаад гэхээр Хууль зүйн байшин, тагнуулын байшин, Монголбанкны байшингууд босоод байгаа мөртөө яагаад энэ манай Монголын иргэдийн гол одоо очиж зарга шүүлгэдэг, шүүх иргэдэд үйлчилдэг тэр байгууллагын ганц байшин нь 30 гаруй тэрбум төгрөг тэр үед байсан юм л даа. Энэ яагаад босдоггүй юм бэ? Та энэ дээр нэг хариулаад өгөөч? Би хоёр асуулт асуулаа.

**С.Одонтуяа**: Хүрэлбаатар сайд хариулъя.

**Ч.Хүрэлбаатар**: Алтанхуяг гишүүний асуултад хариулъя. Энэ төсөвт өртөг нэмэгдээд байгаа зүйлтэй одоо санал нэг байна. Өчнөөнөөрөө л тэмцэх юм. Одоо энэ чуулганы танхимд удаа дараа олон гишүүд ярьдаг. Энэ үнийг нэмж өг, нэм гэдэг ийм саналууд гарч байсныг та сонсож байсан. Одоо сошиал дээр яаж байна вэ гэхээр баригдаад ашиглалтад ороод дуусчих ёстой төсөвт өртгөөрөө. Тэгээд мөнгийг нь тавиагүй болохоор 87 хувийг нь тавьсан байна. Үлдсэн мөнгийг нь тавилгүй хасчихлаа гэдэг ийм зүйлийг зохион байгуулалттайгаар л явуулж байгаа шүү дээ. Үнэндээ түүнийг нь аваад үзэхээр төсөвт өртөг нэмчихсэн. Тэгээд зөрүү мөнгийг нь тавихгүй болохоор ингээд явдаг. Тэгээд экспертизийн дүгнэлт хийж гаргаж ирээд аваад явдаг. Энэ дээр Сангийн яам бол удаа дараа дандаа эсрэг байр суурьтай явж ирдэг. Та ч ерөнхийдөө гадарлаж байгаа. Тэр үеэс л байсан байр суурь хэвэндээ. Нэлээд шахалттай явдаг, шахуулдаг. Ийм л зүйл гэдгийг би бүр энд онцолж хэлмээр байна.

Засгийн газрын өрийг би дотоодын нийт бүтээгдэхүүний хэмжээнд харьцуулаад яриад байсан. Одоо бол хувь хэмжээгээр нь би бас тоогоор нь хэлье. Засгийн газрын өр. Улсын өр, засгийн газар хоёр гээд тусдаа зүйл шүү. Тэгэхээр би одоо улсын өр гээд тэр 30 тэрбум гээд, энд бол Засгийн газартай газаргүйгээр хувийн хэвшлийнхэн, аж ахуйн нэгжүүдийн авсан зээлүүд бас явж байгаа гэдгийг хэлье. Ингээд Засгийн газрын өр надад байгаа мэдээлэл нь энэ шүү. 2016 онд энэ нь бол дотоодын нийт бүтээгдэхүүнийхээ өнөөгийн үнэ цэнээр 78.8 байхад 22 их наяд, 280.1 байсан. Энэ дотоодын нийт бүтээгдэхүүний 78.8 хувь буюу 22 их наяд, 280.1. Одоо 2020 оны 9 есөн сард өнөөгийн үнэ цэнээр дотоодын нийт бүтээгдэхүүнд эзлэх хувь хэмжээ нь 57.2 хувь буюу 26 их наяд, 267.3 их наяд төгрөг байна гэдгийг би танд хэлье. Яагаад гэвэл та энэ тоог хэлсэн гэдгийг одоо хэлье.

Шүүхийн цогцолбор барилга гээд дөрөв аравны хэдээр тэнд байгаа. 2020 оны төсөв дээр бид нар тавьсан юм. Энэ ингэж улсын хөрөнгө 5 орчим тэрбум төгрөг ингэж тэнд өргүй хаягдаж болохгүй ээ. Юу ч гэсэн үүнийгээ дуусгуулах нь зөв өө гээд хөрөнгө мөнгө тавьсан. Тэгээд дараа нь Дээд шүүхээс бичиг өгсөн. Үүнийг төсвийн тодотгол дээрээс аваач ээ гэдэг. Битгий санхүүжүүлээч ээ гээд. Газар нь тэднийх шүүхийн. Тэгээд тэд нар өөрсдөө саналаа сая 2021 оны төсөв хийххэд тэр санал нь ирээгүй. Ирээгүй байхад бид нар өмнөөс нь байшинг нь барина гэж одоо төсөв дээр хөрөнгө оруулах боломжгүй. Угаасаа хүсэлтүүд аягүй ихтэй. Тэгээд хүн өөрөө санал тавихгүй байхад өмнөөс нь санал тавьж үүнийг барьж өгнө гэж зүтгээд яах вэ. Ийм л юм болсон. Бодитой түүх нь тэр.

Шүүхийн ерөнхий зөвлөлийн хөрөнгө оруулалт, тоног төхөөрөмжийн мөнгийг нь тавьж өгсөн байгаа.

**С.Одонтуяа**: Алтанхуяг гишүүн тодруулъя.

**Н.Алтанхуяг**: Тодруулах ч юу байх вэ, би фиксацилая. Одоо ингээд түүхэнд үлдээе гэж байгаа юм. 2015 оноос хойш Монгол Улсын Засгийн газрын өр 4 орчим тэрбум америк доллараар нэмэгдсэн, таван жилд. 4 орчим тэрбум америк доллараар нэмэгдсэн Засгийн газрын өр. Би таны хэлснийг хасаж байгаа юм. Та 20 хоёр тоо хэлсэн шүү дээ. Үүнийг би ингэж үлдээж байгаа юм. Одоо ингээд хэдүүлээ ингээд өрөөр маргаад байхгүйн тулд сүүлийн таван жилд өр бол нэмэгдсэн юм байна, Засгийн газар өр 4 орчим тэрбум америк доллараар.

Хоёр дахь нь бол тэгж болохгүй шүү. Тэр шүүхийн цогцолбор барилга заавал босох ёстой. Тийм юм байхгүй шүү дээ. Та нар дургүй хүрэхээрээ хүсэлт ирүүлээгүй гээд хасна. Дур нь хүрэхээрээ хүсэлтийг нь ирээгүй ч тавиад явна. Ингэж болохгүй. Энэ Монголчуудын асуудал. Тэгээд та түүнийг босго.

**С.Одонтуяа**: Хүрэлбаатар сайд нэмж хариулъя.

**Ч.Хүрэлбаатар**: Алтанхуяг гишүүн би бас фиксацилая, таны хэлж байгаагаар. Та 2015 он гээд байгаа юм. Ардын нам чинь 2016 оны 8 сард сонгуулийн дараа Засаг бүрдсэн шүү. Та 2015 он гээд бүхэл бүтэн жил хэдэн сартай нь хасчихаад байна аа. Тийм учраас би энийг бас фиксацилая.

Таны хэлээд байгаа шиг зүйл байхгүй ээ. 2016 онд Монгол Улсын Засгийн газрын өр дотоодын нийт бүтээгдэхүүний 78.8 хувь буюу 22 их наяд, 280.1 тэрбум төгрөг байсан гэдгийг танд хэлье. Тэгээд 2020 оны 9 сард энэ 26 их наяд, 267.3 буюу таны хэлж байгаа тэр 4 гээд америк долларыг төгрөг болгож фиксацилж оруулъя гэдэг саналтай байна.

**С.Одонтуяа**: Жамбалын Ганбаатар гишүүн асууя.

**Ж.Ганбаатар**: Баярлалаа за. Төсвийн хүрээний мэдэгдэл 2021 онд одоо төсөв хэлэлцэж байгаа. Мөн 2022-2023 онд ямар төсөөлөлтэй байгаагаа бид ярилцаж байна. Бусад улсуудыг харж байхад 2022-23 онд бид нарт тийм боломж байна, эдийн засаг маань ингэж тэлнэ, тэдэн ажлын байр нэмэгдэнэ, ийм, ийм салбарт төр төсвийнхөө бодлогоор дэмжлэг үзүүлнэ, мөнгөний бодлого ийм, ийм салбар руу явна, хатуу явна, зөөлөн явна гээд одоо ингээд ойлгомжтой л доо.

Би ирэх жилүүдэд төсвөөс орох хөрөнгө оруулалтуудыг тийм зардал өсгөдөг салбарт битгий оруулаач ээ гэж хүсмээр байгаа юм. Одоо энэ зардал үүсчихсэн байгаа чинь өмнөх жилүүдийн зардал өсчихсөн байгаа салбаруудад оруулсан асуудал аа. Тэгээд дотоод зардлаа хумьж чадахгүй ээ. Би эртүүд нэг дотоод зардлаа хумьж чадахгүй байх аа гээд хэлчихсэн чинь нэг гишүүн бас намайг шүүмжилж байна. Гэхдээ хумьж чадахгүй байгаа гол шалтгаан нь бид зарцуулахаас өөр боломжгүй салбар руу ингээд эргэж хөрөнгө оруулалт нь үр ашиггүй салбар руу төсвийн хөрөнгө оруулалтууд их орсноос болж байна аа гэж би жил болгон ярьдаг шүү гэдгийг Сангийн сайд бас мэдэж байгаа.

Дотоодын нийт бүтээгдэхүүн ингээд 11 тэрбум доллар. Тэгээд одоо монгол төгрөгөөр бол өсчихөөд байгаа л даа. Уул нь үүнийг ингэж зоригтойгоор өсгөдөг, ард иргэдийнхээ амьдрах орчныг сайжруулдаг тийм байгууллага л хэрэгтэй байгаа юм. Сая Доржханд гишүүд хэлж байна л даа. Татвар төлөгчдийн бааз суурийг яаж нэмэгдүүлэх талаар яах вэ гэж, хэн хариулах вэ? Хэн энэ дээр одоо тодорхой зүйл хэлэх вэ? Ажлын байрыг яаж нэмэгдүүлэх талаар яаж тодорхой зүйл хэлэх вэ? Энэ дотоодын нийт бүтээгдэхүүний өсөлт, инфляц хоёр чинь ингээд хоёулаа уначихсан байгаа нь яах вэ, өнөөдөртэй харьцуулаагүй. 2021 онтой харьцуулж байгаа л даа. Өнөөдрөөс 7 хувь өснө, 2021 оноос 4 хувь өснө, 2022 оноос 4 хувь өснө гэдгийг ойлгож байгаа юм. Тэгэхдээ энэ чинь одоо бодитой биелэх боломж байгаа болов уу?

Эдийн засаг ерөнхийдөө жоохон өсөөд нэлээн хөдөлгөөнд ороод ирэх юм бол инфляцаа гүйцэх үү гэдэг дээр, наадах чинь одоо эдийн засаг ойлгодог хүмүүс бол одоо түүнийг мэднэ дээ. Тэгэхлээр тийм боломж байгаа юм болов уу гэдгийг асууя. Эдийн засгаа томруулах талаар, татвар төлөгчдийн бааз суурийг нэмэгдүүлэх талаар, тэгээд хөрөнгө оруулалтад гэхээр ойролцоогоор 2-3 их наяд төгрөг л тавьдаг л даа. Тэгээд тэр нь хаанаа ч хүрдэггүй. Улаанбаатар хотыг түгжрэлээс гаргамаар байна. Яаж одоо зам харгуй барих вэ. Төсвийн бодлогоор юуг нь дэмжих юм, хувийн хэвшлийг яаж дэмжих юм гэдэг талаар. Одоо уг нь төсвийн хүрээний мэдэгдэл, мөнгөнийхөө бодлоготой хамт цогцоороо яригдаад хөрөнгө оруулагч нарт болоод, бизнес эрхлэгч нарт бүх зүйл ойлгомжтой байх ёстой гэж би боддог. Их ойлгомжтой тодорхой. Аль салбарт би одоо хөрөнгө оруулах боломжтой юм бэ гэдгийг энэ тоонуудаас иргэд ойлгодог байх ёстой гэж хардаг.

Уг нь одоо дэлхийн социалист бүх л улсууд, социалист биш бүх л улсууд, Хятад, АНУ, баруун европын улсууд бүгдээрээ л яг энэ тоонууд дээр л хөрөнгө оруулагч нар нь одоо гол анхаарлаа хандуулж байна л даа. Эндээс үндэслэж байж л аль салбар руу одоо бид анхаарлаа хандуулах вэ гэдгийг нь л харж байна шүү дээ. Их чухал 3-4 оны тоог бид их ярьж байгаа шүү өнөөдөр бас. Тэгээд 12 их наяд дээр орлого тогтвортой. Уг нь би их тийм зоригтой төлөвлөх ёстой л гэж боддог хүмүүсийн нэг. Томруулах хэрэгтэй. Иргэд үүнийг хүсэж байна. Нийгэм ч гэсэн өөрөө ийм байхыг шаардаж байгаа шүү дээ. Хувийн байгууллага яг энэ дээр л явдаг, угаасаа.

**С.Одонтуяа**: Асуултад Хүрэлбаатар сайд хариулъя.

**Ч.Хүрэлбаатар:** Одоо бид нар төсөв ярьж байгаа учраас асуултуудад нь би хариулъя. Ер нь ингээд бусад орнуудын туршлагыг ч гэсэн бид нар ер нь аваад үзэх ёстой. Бизнесийг ер нь хэн санхүүжүүлдэг юм бэ? Төсвөөсөө санхүүжүүлээд явдаг юм уу? Үгүй шүү дээ. Яах гэж? Тэр ихэнх орнуудад тэр хөрөнгө оруулалтын банкнууд байгаа юм. Яах гэж тэнд тэр хөрөнгийн зах зээл хөгжсөн байгаа юм. Тэр зүйл нь бизнесээ гол санхүүжүүлдэг. Энүүгээр тэр бизнесүүд санхүүжиж явдаг. Энэ хоёр байхгүй, хөгжил дутуу болохоор бид нар төсвөөс бизнесийг хийх тухай, одоо үйлдвэр барих тухай зарим хүн яриад байна шүү дээ. Энэ бол маш буруу бодлого, хандлага нь ч буруу. Тэгэхээр бид нар энэ бизнесийг хөгжүүлж эдийн засгаа тэлье гэж байгаа бол энэ Их Хурал дээр одоо хэчнээн жил болчхоод байгаа юм. Энэ банкнуудын лоббигоор гарч өгдөггүй энэ Хөрөнгө оруулалтын банкны тухай хуулийг нь гаргаад өгөөрэй. Тэр гадна, дотнын банкнууд нь орж ирээд энэ улсад ажиллуулах орчинг нь хангаад өгөөч. Хөрөнгийн зах зээлийг одоо тэр блокчэйн байна уу, юу нь байна вэ, түүн дээр нь үндэслээд тэр ирээдүй рүү нь хандаад ажиллуулаад, хийгээд ажиллуулаад явъя. Ингэж байж бизнесийг тэндээс санхүүждэг болгохгүй бол улсын төсвөөс бид нар, эсвэл энд тэндээс гуйж орж ирсэн хөнгөлөлттэй зээлээр бизнесийг хөгжүүлнэ гэсэн энэ сэтгэлгээнээсээ бид нар салах учиртай юм аа.

Төсвөөс юу хийгдэх вэ гэхээр нийгмийн шинж чанартай, дэд бүтцийн шинж чанартай ийм ажлууд хийгдэх учиртай. Ихэнх улс орнууд ч тийм. Нэг үйлдвэр баръя. Ноолуурын үйлдвэр төсвөөс баръя. Дараа нь түүний эзэн нь хэн болох юм, дараа нь хувьчилна гэж асуудал гарах юм уу. Тэгэхээр тэр нь хувийн хэвшлийнхний санаачилгаар бизнес нь яваад, тэр нь тэр бизнесийн хөрөнгө оруулалтыг яаж босгож ирдэг тэр жамаараа бол илүү болов уу гэсэн ийм бодолтой бол байгаа. Ганбаатар гишүүний хэлж байгаа олон саналуудтай бол санал нэг байгаа. Дэмжиж байгаа. Тэр хөрөнгө оруулалтуудаас нөгөө улсын төсвийн зарлага өсгөдөг хөрөнгө оруулалтуудыг битгий их хийгээд байгаач. Энэ дээрээ нэлээн хяналт тавиач. Хөрөнгө оруулалт хийсний дараагаар төсөв дээр ирэх ачааллыг та нар сайн бодож хийгээч ээ гээд. Бид нар аминдаа бас оролдоод байгаа гэдгээ хэлье. Баярлалаа.

**С.Одонтуяа**: Ганбаатар гишүүн нэмж нэг минут тодруулъя.

**Ж.Ганбаатар:** Сангийн сайд, уучлаарай. Нөгөө өмнөх хүмүүсийн асуултад хариулж байгаа юм шиг байна. Би үйлдвэр барь гэж яриагүй. Таныг миний асуултад хариулсан учраас тэгж ойлгочихлоо гэж ойлголоо. Жижиг, дундын асуудлаар би төсөвт яригдах хоёр дахь хэлэлцүүлэгт дээр үүнийгээ ярья. Жижиг дундын асуудлаар асуулт асуудаг олон гишүүд орж ирсэн байна. Талархууштай, дэмжиж байгаа. Ер нь жижиг, дундын асуудал бол төрийн үүрэг гэдгийг одоо Сангийн сайдад төрийн үүрэг шүү гэдгийг. Зүгээр өөрөө өөрийгөө аваад яв гээд хаячих боломжгүй шүү. Энэ бол тэтгэвэр авч байгаа манай ахмадууд, оюутнуудтай адилхан жижиг, дунд гэдэг бөөцийлөөд аваад явах ёстой төрийн хамгийн гол үүргийн салбар гэж би хардаг. Би дараагийн асуудлуудаар үүнийг танаас асууна аа гэдгийг сануулаад хэлчихье.

Тэгээд төсөв их яг тодорхой, ямар салбарыг төсвийн бодлогоор дэмжих юм. Ямрыг нь таны хэлж байгаагаар . . ./хугацаа дуусав/.

**С.Одонтуяа**: Гишүүд асуулт асууж, хариулт авч дууслаа. Дэмжсэн гурав, дэмжээгүй гурав хүртэлх гишүүд үг хэлдэг байгаа. Ингээд үг хэлэх гишүүдийн нэрсийг авъя аа. Булгантуяа гишүүнээр тасалъя. Доржханд гишүүн үг хэлнэ.

**Т.Доржханд**: Баярлалаа. Тэгэхлээр нөгөө парламентын мэтгэлцээн бол бас илүү нөгөө судалгаан дээр суурилсан, бас жаахан онол дээр суурилсан байгаасай л гэж бодож байгаа юм. Тэгээд түүнтэй холбоотойгоор бид яг хаана байгаа юм, ямар учиртай юм бэ гэдгээ бас ойлгох хэрэгтэй байх л даа. Энэ хөгжиж байгаа эдийн засаг, хөгжилтэй эдийн засаг гэж хоёр тусдаа. Тэгээд хөгжилтэй эдийн засгийн хувьд төсөв нь бол үндсэндээ 15-20 хувь байдаг. Нийт хувийн сектор нь бол ачаагаа үүрээд ингээд явж байдаг. Гэтэл Монгол Улсын төсвийн онцлог бол бид нар дунджаар 30 хувь нэмэх нь төрийн өмчийн компаниудын оролцоо гээд ингээд бараг 50 хувь болчихдог. Тэгээд онцлог нь юу вэ гэхээр төрийн эдийн засагт оролцох оролцоо маш их байгаа шүү. Тэгээд үүнтэй холбоотойгоор бид нөгөө төрийн бодлого, төсвийн бодлого, мөнгөний бодлого эд нар маш тов тодорхой бөгөөд хувийн сектороо дэмжсэн байх ийм бодлогыг хийх нь зүйтэй.

Тэгээд Сангийн сайдтай бол нэг зүйл дээр одоо санал нэг байна аа, яалт ч байхгүй бид нар бол өнөөдөр төсөв гэдгийг ойлгох хэрэгтэй. Төсөв гэдэг бол нэг удаагийн шинж чанартай, тэгээд дээрээс нь нийгмийн асуудлыг шийддэг, дэд бүтцийн асуудлыг шийддэг. Гэхдээ Монгол Улсын онцлог нь хөгжиж байгаа эдийн засаг болохлоор энэ жижиг, дунд үйлдвэр, үйлчилгээг татвараар дамжиж бий болгох, дээрээс нь хөнгөлөлттэй санхүүжилтийн эх үүсвэрийг нь өгнө өө гэдэг чинь бол бас төрийн үүрэг шүү. Өнөөдөр Жозеф Стиглиц гээд өнөөдрийн хамгийн сайн эдийн засагчтай. Тэгээд мань эр бол бүр аргаа бараад л бичиж байна шүү дээ. Банкуудаа та нар зээлээ өгөөч ээ, жижиг дунд үйлдвэр гэдэг чинь, ийм хүнд үед та нар зээлээ өгөхгүй байх юм бол хямрах нь ойлгомжтой. Тэгэхдээ одоо өгөх юм бол муу зээл бол байна, та нар хүндрэх нь ойлгомжтой, өгөхгүй байх юм бол бүр систем улс орон тэр чигээрээ хүнд байдалд орно шүү гэж.

Тэгэхээр ийм нөхцөл байдалд төр нь буюу төсвөөрөө дамжуулаад жижиг, дунд үйлдвэрээ дэмжиж ажлын байрыг бий болгодог, бойжуулдаг байх энэ бодлого байгаа, байх ёстой. Тэгээд энэ хөгжиж байгаа эдийн засаг дээр төрийн үүрэг бол мөн үү гэвэл мөн. Цаашаагаа одоо бид нар нэг ингээд төсвийн өрөө ярьж байгаа болохоор нэг жоохон консепт баймаар байгаа юм л даа. Тэр зардал энэ зардал ийм байна, тийм байна гэхээсээ илүү төсвийн үндсэн үүрэг нь юу юм бэ? Төсвийн үндсэн үүрэг чинь орлогын хуваарилалтыг бий болгодог. Дахин хуваарилалтыг хийдэг мөнгөтэй хэсгээс нь мөнгийг нь аваад өндөр татвараар авдаг. Өндөр ашиг олж байгаа бол тэгээд түүнийг нь бусад хэсэгт нийгмийн тэр нөгөө эрүүл мэнд, боловсрол, ажлын байр шаардлагатай хэсэг рүүгээ ингээд шилжүүлэх тэр ажлыг чинь хийдэг, хамгийн том платформ чинь өөрөө төсөв аа.

Гэтэл манай төсөв чинь өөрөө энэ үүргээ бас хийж чадаж байна уу гэхээр хийж чадахгүй байна аа. Ялангуяа орлого хэсэг дээрээ тогтвортой нэг татвар авдаг. Та өнөөдөр жижиг дунд үйлдвэр эрхэлж байна уу? Уул уурхайн компани ажиллуулж байна, үл хамаараад адилхан л 10 хувийн татвартай явдаг нь өөрөө шударга биш ээ, болохгүй. Тэгээд ийм болохоор орлого талдаа энэ реформыг хийх хэрэгтэй байна уу? Зарлага талдаа тэр чинь орж ирсэн мөнгийг яаж үр ашигтай зарцуулах вэ гэдэг л асуудал байгаа юм. Тэгээд үүнд бол хамгийн чухал, ердөө гурван зүйл байгаа.Боловсрол, эрүүл мэнд, ажлын байр. Тэгээд энэ чуулган дээр хүрч ирээд гишүүн болсноос хойш би маш олон удаа ажлын байр асуусан. Ажлын байрны талаар нэг тоо ч надад хэлсэнгүй. Тэгээд ажлын байрыг яг хэн хариуцаад явах вэ? Бид өнөөдөр халамж ярихаасаа илүү ажлын байр ярьдаг баймаар байна шүү дээ. Тухайлбал манай тойргийн тэр шувуу, цаашаа Өлзийт хороолол дээр ямар асуудлууд үүсэж байна вэ гэхээр хүүхдийн мөнгө олгосноос болоод нөгөө ногоо хураах хүнгүй болчихлоо. Бүгд хүүхдийн мөнгөө аваад ажил хийх хүнгүй болчихлоо шүү дээ. Одоо яах юм бэ, гишүүн ээ, энэ асуудлаа шийдээч гээд. Коронавирусын хүндрэл байна аа, тэгэхдээ цаашаа бол энэ асуудлыг шийдээд явах боломжтой гэсэн байдлаар хариулж байгаа.

Тэгэхээр төсөв бол зорилтот хэсэг рүүгээ халамжаа бодлогоо хийдэг. Нийт хэсэг рүү бол хийдэггүй байх энэ бодлогыг дунд хугацаанд авч явуулах ийм шаардлага байна аа. Үүгээрээ дамжуулаад бид нар төсвийн үндсэн тэр үүргийг нь, ажлыг нь бол одоо хийх шаардлагатай. Өөрөөр хэлбэл орлогын тэгш бус байдал, нийгмийн тэгш бус байдлыг зохицуулах тэр арга хэрэгсэл нь өөрөө төсөв юм.

Нөгөө талдаа Сангийн сайд хэлж байна. Мөнгөний бодлогоороо дамжуулаад хувийн сектор, банкнууд нь санхүүжилтээ өгөөд явах ёстой гээд. Санал нэг байна. Банкнууд нь гэхэд л маш их лобби ихтэй, дээрээс нь маш өндөр хүүтэй Засгийн газрын бондыг худалдаж аваад явдаг байсан. Тэгээд дээрээс нь маш их өндөр зээлийн хүүтэй болохоор яаж хувийн сектор тэрүүгээр чинь явах вэ дээ. Тийм болохлоороо банкны реформыг бол маш тууштай хурдтайгаар үүнийгээ хийе ээ гэдэг дээр маш их өндөр саналтай байгаа. Харин эсрэгээрээ таны хариуцаж байгаа ажил бол санхүүгийн сектор байгаа. Тэр тусмаа хөрөнгийн зах зээлийг хөгжүүлэх. Түрүүн ярьсан блокчейн дээр үндэслэсэн тэр платформуудыг угсраад явуулах энэ ажлаа та зоригтойгоор хурдан шуурхай хийгээрэй. Ингэж байж тэр хувийн сектор чинь санхүүжилтээ босгох боломж нь бүрдэнэ шүү. Хүссэн, хүсээгүй санхүүгийнхээ бодлогыг авч явж байгаа болохлоор үүнийгээ бас том зургаар нь хараад дунд хугацаанд нь аль болох бодит сектороо дэмжсэн, хувийн сектороо дэмжсэн ажлын байрыг бий болгосон ийм бодлого явуулах нь зүйтэй байна

**Г.Занданшатар**: Одоо эрхэм гишүүн Одонгийн Цогтгэрэл.

**О.Цогтгэрэл**: Төсөв, эдийн засгийн тухай ярихад иргэд талаас нэг том ойлголтын зөрүү байдаг. Жишээ нь сүүлийн 10 жилд төсөв төгрөгөөр бол 3 дахин өсчихсөн миний амьдрал 3 дахин өссөн үү гээд жирийн иргэдийн эхний асуулт ийм л гардаг. Тэгэхээр бид нар энэ төсвийг хэмжиж байгаа, ер нь эдийн засгийн засгаа хэмжиж байгаа тэр суурь ойлголтоо зэрэгцүүлэх хувилбарыг гаргаж ирвэл ямар вэ гэж. Юуг хэлэх гээд байна вэ гэвэл, бид нар чинь дотоодын нийт бүтээгдэхүүн гэдэг буюу Монгол Улсын энэ газар нутаг дээр бий болж байгаа баялгийг хэмжиж энэ дээр бүх суурь үзүүлэлтээ аваад явж байгаа. Гэтэл энэ дотор чинь жишээ нь Оюутолгойд гэхэд Рио Тин То компани зээл аваад Австрали, Канадаас төхөөрөмж худалдаж аваад түүнийгээ гадагшаагаа экспортлоод орлого нь гадуураа төлбөр тооцоондоо явчхаж. Бид нар үүнийг айхтар том хөрөнгө оруулалтын дүнд бүртгээд дотоодын нийт бүтээгдэхүүндээ бүртгэчихдэг. Эдийн засаг маань өсөөд байдаг. Яг жирийн иргэдийн амьдрал дээр нөгөөдөх нь очдоггүй. Тэгэхээр юу хэлэх гээд байна вэ гэхээр, тэр нэг үндэсний нийт бүтээгдэхүүн гэдэг Монгол Улсын иргэн, аж ахуйн нэгжүүдийн бий болгож байгаа баялаг гэдэг тэр үзүүлэлтийг энэ дотоодын нийт бүтээгдэхүүнтэйгээ зэрэгцүүлж ярихгүй болохлоор, үндсэндээ хашааны гадуур явж байгаа зүйлийг манай орлого цаасан дээр өсөлт тавьдаг. Цаасан дээр сайн сайхан зүйл их олон гардаг, тэр нь бодит амьдрал дээр гардаггүй ийм асуудал гараад байгаа юм биш үү? Уг нь асуултаар асууя гэж байсан нь өнгөрчихлөө.

Тэгэхээр гол нь энэ тооцооллын аргачлалаа бид нар бас нэг зэрэгцүүлж, үндэсний нийт бүтээгдэхүүн гэдгийг манайхаас тооцдог юм байна лээ. Тэгэхдээ тэр нь статистикийн байгууллагаас тооцож гаргадаг гэж би ойлгосон. Тэгэхээр энийг өөрийг нь манай энэ санхүү, төсвийн байгууллагууд яг энэ бодит гүйлгээн дээрээ тодорхой хэмжээнд энэ тооцооллоо гаргаад, энэ мэдээллээ дотоодын нийт бүтээгдэхүүнтэйгээ зэрэг олон нийтэд тооцоолол дээр ашиглаж явдаг бол саяын тэр нэг иргэдийн ойлголт, дахиад дээрээсээ бид нар ерөөсөө л бодит бус амьдралд наалдаагүй өсөлтийн тухай яриад л, манайх шиг ийм гаднын хөрөнгө оруулалтын хөшүүрэг их өндөртэй. Энэ нь бол дандаа бараг уул уурхайд ордог, уул уурхай нь 100 хувь экспортод гарчихдаг энэ эдийн засаг чинь бид нарт үндсэндээ Монголчуудад хамаарал багатай байгаад байна шүү дээ. Ажиллах хүч нь татварын орлогоос бусдаар тэр бүх том, том дүнгүүд чинь цаасан дээр манай эдийн засгийг өсгөөд байгаа болохоос биш бодит амьдрал дээр эдийн засаг чинь өсөхгүй байгаад байгаа шүү дээ. Тэгэхээр энэ тооцооллыг бас эргэж харах шаардлагатай буюу зэрэгцүүлж авч явах, магадгүй тооцооллын хувьд хүндэвтэр байж магадгүй. Монгол иргэдийн гадаадад хийж байгаа хөрөнгө оруулалтыг тооцох ёстой болно. Гадаадын хөрөнгө оруулалтын монгол дахийг хасаж тооцох хэрэгтэй болно. Тэгэхээр үүнийг ямар ч гэсэн зэрэгцүүлж тооцоо бид нарын хувьд заавал хэрэгтэй нэг ийм цаг үе ирчхээд байгаа юм шиг байна гэдэг санал хэлэх гэсэн юм.

**Г.Занданшатар**: Эрхэм гишүүн Шатарбалын Раднаасэд үг хэлнэ.

**Ш.Раднаасэд**: Улсын төсөвтэй холбоотой гишүүд ч бас яриад байдаг юм аа, хэдэн зүйл бодогдоод явдаг юм. Энэ түрүүн хэн нь ярьчихав бас, төсвийн хөрөнгө оруулалт нь жил болгон өсөөд байх юм гэж. Энэ бол яг орон нутаг дээр ч гэсэн бас гарч ирээд байгаа юм. Яг тэдээр хийнэ гэж авчхаад, төсөв батлагдах үеэр ерөөсөө болохгүй юм байна аа, энэ чинь хүрэхгүй болчихлоо гээд ингээд зогсчихдог. Тэгээд сүүлдээ энэ бол улсын төсвийн хөрөнгө ямар уйлах юм биш дээ гэж хоорондоо ярьж байх шиг байна. Тэгээд энэ худалдан авах ажиллагаандаа байна уу, эсвэл энэ төсвийг төлөвлөхдөө алдаа гаргаад байна уу? Зарим аймгууд дээр яг ижилхэн соёлын төв ч гэдэг юм уу, ижилхэн хүүхдийн тоотой сургуулиуд 8-9 тэрбумаар босдог. Зарим аймгууд дээр 2-3 тэрбумаар өсдөг. Энэ төлөвлөлтийн алдаанаас чинь хамаараад үнэхээр авчихсан компани хийж чадахгүй бас нэг зүйл байх шиг байгаа юм.

Би өмнөх төсвийн үеэс ч бас ярьж байсан. Нөгөө зураг баталгаажуулдаг хяналтын төсөв нь батлагдсан төсвөөсөө өндөр гарчихдаг. Нэг, хоёр, гурван тэрбумаар, дөрөв, таван тэрбумаар ч зарим нь өсөж байх шиг байна. Тэгэхээр нөгөө компаниуд чинь зураг нь ингэж гарсан, одоо үүний дагуу бид нар ингэж хийх ёстой гээд. Энэ бүтэн нэг жил яригдлаа. Яг одоо энэ төсөв дээр төсөв боловсруулж орж ирэхдээ би гурав дахь хэлэлцүүлгээр Байнгын хороон дээр бас асууя гэж бодоод байгаа юм. Яг энэ дээр ямар дэвшил гарав. Сангийн яамныхан бол үүнийг мэдэхийн дээдээр мэдэж байгаа. Барилгын хөгжлийн төв нь баталгаажуулахдаа өндөр дүн тавьчихдаг. Батлагдсан төсвөөс нь өндөр өртгөөр баригдана аа гээд. Тэгэхээр нөгөө компани нь одоо энд л барина гээд ингээд гүрийгээд, байшингаа ч барьдаггүй. Ингээд хэвтчихдэг. Үүнээс болоод нэг, хоёр жилээр барилгууд гацах, энэ хөрөнгө оруулалт царцах ийм байдлууд үүсээд байна. Үүнийг одоо энэ төсөв дээрээ хэр зохицуулж тусгасан юм.

Хоёр дахь нэг юм. Өвөлжилт хүндэрч байна аа. Гантай 6 аймгийн асуудал байна. Энэ мал махны экспорт, худалдан авалт ч муу байх шиг байна. Одоо энэ дээр энэ төрөөс ер нь ямар дэмжлэг туслалцаа байна? Тэнд нийтдээ 8-9 мянган малчин өрхийн асуудал явагдаж байна. Тэгээд үүнийг дагаад малчдын амьдрал уруудна, нөгөө мал нь өнөөдөр үнэгүй болчихсон байдаг. Дахиад нэг сарын дараа бүр үнэгүй болно. Бүтэн сар ерөнхийдөө орон нутгийн сонгууль гээд тоосонгүй. Нөгөө сонгууль гээд нөгөө орон нутгийн удирдлагууд байна. Одоо Засаг даргаа тавина гэж дахиад бүтэн сар болно. Тэд энэ хооронд 40 мянгатай байгаа мал нь 20 мянга болоод тэгээд сүүлдээ бараг үнэгүй болж таарчих шиг байна. Тэгээд 2021 оны төсөв дээр ялангуяа энэ малын гаралтай түүхий эд бүтээгдэхүүнийхээ үнийн өсөлтийг нэмэгдүүлэх чиглэлээр бас нэг дорвитой юмыг төр өөрөө санаачилж хийж явахгүй бол энэ хувийн хэвшил хийх ёстой гээд хараад суугаад бас дийлэхгүй юмнууд бас байна. Боломжгүй юмнууд бас байх шиг байна. Зарим нэг зүйл дээр нь орж, энэ дээр тусалж дэмжихгүй бол энэ төсвийн зарим нэг хэсгийг нь ард иргэдийн амьдралыг өөд нь татах зүйл рүү оруулахаас өөр аргагүй нөхцөл байдалтай байна. Ялангуяа энэ ханиад томуу гээд энэ хил, гааль хаалттай экспорт, импорт нь хязгаарлагдчихсан энэ цаг үед чухам ямар хэлбэрээр оруулах юм. Тэр хөрөнгө оруулалт нь дэмжлэг туслалцаа үзүүлэх юм уу, тэр үйлдвэрүүдэд нь зээл тусламжийг нь өгөх юм уу, эс үгүй бол тэр малчдад нь урамшуулал хэлбэрээр үйлдвэрт тушаасан хэлбэрийг нь өгөх юм уу гэх мэтчилэн ийм бодлогын юмнуудыг энэ төсөв дээр нэлээн тухалж сууж оруулахгүй бол бид нар бол одоо энэ гадаад, дотоодод тавьсан өр зээл, валютын ханш энэ тэр гэсэн нэг юм ярьсаар байгаад энэ төсвийн хамаг цагийг ерөөсөө үрээд байна аа.

Яг өнөөдрийн энэ төсөв ингэж батлагдсанаар энэ хөрөнгө оруулалтаар энэ халамжийн бодлогоор явж байгаа мөнгө төгрөгөөр хэчнээн хүний амьдралыг уруу нь алдчихгүй, өөд нь энэ байранд нь байлгах юм. Хэчнээн үйлдвэр үйлчилгээний газруудыг босгож ирж чадах юм гэдэг ийм нэг нарийвчилсан юм ярихгүй бол их том том юм ярьсаар байтал энэ ард түмэн чинь сөхөрч байна л даа. Энэ цаашдаа ч ирэх жил энэ ханиад томуу үргэлжлэх юм бол улам уруудах байх. Одоо бол энэ ган зудтай байгаа Говь-Алтай, Баянхонгороос эхлээд энэ 6 аймгийн малчид ирэх жил зутарна. Одоо хүүхдийн мөнгөөрөө тэгж амьдрахгүй яах юм. Одоо хүүхдийн мөнгө олгосноор ажил хийхгүй байгаа гэдэг шүүмжлэл байгаа нь үнэн. Хийхгүй байгаа нь ч үнэн. Гэхдээ орон нутагт яг амьдарч байгаа тэр хэдэн малынхаа буянаар амьдардаг хүмүүс ч өнөөдөр хүүхдийн мөнгө нь байхгүй болчихвол тэр хүмүүсийн чинь амьдрал ингээд доошоо живлээ шүү дээ гэх мэтчилэнгээр энэ нэг зүйлүүд дээр, энэ төсөв дээрээ чухам яаж энэ малчдын амьдрал ахуйг тэтгэсэн, энэ орон нутаг руу чиглэсэн хөрөнгө оруулалтыг явуулах юм бэ гэдэг юмыг л түлхүү яримаар байна.

**Г.Занданшатар**: Одоо эрхэм гишүүн Мөнхөөгийн Оюунчимэг.

**М.Оюунчимэг:** Бид нар төсөв мөнгөний бодлого хоёр уялдаж явж байж л бид нар өмнөө тавьж байгаа энэ хөгжлийн бодлого эдийн засаг, нийгмийн чиглэл дээр тулгараад байгаа асуудлуудыг шийднэ. Тэгээд энэ чинь өөрөө Засгийн газрын ялсан намын мөрийн хөтөлбөртэй өөрөө бас уялдаж явж байх учиртай л даа. Түрүүн бас манай нэг гишүүн хэлж байна. Тэр бид нарын өнөөдөр хамгийн чухал салбар юу болоод байна гэхээр эрүүл мэнд, боловсрол, ажлын байр гэж байгаа юм. Гэтэл ажлын байрыг хаана бий болгоод байна гэхээр хөдөө аж ахуй, үйлчилгээний салбар. Одоо хөдөө аж ахуйн чиглэлийн олон үйлдвэрүүд, жижиг дунд үйлдвэрлэл, бичил бизнес эрхэлж байгаа энэ хүмүүс маань бол олон хүнийг ямар ч байсан ажлын байраараа түр болоод одоо урт хугацаагаар хангаж байгаа л даа. Гэтэл бид нар оруулж ирж байгаа энэ төсвийн хүрээний мэдэгдэл, ер нь төсвийн бодлого, мөнгөний бодлогыг аваад үзэхэд уялдаа холбоо энэ тал дээр үнэхээр дутмаг байгаад байна л даа.

Түрүүн Сүхбаатар гишүүн дээр бас гарч байна. Тэр өнөөдөр Улаанбаатар хот гэхэд 1.3 сая хүн амтай буюу Монголын хүн амын бараг 70 орчим хувийн төлөөлөл энд амьдарч байна. Монголын эдийн засгийн 70-80 хувь нь энд эргэлдэж байна. Цусны эргэлт. Тэгэхээр энэ рүү чиглэсэн эдийн засаг, нийгмийн хөгжлийн бодлого өөрөө маш чухлаар, энэ хүрээний мэдэгдэлд тусах ёстой. Төсвийн бодлогоор ч, мөнгөний бодлогоор ч гэсэн. Тэгээд ингээд судалгаа хийгээд үзэхэд өнөөдөр Хэнтий, Дундговь, Баянхонгор аймгуудыг энэ Улаанбаатар хоттой харьцуулаад үзэхэд даруй нэг хүнд ноогдох энэ хөрөнгө оруулалтын хуваарилалт нь 5-6 дахин их байгаа энэ 3 аймагт. Гэтэл хүн ам нь 76 мянга, 80 мянга ч гэдэг юм уу, тэгээд энэ нь өөрөө хүн ам, дээрээс нь хөгжлийн эдийн засгийн нөхцөл байдал энэ бүхнээсээ аваад үзэхэд арай л тэгш бус хуваарилалт өөрөө төсөв дээр ч, мөнгөний бодлого дээр чинь ингээд байгаад байгааг бид нар засах ёстой гэсэн байр суурийг би илэрхийлмээр байгаа юм аа.

Тэр битгий хэл нийслэлийн Улаанбаатар хотын дүүргүүдэд хүртэл өнөөдөр орж ирсэн энэ төсвийн хөрөнгө оруулалтын хуваарилалт бол харилцан адилгүй байгаа л даа. Хан-Уул дүүргийн гэхэд нэг хүнд ногдох төсвийн хөрөнгө оруулалтын хэмжээ нь жишээ нь Баянгол юм уу, Чингэлтэй дүүргийнхээс долоо дахин их байгаа. Магадгүй Хан-Уул дүүрэг газар ихтэй юм чинь тэнд байшин барилга барих гээд хөрөнгө оруулалт ахиу орж байна гэж нэг талаасаа бас тооцож болно. Энэ бас аргагүй. Нөгөө талаасаа жишээлбэл Чингэлтэй, Сонгинохайрхан, Баянзүрх гээд энэ бол гэр хороололдоо маш их агаар, хөрсний бохирдолтой, яг бидний өмнөө тавиад байгаа нөгөө агаарын бохирдол, хөрсний бохирдол, гэр хорооллыг орон сууцжуулах дэд бүтэцжүүлэх энэ хүрээндээ магадгүй энэ дүүргүүдэд илүү их хөрөнгө оруулалт орох шаардлага жишээлбэл байгаад байгаа юм.

Хүн амынх нь тоогоор ч аваад үзэхэд бас л жишээлбэл чингэлтэй дүүрэг, Хан-Уул дүүрэг хүн ам адилхан байх жишээтэй. 113 мянган хүн амтай байна гэхэд 1 аймаг хэд байна вэ гээд бодоод үзээд энэ бас төсвийн хөрөнгө оруулалтын хуваарилалт тал дээр бид нухацтай хандах хэрэгтэй байна аа. Тэгж байж энэ өмнөө тавьсан том зорилгууд биелнэ. Ялангуяа бид нар одоо яриад байгаа тэр ажлын байр өнөөдөр хамгийн хэцүү байна. Бид нар энэ жижиг дунд үйлдвэрлэл, бичил бизнес, хөдөлмөр эрхлэлтийг дэмжих сан гээд энэ чиглэлүүдээр жишээлбэл нэлээд бодлоготой арга хэмжээ авч цар тахлын энэ хүндрэлийг авч гарна аа. Би тэр халамжийн орон биш, хөдөлмөрийн одоо шүтсэн улс орон болъё гээд байгаа хэрнээ орж ирж байгаа төсөв, бодлогыг ингээд л аваад үзэхэд дахиад л энэ чиглэл рүүгээ орчихсон байдал ажиглагдаад байна шүү дээ. Хөрөнгө оруулалтын тэгш бус хуваарилалт, хүн ам, хөгжлийн бодлогоо дагасан биш байгаа байдал нь өөрөө олон нийтийн зүгээс бас шүүмжлэл дагуулж байна. Зарим талаасаа бухимдал ч дагуулж байна шүү дээ. Тэгэхээр бид нар одоо төсөв хэлэлцэхдээ, энэ нэг хүнд ноогдох хуваарилалт, хүн ам, эдийн засаг, нийгмийн тулгарч байгаа асуудлуудаа үндэслэлтэй, судалгаатайгаар энэ асуудалд хандах ёстой гэсэн байр суурийг би бүр зориуд илэрхийлмээр байна гэж бодож байна.

Энэ цар тахалд хамгийн их нэрвэгдэж байгаа хүмүүс хэн байна гэхээр л өрхийн жижиг бизнес эрхлэгчид байгаа, хувиараа бизнес эрхэлж байгаа хүмүүс байгаа. Бас албан бус секторынхон байгаад байгаа юм. Бараг 70-аад хувь нь гэдэг судалгаагаар гарчхаад байгаа хэрнээ бидний авч байгаа арга хэмжээ, төсөв мөнгөний бодлого маань яг ийшээ чиглэж бас чадахгүй байгаад байна шүү дээ.

Тэгэхээр үүнийг яаж чиглүүлэх юм, яаж энэ хүмүүсийг, ихэнх нь БНХАУ-д гарч байж бараа бүтээгдэхүүн авчирч зардаг хүмүүс жишээлбэл өнөөдөр 60 орчим хувьтай байгаа нь бүгд таг зогсчихсон байна гэж байгаа юм, ажилгүй. Тэгэхээр бид нар тэр хүмүүсийг энэ бизнесээс нь болиулаад, харин бичил бизнес рүү оруулах юм уу, үйлчилгээ рүү оруулах, эсвэл дотооддоо энэ нөгөө ажлын байрыг бий болгох жижиг үйлдвэрүүд бий болгох гээд олон алхмууд, жишээлбэл төсөв мөнгөний бодлогоор бид ойрын хоёр жилдээ хийх бололцоо байгааг одоо бид хэлэлцэхдээ энэ дээр даруй тусгаж өгөх ёстой байна гэдгийг л хэлмээр байна аа. Баярлалаа.

**Г.Занданшатар**: Одоо эрхэм гишүүн Хүрэлбаатарын Булгантуяа.

**Х.Булгантуяа**: Одоо энэ төсвийн хүрээнийхээ мэдэгдлийг хэлэлцэх үү, үгүй юу, дэмжиж байна уу, дэмжихгүй юу гэдэг санал явж байна гэж би ойлгож байгаа. Тэгэхээр би бол үүнийг дэмжиж байгаа. Тэгэхдээ бид нар энэ дээр нэг хоёр гуравхан том тоо л ерөнхийдөө тойрч ярьж байгаа. Ерөөсөө 9 тоо л бид нар тооцож тойрч ярьж байгаа. 2021, 2022, 2023 оны төсвийн төсөөллүүд. Бид нар урт хугацаандаа гол харах ёстой юм нь болохоороо ирэх онд бол овоо гайгүй 2021онд өсчих юм байна аа. 2022 оны төсвийн төсөөллийн 4.4-ийг хэрхэн яаж нэмэх вэ? Дотоодын нийт бүтээгдэхүүнээ яаж өнөөдөр 4-5, 4-5 хувиар өсдөг биш. Нэг хэсэг хятад дандаа 2 оронтой тоотой өсөлттэй байсан шиг яаж өнөөдөр үүнийгээ өсгөх вэ? Төсвийнхөө орлогыг хэрхэн яаж нэмэх вэ? Нэгдсэн төсвийнхөө зарлагын хэмжээг хэрхэн яаж одоо зохистой байдал барих вэ? Танах хэцүү байж магадгүй. Бид нар өнөөдөр цэцэрлэгийн багшаас авахуулаад эмч нарынхаа цалинг нэмэх хэрэгтэй байгаа юу гэвэл хэрэгтэй байгаа. Төрийн үйлчилгээг улам сайжруулах хэрэгтэй байгаа юу, хэрэгтэй байгаа.

Дээрээс нь энэ нэгдсэн төсвийн хөрөнгө оруулалтын зардлыг хэрхэн яаж илүү их үр бүтээлтэй болгох вэ? Монгол Улсын хувьд бол сүүлийн хэдэн жилд хамгийн том бид нарын харсан тоо бол Засгийн газрын өр. Түрүүн Хүрэлбаатар сайд хэллээ. 2016 онд энэ дотоодын нийт бүтээгдэхүүнд эзлэх хувь 78 хувь болсон байсан. Үүнийг үе шаттайгаар бууруулсаар байгаад ингээд ирэх онд бол 61.9 хувь. 2023 онд бол үүнийг 53.2 хувь болгож бид нар бууруулж байгаа юм. 2016 онд бол Монгол Улсын Засгийн газрын өр бол бид нар дэлхийд бараг урдаа Зимбабе гээд хэдхэн улсын хойно явж байсан бол өнөөдөр ямар ч байсан энэ тоогоо бол барьж чадсан.

Өнөөдөр төсвийн алдагдлыг тэгвэл хэрхэн яаж бууруулах вэ? Энэ нийгмийн халамжийн зардал жилээс жилд нэмэгдэж байгааг та бүхэн харж байгаа. 2021-2023 он. Тэгвэл нөгөө талаараа нийгмийн халамжийн талдаа орлого нь бас яг дагаад нэмэгдэж байна уу, үгүй юу? Яаж хүмүүсийг илүү халамж хамгаалал авдаггүй, илүү их ажлын байрыг бий болгосон ийм улс болох вэ? Гол нь эдийн засгаа яаж том объёмоор нь тэлэх вэ гэдэг ийм том бодлого яримаар байгаа юм. Тэгэхгүй ингээд хэдхэн жижиг сажиг тоонуудаа яриад өнөөдөр миний төсөв тэд, чиний төсөв хэд гээд ингээд ийм юм яриад эдийн засгийн гол ажиллах хүч болсон хувийн хэвшлээ хэрхэн яаж дэмжих вэ, эдийн засгаа хэтэрхий яаж дэмжих вэ гэдэг юмнуудыг ярихгүй бол үнэнийг хэлэхэд манай төсвийн бүтэн одоо жилийн нийт зарлага нэг томоохон олон улсын компанийн цалингийн зардалтай тэнцүү эс үгүй бол, нэг томоохон компанийн засвар үйлчилгээний зардалтай тэнцүү бид нар чинь ийм л төсөвтэй улс болчхоод байгаа юм.

Тэгээд үүнийгээ тойроод л жилийн жилд одоо яриа ярьдаг. Би бол энэ том тоонууд дээрээ хэдүүлээ илүү их сайн ажиллах ёстой. Үүнд ч зориулж өнөөдөр Монгол Улсын Их Хурал анх удаагаа Үйлдвэржилтийн байнгын хороо гэж бас энэ том хороотой болсон. 2050 он хүртэл Монгол Улсын хөгжлийн том хөтөлбөртэй болсон. Магадгүй бид нарын том ярих ёстой юм нь 2050 хөгжлийн хөтөлбөрөөс өнөөдөр аль аль нь 2021 онд тусгагдаж байгаа вэ? Ямар бэлтгэл ажлууд хангагдаж байгаа вэ? ТЭЗҮ юу хийж байгаа вэ?

Түрүүн бас Доржханд гишүүн бас ярьж байна. Нэлээн олон гишүүд бас ярьж байгаа юм. Тэгвэл халамжаа бууруулна гэвэл хөдөлмөрийн зах зээлийг бий болгох дээр хөдөлмөр эрхлэлтийг дэмжих дээр юу хийх гэж байна вэ? Ажлын байрыг дэмжих дээр юу хийх гэж байна вэ? Өнөөдөр үйлдвэрлээд үйлдвэрлээд бай гэдэг. Экспортолж чадахгүй бол бүгдээрээ дотооддоо үнийн хувьд өрсөлдөөд л магадгүй бүгдээрээ дампуураад дуусах гээд байна. Тэгэхээр гадаад худалдааг хэрхэн яаж дэмжих вэ гэдэг ийм зүйлүүдийг л бид нар илүү их тойрч яримаар санагдаад байгаа юм. Тэгээд энэ дээр би дараа дараагийн удаа ажил хэрэгч, магадгүй хэлэлцүүлэг үүн дээр өрнөх ёстой гэсэн ийм саналыг хэлж байгаа юм.

**Г.Занданшатар:** Одоо эрхэм гишүүн Жадамбын Бат-Эрдэнэ.

**Ж.Бат-Эрдэнэ**: Түрүүн бас дурдаад өнгөрөх шиг болов. Миний төсөв тэд, чиний төсөв их, бага гээд бас нэг жижиг юм тойрлоо гээд үүнийгээ бас яриад дурдаад өнгөрсөн нь дээр байх аа. Би одоо энэ таблиц хараад сууж байна. Хэнтий, Баянхонгорынхон 127 тэрбум, 124 тэрбум гээд явж байна. Говьсүмбэр, Булган, Өмнөговь гэсэн 14,11, 8 гээд ингээд. Энэ дээр тайлбар хийж, энэ төсвийн хөрөнгө оруулалтынхаа хуваарилалт дээр анхаарахгүй бол болохгүй ээ. Түрүүн хэд, хэдэн гишүүд хэллээ шүү дээ. Хүн амынхаа нягтаршлаар, хүн амынхаа байршлаар энд бас бид нар тодорхой хэмжээний үйлдвэр, үйлчилгээ, хөрөнгө оруулалтууд энд орох ёстой шүү дээ. Энэ дээр тэгш хуваарилалтыг зайлшгүй хийхгүй бол болохгүй байна. Түүнээс биш хэн нь одоо илүү эрх мэдэлтэй, хэн илүү мэдээлэл юманд ойрхон байна, ажлын хэсэг дотор орсон байна, тэрүүгээрээ одоо хуваарилалтыг ингээд хийгээд байж болохгүй. Энэ дээр анхаарах хэрэгтэй, зайлшгүй анхаарах ёстой.

Хоёрдугаар асуудал. Бид нар одоо ажлын байр нэмэгдүүлэх асуудлууд, нөгөө жижиг дунд үйлдвэрлэл, нөгөө үйлдвэрлэлийг хөгжүүлнэ гэдэг асуудлуудыг бүр улиг болтлоо ярилаа. Хүн болгоны амнаас одоо бүр гарч байгаа. Одоо энэ Доржханд гишүүн шинэ орж ирсэн гишүүн одоо бүр гайхаж байна гээд энэ ажлын байрыг нэмэгдүүлж өгөөч ээ л гээд байгаа юм. Өөрөө бас Сангийн яаманд ажиллаж байсан, мэдээлэл мэдээлэлтэй одоо ойр байсан хүн. Одоо бид нар энэ улиг болсон зүйлээ нэг ажил болгомоор байна шүү дээ. Ажлын байрыг хэн бий болгох юм бэ? Ажлын байрыг хувийн хэвшил бий болгоно оо, бид ажлын байр бий болгоно гээд үйлдвэр барина, тийм ч үйлдвэрт хэдэн үйлдвэр. Аймаг болгон нэг үйлдвэр, хоёр үйлдвэр энэ тэр гээд л ингээд л тоо тооцоологдоод яриад байдаг. Гэтэл энийг бид нар улсаас өөрсдөө байгуулах гэхээсээ илүү хувийн хэвшилдээ түшиглэсэн, хамтарсан, хувь нийлүүлсэн ийм байдал руу бид нар очих хэрэгтэй байна шүү дээ. Одоо бас ингээд л орж ирээд ажлын байран дээр нэмэгдээд ингээд ярьж байгаа, жижиг, дунд үйлдвэрлэлийг ярьж байгаад нь дэмжлэг үзүүлээд хамтраад цаашаа зүтгэх хэрэгтэй байна. Шинэ гишүүд энэ дээр бүр анхаарах хэрэгтэй байна. Бид эцсийн эцэст төсвийн хуваарилалт гэдэг бол зүгээр нэг төсвийн хэдэн байгууллагуудын хоорондын мөнгөний асуудал бас биш шүү дээ, энэ чинь. Цаана нь эдийн засгийг хөдөлгөсөн, эдийн засагт орлого бий болсон, баялаг бий болгосон. Энэ боломж, бололцоог бид нар нээсэн. Энэ рүү хөрөнгө оруулалт оруулсан дэмжлэг үзүүлсэн ийм зүйл хийхгүй бол 30 жил бид нар зах зээлд орж ирээд нөгөө зэрлэг капитализм, зэрлэг зах зээл гэдэг дотроо бол ард иргэдээ ингээд тэр намаг дотор нь хаячхаад гарч байна шүү дээ, хаячихлаа, хаяад ирлээ. Хэн чадалтай, хэн бололцоотой хэн одоо одоо арай гайгүй нь одоо тэр намаг дотроос өөрсдийгөө, энэ зах зээл дотроос өөрсдийгөө татаад ингээд гаргаад бас амьдарч чадаж байгаа байх. Нийт масс энэ дотор чинь бол тэр чигээр л байж байна шүү дээ. 30 жилийн хугацаанд бид нар үйлдвэрлэлийг дэмжинэ, хөгжүүлнэ гэсэн юу ч орсонгүй. Ямарваа нэгэн дэмжлэг, ямарваа нэгэн төрийн үйлчилгээ, төрийн одоо дэмжлэггүйгээр, энэ чинь явахгүй гэдгийг бид нар одоо бүр баталгаатай сайн мэддэг болоод байна шүү дээ.

Төрийн зохицуулалт энд зайлшгүй орох ёстой. Одоо сүүлийн үед эдийн засгийн теором. Эдийн засгийн онолууд чинь одоо төрийн зохицуулалтгүйгээр юм явахгүй байна гэдэг рүү хэлбийгээд л орж эхэлж байна шүү дээ. Тийм болохоор ямар үйлдвэрлэл, үйлчилгээ, ажлын байрыг бид нар бий болгох ёстой юм бэ? Хэдэн хэмжээний ажлын байр бий болгох, ард түмэндээ яаж орлого бий болгох гэдэг эхлээд том зорилтоо тавьж байгаад тэндээсээ ямар ажлын байр, ямар салбар, ямар одоо үйлдвэрлэл үйлчилгээ рүү, бид нар ямар хэмжээний хөрөнгө оруулалт оруулах юм гэсэн зүйл рүүгээ ормоор байна.

Би одоо Хүрэлбаатар сайдын нэг зүйл дээр дандаа шүүмжлэлтэй хандаж байдаг. Зах зээл бол зах зээл өөрийгөө авч явдаг л гэж хэлдэг. Ерөөсөө энэ бол Сангийн яамны барьдаг л зарчим. Зах зээлийг өөрсдөд нь бид нар ингээд хаяад явах ёстой, зах зээл өөрийнхөө хуулиар явах ёстой гэж. Тэр хуулийг чинь бид нар өөрсдөө зохицуулах ёстой шүү дээ. Тэр хуулийг бид нар төр зохион байгуулалтад тодорхой хэмжээний оролцоо бий болох ёстой шүү дээ. Тэгээд хүн болгоны амнаас ийм зүйл хийж байгаа болохоор энэ цааш цаашдынхаа ажлын хэсэг юман дээр ямар нэгэн боломж бололцоо байдаг юм бол бид нар үйлдвэрлэлийг хөгжүүлэх, тэр тусмаа баялаг бүтээж байгаа жижиг, дунд үйлдвэрлэл эрхэлж байгаа энэ ард иргэдийнхээ аж ахуйн нэгжүүдийг дэмжих энэ бодлого дээр л гоц анхаарах хэрэгтэй байна. Зүгээр энэ ширээний цаанаас бид нэг нэг зүйл ярих ондоо. Та бүхэнд тодорхой судалгаанууд байж байгаа, тодорхой мэргэжлийн байгууллагууд цаана нь байж байгаа. Судалгаа гаргадаг байгууллагууд байж байгаа. Өөрсдөө энд олон жилийн хийсэн бүтээсэн, одоо орсон төслүүд зөндөө байж байгаа. Энэ төслүүдээ бид нар хөдөлгөмөөр байна шүү дээ. Наад зах нь малын түүхий эдийг бид нар боловсруулна гээд өчнөөн жил ярилаа. Сая энэ сонгуулиар хүн болгоны амнаас энэ үйлдвэрлэлийг хөгжүүлнэ. Малын малаас гарах ашиг шимийг сайжруулна, малын гаралтай түүхий эдийг боловсруулна гэж хүн болгоны амнаас гарсан шүү. Одоо тэрийгээ яаж хэрэгжүүлэх юм. Тэгээд өнөөдөр энэ төсөв дээрээ ярихгүй, ингээд нэг жил боллоо, хоёр жил болоод дараа нь нэг, дөрвөн жилийн дараа бид нар дахиад ард иргэдийнхээ өмнө амаа асуулгах хэрэг болно шүү гэж. За баярлалаа.

**Г.Занданшатар**: Гишүүд үг хэлж дууслаа. Одоо санал хураалт явуулна аа. Ирцээ үзээрэй.

Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023оны төсвийн төсөөллийн тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Санал хураалтад 41 гишүүн оролцож, 21 гишүүн дэмжиж, 51.2 хувийн саналаар төслийг хэлэлцэх нь зүйтэй гэж үзлээ.

Цогтбаатар гишүүн дэмжсэн санал өгсөнд тооцъё.

Төслийг хэлэлцэх нь зүйтэй гэж гишүүдийн олонх үзсэн тул төслийг үзэл баримтлалын хүрээнд хэлэлцэхийг дэмжсэнд тооцсон анхны хэлэлцүүлэгт бэлтгүүлэхээр Төсвийн байнгын хороонд шилжүүлж байна.

***Дараагийн асуудалд орно. Банк эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэх зээлийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ.***

Хууль санаачлагчийн илтгэлийг Улсын Их Хурлын гишүүн, Аюулгүй байдал, гадаад бодлогын байнгын хорооны дарга Баагаагийн Баттөмөр танилцуулна.

Баттөмөр гишүүнийг индэрт хүрч байна.

**Б.Баттөмөр**: Улсын Их Хурлын дарга, эрхэм гишүүд ээ,

Монгол Улсын санхүүгийн салбарын 95 хувийг банкны салбар эзэлж байгаа бөгөөд мөнгөн хадгаламж, төлбөр тооцоо, зээлийн үйл ажиллагаа эрхлэх эрх бүхий этгээдээс үзүүлж байгаа үйлчилгээний ихэнх хэсгийг банк, үйлчилгээ авч байгаа иргэдийн дийлэнх хэсгийг банкны харилцагчид бүрдүүлж байна. Банк эрх бүхий хуулийн этгээдээс хадгаламж, төлбөр тооцоо, зээлийн үйлчилгээ авч авч байгаа этгээдийн эрх ашгийг хамгаалах зорилгоор Банк, эрх бүхий хуулийн этгээдийн мөнгөн хадгаламж, төлбөр тооцоо, зээлийн үйл ажиллагааны тухай хуулийг 1995 онд баталсан бөгөөд хууль хүчин төгөлдөр мөрдөгдөх хугацаанд уг харилцаанд холбогдох хууль тогтоомж шинэчлэгдээд байна.

Тухайлбал Банкны тухай хууль 2010 онд шинэчлэгдсэн бол Монгол Улсын төлбөрийн системд холбогдох харилцааг зохицуулах үндэсний төлбөрийн системийн тухай хууль 2018 оны 1 дүгээр сарын 1-ний өдрөөс хүчин төгөлдөр мөрдөгдөж эхлээд байна. Түүнчлэн дэлхий даяар санхүүгийн хэрэглэгчид мэдээллийн технологи, харилцаа холбооны салбарын хөгжил, дэвшлийн үр дүнд бий болсон дэвшилтэт технологи, цахим хэрэгслийг өдөр тутмын амьдралдаа ашиглах явдал хурдацтай нэмэгдэж байна. Үүнтэй холбоотойгоор банк, эрх бүхий хуулийн этгээдээс үзүүлэх үйлчилгээг мэдээлэл, харилцаа холбооны дэвшилт технологид суурилан харилцагчдаа үзүүлэх зайлшгүй шаардлага урган гарч байна.

Дээрх хууль зүйн болон практик хэрэгцээ шаардлагын үүднээс банк, эрх бүхий хуулийн этгээдийн мөнгөн хадгаламж, төлбөр тооцоо, зээлийн үйл ажиллагааны зохицуулалтыг өнөөгийн нөхцөлд нийцүүлэн боловсронгуй болгох, санхүүгийн үйлчилгээг хүртээмжтэй болгох, санхүүгийн салбарын хэрэглэгчдийн эрх ашгийг хамгаалах зорилгоор Банк, эрх бүхий хуулийн этгээдийн мөнгөн хадгаламж, мөнгөн хөрөнгийг шилжүүлэх зээлийн үйл ажиллагааны тухай хуулийн шинэчилсэн найруулгын төслийн үзэл баримтлалыг тодорхойллоо.

Улсын Их Хурлын дарга, Улсын Их Хурлын эрхэм гишүүд ээ,

Банк эрх бүхий хуулийн этгээдийн үйл ажиллагааны эрх зүйн зохицуулалтыг боловсронгуй болгож, олон нийтийн банк санхүүгийн салбарт итгэх итгэлийг нэмэгдүүлж, санхүүгийн хэрэглэгчийн эрх ашгийг хамгаалах, цаашлаад Банк санхүүгийн салбарын тогтвортой байдлыг хангах чиглэлээр боловсруулсан банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн шинэчилсэн найруулгын төслийг хэлэлцэж, дэмжиж өгөхийг та бүхнээс хүсье ээ. Анхаарал тавьсанд баярлалаа.

**Г.Занданшатар**: Төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Мөнхөөгийн Оюунчимэг танилцуулна. Оюунчимэг гишүүнийг индэрт урьж байна.

**М.Оюунчимэг**: Улсын Их Хурлын дарга, эрхэм гишүүд ээ,

Эдийн засгийн байнгын хорооны 2020 оны 10 дугаар сарын 21-ний өдрийн хуралдаанаар Улсын Их Хурлын гишүүн Баттөмөр нарын зургаан гишүүнээс 2020 оны 8 дугаар сарын 20-ны өдөр Улсын Их Хуралд өргөн мэдүүлсэн Банк, эрх бүхий хуулийн этгээдийн мөнгөн хадгаламж, мөнгөн хөрөнгийг шилжүүлэх зээлийн үйл ажиллагааны тухай хууль, шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг хэлэлцэх эсэх асуудлыг хэлэлцлээ.

Төсөл санаачлагч нь санхүүгийн салбарын үйл ажиллагаа, бүтээгдэхүүн, үйлчилгээ өөрчлөгдөн шинэчлэгдсэнтэй холбоотойгоор банк, эрх бүхий хуулийн этгээдийн хадгаламж, төлбөр тооцоо, мөнгөн хөрөнгийн шилжүүлэг, зээлийн үйл ажиллагааны эрх зүйн зохицуулалтыг сайжруулах, хадгаламж эзэмшигчид зээлдэгчийн эрх ашгийг хамгаалах, банк, санхүүгийн салбарт итгэх олон нийтийн итгэлийг нэмэгдүүлэх, санхүүгийн салбарын хэрэглэгчийн эрх ашгийг хамгаалах зорилгоор хуулийн төсөл боловсруулжээ.

Байнгын хорооны хэлэлцүүлгийн явцад Улсын Их Хурлын гишүүн Даваасүрэн хуулийн төсөлд эрүүл мэндийн даатгалын болон нийгмийн даатгалын сангийн мөнгийг төрийн сангийн нэгдсэн дансны тогтолцоогоор оруулдаг эрх зүйн зохицуулалт хийж байгаа нь сайн талтай. Цахим бусад хэрэгслийн асуудлууд болон мөнгө угаах шилжүүлэх, терроризмыг санхүүжүүлэхтэй тэмцэхтэй холбоотойгоор олон улсын тавьж байгаа шаардлагыг энэ хуулийн төсөлд оруулах, төлөөллийн байгууллагуудыг оролцуулсан хэлэлцүүлэг зохион байгуулах, суурь хуулиа нэлээд хөндсөн учраас ажлын хэсгийг Жавхлан гишүүнээр ахлуулж ажиллуулах, Улсын Их Хурлын гишүүн Доржханд цахимжуулах асуудал дээр сайн анхаарах, зардал бууруулахад технологи ашиглах боломжийг мөнгөний бодлогын түвшинд нээж өгөх, сангуудын болон 51 хувиас дээш төрийн оролцоотой компаниудын мөнгөн хөрөнгийг татан төвлөрүүлэх, зээлийн хүүг бууруулах чиглэлээр өндөр хадгаламжтай иргэдийн хадгаламжид татвар ногдуулах асуудлыг тусгах. Улсын Их Хурлын гишүүн Жавхлан энэ хууль батлагдан гарснаар технологид ээлтэй өрсөлдөөнийг дэмжсэн, дараа дараагийн өөрчлөлт ороход түүнийг даах чадвартай, урт хугацаанд ач холбогдлоо өгч мөрдөгдөх суурь хууль байх ёстой гэсэн саналуудыг гаргасан болно.

Байнгын хорооны хуралдаанд оролцсон гишүүдийн олонх дээрх хуулийн төслийг үзэл баримтлалын хүрээнд дэмжиж Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Банк эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн төсөл, банк эрх бүхий хуулийн этгээдийн мөнгөн хадгаламж, төлбөр тооцоо, зээлийн үйл ажиллагааны тухай хууль хүчингүй болсонд тооцох тухай, Үнэт цаасны зах зээлийн тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Иргэний хуульд өөрчлөлт оруулах тухай, Банк бус санхүүгийн үйл ажиллагааны тухай хуульд өөрчлөлт оруулах тухай, Банкин дахь мөнгөн хадгаламжийн даатгалын тухай хуульд өөрчлөлт оруулах тухай, Банкны тухай хуульд өөрчлөлт оруулах тухай, Зээлийн батлан даалтын сангийн тухай хуульд өөрчлөлт оруулах тухай, Монгол Улсын Хөгжлийн банкны тухай хуульд өөрчлөлт оруулах тухай, Мөнгө угаах болон терроризмыг санхүүжилтэй тэмцэх тухай хуульд өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Төсвийн тухай хуульд өөрчлөлт оруулах тухай, Төсвийн тогтвортой байдлын тухай хуульд өөрчлөлт оруулах тухай, Шүүхийн шийдвэр гүйцэтгэлийн тухай хуульд өөрчлөлт оруулах тухай, Эрүүгийн хуульд өөрчлөлт оруулах тухай, Гаалийн тариф, Гаалийн татварын тухай хуульд өөрчлөлт оруулах тухай, Засгийн газрын тусгай сангийн тухай хуульд өөрчлөлт оруулах тухай, Зээлийн батлан даалтын сангийн тухай хуульд өөрчлөлт оруулах тухай, Ирээдүйн өв сангийн тухай хуульд өөрчлөлт оруулах тухай, Нийгмийн даатгалын тухай хуульд өөрчлөлт оруулах тухай, Нотариатын тухай хуульд өөрчлөлт оруулах тухай, Төв банк, Монголбанкны тухай хуульд өөрчлөлт оруулах тухай, Хадгаламж зээлийн хоршооны тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийг дагаж мөрдөх журмын тухай хуулийн төслүүдийг хэлэлцэх эсэх хэлэлцүүлэг явуулсан талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал хандуулсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Ганбямбын Дөлгөөн Монголбанкны тэргүүн дэд ерөнхийлөгч, Дэндэвийн Жамбаажамц Санхүүгийн зохицуулах хорооны Ажлын албаны дарга, Найманжингийн Ариунбат Монголбанкны Бүтцийн өөрчлөлт, бодлогын газрын захирал, Дүнхүүгийн Аюуш Монголбанкны Хууль эрх зүйн газрын захирал, Сэдванчигийн Цэрэндаш Санхүүгийн зохицуулах хорооны Үнэт цаасны газрын даргын үүргийг түр орлон гүйцэтгэгч, Эрдэнийн Эрдэнэхуяг Монголбанкны Хууль эрх зүйн газрын Эрх зүйн бодлогын хэлтсийн захирал, Өлзийбатын Мөнх-Ундрага тус банкны Хууль эрх зүйн газрын Эрх зүйн бодлогын хэлтсийн ахлах мэргэжилтэн, Баттулгын Дөлгөөн Санхүүгийн зохицуулах хорооны үнэт цаасны газрын ахлах референт.

Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хулын гишүүд. Бат-эрдэнэ гишүүнээр тасаллаа. Лувсанцэрэнгийн Энх-Амгалан гишүүн асуулт асууна.

**Л.Энх-Амгалан:** Энэ банкны салбарын шинэчлэл болон энэ зээлийн хүүг бууруулах хүрээнд энэ зохицуулалтуудыг оруулж ирж байгаа. Энэ зөв зохицуулалт гэж бодож байгаа. Тэгээд ер нь Монгол Улсад иргэдийнхээ санхүүгийн эрх ашгийг хамгаалах чиглэл рүү нэг ийм зохицуулалтууд их дутуу явж ирсэн. Ийм ч учраас өнөөдөр энэ зээлийн хүү хамгийн өндөр улс орны нэг нь манайх өнөөдөр болчихсон байж байгаа. Сая тэгээд бид нар ээлжит бус чуулганы үеэр манай энэ Баттөмөр гишүүн гээд нэр бүхий гишүүд санаачлаад энэ зээлийн хүүг бууруулах үндэсний стратеги гэж маш том стратегийн бодлогын бичиг баримт баталсан. Энэ бол маш том алхам болсон. Тэгээд Монгол Улсад яагаад зээлийн хүү өндөр байдаг вэ гэдгийг бид нар бүгдээрээ нэг ойлгож авсан шүү дээ.

Мэдээж нэгдүгээрт нь, энэ өндөр хүүтэй хадгаламж арилжааны банкууд уралдаж татаж байна. Хоёрдугаарт энэ валютын ханшийн асуудал, гуравдугаарт, эрсдэлийн сан гэж банкууд өөрсдөө муу зээлийнхээ эрсдэлийн санг байгуулаад эрсдэлийн сангийнхаа зээлийн зардал гээд бараг 2.2 хувь, бид нарын төлж байгаа зээлийн 2.2 хувийн хүү нь зөвхөн бид нартай огт хамаагүй, банкнуудын өөрсдийнх нь эрсдэлийн сангийн зардал гээд иргэдээс энэ зээлийн хүүн дээрээ нэмчихдэг нэг ийм, ийм буруу тогтолцоо, гаж тогтолцоо байна гэдгийг бид нар сайн ойлгож мэдэрсэн, мэдэрсэн.

Тэгэхээр бид нарын хэлэлцэж байгаа энэ хууль дээр энэ Монголбанк зээлийн хүүгийн аргачлалыг тооцно гэсэн ийм заалт орж ирж байна даа. Тэгэхээр цаашдаа Монголбанк маань энэ аргачлалаа зөв тооцоод эхлэх юм бол одоо энэ арилжааны банкнууд дээр байгаа энэ зээлийн хүү буурах энэ чиглэл рүүгээ орох энэ боломжууд нь би байгаа гэж бодож байгаа, байгаа. Мөн зээлийн хүүгээс гадна манай энэ арилжааны банкнууд яадаг вэ гэхээр иргэдээс маш их тийм шимтгэлүүд авдаг байхгүй юу. Шимтгэл авдаг, хураамж авдаг, зээлийн гэрээ гэж хийнэ. Зээлийн батлан даалтын гэрээ гэж хийнэ. Тэгээд дандаа нөгөө авч байгаа зээлийнх нь хувиас урьдчилаад суутгаад авчихдаг ийм тогтолцоо байгаа. Ерөөсөө манайд энэ урд нь байсан тогтолцоо бол банкнуудыг хамгаалсан тогтолцоо байсан болохоос биш банкны эд төдийг л хамгаалсан тогтолцоо байсан болохоос биш нөгөө зээл авч байгаа иргэд маань эрсдэлд орчихвол яах юм бэ, зээл авч байгаа иргэдийн энэ эрх ашгийг санхүүгийн эрх ашгийг яаж хамгаалах юм бэ гэдэг ийм зохицуулалтууд өнөөдөр хүртэл үгүйлэгдэж байсан байхгүй юу.

Тэгэхээр миний асуух гээд байгаа асуулт бол яг энэ хууль батлагдаж гарснаар өнөөдөр зээл авч байгаа иргэдийн эрх ашиг өнөөдөр яаж одоо хамгаалагдах юм, энэ шинэ хууль зохицуулалт дор яаж хамаагдах юм гэдэг асуудал ба нэгдүгээр асуулт.

Хоёрдугаарт нь энэ ипотекийн зээлийн тогтолцооны асуудал байгаа юм, өнөөдөр 40-50 метр квадрат хүрэхгүй орон сууцыг 40-45 сая төгрөгөөр аваад 10 дараа гурав дахин 120-130 сая төгрөг төлдөг ийм ипотекийн зээлийн тогтолцоотой улс орон гэж байдаг юм уу? Би энэ бол мөлжлөгийн тогтолцоо л гэж бодож байгаа шүү дээ. Тэгээд үндсэндээ дандаа үндсэн зээл нь барагддаггүй, дандаа зээлийн хүү нь төлөгдөөд явж байдаг. Одоо ингээд Монголын ипотекийн зээлийн корпорац гээд ингээд байж байдаг. Энэ корпорацуудыг чинь зардал нь гэхэд өнөөдөр энэ ипотекийн зээлийн хүү дээр чинь тодорхой маш том хувь явж байдаг юм байна. Маш том хувь явж байдаг. Гэтэл ипотекийн зээл гэдэг өөрөө ямар ч эрсдэлгүй зээл байгаа юм. Эрсдэлгүй зээл. Эргэн төлөлт нь 97-98 хувь байдаг юм байна. Одоо дахиад нэг ипотекийн зээл 6 хувь боллоо гаэд нийгэмд ингээд нэг баахан эрэлт хэрэгцээ үүсгэчихсэн. Одоо тэр банкны захирлуудын гарын үсгээр ипотекийн зургаа, найман хувийн зээлд одоо хамрагдахад чинь Банкнуудын захирлуудын гарын үсгээр шийддэг болчихсон гэж байна шүү дээ. Маш урт оочер үүсчихсэн гээд байж байдаг.

**Г.Занданшатар:** Дөлгөөн 82 номерын микроофон.

**Г.Дөлгөөн:** Эрхэм гишүүдийн өдрийн амар амгаланг айлтгая. Энх-Амгалан гишүүний асуултад хариулъя. Тантай бас 100 хувь санал нэг байна. Санхүүгийн хэрэглэгчдийн эрх ашгийг хамгаалах тухай хууль бас санаачлагдаад шинэчлэн найруулга явж байгаа, тэгээд энэ удаагийн жагсаалтад бол орж амжаагүй. Гэхдээ зээлийн хүү бууруулах стратеги болон банкны шинэчлэлийн хүрээнд бол энэ хуулийг бол дахин одоо Төв банк, бусад байгууллагуудтайгаа хамтраад явуулах бодолтой байгаа. Энэ хуулийн бас нэгээхэн гол онцлог хэрэглэгчдийн эрх ашгийг хамгаалах, тэр дундаа зээлийн мөнгө хүүлэлтийн эсрэг арга хэмжээний акцуудыг бас оруулж өгнө үү гэсэн тийм төсөл бол явж байгаа. Ялангуяа мөнгө хүүлэлт гэж юу вэ? Тодорхойлолтууд нь, энэ дээр ялангуяа шүүх дээр очоод иргэн, аж ахуйн нэгжийн хооронд үүсдэг маргаан, ялангуяа иргэн, иргэдийн хоорондын бас зээллэгийн асуудлуудыг энэ хууль дээр бас тодорхойлж өгөх болов уу гэж бодож байгаа.

Харин өнөөдөр энэ оруулж өгч байгаа хуультай холбоотойгоор бол ганц иргэдийнх гэлтгүй мөн банк болон эрх бүхий хуулийн этгээд аль аль нэгэн харилцааг одоо ялангуяа энэ түрүүн хэлж байсан, олон жилийн бас үл ойлголцол байсан асуудлуудыг цэгцлэхийн тулд энэ зарим заалтуудыг оруулж өгсөн байгаа. Энэхүү хууль маань өөрөө 1995 онд батлагдаад, түүнээс хойш ерөөсөө гар хөндөөгүй байсан хууль байгаа. Тэгээд энэний хүрээнд бас бид бүхэн өнөөгийн нөхцөл байдал, эдийн засгийн нөхцөл байдалтайгаа уялдуулаад энэ хуулиудаа нэлээдгүй олон зүйлүүдийг шигтгэж өгсөн байгаа.

Тэгээд таны саяын үндсэн зээлдэгчийн эрх ашгийг яаж хамгаалах вэ гэдэг асуудал байгаа. Үүнтэй холбоотойгоор харилцагч иргэн өөрөө банканд очиж үйлчлүүлэхэд банк өөрөө нэлээд том үүргүүдийг хүлээж авч байгаа. Тэр нь хамгийн том заалт бол ямар нэгэн төгрөг, валютын зээлийг тулгаж болохгүй, өөрийнх нь ашиг болон бизнесийн юмтай нь бизнесийн хүчин зүйлтэй нь хамааруулж зээлийг гаргах ёстой байгаа. Тэгээд нөгөө талдаа зээлийн хүү график болон зээлийн гэрээн дээрээ байгаа бүх заалтуудыг ойлгомжтойгоор тайлбарлаж, хоёр талын гарын үсэг зурсан байхыг бол шаардлага болгон тавьж өгсөн байгаа.

Ипотекийн зээлтэй холбоотой болохоор сая 6 хувиар буурсан байгаа. Санхүүжилтийг бол Монголбанк гаргаж байгаа. Энэ нь бас өөрөө бас цар тахлын үеийн хуультай холбогдуулаад онцгой нөхцөл байдал гэдэг утгаараа Монголбанк санхүүжүүлж байна. Сая зургаан хувь болгож бууруулдаг схем маань өөрөө МИК-ийн өөрсдийнх нь бас тодорхой хэмжээнд зардал үүсгээд байсан хувь буулгаад нэг хувь дээр буулгасан. Нөгөө талдаа Монголбанк 60 хувийн санхүүжилт гаргаад Арилжааны банкнууд 40 хувьтай. Арилжааны банкнуудын бас тодорхой хэмжээнд нэг хувийн зардлуудыг буулгасны үндсэн дээр энэхүү зардлууд бууж ирж байгаа.

Дээр нь нэмээд харилцагч нар дээр ипотекийн зээлдэгч нар нэлээдгүй олон асуулт, өнөөдрийг хүртэл асуултын тэмдэг явж байгаа. Гэхдээ тухайн үедээ бид үгэн бол байнгын тайлбар өгдөг. Энэ зээлийн төлөлтийн хуваарь маань өөрөө бас онолоороо бас батлагдсан байгаа. Тэнцүү төлбөрт зээлийн хуваарь гэж нэрлэгддэг. Яг 20-25 жилийн урт хугацаанд авсан бол тэрэнтэйгээ яг тэнцүү төлбөрт хэмжээгээр нийт гэрээний эхний хагас хугацаанд болохоор хүүн дээр нь авдаг. Сүүлийнх дээр нь бол эсрэгээрээ үндсэн зээлүүд нь төлөгддөг яг тэрүүгээрээ одоо төлөлтүүд нь явж эхэлж байгаа. Хэрвээ зээлдэгч хүсэх юм бол үндсэн төлбөрөө тэр чигт нь хаагаад өөрөө саналаараа багасгаад байх бүрэн эрхтэй байхаар энэ зохицуулалт дээр орж өгсөн байгаа.

**Г.Занданшатар**: 1 минут тодруулъя Энх-Амгалан гишүүн.

**Л.Энх-Амгалан**: Тэгэхээр миний асуугаад байгаа юм бол энэ зээлийн хүүгээс гадна иргэд дээр ирж байгаа дарамтууд юу байна вэ гэхээр энэ гэрээний шимтгэлүүд гэж аваад байгаа юм. Гэрээ байгуулсаны шимтгэлүүд. Ингээд нөгөө гүйлгээний шимтгэлүүд, сая та өөрөө хэллээ шүү дээ. Одоо ингээд зээлийнхээ гэрээг ойлгуулаагүй мөртөө яг ямар хүүтэй, ямар нөхцөлөөр зээл авч байгаа юм гэдгээ ойлгуулаагүй гарын үсэг зуруулчихдаг. Эргээд иргэдэд маш их том дарамтууд орж ирдэг. Хэрэв ингэсэн тохиолдолд, заавал ч үгүй валютаар зээл ав гэж шахаад байна шүү дээ, тийм үү? Хэрэв үүнийг нь зөвшөөрөөгүй тохиолдолд, ингээд ийм олон иргэдийн эрх ашиг хөндөгдсөн тохиолдолд, буцаад тооцох хариуцлагын тогтолцоо нь өнөөдөр энэ хуулиар ямар зохицуулалт байгаа юм бэ? Банк хүссэн нөхцөлөө тулгадаг шүү дээ. Нөгөө хүчтэний өмнө хүчгүй нь буруу гэдэг чинь юу гэнэ ээ? Өгөх нь гэдийдэг, авах нь тонгойдог гэдэг шиг яг нэг ийм л нөхцөл байдал үүсчхээд байна. Яг ийм нөхцөл үүссэн тохиолдолд энэ иргэдийн эрх ашгийг яг ямар зохицуулалтаар хамгаалах юм? Эргээд яаж хариуцлага тооцох вэ?

**Г.Занданшатар:** 82 Дөлгөөн ерөнхийлөгч хариулна.

**Г.Дөлгөөн**: Энх-Амгалан гишүүний асуултад хариулъя. Шимтгэлтэй холбоотой асуудал бол өнөөдөр Монгол улсад 12 арилжааны банк ажиллаж байгаа. Энэ банкнууд маань өөрсдөө бизнесийн зарчмаар, зах зээл дээрээ цэвэр өрсөлдөөний журмаар ажиллаж байгаа. Ялангуяа харилцагч нар дээрээ бол харилцан адилгүй шимтгэл тогтоож мөн бүтээгдэхүүнүүдээ санал болгоод явж байгаа. Үүнтэй холбоотойгоор магадгүй үл ойлголцол үүсэх, гэрээг ойлгуулаагүй байгаад гарын үсэг зуруулахтай холбоотойгоор энэ хууль дээр бол зохицуулалт орж өгсөн. Хэрвээ буруу одоо валютын зээлийг тулгаж өгөх ийм асуудлууд үүсэхэд бол энэ хууль дээр зохицуулалтыг нь нарийвчилж оруулж өгсөн байгаа.

Валютын зээлийг хэн авах вэ гэхээр зөвхөн гадаадаас орлого олдог, валютаар орлого олдог ашиг олдог аж ахуйн нэгжүүдийг авдаг тохиолдолд зөвхөн валютын зээлийг олгоно оо гэж заасан байдаг. Хэрвээ ийм валют дээр гаднаас ашиг олдоггүй, энэ дотоодоос төгрөгөөр ашиг олдог улсууд валютын зээл.

**Г.Занданшатар:** Цэндийн Мөнх-Оргил гишүүн асуулт асууна.

**Ц.Мөнх-Оргил:** Баярлалаа. Хуулийн төслийг хэлэлцэхийг дэмжиж байгаа үзэл баримтлалын хувьд. Тэгэхдээ энэ дээр бид нар Их Хурал дээрээ ч гэсэн энэ ард олон нийтэд, олон түмэнд ойлгуулах нэг чухал юм байгаа юм. Зээлийн хүү өндөр байгаа нь хадгаламжийн хүү өндөр байгаагаас болж байна гэж байгаа юм. Тэр үнэн л дээ. Тэгэхдээ хадгаламжийн хүү нь өөрөө яагаад өндөр байгаа юм бэ гэдгээ бид нар бас их бодмоор байгаа байхгүй юу. Хадгаламжийн хүү чинь өндөр байгаа нь ерөөсөө энэ макро эдийн засгийн тогтворгүй байдал гэж одоо манай энэ эдийн засагчид ярьдаг. Бид нар ч гэсэн хар ухаанаараа ойлгоод байгаа шүү дээ. Инфляцын түвшин жилдээ 8-10 хувь байхад чинь яаж тэр хүмүүс чинь мөнгөө хадгалуулахдаа тэрнээс доорх хүүгээр хадгалуулах юм бэ? Тэр мөнгө чинь байхгүй л болно гэсэн үг шүү дээ. Тэгээд тэрнээсээ доош хүүтэй зээл өгнө гэж угаасаа байхгүй шүү дээ. Эсвэл ханшны зөрүү. Ханш нь ийм их хөдөлгөөнтэй байхад чинь тогтвортой байдал гэж байхгүй. Тогтвортой байдал байхгүй л бол мэдээж хадгаламжийн хүү чинь өндөр байна шүү дээ. Тэгэхлээр суурь нөхцөл нь өөрөө энэ макро эдийн засгийн тогтвортой байдал болчхоод байгаа юм. Үүнийг бид нар одоо ойлголцож, бодолцож энэ тогтвортой байдлаа хангах дээр гол анхаарлаа хандуулах ёстой болчхоод байгаа юм аа. Тэрнээс би энд одоо янз бүрийн механик аргуудыг хэрэглэж болно оо. Гэхдээ үр дүн багатай шүү гэдгийг хэлэх гэсэн юм, нэгдүгээрт.

Хоёр асуулт байна. Яг энэ хуультай холбогдуулаад. Монголбанкныхан байж байна. Санхүүгийн зохицуулах хорооныхон байж байна. Та нар маань энэ хуулийн төсөл дээр суусан юм байгаа биз дээ. Санал бодол чинь нэг байгаа юм байгаа биз дээ. Энэ дээр та нарын аль аль нь маш тодорхой хариулт өгчхөөрэй. Энэ хуулийн төсөлтэй санал нийлэхгүй байгаа юм байна уу? Дутуу юм байна уу?

Хоёр дахь асуулт. Энэ маш олон хуульд нэг нэр томьёоны өөрчлөлтөөс болоод нэг нэмэлт өөрчлөлтүүд орох болчхоод байгаа юм аа. Энэ сая уншсан бараг 20 хэдэн хуульд. Энэ ерөөсөө хоёр үг л солигдож байгаа юм. Төлбөр тооцоог мөнгөн шилжүүлэг хийлээ. Мөнгөн хөрөнгийн шилжүүлэг гэж нэр томьёог нь сольж байгаа юм. Тэгээд энэ төлбөр тооцоог мөнгөн хөрөнгийн шилжүүлэг гэж нэр томьёог нь сольсноос болоод энэ бараг 20 хэдэн хууль дагаад өөрчлөлтүүд орж байгаа юм. Нөгөөдөх нь харилцах дансыг, төлбөрийн данс гэж өөрчилж байгаа билүү? Ийм л өөрчлөлтүүдээс болоод энэ дагалдах хуулиудад нь их хэмжээний өөрчлөлтүүд орчхоод байгаа юм л даа. Ингэж нэр томьёо солих гарцаагүй шаардлага юу байв. Энэ нэр томьёонуудын хооронд одоо яг агуулгаараа эрх зүй талаасаа, хэрэглэгч талаасаа ямар зөрөөнүүд байгаа юм бэ? Юугаараа ялгаатай юм бэ? Энийг хэлээд өгөөч ээ. Ийм 3 асуулт байна.

**Г.Занданшатар**: Монголбанк

**Д.Аюуш**: Бүгдэнгийнх нь энэ өдрийн амгаланг эрье.Тэгээд Мөнх-Оргил гишүүний асуултад хариулъя. Тэгэхээр энэ нэр томьёоны өөрчлөлтөөр 20 хэдэн хуульд өөрчлөлт орж байгаа. Яагаад заавал шилжүүлэх төлбөр тооцоо гэж өөрчлөв гэхээр, 1995 оны хууль батлагдсан. Дараа нь төлбөр тооцооны хэсгийг үндэсний төлбөр тооцооны системийн тухай хуулиар зохицуулалт, хуулийн өөрчлөлт орсон. Энэний нийцэл дээр тэр шилжүүлэг, харилцах дансыг төлбөр тооцооны данс болгож ингэж өөрчилж оруулж өгсөн байгаа юм. Тэгээд шилжүүлэг гэдгийн ард үндэсний төлбөрийн системийн тухай хуулиар тодорхойлолт нь байгаа. Шилжүүлэг гэдгийн ард юу явж байгаа вэ гэхээр, ганцхан мөнгөн хөрөнгө биш. Тэр одоо юу гэдэг юм цахим төлбөр тооцооны систем дээр суурилж байгаа, бас бүх хөрөнгийн, биет бус хөрөнгийн шилжүүлгүүд маань орж ирж байгаа юм аа. Тэгэхээр агуулгын хувьд өргөн болж байгаа учраас энэ томьёоны өөрчлөлтүүд маань холбогдож орж ирж байгаа юм.

**Г.Занданшатар**: Гурван асуулт асуусан. Мөнгөн хадгаламж, зээл төлбөр тооцоо тухай хуулийн тухай асуугаад байна шүү дээ.

Хэн хариулах юм бэ, санал нэг байна уу, та нар ажилласан юм уу гээд тодорхой асуугаад байна шүү дээ. Тэмдэглэж аваад тодорхой хариул. Хуулийн хариуцлагатай шүү, худлаа, дутуу мэдээлэл өгвөл.

83.

**Т.Жамбаажамц:** Мөнх-Оргил гишүүний асуултад хариулъя. Улсын Их Хурлаас зээлийн хүүгийн стратеги бууруулах арга хэмжээний тухай тогтоол 8 сарын 28-ны өдөр батлагдсан. Энэ тогтоолын хүрээнд Санхүүгийн зохицуулах хороо, Монголбанк хамтраад санхүүгийн зах зээл дээрх нэлээн олон хуулиудад өөрчлөлт оруулах ийм үүргүүд өгөгдсөн. Энэ үүргийн хүрээнд Банк, эрхүү этгээдийн мөнгөн хадгаламж, мөнгөн хөрөнгийг шилжүүлгийн тухай хуулийг шинэчилсэн найруулга хийх, Банкны тухай хуульд холбогдох өөрчлөлтүүд оруулах зэрэг энэ чиглэлүүд өгсөн. Үүний дагуу Монгол Улсын санхүүгийн санхүүгийн тогтвортой байдлын зөвлөл хуралдсан. Үүнээсээ Сангийн яам, Монгол банк, Санхүүгийн зохицуулах хорооны хамтарсан ажлын хэсэг байгуулагдсан. Энэ стратегийг хэрэгжүүлэх чиглэлээр. Энэ хүрээнд энэ 3 байгууллагын хамтарсан, одоо чиглэл, чиглэл дээр ажлын хэсгүүд ажиллаад хуулийн төслүүд дээрээ суугаад тэгээд ингээд өргөн мэдүүлээд орж ирж байгаа. Өөрөөр хэлбэл, холбогдох энэ тогтоолоор үүрэг хүлээсэн байгууллагууд хамтарч ажиллаад хуулийн төслөө өргөн бариад ажиллаж байгаа.

**Г.Занданшатар**: Баделхан гишүүн.

**Х.Баделхан**: Баярлалаа. Хуулийн төслийг дэмжиж байгаа юм. Энэ Монгол банкнаас санхүүжилтээ гаргаад ипотекийн зээлийн хүүг 6 хувь болгосон. Энэ бол маш сайшаалтай байна. Аль аль талаасаа нэг, нэг хувиар бууруулаад 8 хувийг 6 хувь болгосон гэж хэлж байна. Энэ олон жил яригдсан, шийдэж хэрэгжүүлэх бололцоотой байсан. Гэхдээ тохироогүй учраас аль, аль талдаа буулт хийж дэмжээгүй учраас ингээд 8 хувиар олон жил явсан. Одоо зургаан хувь болгож байгаа юм байна. Тэгтэл сая Дөлгөөн ерөнхийөгч хэллээ. Монголбанк санхүүжилт босгосон гэж. Одоо хэр хэмжээний санхүүжилт босгосон. Энэ санхүүжилт дууссаны дараа цаашдаа энэ чигээрээ үргэлжлээд явах боломж байна уу? Жил болгон Монголбанкнаас санхүүжүүлээд энэ 6 хувийн хүүг тасралтгүй явуулах боломж байна уу гэсэн нэг асуулт байна.

Хоёр дахь нь бол энэ Монголбанкны зээлийн хүү өндөр байна гэж олон жил ярилаа. Сүүлийн арав, хорин жил ярьсан. Зээлийн хүү өндөр байгаа учраас аж ахуйн байгууллагууд зээл аваад үйлдвэр явуулаад хөгжүүлэх ямар ч боломж байхгүй. Тэр банкны өндөр зээлийн хүүгээ төлөөд, тэгээд ашиг олоод, тэгээд үйлдвэр хөгжүүлэх ямар ч боломж байхгүй л дээ. Ер нь олон жил яригдсан тэгээд энэ гаднын банк оруулъя аа, гаднын хөрөнгө оруулалтын банк оруулъя аа гэж бас яригдаад байгаа. Зарим хуулийн төсөл өргөн баригдсан. Энэ одоо гаднын банк оруулах боломж байна уу, үгүй юу гэдгийг би Дөлгөөн ерөнхийлөгчөөс бас асуумаар байна аа? Баярлалаа. Ийм хоёр асуулт байна.

**Г.Занданшатар**: 82. Дөлгөөн.

**Г.Дөлгөөн**: Баделхан гишүүний асуултад хариулъя. Энэ сараас эхэлж 6 хувийг санхүүжилтүүдийг арилжааны банкнуудад олгож эхэлж байгаа, холбогдох журам заалтын хүрээнд. 10-12 сарын 31-ний хооронд энэ жилдээ багтааж ойролцоогоор 100 орчим тэрбумын санхүүжилтийг гаргана гэсэн төсөөлөлтэй байгаа. Нийтдээ ипотекийн зээл маань 2012 оноос хойш өнөөг хүртэл зээлийн багцын үлдэгдэл маань ойролцоогоор 4.8 их наяд төгрөгийн үлдэгдэлтэй байгаа. Энэ дотор бол тодорхой хугацаануудын үеийн 8 хувь болон 5 хувийн орон сууцны зээлүүд бол орж байгаа.

Ингээд энэ жилийн хувьд болохоор бид бүхэн Монголбанк бол өөрөө цар тахлын хуулийг баримтлаад бид бүхэн санхүүжилт хийж явж байгаа. Нөгөө талдаа өмнөх жилүүдэд болохоор Засгийн газар болон Монголбанкны эх үүсвэр ойролцоогоор 150 орчим тэрбумыг аль аль талдаа гаргаж банкнуудаар санхүүжүүлж явж байсан. Тус тусдаа журамтай. Энэ удаагийнх Монголбанк дангаар санхүүжүүлж явж байгаа. Гэхдээ дараа жил ерөнхийдөө бид бүхэн гаднын байгууллагуудтай, олон улсын байгууллагатай хамтын ажиллагаанууд нэлээн явагдаж байгаа. Бас гаднын зээл тусламж, бусад хамтын ажиллагаануудын хүрээнд. Эд нараас бид бүхэнд өгч байгаа зөвлөмжүүд гэхэд бол Төв банк өөрөө төсвийн шинжтэй арга хэмжээнд бол оролцож болохгүй ээ гэдэг зөвлөмжүүдийг бид бүхэн байнга хоорондоо солилцож байгаа. Тэр утгаараа бид бүхэн аль болох төсвийн шинж чанартай арга хэмжээнд оролцохгүй бодлогыг баримталж явж байгаа. Гэхдээ тухайн удирдах болон бодлого боловсруулж байгаа байгууллагуудаас бид бүхэн чиглэл аваад ажиллахад боломжтой. Гэхдээ хуульдаа үүнийг ерөнхийдөө хориглосон. Аль болох хязгаарлалт тавьж өгсөн заалтууд байж байгаа.

Зээлийн хүү өндөр байгаатай холбогдуулаад бас гаднын хөрөнгө оруулалтын банкнуудын талаар асууж байна. Үүнтэй холбоотойгоор зээлийн хүү бууруулах стратеги төлөвлөгөө орсон байгаа. Зээлийн хүү өндөр байгаа нь өөрөө инфляц болон ханшийн энэ тогтворгүй болон савлагаатай үетэй холбоотойгоор үүсэж байгаа бас зардлууд гэж ойлгож болно. Гэхдээ энэ жилийн хувьд болохоор төгрөг, долларын эсрэг ойролцоогоор 4.4 хувьтай суларсан. Ер нь жилийн сулралд бол багцаагаар 6 орчим хувьтай. Эдийн засгийн уналт болон эдийн засгийн савлагаатай үед бол 12 орчим хувь хүртэл унаж байсан тиймэрхүү үзүүлэлтүүд байгаа. Энэ жилийн хувьд бол харьцангуй тогтвортой байна уу гэж харж байгаа. Гэхдээ бид бүхэн бол аль болох савлагаа үүсгэхгүй, нөгөө талдаа Төв банк өөрөө цэвэр дүнгээрээ 800 орчим сая доллар, худалдан авалтаараа 1.7 тэрбум долларын арилжаануудын бол хийж интервенц хийж явсан байгаа.

Мөн адил нөгөө талдаа манай валютын нөөц дээр бол нэлээдгүй эерэг үзүүлэлт болж өгсөн алтны худалдан авалтуудын дүн үүссэн, алт хөтөлбөрийн хүрээнд. Нөгөө талдаа бас дэлхийн зах зээл дээр алтны үнэ бас нэлээдгүй өндөр үнэтэй байгаа нь бас манай худалдааны тэнцэл дээр ашигтай гарч байгаа. Тэгээд Төв банкны бодлого ерөнхийдөө гаднын хөрөнгө оруулалтын банкийг оруулж ирэхэд бол одоо татгалзах зүйлгүй. Ялангуяа одоо дотоодод өрсөлдөхгүй дотоодын эх үүсвэртэй зах зээл дээр бол булаацалдахгүйгээр гаднын цэвэр мөнгө төрийн өмчит биш банкнуудыг оруулж ирэхэд бол бид бүхэн бол татгалзах зүйлгүй байгаа. Баярлалаа.

**Г.Занданшатар**: Энэ дэлхийн банкны судалгаагаар бол төгрөг, долларын эсрэг юаниасаа хоёр дахин бага л суларсан байсан. юанийн эсрэг 8.1, долларын эсрэг 4.1 хувиар суларсан байсан.

Одоо Бадамаанямбуугийн Бат-Эрдэнэ гишүүн.

**Б.Бат-Эрдэнэ:** Баярлалаа. Санхүүгийн салбарын үйл ажиллагаа, бүтээгдэхүүн үйлчилгээ өөрчлөгдөн шинэчлэгдсэнтэй холбоотойгоор энэ банк, эрх бүхий хуулийн этгээдийн хадгаламж, төлбөр тооцоо, мөнгөн хөрөнгийг шилжүүлэх, зээлийн үйл ажиллагааны эрх зүйн зохицуулалтыг сайжруулах ийм зорилгын хүрээнд хууль орж ирж байгаа юм байна. Тэгээд надад хоёр асуулт байгаа юм. Нэгдүгээрт, бид нар одоо олон жил ярьсан. Энэ үйл ажиллагаа явуулж байгаа арилжааны банкуудыг энэ монополыг задлах чиглэлийн ямар бодлого байх юм бэ? Энэ арилжааны банкнуудын төлөөний хүмүүсүүд, бүр эздүүд нь энэ Их Хуралд олон жил, олон удаагийн парламентад сууж явж ирсэн шүү дээ. Тэгээд одоогийн энэ 2020 оны Улсын Их Хурлын сонгуулийн үр дүнгээр байгуулагдсан энэ Их Хуралд одоо ямар банкны захирлууд байгаа юм, би тэрийг мэдэхгүй л байна л даа. Харьцангуй цөөрөө болов уу л гэж бодоод байгаа юм.

Эндээс нь эрхбиш бид хэлээд хашхичаад ингээд суудаг учраас бас нэг бага ч гэсэн жаахан нааштай өөрчлөлт гарч байгаа болов уу даа гэж ингэж боддог. Тэгээд дээд талдаа буруу үлгэртэй байхаар зэрэг энэ чинь халдварлаад, одоо Монголбанк, энэ хадгаламж зээлийн хоршоо, тэгээд ер нь төрийн чиглэлийн албан газруудад ажиллаж байгаа хүмүүсүүд их олон банк бус санхүүгийн байгууллага, хадгаламж зээлийн хоршоо элдвийн юм байгуулаад ингээд мөнгө хүүлдэг, энэ зэрэгцүүлээд бусармаг үйл ажиллагаа явуулаад байгаа тухай асуудал нэлээн одоо яригдсан. Энэ одоо бодитой асуудлууд байна уу? Энийг одоо цэгцэлж журамласан уу? Тэр төрийн ажил алба хааж байгаа хүмсүүд, ингээд банк бус санхүүгийн байгууллага байгуулаад мөнгө хүүлээд байгаа ийм этгээдүүдийг одоо ажил төрлөөс нь халж чөлөөлөх ийм ажлууд хийгдсэн үү? Ер нь энэ буруу бүх бодлогын чинь хортой үр дагавар нь юу гарсан бэ гэхээр зэрэг ерөөсөө одоо банкны эздэд ээлтэй, харилцагч нийт иргэдэд хатуу хохиролтой ийм л одоо тогтолцоо олон арван жил явж ирлээ шүү дээ. Тэгээд энийг одоо шинэчлэх чиглэлийн юманд л бас нэг нааштай нэг ч гэсэн өөрчлөлт гарах болов уу даа л гэж ингэж бодоод байгаа юм.

Хоёрдугаарх нь энэ Монгол орон өөрөө байгалийн асар их баялагтай. Энэ баялгийнхаа өгөөжийг хүртэл авах, авч үлдэх энэ чиглэлээр ямар зохицуулалт энд орох уу, үгүй юу? Ер нь энэ талаар ямар бодлого барьж байгаа юм. Ковид гарсантай холбоотойгоор нөгөө алтаа сул чөлөөтэй гадагш нь хулгайгаар явуулчихдаг нэг юм хорьж л дээ. Одоо бид нарын олон жил 2008 оноос хойш тавиад байгаа Оюутолгойн энэ их баялгийн гарч байгаа хөрөнгийг одоо Монголынхоо банк санхүүгийн байгууллагаар авдаг, оруулж гаргадаг, ийм одоо зохицуулалт бий болгоё оо гээд ингээд яриад байсан гэх мэтчилэнгээр энэ баялгийнхаа өгөөжийг одоо энэ монголынхоо эдийн засагт нэмэр тус болгох чиглэлээр одоо ямар зохицуулалт байх юм бэ? Яах вэ, дотооддоо одоо байгаа төрийн өмчит аж ахуйн нэгж, байгууллагуудын хөрөнгө санхүүг татан төвлөрүүлье, томоохон хадгаламж эзэмшиж байгаа хүмсүүдийнхээ хүүг нь нэмэгдүүлье гээд үүнийг дэмжиж байгаа.

Миний яриад байгаа энэ байгалийн баялгийнхаа өгөөжийг хүртэх талаар ямар зүйл байна аа, нааштай өөрчлөлт юм байна уу гэж. Нөгөө талынх нь юм бол одоо бид нар арваад жилийн өмнө шиг санаж байна. Энэ томоохон төслүүдийг одоо санхүүжүүлэх ийм шаардлагын үүднээс Хөгжлийн банк гээд ийм банк байх ёстой гээд. Тэгээд нөгөө салан баавгайн үлгэрээр одоо тэр Хөгжлийн банкийг нь бол энэ эрх мэдэлтэй улсууд өөрсдийнхөө компаниудаар, ингээд баахан зээл авчихсан. Тэр Хөгжлийн банкны асуудал яригдаж яригдаж байгаад чимээгүй болчихсон. Одоо нөгөө Хөгжлийн банкаа хаячхаад, одоо гадаадын банкнууд хэрэгтэй байна гээд ингээд нэгийгээ хэлүүлээд л, болохгүй болоод л хаячхаад л дараагийнхаа юм руу ингээд яваад байх юм. Энэ дээр нэг тогтож жоохон хариулт өгөх.

**Г.Занданшатар**: 82. Дөлгөөн ерөнхийлөгч.

**Г.Дөлгөөн:** Бат-Эрдэнэ гишүүний асуултад хариулъя. Банкнуудын монополтой холбоотой асуулт асууж байна. Үүнтэй холбоотойгоор бид бүхний бас дараагийн оруулж ирсэн хууль маань Банкны тухай хууль байгаа. Банкны тухай хуулийн нэмэлт өөрчлөлт байгаа. Нэмэлт өөрчлөлтөөр бол нэг ойролцоогоор арван тав орчим хувь нь өөрчлөгдөж байгаа. За хамгийн гол одоо таны асуулттай холбоотой заалт нь бол банкнуудын эздийн эзэмших хувьцааны хувийг хорин хувийн хязгаарлалтыг тавьж өгсөн байгаа. Дээр нь банк бас өөрөө нээлттэй, ард түмэнд нээлттэй хувьцаат компани хэлбэрт оруулах тийм зохицуулалтуудыг оруулж өгсөн байгаа. Үүнтэй холбоотойгоор одоо бид бүхэн банкнуудын зохистой засаглалыг сайжруулах, мөн банкны шинэчлэлийн хүрээнд энэ хуулийн төслүүд маань бас явж байгаа болов уу гэж бодож байгаа. Банк бус санхүүгийн байгууллага, бусад санхүүгийн зуучлалын үйлчилгээ явуулдаг иргэд өөрсдөө төрийн албанд ажиллаж байна аа гэсэн тийм шүүмжлэлийг та хэлж байх шиг байна. Та энэ бол одоо олон нийтийн хэвлэлээр бол нэлээдгүй явсан. За өнөөдрийн байдлаар бол бүртгэлийн сайтад мөн Санхүүгийн зохицуулах хорооны сайтад аль ч иргэний регистрийн дугаар бүртгэлийг хийхэд бол бүртгэлийн мэдээллийг бол гаргах боломжтой байгаа. Энүүгээр бол одоо тухайн үед дурдагдаж байсан иргэд болон төрийн албаны улсууд бол өнөөдрийн байдлаар ямар нэгэн банк бус санхүүгийн байгууллага болон санхүүгийн зуучлалын үйлчилгээ эрхэлдэг компаниуд бол эзэмшдэггүй гэж би бодож байгаа. Зарим албан хаагчид бол өөрсдийн шаардлагын хүрээнд бол ажлаас чөлөөлөгдсөн гэж ойлгож байгаа.

Оюутолгойн дансны талаар та ярьж байх шиг байна. энэ бол яг гэрээн дээр бол заагдаагүй гэж бодож байгаа. Төв банкан дээр данс бол байршдаггүй аа. Гэхдээ нөгөө талдаа бол байгалийн баялаг буюу алтны худалдан авалтыг бол байнгын хийж байгаа. Энэ жил бол одоогийн байдлаар 17.5 орчим тонн алтыг бол бид бүхэн худалдаж авсан байгаа. Алтны хөтөлбөрийн хүрээнд бас банкнууд руу санхүүжилтүүдийг өгч, банкнуудаар дамжуулж үндсэн болон шороон ордын аж ахуйн нэгжүүд дээр бол санхүүжилтыг өгөөд үүнээс үүдэж алт тушаалтнууд бас нэлээдгүй нэмэгдсэн. Бас бус хүчин зүйлүүд нөлөөлснийг бол одоо тантай санал нэг байна. Тэгээд бас дэлхий дээрх алтны бас үнэ ханшийн өсөлттэй холбоотойгоор бол манай худалдааны тэнцэл бас ашигтай гарсан байгаа.

Хөгжлийн банктай холбоотой, Хөгжлийн банк нь өөрөө хувь эзэмшлийн хувьд бол өнөөдөр Засгийн газрын харьяанд байгаа. Тэр дундаа хуучин Засгийн газрын Хэрэг эрхлэх газарт байж байгаад өнөөдрийн байдлаар Сангийн яаманд харьяалагдаж байгаа гэж ойлгож байгаа. Хөгжлийн банк нь өөрөө тусдаа хуультай, Хөгжлийн банкны тухай хууль байгаа. Үүн дээр бол ерөнхийдөө экспортод чиглэсэн Монгол Улсад үр өгөөжөө өгөх, мега төсөл буюу том төслүүдийг хэрэгжүүлэхэд гаднын бага зардалтай эх үүсвэрээр санхүүжүүлэлт олгоно оо гэсэн иймэрхүү концепцтойгоор энэ банк маань ажиллаж байгаа гэж ойлгож байгаа. Тэгээд одоо энэ банкны үйл ажиллагааг Банкны тухай хуулиар бас давхар Монголбанкны хяналтад бас явж байгаа.

**Г.Занданшатар**: Эрхэм гишүүн Сайнбуянгийн Амарсайхан асуулт асууна.

**С.Амарсайхан**: Товчхон хоёр асуулт асууя аа. Нэгдүгээрт 2012-16 оны хооронд Монголбанк үнэ тогтворжуулах хөтөлбөр гэж нэлээн томоохон, одоо хөрөнгө мөнгөтэй холбоотой ийм хөтөлбөр хэрэгжүүлсэн. Үнэ тогтворжоогүй, үр дүнд нь валютын ханш нэмэгдсэн, инфляц нэмэгдсэн, ялангуяа орон сууц болон бусад одоо төсөл хөтөлбөрүүдийг санхүүжүүлэх ажлууд үр дүнгүй хийгдсэн. Тэгэхээр энэ хөтөлбөрүүдээс ер нь одоо үлдсэн өр, авлага, зээл гэж Монголбанк болон түүгээр дамжсан арилжааны банкнуудад өглөг авлагатай, аж ахуйн нэгж, хөтөлбөрийн эргэн төлөлтийн асуудал ямархуу хэмжээнд байгаа вэ? яг маш тодорхой хариулт, тоо авах хэрэгтэй байгаа нэгдүгээрт.

Хоёрдугаарт, Монголбанктай холбоотой энэ асуудлаар шалгагдаж байгаа хуучин Монголбанкны удирдлагууд бий. Одоогийнхыг би хэлээгүй шүү. Энэ хүмүүсийн хэрэг төв ямар шатанд яваа вэ? Яг ямар асуудлаар шалгагдаж байгаа вэ?

Гуравдугаарт, энэ хуулийн үзэл баримтлалыг дэмжиж байгаа. Гэхдээ энд зээлдүүлэгч болон зээлдэгчийн эрх ашиг яг бүрэн хангагдсан гэж та бүхэн өөрсдөө үзэж байгаа юу? Хэрвээ тийм бол энэ давагдашгүй хүчин зүйл гэдэг зүйл аливаа одоо энэ зээлийн эрх зүйн харилцаанд орж байгаа талуудад үйлчлэх ёстой юу? Зарим банкнууд яагаад давагдашгүй хүчин зүйл үйлчлэхгүй гэдэг ийм шахалтаар зээлдүүлэгчидтэй, зээлдэгчтэй гэрээ хийгээд байна. Бүр одоо короно үйлчлэхгүй, асуудал үйлчлэхгүй гэж одоо хүртэл тусгаж байгаа тийм тохиолдлууд байгаа гэж байгаа. Энэ талаар та бүхэнд мэдээлэл байна уу? Нэгэнт зээл аваад тэгээд хил, гааль нь хаалттай. Гадаад, дотоодод эдийн засаг нь зогсонги, эрсдэл үүсчихсэн өөрөөс нь шалтгаалахгүй ийм одоо нөхцөл байдалд орчихсон зээлдэгч давагдашгүй хүчин зүйлийн улмаас өөрийнхөө эрх ашгийг хамгаалах, хамгаалуулах ямар нэгэн заалт энд туссан уу? Энэнд хариулт өгөөч.

**Г.Занданшатар**: 88.

**Д.Аюуш:** Амарсайхан гишүүний асуултад хариулъя. Үнэ тогтворжуулах хөтөлбөртэй холбоотойгоор үүссэн авлагын асуудлын тоог бол точно танд энд хэлэх боломжгүй байна. Шаардлагатай мэдээллийг нэмэлтээр явуулъя. Авлага барагдуулах ажиллагаа бол хийгдэж байгаа. Зарим маргаан бол шүүхийн маргаантай явж байгаа.

Хоёр дахь асуудал нь ерөнхийлөгчтэй холбоотой мөрдөн байцаалтын асуудал байх шиг байна. Энэ нь өөрөө маш нууцлалын зэргээр мөрдөн байцаах ажиллагаанд нууцлалаар хамгаалалттай байгаа учраас энэ талаар мэдээлэл өгөх боломжгүй байна.

Гурав дахь асуулт нь давагдашгүй хүчин зүйлийн асуудал. Давагдашгүй хүчин зүйлийн эрх зүйн зохицуулалт нь өөрөө иргэний суурь хууль дээр зохицуулагдсан байдаг. Суурь хууль дээр давагдашгүй хүчин зүйлийн нөхцөл байдлаар нөлөөлсөн тохиолдолд тэр хохирлын асуудал, тухайн нөхцөл байдлыг харгалзаж үзэхээр маргаан үүсгэвэл хамгаалах. Хэдий банкнууд тийм байдлаар ч юм уу харилцагчтай гэрээ хийж байгаа тохиолдолд маргаан үүсэхэд хамгаалагдах зохицуулалт нь суурь иргэний хууль дээрээ байгаа. Одоо энэ орж ирсэн хуулийн төсөл дээр бол давагдашгүй хүчин зүйл гэсэн нэр томьёоллоор ямар нэгэн хамгаалсан зохицуулалтыг нэмэлтээр оруулж өгөөгүй байгаа.

**Г.Занданшатар**: Дөлгөөн. 82

**Г.Дөлгөөн:** Нэмэлт мэдээлэл өгөхөд үнэ тогтворжуулах хөтөлбөртэй холбоотой тухайн үеийн санхүүжилт болон зээлийн өглөг, авлагын дүн бол ерөнхийдөө 100 хувь төлөгдөж дууссан гэсэн мэдээлэл авсан байгаа. Дээр нь нэмээд сая таны хэлсэнтэй холбоотой иймэрхүү гомдол байх юм бол Төв банкны хянан шалгалтын газарт өргөдлөө өгөх, эсвэл тухайн банкныхаа дотоод аудит болон шалганд бол өргөдөл гомдлууд өгөх нь бүгд нээлттэй байгаа. Төв банкны шалган энэ дээр ажиллахад бэлэн байгаа. Ер нь тогтмол хяналтаа хэрэгжүүлээд явж байгаа.

**Г.Занданшатар**: Жадамбын Бат-Эрдэнэ гишүүн асуултаа асууя.

**Ж.Бат-Эрдэнэ**: Энэ хуулийг ерөнхийд нь дэмжиж байгаа юм. Энэ банк болон эрх бүхий байгууллага, хуулийн этгээдийн мөнгөө хадгалуулж мөнгөн хөрөнгийг шилжүүлэх зээлийн үйл ажиллагаатай холбоотой ийм хууль орж ирж байгаа юм. Маш чухал хууль л даа. Тэгэхээр энэ банкнууд маань сүүлийн үед бас та бүхэн маань санаж сонссон л байх. Ер нь луйврын шинжтэй үйл ажиллагаа явуулаад байна гээд байгаа шүү дээ. Зээл хүссэн иргэдээс, зээл хүссэн байгууллагуудаас бүх л бизнесийнх нь нууцыг бүгдийг нь гаргадаг, бүгдийг нь хүлээж авдаг. Тэгээд зээл авах, авахаасаа үл шалтгаалаад цаана нь энэ цаашаа задардаг. Банк өөрөө бизнес хийгээд явчихдаг, хөрөнгө оруулаад явдаг. Ийм зүйлээс бид нар нэлээн сэргийлэх талын энэ хуульд зүйл тод заалтууд оруулаад Баттөмөр гишүүний хувьд бол бид нар ажилласан шүү дээ.

Банкны хувийг багасгах, хувь эзэмшигчийн тодорхой хувийг одоо паблик болгож хувийг одоо багасгах байдал руу орох, тэгэхгүй бол одоо тэр нууцлалын байдал өнөөдөр нэвтэрч ороод байдаг, цаашаагаа ашиглаад өөрсдөө аваад явчихдаг. Өөрөөр хэлбэл зээл хүссэн иргэдийнхээ эрх ашгийг хохироож байдаг. Энэ бол маш ноцтой. Тэгээд энэ хууль дээр би энэ бичиг баримтуудыг одоо нэлээдгүй олон төрлийн бичиг баримтууд зайлшгүй шаардлагатай гээд шаардсан байх шиг байна. Үүний нууцлалын талын үг үсэг ерөөсөө алга аа. Эсвэл би олж харахгүй байгаад байна уу? Эрх ашгийг нь хамгаалсан үг үсэг энэ дээр нь алга аа. Зүгээр урьд нь нууцлал гээд рамгийн урд анги дээр нэг хоёр ганц үг байна. Яг ийм ийм бизнесийн нууцыг хадгалах хүсэлт тавьсан, энэ бизнес хийх гэж байгаа нөхцөл байдлыг судалж үзээд энэний нууцлалыг цааш нь задраагүйгээр хадгалах гэсэн ийм маш зайлшгүй хийх ёстой ийм үг үсэг энэ дотор нь алга байна, энийг нэг хэлж өгөөч ээ. Өөрсдөө бас энэ дээрээ нь судалгаа хийсэн юм уу, үгүй юу. Та хэд маань.

Хоёрдугаарт энэ үндэснийхээ мөнгөн тэмдэгтийг хадгалах тал дээр бид нар нэлээдгүй зүйлүүд хийх хэрэгтэй байна. Хэд хэдэн асуудлууд бид нар энэ банктай холбоотой хуулийн заалтууд дээр алхмууд дотор энд орсон шүү дээ. Үндэсний мөнгөн тэмдэгтийг хадгалах, үндэсний мөнгөн тэмдэгтийн чадварыг бол дээшлүүлэх тал дээр. Тэгэхээр нэлээдгүй улсад тэр гаднын валютаар гаднын мөнгөн тэмдэгтээр хадгаламж байлгадаггүй, тийм байдаг байх аа. Энэ болохоор өөрсдийнхөө мөнгөн тэмдэгтийг өрөх ийм боломжийг олгож байдаг. Тэгэхээр бид нарын энэ хуульд чинь одоо яг энэ зүйл заалт маань орох ёстой юм биш үү, Гаднын мөнгөн тэмдэгтээр хадгаламж эзэмшинэ ээ гэсэн заалт байгаа юм байна. Мэдээж нэгэнт байгаа бол тэрийгээ одоо шилжүүлэх, хөрвүүлэх асуудал нь байж таараа. Гэхдээ дотооддоо бид нар зөвхөн Монголынхоо үндэсний одоо мөнгөн тэмдэгт болох төгрөгөөрөө бид нар бүх үйлдлүүдийг хийдэг байх ёстой шүү дээ. Ийм зүйл заалтууд энэ чинь зайлшгүй орох ёстой зүйл нэг хаягдсан юм шиг байгаагаад байх юм. Энэ дээр нэг хариулт хэлээд өг дөө. Баярлалаа.

**Г.Занданшатар**: 82. Дөлгөөн дэд ерөнхийлөгч.

**Г.Дөлгөөн**: Бат-Эрдэнэ гишүүний асуултад хариулъя. Банкны эзэд болон банкны ажилтан, зээлийн эдийн засагч, холбогдох албаныхан харилцагчийн нууцыг задалдаг, эсвэл бизнесийн санааг нь авдаг гэдэг иймэрхүү бас ярианууд гадуур байдаг. Гэхдээ яг энэ хуулийн зохицуулалтад бол бид бүхэн оруулж өгөөгүй байгаа. Харин Банкны тухай хуульдаа болохоор банк тусгай зөвшөөрөлд заагдсан ерөнхий зөвшөөрлөөс гадуур банкийг ашиглаж ямар нэгэн бизнес хийж болохгүй ээ гэсэн нарийвчилсан зохицуулалтууд байгаа. Таны хэлсэн санааг бол хэрвээ энэ хууль цаашаа ингээд дэмжигдээд хэлэлцэх эсэх дээр дэмжигдээд явах юм бол ажлын хэсэг гарах ёстой. Ажил хэсэг дээрээ бас ярилцаад саналаа өгөхдөө бол нээлттэй байгаа. Тэгээд үүнийг бол оруулах боломжтой гэж Төв банкны зүгээс үзэж байна.

Үндэсний мөнгөн тэмдэгтийг одоо үнэ цэнийг хадгалах тал дээр бас асуулт байна л даа. Өнөөдрийн байдлаар иргэн, аж ахуйн нэгж өөрсдөө төгрөг болон валютаар гүйлгээ хийх, хадгалуулах эрх нь өөрөө Иргэний хууль дээр заагдсан байгаа. Иргэний хууль бол нэмэлт өөрчлөлт ороогүй, нэмэлт өөрчлөлт орохоор бас ингээд бэлтгэгдэж байгаа гэж бид ойлгож байгаа, байгууллагуудын саналуудыг аваад явж байгаа. Гэхдээ өнөөдрийн байдлаар бол цар тахлын хуультай холбоотойгоор валют хоорондын тооцоо хийх, нөгөө талдаа валютын хадгаламжийг одоо даатгахгүй. Дээр нь бас долларжилтын эсрэг бид бүхэн одоо мөнгөний бодлогын одоо хэрэгслүүд болох заавал барих нөөц дээр нь харьцангуй өөр хувиудыг нэмж өгч, банкнууд дээр тодорхой хэмжээнд шахалт үзүүлэх ийм байдлаар бол бид арга хэрэгслүүдээ илэрхийлээд явж байгаа. Яваандаа бол Иргэний хууль болон бусад хуулийн заалтууд дээр төгрөгийн үнэ цэнийг нэмэгдүүлэх тал дээр бид бүхэн ажиллана аа гэсэн тийм одоо бодлоготой явж байгаай.

**Г.Занданшатар**: Жадамбын Бат-Эрдэнэ гишүүн тодруулна.

**Ж.Бат-Эрдэнэ:** Нууцлалын асуудалтай холбоотой асуудлаар ерөнхийдөө зөвшөөрч байгаа юм байна, тийм үү? Нэгэнт бид нар зээлийн асуудлыг шийдэж байгаа бол материалыг авах эрхийг нь энэ дотор зааж өгч байгаа бол зөрүүлээд бид нар нууцлалын асуудлыг зайлшгүй үг үсэгтэйгээр орох ёстой шүү. Энийгээ бас анхаараарай.

Хоёрдугаарт долларжилтын эсрэг ажил гэж бид нар яригдаж байгаа, долларжилтийн эсрэг гэж. Өөрсдийн валютаа хадгалах асуудал. Тэгэхээр энийг болж өгвөл өөр банкны гэхээсээ илүү нэгэнт одоо бид нар доллароор зээл олгоно оо гээд ингээд орж ирж байгаа юм чинь энэ гүйлгээтэй холбоотойгоор ч байдаг юм уу, эсвэл ямар нэгэн байдлаар уг нь бол орох нь зүйтэй байх л гэж үзэж байгаа юм. Та бүхэн бас энийг дотроо нэг яриарай. Тэгээд ажлын хэсэг дээр хэдүүлээ бас ярилцъя. Баярлалаа.

**Г.Занданшатар**: Баттөмөр хууль санаачлагч асуултад хариулна.

**Б.Баттөмөр**: Манай гишүүдийн асуугаад байгаа бас дутуу хариулагдсан зарим зүйлд одоо хариулт өгье өө гэж бодож байгаа. Энэ хууль маань 1995 онд анх удаа мөрдөж эхэлсэн. Одоо 15 жил харьцангуй одоо гадна дотнын одоо туршлагууд энэ тэрийг одоо авч хийж, их гайгүй сайн хийгдсэн хууль. Үүнийг яагаад өөрчлөх гэж байна вэ гэхээр Монгол Улсын хууль тогтоомжийг 2020 он хүртэл боловсронгуй болгох үндсэн чиглэл, 2020 оны 21 дүгээр тогтоолоор батлагдсан зээлийн хүүг бууруулах стратегид банк, эрх бүхий хуулийн этгээдийн мөнгөн хадгаламж, төлбөр тооцоо, зээлийн үйл ажиллагааны тухай хуулийг шинэчилье ээ гээд энд орчихсон байгаа юм.

Тэгэхээр энэ хуульд хууль хүчин төгөлдөр мөрдөгдөх хугацаанд бол банк санхүүгийн салбарын харилцаанд зохицуулах бусад хууль тогтоомжууд нь шинэчлэгдээд яваад байсан. Энэ дээр харьцангуй шинэчлэл байгаагүй. Банк санхүүгийн одоо бүтээгдэхүүн үйлчилгээ цахим харилцаанд шилжиж байгаа юм. Тэгэхээр энийг бас эндээ нийцүүлж, цахим харилцаанд шилжүүлэх чиглэлийн эрх зүйн орчин . . .

**Г.Занданшатар**: Баттөмөр гишүүнд нэмэлт нэг минут хууль санаачлагч.

**Б.Баттөмөр:** Тэгэхээр үндэсний төлбөрийн систем одоо 2018 оны 1 сарын 1-нээс эхлээд одоо хүчин төгөлдөр мөрдөгч эхэлж байгаа. Тэгэхээр энэнтэй уялдуулж энэ хуулийг бас шинэчлэх ийм шаардлага бий болж байгаа юм. Манай зарим гишүүдийн тэр банкны зээлийн хүүтэй холбоотой, нууцлалтай холбоотой тэр монополийг задлах тухай энэ асуудлууд үүний дараа батлах Банкны хууль дээр нэлээн тодорхой яригдах юм. Банкны санхүүгийн хэрэглэгчийн эрх ашгийг хамгаалах тухай хууль тун удахгүй бас Улсын Их Хурлын чуулганаар хэлэлцэгдэх байх. Би ажлын хэсгийг нь ахалж байгаа, энэ дээр тэр нууцлалтай холбоотой, санхүүгийн хэрэглэгчийн эрх ашгийг хамгаалах, банкны байгууллага одоо яаж хамгаалах энэ чиглэлд их тодорхой асуултууд, ажлууд орж ирнэ ээ.

Долларжилтын эсрэг янз бүрийн арга хэмжээ авч байна л даа. Долларын одоо тэр хадгаламжийн хүүг бууруулах ч юм уу. Тэгээд долларжилтын эсрэг одоо тэмцэх ажил юу вэ гэхээр би Монголын банкны байгууллага, Монголын төрийн жил. Үүнийг цаашаагаа үргэлжлүүлж, одоо бид хийж явах ёстой. Ийм ажил байгаа юм аа. Тэгэхээр энэ бол ингээд Их Хурлын гишүүд үүнийг дэмжээд Банк, эрх бүхий хуу хуулийн этгээдийн мөнгөө хадгалуулж мөнгөн хөрөнгийг нь шилжүүлэг зээлийн үйл ажиллагааны тухай хуулийн шинэчилсэн найруулгын энэ асуудлыг одоо дэмжээд явахад бол энэ дээр ажлын хэсэг байгуулаад тэгээд бид одоо ажиллах ийм боломжууд байна.

Ер нь бол монголчууд аливаа юмыг хийхдээ тоог нь хэтрүүлчихдэг. Одоо 30 гаруй банк одоо Монголд байгуулагдсан. Үүнээс өнөөдөр 12 банк ажиллаж байна. Дээрээс нь 540 гаруй банк бус санхүүгийн байгууллага байна. 240-өөд хадгаламж зээлийн хоршоо, 540-өөд банк бус санхүүгийн байгууллага. Энэ бол одоо энэ жижиг 42 их наяд төгрөгийн эдийн засагтай энэ улсад энэ бол үнэхээр томдчихсон л тоо байгаа юм. Тэгэхээр энэ болгоныг бид нар ингээд цаашдаа зохицуулж авч үзэх ийм шаардлагууд үүссэн байна.

**Г.Занданшатар**: Гишүүд асуулт асууж дууслаа. Одоо дэмжсэн, дэмжээгүй гурван хүртэл гишүүн үг хэлж болно. Үг хэлэх гишүүн байна уу? Доржханд гишүүнээр тасаллаа. Одоо эрхэм гишүүн Лувсанцэрэнгийн Энх-Амгалан үг хэлнэ.

**Л.Энх-Амгалан**: Энэ хууль маань банкны эздийн эрх ашгийг хамгаалсан биш, банкаар үйлчлүүлдэг иргэдийнхээ эрх ашгийг хамгаалсан ийм л хууль байх ёстой л гэж би бодоод байгаа юм. Бас ийм өөрчлөлт оруулах болов уу гэж бас бодож байгаа. Тэгээд энэ зээлийн хүүгийн хамгийн том зардал л гээд байж байгаа юм л даа. Бид нар ер нь яагаад ингээд Монгол Улсад зээлийн хүү их өндөр байгаа юм, бид нарын төлж байгаа зээлийн хүүгийн зардал нь яг юу юунд явдаг юм бэ гээд. Тэгээд нийт зээлийн хүүгийн зардлын 60 хувь нь энэ өндөр хүүтэй хадгаламж татсанаас гарч байгаа зардал байгаа юм. Нийт бид нарын төлж байгаа зээлийг чинь 9.8 хувь нь бараг энэ өндөр хүүтэй хадгаламж татсанаас гарсан зардал. Нийт зардлын 17 буюу 2.8 хувийн хүүгийн зардал бол энэ банкнуудын үйл ажиллагаануудын зардал. Нийт зардлын 11 хувь буюу бид нарын төлж байгаа зээлийн 1.8 хувь нь энэ банкнуудын өгсөн муу зээлүүдийн зардлыг иргэд дээр бичиж авч байгаа. Энэ бол үнэхээр шударга бус тогтолцоо, ийм шударга бус тогтолцоо. Тэгэхээр энэ шударга бус тогтолцоог л халах ийм эрх зүйн өөрчлөлтүүд л бий болоосой гэж бодоод байгаа юм. Нэгд.

Хоёрт нь болохоор ингээд энэ банкнуудын давуу эрхтэй, нөгөө өгч байгаа хүн нь гэдийдэг, авч байгаа хүн нь тонгойдог гэдэг шиг ингээд ийм бүх нөхцөлүүдийг банкнууд тулгадаг. Аж ахуйн нэгжүүдэд тулгадаг, иргэдэд ч тулгадаг. Зээлийнхээ гэрээг тулгадаг, зээлийнхээ гэрээний бүх нөхцөлийг тулгадаг. Зээлийн хүү ямар байхыг тулгадаг, зээлийн хүүгээ ямар хугацаанд эргэн төлөхийг тулгадаг. Ямар валютаар зээл авахыг бас тулгадаг. Тэгээд нэг ийм шударга бус ийм нөхцөл байдал өнөөдөр яг ингээд захын банкнууд дээр байж байгаа юм. Дахиад дээрээс нь зээлийн хүү байгуулчхаад, одоо дахиад дээрээс нь баахан шимтгэлүүд, хураамжууд, суутгалууд хийгддэг. Тэгээд тэр шимтгэл, хураамж суутгалууд бол дандаа өгөх гэж байгаа зээлээсээ суутгаад авчихдаг ийм л шударга бус нөхцөл байдал өнөөдөр энэ банкан дээр байгаад байгаа шүү дээ. Захын зээл авч байгаа зээлдэгч нарт. Тэгэхээр энэ хууль батлагдаж гарснаар болбол ингээд энэ зохицуулалтууд хийгдэх зайлшгүй ийм шаардлагууд байгаа гэж харж байгаа нэгдүгээрт.

Хоёрдугаарт нь, энэ ипотекийн зээлийн талаар бид нар бас сүүлийн үед нэлээн ярьж байна. Одоо би бодоод байгаа юм. Ипотекийн зээл гэхээр энэ орон сууцны зээл гэхээр Монгол банкан дээр байдаг нэг журам байдаг. Нөгөөдөх нь болохоор Засгийн газрын журам гээд хоёрхон журмаар л зохицуулагдаад байдаг. Тэгэхээр үүнийг цаашдаа ер нь бид нар энэ 2020-21 оныхоо энэ мөнгөний бодлого дээр тусгаад байгаа. Монгол Улсад энэ ипотекийн зээлийн тогтолцоо ер нь цаашдаа ямар байх ёстой юм бэ гэдэг нь эрх зүйн өөрчлөлтүүдийг нь бид нар хийж өгөх ёстой юм байгаа юм. Түүнээс биш энэ Монголбанкнаас өнөөдөр гаргачихсан 4 их наяд орчим төгрөгийг нь л эргээд жилийн 240-270 орчим тэрбум төгрөгийн эргэн төлөлт явагддаг юм байна. Энэ хүрээнд бид нар ерөөсөө энэ ипотекийн зээлийн энэ эрэлт хэрэгцээг бид нар шийдэж чадахгүй. Энэ Монголын ипотекийн зээлийн корпорацын тогтолцоонууд байж байна. Ер нь Монгол Улсад байгаа ипотекийн энэ орон сууцын зээлийн өөрийнх нь бүтэц нь өөрөө шударга бус тогтолцоо байгаад байгаа. 30 хувийн маш өндөр урьдчилгаа нэхдэг. Би түрүүн хэлж байна шүү дээ. Одоо үндсэн зээл нь төлөгддөггүй дандаа зээлийн хүү нь төлөгддөг. 40 сая төгрөгийн байр авчхаад, буцаад 10-15 жилийн дараа тэр чинь зуун хорин сая төгрөгийн төгрөгөөр байр авч байгаа гэсэн үг. Ийм шударга бус тогтолцоо ерөөсөө байж болохгүй байгаа юм. Тэгэхээр зайлшгүйгээр одоо ингээд хэрэв Монголбанк цаашдаа ингээд энэ зээлийнхээ хүү, зээлийнхээ зардлыг ингээд тооцох энэ аргачлалыг одоо энэ хуулиараа хийх ийм эрх авч байна гэж би ойлгоод байна шүү дээ. Ийм эрх авч байна.

Тэгэхээр энэ аргачлал, энэ эрх зүйн зохицуулалтуудыг бид нарын энэ батлах гэж байгаа энэ хууль дээр энэ зохицуулалтуудыг зайлшгүй хийж өгөх ёстой шүү. Энэ бол ард иргэдийн өмнө, өнөөдөр бүр хүсэн хүлээж байгаа ийм зүйл юм байгаа юм. Дээшээ тэнгэр хол, доошоо газар хатуу гэдэг нь л энэ үлгэр ийм л болчхоод байж байгаа шүү дээ. Өнөөдөр нэг ипотекийн зээлтэй 70 мянган өрх л байгаа биз дээ. Цаашдаа бид нар энэ ипотекийн зээлийг өгөх юм яг анх орон сууц авах гэж байгаа, 40-50 метр квадратаас доошоо ч гэдэг юм уу, ингэж хязгаарлахгүй бол Улаанбаатар хотод бараг нэг хүний нэр дээр бараг 100, 200 орон сууцтай улсууд байна гэж байна шүү дээ. Ипотекийн зээлээр авчихсан. Тэгээд түүнийгээ ингээд түрээслээд сууж байдаг. Солонгос хүний нэр дээр орон сууц авчихсан, хятад хүний нэр дээр орон сууцууд авчихсан ийм мөнгө хүүлэлтүүд өнөөдөр зөндөө явагдаж байгаа.

Гэтэл тэр нөгөө ипотекийн тэр зээл чинь өөрөө хүрэх ёстой эзэндээ хүрч чадахгүй ийм тогтолцоо өнөөдөр Монгол Улсад байгаад байгаа юм. Тэгэхээр энэ нь бид нарын өнөөдрийн зээлийн хүүг бууруулах хүрээнд, энэ банкны салбаруудын өөрчлөлтийг хийх хүрээнд зайлшгүйгээр Монгол Улсын ипотекийн санхүүжилтийн тогтолцоог шинэчлэх, бусад одоо хөгжсөн зах зээлийн нийгэмлэгийн тэр тогтолцоо руу шилжүүлэх ийм зайлшгүй шаардлага байгаа. Энэ шаардлагын нэг нь бол энэ хуулийн өөрчлөлт.

**Г.Занданшатар**: Дэмжиж үг хэллээ. Одоо эрхэм гишүүн Тогмидын Доржханд.

**Т.Доржханд**: Баярлалаа. Хоёр гурван чиглэлээр. Эдийн засгийн байнгын хороон дээр бол тодорхой ярьсан л даа, тэгэхдээ бас энэ дээр бүр тодруулаад ярьчихмаар санагдаад байна. Ямар төрлийн банкнууд цаашаа оршин тогтнох юм бэ гэхээр маш тодорхой байгаа. Ер нь бол хөрөнгө оруулалтын банк, нөгөө талдаа энэ шилжүүлэг хийдэг банкнууд. Тэгээд яагаад вэ гэхээр энэ технологи чинь гараад ирчихсэн байгаа. Тэгэхээр банк гэхээрээ ийм өндөр байшинтай, олон салбартай, олон теллерр ажиллуулдаг байх шаардлага бол байхгүй болчхоод байгаа юм. Үүнтэй холбоотойгоор банкны зардлууд бол хэмнэгдэж байгаа, тэгээд банк гэдэг чинь энэ гар утас руу орчихсон байгаай. Тэгээд гар утас руу орчхоод бид бүгдээрээ ингээд шилжүүлгүүдээ маш богино хугацаанд хийж болж байгаа. Олон улсын шилжүүлэг хийх хүртэл бид нар энэ блокчейн дээр суурилсан технологийг үндэслээд маш хурдтайгаар, хямдханаар хийх боломжтой байгаа. Одоо технологи нь илүү гараад ирчихсэн байна. Тэгээд ийм болохлоор энэ хууль дээрээ аль болох тэр банкнууд технологийг ашиглаад хурдан шуурхай төлбөр тооцоо гүйцэтгэдэг шилжүүлгийг хийдэг байх энэ боломжийг нь нээж өгөх байдлаар зохицуулалтаа хийх нь зүйтэй гэсэн ийм тодорхой нэг санал байгаа.

Хоёрдугаарх санал нь юу байна гэхээр, одоо энэ нийгмийн даатгалын сан, эрүүл мэндийн даатгалын сан гээд тэгээд энэ сангуудынхаа эх үүсвэрийг нь арилжааны банкнуудад хийчихдэг. Тэгээд үр дүнд нь хийсэн эрх мэдэлтнүүд нь тодорхой хэмжээний ашиг хүртдэг. Хүлээж авсан банк нь тэр мөнгийг нь янз янзын, хөрөнгө оруулалтын төсөл, байшин барилга, цемент зуураад ингээд хаячихдаг жишээ бол байна. Өнөөдөр хүртэл нэг хүн одоо шүүхээр ороод шийдвэр нь цуцлагдаж байгаа ийм мэдээлэл бол авч байнай. Тэгээд эцэстээ хэн хохирч байгаа юм бэ гэж. Эцэстээ татвар төлөгчид хохирч байна аа, эцэстээ тэр шийдвэр гаргасан хүний бурууг тэр мөнгийг хүлээж авсан банкны эзэд бол завшаад үр дүнд нь татвар төлөгчид төсөв хохироод байна. Тэгээд энэ цаашаа болохгүй. Тэгээд ийм болохлоор нь утгаар нь зах зээлийнхээ зарчмаар үүнийгээ хөгжүүлэх ёстой. Тийм болохоор маш яаралтай тэтгэврийн шинэчлэлийг хийх ёстой гээд байгаа агуулга маань тэр. Тэтгэврийн сан гэдэг урт хугацааны хөрөнгө оруулалт хийх боломжийг нь нээдэг, түүгээрээ орлогоо өсгөөд үржүүлээд явдаг ийм л зарчимтай.

Тэр хүртэлх хугацаанд энэ элдэв сангуудынхаа эх үүсвэрийг төрийн сангаараа шийдээд явах нь зүйтэй гэдгийг бид нар Байнгын хороон дээр маш тодорхой хэлсэн, энэ удаа бас дахиад тодорхой хэлчихье. Харин төрийн өмчийн компаниуд маш их хэмжээний мөнгөн гүйлгээ хийдэг, үлдэгдэлтэй байдаг. Тухайлбал Эрдэнэт улсын үйлдвэрийн газар, Тавантолгой, МИАТ, цаашаа ингээд нэлээн урсана даа. Тэгээд байнгын одоо мөнгөн эх үүсвэр нь ингээд байж байдаг, тэгээд түүнийгээ тодорхой банкнуудад яриад харилцахдаад хатаагаад хаячихдаг, хөлдөөчихдөг. Тэгээд энэ байдлаар бид нар бас Авлигыг гааруулдаг, үр дүнд нь бас ингээд банкны сектор жам ёсоороо биш өөр байдлаар ашиг хийгээд явдаг байдлыг бид нар хаах хэрэгтэй.

Тийм болохоор төрийн өмчийн үйлдвэрийн газруудын, ялангуяа томоохон өндөр, санхүүгийн кассын үлдэгдэлтэй байдаг, харилцахын, үлдэгдэлтэй байдаг компаниудын эх үүсвэрүүдийг Монголбанк өөр дээрээ дансаа нээгээд, тэгээд төлбөрийнх нь үйл ажиллагааг нь өөрөө зохицуулах нь зүйтэй гэсэн ийм тов тодорхой чиглэл Эдийн засгийн байнгын хороон дээр өгөгдсөн байгаа шүү. Тэгээд энэнтэй холбоотойгоор би бас гишүүнийхээ хувьд та бүгдээс материал хүссэн байгаа. Одоо 51 хувиас дээш төрийн өмчийн оролцоотой нэг төрөөс томилогдсон дарга нь гарын үсэг зурдаг бүх компаниудын үлдэгдлийг нь надад гаргаад өгөөрэй гэж банкнуудаас. Тэгээд тэндээс бол маш тодорхой дүгнэлт гарах байх аа, хоёр.

Гуравт нь гэхлээр, энэ зээлийн барьцааны асуудал байгаай. Тэгээд зээл банкнаас авъя гэхэд үндсэндээ барьцааны маш өндөр шалгуур тавьчихдаг. Тэгээд бизнес эрхлэгчдийн барьцааны хөрөнгийг 20, 30 хувь хүртэл үнэгүйдүүлж, зээлийн чанарыг сайжруулах байдлаар банкнууд их тулгадаг. Уг нь бол энэ хууль дээрээ болохоор Мөнгөн хадгаламж, мөнгөн хөрөнгийг нь шилжүүлэх, зээлийн үйл ажиллагааны тухай хуулийн шинэчилсэн найруулга гэж орж ирж байгаа боловч яг энэ зээлийн барьцааны хэсгийг болохлоор зээлийн барьцаатай холбогдсон харилцааг тусгайлсан хуулиар зохицуулна гээд оруулчихсан байна. Энэ дээр зохицуулаач.

**Г.Занданшатар**: Гишүүд үг хэлж дууслаа. Одоо санал хураалт явуулна.

Банк эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг, зээлийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн Зөрчлийн тухай хуульд нэмэлт, өөрчлөлт оруулах тухай, Иргэний хуульд өөрчлөлт оруулах тухай, Банк бус санхүүгийн ба үйл ажиллагааны тухай хуульд өөрчлөлт оруулах тухай, банкан дахь мөнгөн хадгаламжийн даатгалын тухай хуульд өөрчлөлт оруулах тухай, Банкны тухай хуульд өөрчлөлт оруулах тухай, Зээлийн батлан даалтын сангийн хуульд өөрчлөлт оруулах тухай, Монгол Улсын Хөгжлийн банкны тухай хуульд өөрчлөлт оруулах тухай, Татварын ерөнхий хуульд өөрчлөлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Төсвийн тухай хуульд өөрчлөлт оруулах тухай, Төсвийн тогтвортой байдлын тухай хуульд өөрчлөлт оруулах тухай, Шүүхийн шийдвэр гүйцэтгэлийн тухай хуульд өөрчлөлт оруулах тухай, Эрүүгийн хуульд өөрчлөлт оруулах тухай, Гаалийн тариф, Гаалийн татварын тухай хуульд өөрчлөлт оруулах тухай, Засгийн газрын тусгай сангийн тухай хуульд өөрчлөлт оруулах тухай, Зээлийн батлан даалтын сангийн тухай хуульд өөрчлөлт оруулах тухай, Ирээдүйн өв сангийн тухай хуульд өөрчлөлт оруулах тухай, Нийгмийн даатгалын тухай хуульд өөрчлөлт оруулах тухай, Нотариатын тухай хуульд өөрчлөлт оруулах тухай, Төв банкны тухай хуульд өөрчлөлт оруулах тухай, Хадгаламж зээлийн хоршооны тухай хуульд өөрчлөлт оруулах тухай, Үнэт цаасны зах зээлийн тухай хуульд өөрчлөлт оруулах тухай, Банк, эрх бүхий хуулийн этгээдийн мөнгөн хадгаламж, мөнгөн хөрөнгийг шилжүүлэх, зээлийн үйл ажиллагааны тухай хуульд өөрчлөлт оруулах тухай, Банк, эрх бүхий хуулийн мөнгөн хуулийн этгээдийн мөнгөн хадгаламж, төлбөр тооцоо, зээлийн үйл ажиллагааны тухай хууль хүчингүй болсонд тооцох тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Санал хураалт.

Дамдинням гишүүн.

**Г.Дамдинням:** Дарга аа, миний хуруу уншсангүй. Тэгээд горимын саналаар саяны санал хураалтыг хүчингүй болгож өгнө үү.

**Г.Занданшатар:**Техникийн шалтгаанаар санал хураалт эсрэгээр уншигдсан учраас саяын санал хураалтыг хүчингүйд тооцох тухай санал хураалт явуулъя.

57.5 хувийн саналаар Дамдинням гишүүний гаргасан горимын санал дэмжигдэж өмнөх санал хураалтыг хүчингүйд тооцлоо.

Өмнөх санал хураалтыг хүчингүйд тооцсон учраас санал хураалтыг дахин явуулъя. Банк эрх бүхий хуулийн этгээдийн мөнгөн хадгаламж, төлбөр тооцоо, зээлийн үйл ажиллагааны тухай хууль болон түүнтэй хамт өргөн мэдүүлсэн нэр бүхий 25 хуулийг хэлэлцэхийг дэмжье гэсэн саналын томьёоллоор санал хураалт явуулъя.

Санал хураалтад 42 гишүүн оролцож, 27 гишүүн дэмжиж, 64.3 хувийн саналаар хуулийн төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр эдийн засгийн байнгын хороонд шилжүүллээ.

Дараагийн асуудалд орно. **Банкны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ.**

Хууль санаачлагчийн илтгэлийг Улсын Их Хурлын гишүүн, Аюулгүй байдал, гадаад бодлогын байнгын хорооны дарга Баагаагийн Баттөмөр танилцуулна.

**Б.Баттөмөр**: Улсын Их Хурлын дарга, эрхэм гишүүд ээ,

Монгол Улсын банкны салбарын тогтвортой байдлыг бэхжүүлж, харилцагч, хадгаламж эзэмшигчдийн мөнгөн хөрөнгийг эрсдэлээс хамгаалах зорилгоор өнгөрсөн хугацаанд банкны хяналт шалгалтыг сайжруулан, олон улсын стандарт зарчмыг үе шаттай нэвтрүүлэх чиглэлээр банкны салбарын хууль тогтоомжийг боловсронгуй болгох шинэчлэлийн цогц бодлогыг төрөөс баримталж байна аа. 2020 оны 9 дүгээр сарын 30-ны байдлаар банкны салбарын нийт 35.2 их наяд төгрөгийн активын эх үүсвэрийн 70 орчим хувийг олон нийтийн хөрөнгө бүрдүүлж байгаа бол 10 орчим хувийг банкны хувьцаа эзэмшигчид хамаарах өөрийн хөрөнгө бүрдүүлж байна.

Гэтэл энэхүү 10 хувь нь олон нийтийн оролцоо, хяналтаас харьцангуй ангид байдлаар, банкны удирдлагыг дангаар хэрэгжүүлдэг нь манай улсын банкны салбарын сул, эмзэг тал болж байгаа онол, практикийн олон тооны судалгаа нотлон харуулжээ. Уг сул тал нь банкнуудын хувьцаа эзэмшлийн хэт төвлөрсөн байдлаар даамжирч, цаашлаад банкны төлбөрийн чадварт нөлөөлсөн, төрөөс их хэмжээний зардлаар шийдэх хямралд ч хүрэх аюул эрсдэлтэй тул Улсын Их Хурлаас энэ чиглэлд онцгойлон анхаарч, дараах бодлогын ба баримт бичгүүдийг баталсан.

Улсын Их Хурлын 2020 оны 52 дугаар тогтоолоор батлагдсан Алсын хараа, 2050 Монгол Улсын урт хугацааны хөгжлийн бодлого, 2021-30 онд хэрэгжүүлэх үйл ажиллагаанд банкны системийн нөлөө бүхий банкнуудыг хувьцаат компанийн хэлбэрт оруулж, хувьцааг хөрөнгийн бирж дээр арилжаалдаг болох эрх зүйн зохицуулалтыг бүрдүүлэхээр, Улсын Их Хурлын 2019 оны 98 дугаар тогтоолоор батлагдсан төрөөс мөнгөний бодлогын талаар 2020 онд баримтлах үндсэн чиглэлд банкны салбарын эрсдэл даах чадварыг нэмэгдүүлэх, зохистой удирдлагын зарчим, олон нийтийн оролцоо, хяналтыг бий болгох зорилгоор хууль эрх зүйн зохицуулалтыг бий болгохоор, Улсын Их Хурлын 2020 оны 21 дүгээр тогтоолоор батлагдсан зээлийн хүүг бууруулах стратеги, банкны хувийн эзэмшлийн төвлөрлийг бууруулах, хувьцаат компанийн хэлбэртэй агуулгаар Банкны тухай хуульд өөрчлөлт оруулах санал боловсруулж уламжлахаар.

Засгийн газрын 2017 оны 219 дүгээр тогтоолоор батлагдсан санхүүгийн зах зээлийг 2025 он хүртэл хөгжүүлэх хөтөлбөрийн хүрээнд авч хэрэгжүүлэх бодлогын зорилт, арга хэмжээнд системийн нөлөө бүхий банкнуудыг хувьцаат компанийн хэлбэрт шилжүүлэх бодлогыг баримтлахаар тус тус заасан. Банкнуудын хувьцаа эзэмшлийн хэт төвлөрлийг бууруулах банкийг нээлттэй, олон нийтийн хяналттай болгох зорилгоор дээрх хууль, эрх зүйн үндэслэл, олон улсын шилдэг туршлага болон банкны өмчлөл удирдлага, хяналтын тэнцвэрт байдлыг хангах төлөөллийн онол, практик нотолгоонд тулгуурлан Банкны тухай хуульд нэмэлт, өөрчлөлт оруулах тухай хуулийн үзэл баримтлалыг тодорхойлж, төслийг боловсруулаад байна.

Хуулийн төслийн агуулгыг банкны хэлбэр, хувьцаа, эзэмшлийн хэмжээг зохицуулах, банкны хяналт шалгалтын албадлагын арга хэмжээний эрх зүйн үндэс боловсронгуй болгохоор хоёр чиглэлээр тодорхойллоо.

Нэгдүгээрт нь, Банк нээлттэй хувьцаат компанийн хэлбэртэй байх бөгөөд банкны хувьцаа нь үнэт цаас, арилжаа эрхлэгчдийн байгууллагууд бүртгэгдэж, нийтэд чөлөөтэй арилжаалагдана. Аливаа этгээд дангаар болон холбогдох этгээдийн хамт эзэмших банкны хувьцаа, хувьцаанд хамаарах үнэт цаасны хэмжээ нь тухайн банкны нийт гаргасан хувьцааны 20-иос дээшгүй хувь байх үндсэн шаардлагыг тогтооно. Түүнчлэн банкны удирдлагатай холбоотой эрсдэлийг бууруулах үүднээс нөлөө бүхий хувьцаа эзэмшигчдийн шалгуурыг нэмэхээр боловсруулсан.

Хоёрдугаарт банкны хяналт шалгалт албадлагын арга хэмжээний талаар 2018 оноос хуулийг хэрэгжүүлж, практик өсч буй асуудлыг шийдвэрлүүлэхээр чиглэсэн зохицуулалтын дагуу банк байгуулах тусгай зөвшөөрөл, цуцлах үндэслэлд банкийг төлбөрийн чадваргүй болсонд тооцох нөхцөлийг нэмж, Монголбанкнаас тогтоосон хувь нийлүүлсэн хөрөнгийн доод хэмжээг хангаагүй банкийг төлбөрийн чадваргүйд тооцохоор. Мөн системийн нөлөө бүхий банканд бүтцийн өөрчлөлтийн арга хэмжээг авдаг байхаар. Банкны нөхцөлт удирдлагын арга хэмжээг банкны төлбөрийн чадвараас үл шалтгаалан зохистой удирдлага алдагдсан байдлыг оруулахаар, албадан татан буугдаж байгаа банкан дахь нэхэмжлэлийн дарааллын шаардах эрх бүхий этгээд болон банкны эх үүсвэрийн төрлөөр нь мөнгөн хадгаламж ба даатгалын зарчмыг баримтлан ялгавартай тусгаж өглөө.

Энэхүү хуулийн төсөл батлагдсанаар банкны хувьцаа эзэмшигчийн хэт төвларал буурч, олон нийтийн оролцоо, хяналтын тогтолцоо нэвтэрнэ, банкны удирдлага, тэдгээрийн ашиг сонирхлын зөрчлөөс үүдэлтэй эрсдэлийг бууруулах, цаашлаад банкны тогтолцооны тогтвортой байдал, зохистой засаглал бэхжих чухал ач холбогдолтой гэж үзэж байна.

Улсын Их Хурлын дарга, эрхэм гишүүд ээ,

Монгол Улсын эдийн засгийн тогтвортой өсөлтийг хангах үндсэн суурь нөхцөл болох эрүүл банкны тогтолцоог буй болгож, банк, санхүүгийн тогтвортой байдлыг хангах, банкны засаглал дахь олон нийтийн оролцоо, хяналтыг нэмэгдүүлэх, банкны хувьцаа эзэмшлийн хувьцаа төвлөрлийг бууруулах чиглэлээр боловсруулсан Банкны хуульд нэмэлт, өөрчлөлт оруулах тухай хуулийн төслийг хэлэлцэж, дэмжиж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар**: Одоо Эдийн засгийн байнгын хорооны санал, дүгнэлтийг Улсын Их Хурлын гишүүн Хассуурийн Ганхуяг танилцуулна. Ганхуяг гишүүний индэр урьж байна.

**Х.Ганхуяг**: Улсын Их Хурлын дарга, эрхэм гишүүд ээ,

Эдийн засгийн байнгын хорооны 2020 оны 10 сарын 21-ний өдрийн хуралдаанаар Улсын Их Хурлын гишүүн Баттөмөр нарын 6 гишүүнээс 2020 оны 8 дугаар сарын 20-ны өдөр Улсын Их Хуралд өргөн мэдүүлсэн Банкны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн бусад хуулийн төслүүдийг хэлэлцэх эсэх хэлэлцүүлгийг хийлээ. Төсөл санаачлагч нь банкны хувьцаа эзэмшигч аливаа этгээд, түүний харилцан хамаарал бүхий этгээд банкны нийт саналын эрхтэй хувьцааны 20 хувиас хэтрэхгүй байх, энэ зохицуулалтыг мөрдөхгүй байх шаардлагатай тохиолдлыг хуулиар тодорхой болгох, банкны хувьцаа, эзэмшилд хязгаарлалт хийхтэй холбогдуулан нөлөө бүхий хувьцаа, эзэмшлийн тодорхойлолт, банк байгуулах, банкны хувьцаа эзэмших зөвшөөрөл олгоход баримтлах зохицуулалтыг өөрчлөх, банканд албадлагын арга хэмжээ авах, татан буухад үүсэж байгаа асуудлыг шийдвэрлэх, хуулийг тодорхой болгож сайжруулах, банкны хувьцаа эзэмшлийн хэт төвлөрлийг бууруулж, өмчлөл удирдлага, хяналтын тэнцвэртэй байдлыг бүрдүүлэхэд компанийн эрх зүйн зохицуулалтыг ашиглан банкны үйл ажиллагааг хувьцаат компани хэлбэртэйгээр явуулах шаардлагыг тогтоох зорилгоор хуулийн төслийг боловсруулжээ.

Байнгын хорооны хэлэлцүүлгийн явцад Улсын Их Хурлын гишүүн Амартүвшин хуулийн төсөл дэх нэршил, нэр томьёоны асуудал, ялангуяа нэгдмэл сонирхолтой этгээд болон төлөөлөн удирдах зөвлөл гэсэн асуудлууд дээр анхаарал хандуулах, ажлын хэсэгт хууль сайн мэддэг, зөвлөгөө өгөх, нөлөө бүхий гишүүдээ оруулан ажиллуулах, Улсын Их Хурлын гишүүн Баттөмөр банкны салбарын шинэчлэлийг хийснээр ард түмний амьдрал сайжрах, эдийн засаг сэргэх ач холбогдолтой тул Банкны холбоо болон бусад банкны удирдлагуудыг оролцуулсан ажлын хэсэг байгуулан хуулийн төслийг сайжруулах, нэр томьёоны тухай ойлголтыг тодорхой болгох, банкны хувьцаа эзэмших зөвшөөрөл олгох хугацааг З жил болгон батлах зэрэг саналуудыг гаргасан болно.

Байнгын хорооны хуралдаанд оролцсон гишүүдийн олонх дээрх хуулийн төслийг үзэл баримтлалын хүрээнд дэмжиж, Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Банкны тухай хуульд нэмэлт, өөрчлөлт оруулах тухай, Банкан дахь мөнгөн халамжийн хуульд нэмэлт, өөрчлөлт оруулах тухай, Төв банкны тухай хуульд нэмэлт, өөрчлөлт оруулах тухай, Захиргааны ерөнхий хуульд нэмэлт, өөрчлөлт оруулах тухай, Банкны салбарын тогтвортой байдлыг хангах тухай нэмэлт хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай, Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслүүдийг хэлэлцэх эсэх хэлэлцүүлэг явуулсан талаарх Эдийн засгийн байнгын хорооны санал, дүгнэлтийн хамт хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа. Эдийн засгийн байнгын хороон дарга Ганбаатар.

**Г.Занданшатар**: Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд байна уу, ажлын хэсэг түрүүчийнхтэй мөн адил.

Бадмаанямбуугийн Бат-Эрдэнэ гишүүнээр тасаллаа. Эрхэм гишүүн Лувсанцэрэнгийн Энх-Амгалан.

**Л.Энх-Амгалан:** Хэд хэдэн асуултууд байна, бас болгоомжлолууд байна. Нэгдүгээрт нь энэ өнгөрсөн 30 гаруй жилийн хугацаанд Монгол Улсад 14 арилжааны банк дампуурсан байгаа. Банкнууд нээлттэй компани болж Хөрөнгийн бирж дээр хувьцаа арилж байсан түүх байгаа. Их гашуун түүх байгаа. Анод банкны түүх байгаа. Зоос банкны түүх байгаа. Нийт 22 тэрбум төгрөг босгож байсан юм байна. Хөрөнгийн биржээс 22 тэрбум төгрөг. Ингээд яг энэ хувьцаа худалдаж авсан олон зуун мянган иргэд хохирч үлдсэн шүү, хохирч үлдсэн. Өнгөрсөн тэр 30 гаруй жилийн хугацаанд дампуурсан 14 банкнаас төрөөс 95 тэрбум төгрөгийн зардал гаргаж, татвар төлөгчдийн мөнгө шүү. Татвар төлөгчдийн мөнгө, 95 тэрбум төгрөгийн зардал гаргаж, энэ хадгаламж эзэмшигчдийг хохиролгүй болгож байсан ийм тохиолдол байна.

Хадгаламжийн даатгалын корпорациас 164 тэрбум төгрөгийн зардал гаргаж энэ хадгаламж эзэмшигчдийг хохиролгүй болгож байсан ийм тохиолдол байна. Нийт 300 орчим тэрбум төгрөгөөр бид нар тоглож байсан шүү. Энэ одоо хариуцлагагүй банкны эздүүдээс болж, энэ хадгаламж эзэмшигчдийн эрх ашгийг хамгаалахад. Маш их том хэмжээний мөнгө шүү. 300 орчим тэрбум төгрөг. Тэгэхээр ийм хэмжээний том сургамж бид нар авсан. Тэгээд одоо бид нар ингээд буцаад банкнуудаа нээлттэй хувьцаагаа арилж байгаа гэж хэлж байна, сайн. Ингээд энэ 3 жилийн дотор нээлттэй компани болох нөхцөл орж ирж байгаа юм шиг байна. Тэгээд үүнийг яг бид нар хийж чадах уу? Нэгдүгээрт.

Хоёрдугаарт, ингээд нээлттэй компани болохын сайн ч тал байна, муу ч тал байна. Гаднын төрийн өмчит компаниуд орж ирээд, гадаадын болон дотоодын бирж дээрээс манай арилжааны банкнуудын үндэсний банкнуудын энэ хувьцааг 20, 20 хувийнх нь багцаар худалдаж авах ийм нөхцөл үүсвэл яах вэ, та нар. Үүнийг хамгаалсан, сэргийлсэн ийм зохицуулалтууд байна уу? Хоёрдугаар асуудал.

Гуравдугаар асуудал бол энэ 6 жилийн дараа нөгөө хувьцаа эзэмшигчдийн өөрчлөлт хийнэ гэж байгаа юм. 6 жилийн дотор юм шиг байгаа юм. Одоо ингээд нөгөө баахан дүрээ хувиргасан хуурамч Дамбийжаа нар гэж ярьдаг шүү дээ. Ийм хуурамч эзэмшигч нар гарч ирвэл яах вэ? Баахан оффшор орнуудаар дамжуулаад, баахан оффшор банкуудаар дамжуулаад, ингээд баахан санхүүгийн схем хийж орж ирэхэд та нарт ямар хамгаалалтууд байж байна. Нөгөө дүрээ хувиргасан хуурамч Дамбийжаа, хуурамч эзэд эзэд гарч ирдэг. Хорин хэдхэн настай хүүхэд бүр Монголын том Эрдэнэт корпорацыг хувьчилж авах гээд 60-70 тэрбум төгрөг дансандаа цуглуулж байсан ийм цаг үе байгаа биз дээ. Байгаа шүү дээ. Ийм схем хийж байсан.

Тэгээд нэг орж ирж байгаа мөнгө нь мөрөө хувиргачихсан, мөрөө нуучихсан нөгөө угааж байгаа мөнгүүд чинь орж ирвэл яах вэ. Түрүүний миний хэлж байгаа нэг гадаадын төрийн өмчит компаниудын хөр хөрөнгөөр манай банкнуудын хорь, хорин хувь нь одоо энэ хувьцааны багцуудыг аваад ороод ирвэл яах вэ. Ийм нөхцөл байдал үүссэн тохиолдолд бид нар ер нь яаж одоо эд нарыгаа хамгаалах юм гэж.

Дөрөвдүгээрт нь өнөөдөр энэ манай банкны салбарт байгаа,бүх банкнуудын эздүүдийн хөрөнгө нь 3.4 их наяд төгрөг байгаа. Бүх банкнууд нийлээд 3.4 их наяд байгаа. Тэгсэн мөртөө нийт актив нь болохоор 35 их наядыг цуглуулчхаад, энэ 35 их наядын эзэн болчихдог. 10 хувийн хөрөнгө нийлүүлээд нийт 35 их наядын эзэн болж байгаа. Тэгээд энэ мөнгийг нөгөө бусдын бизнесийг булааж авдаг. Одоо ер нь энэ Монголд банкны бизнесээсээ бусдаар өөр бизнес хийдэггүй банк бараг байдаггүй байх аа. Бараг байдаггүй байх. Дандаа өөр бизнес рүү орчихсон. Тийм ээ, худалдааны, үйлдвэрлэлийн, уул уурхай.

**Г.Занданшатар**: Энх-Амгалан гишүүн 1 минут.

**Л.Энх-Амгалан:** Тэгэхээр энэ зүйлүүдийг одоо яах юм бэ? Банкнууд өөр бизнес рүү ордог. Одоо энэ чинь бараг үндсэндээ 35 их наядын эзэд болчхоод сууж байгаа улсууд шүү дээ. Гэтэл манай дотоодын нийт бүтээгдэхүүн чинь өнөөдөр 38 их наяд байгаа биз дээ. Ерөөсөө энэ банкнууд өөрийнхөө хөрөнгийг нэмэхгүй, нэмэх дургүй. Ер нь эдийн засгийн чөдөр тушаа бол би энд л байна гэж боддог. Тэгсэн мөртөө саяын одоо саарал жагсаалтад орсны хамгийн гол асуудал бол банкнууд өөрийнхөө хөрөнгийг бий болгосон санхүүжилтийнхээ эх үүсвэрийг тайлбарлаж чадаагүй л юм байна, зарим банкнууд чинь. Ингээд саарал жагсаалтад орсон хамгийн том шалтгаан энэ. Ийм нөхцөл байдал бий болбол та нар яах юм бэ. Үүнийг ямар ямар зохицуулалтуудаар зохицуулах вэ. Ийм зохицуулалтууд ер нь энэ хуулийн төслүүд дээр ер нь орж ирсэн үү?

**Г.Занданшатар:** 82. Дөлгөөн Монголбанкны Тэргүүн дэд ерөнхийлөгч.

**Г.Дөлгөөн**: Энх-Амгалан гишүүний асуултад хариулъя. Анод банк, Зоос банкны жишээ бол ийм асуудлууд гарсан нь үнэн. Гэхдээ энэ нь өөрөө 2011 оны Компанийн тухай хууль шинэчилж батлагдахаас өмнө гарсан кейсүүд байгаа. Тухайн үед мэдээж процессын нэлээдгүй олон асуудлууд үүссэн. 2018 оны Компанийн тухай хуульд өөрчлөлт орсон. Дээр нь нэмээд Банкны тухай хууль дээр ил тод байх талаар нэлээдгүй олон концепцуудыг суулгаж өгсөн байгаа. Энэ дундаа өнөөдрийн байдлаар банкнуудын хувьцаа эзэмшигч нар, тэр дундаа эцсийн өмчлөгч нь хэн байх вэ? Нөгөө талдаа банкнуудын сар болгон улирлын тайлангуудыг вэб сайт дээр бүгдийг нь байршуулах үүргийг арилжааны банкнуудад өгч, Төв банк үүнийг өдөр тутам хянаж, хэрвээ тайлагнаагүй банкнуудыг Банкны тухай хууль болон Зөрчлийн тухай хуулиар бол тодорхой хэмжээнд арга хэмжээ аваад, энэ үүргүүдийг биелүүлж хангуулж явуулж байгаа.

Тэгээд 20 хувийн хязгаарлалт болон ipo гаргахтай холбоотойгоор ерөнхий заалтууд бид бүхэн оруулж ирсэн байгаа. Гэхдээ ажлын хэсэг дээр бол өөрчлөх боломжтой. Өнөөдрийн байдлаар бол энэ хуулийн төсөл дээр 3 жилийн хугацаанд нээлттэй компани болох, 6 жилийн хугацаанд хувь эзэмшигч нь 20 хувиас хэтрэхгүй байх шаардлагуудыг биелүүлэх ёстой гэсэн ийм заалтуудыг оруулж өгсөн байгаа.

Монголбанк 5 хувиас дээш хувийн нөлөө бүхий хувь эзэмшлээс дээш хувиуд дээр зөвшөөрлийг олгож авна. Үүний дараа Санхүүгийн зохицуулах хороо бол энэ дээр бас дахин шалгалт хийж оролцох ёстой. Энэ дээр 5-аас доош хувь болон бусад хувьцаан дээр брокерын компаниуд тэр дундаа бид бүхэн сая таны бас саяын дурдсан саарал жагсаалттай холбоотойгоор ФАТВ-ын олон зөвлөмжүүд болон шууд хэрэгжүүлэх нийтэд хүчин зөвлөмж дотор нэлээдгүй олон зохицуулалтуудыг бусад хуулиуд болон Банкны тухай хууль дээр суулгаж өгсөн байгаа. Ялангуяа мөнгө угаалтын эсрэг бусад гаднын буруу эх үүсвэр нь тодорхойгүй, эцсийн өмчлөгч нь тодорхойгүй мөнгүүд дээр байнгын шалгалтуудыг хийж явна гэдгийг хэлмээр байна.

Гарал үүслээ дүрээ хувиргаж орох асуудал дээр өнөөдөр хүртэл Банкны тухай хууль дээр холбогдох этгээд болон нэгдмэл сонирхолтой этгээдийн заалтуудыг бүгдийг нь оруулж өгсөн байгаа. Үүн дээр хамаатан садан, төрөл төрөгсөд ойрын бизнесийн нэгдмэл сонирхолтой этгээдүүдийг оруулж болохгүй гэсэн тийм заалтууд байгаа. Өнөөдөр болтол түүн дээр бид бүхэн хяналттай ажиллаж байгаа, энэ цаашаа үргэлжлээд явна гэж бодож байгаа. Мөн ажлын хэсэг дээр нарийвчилсан зохицуулалтуудыг оруулж өргөжүүлж явах боломжтой гэж би харж байна.

Банкнуудын хувьд болохоор 2016-17 оны хувьд Валютын сангийн хөтөлбөр орсон байгаа. Үүнтэй холбоотойгоор нэлээд олон одоо хэлцлийн хүрээнд аль, аль талдаа ойлголцлын хүрээнд олон салбар дээр ажилласан. Тэр дундаа банкны систем дээр активын чанарын үнэлгээнүүдийг хийсэн. Үүний үнэлгээний үр дүнгээр банкнуудын систем болон эрүүл мэндийн талаар тодорхой хэмжээнд дүгнэлт гараад, Төв банк хамтраад зарим банкнууддаа өөрийн хөрөнгө дутагдаж болзошгүй банкнууд дээр бид бүхэн шаардлагыг өнөөдөр хүртэл тавиад, өөрийн хөрөнгө буюу дүрмийн сангаа нэмэгдүүлсэн аж ахуйн нэгж, иргэдийн мөнгөн эх үүсвэр дээр байнгын шалгалтыг хийж, мөн нэмээд бас гаднын байгууллагатай хамт магадлан баталгаажуулах аудитаар хийсний үндсэн дээр таны түрүүнд дурдсан гарал үүсэл нь тодорхой мөнгүүдийг буцаасан байгаа.

Мөн банкуудын эздэд энэ өөрийн хөрөнгийг нэмэгдүүлэх тодорхой хэмжээнд хугацаа өгөөд ажиллаж байгаа.

**Г.Занданшатар**: 82. Дөлгөөн ерөнхийлөгч. Товч тодорхой хариулна шүү.

**Г.Дөлгөөн**: Банкнууд өөрсдөө өөр бизнесүүд рүү ордог гэж ярьж байгаа. Үүнийг үгүйсгэх зүйл байхгүй. Гэхдээ 2018 оны банкны тухай хуулийн нэмэлт өөрчлөлтийн хүрээнд нэлээдгүй олон өөрчлөлтүүдийг оруулж өгсний хүрээнд банкнууд бол өөрсдөө охин компани эзэмших эрхгүй болсон. Тэр дундаа та бүхэн бас мэдэж байгаа байх. Банкнууд өөрсдөө даатгалын компани болон бусад санхүүгийн үйлчилгээ үзүүлэх байгууллагууд, аж ахуйн нэгжүүдийг нээж ирсэн байгаа. Үүнийг бүгдийг нь таслан зогсоож, эд нар өөрсдөө өөр эзэд рүү шилжиж Компанийн тухай хуулиараа зохицуулагдаад явсан байгаа.

**Г.Занданшатар**: Энх-Амгалан гишүүн 1 минут.

**Л.Энх-Амгалан**:Миний их санаа зовж байгаа юм бол яах вэ, нээлттэй компани болох их сайхан л даа. Дотоодын хөрөнгийн бирж, гадаадын хөрөнгийн бирж дээр энэ банкнуудынхаа хувьцааг бид нар худалдаж болно. Тэгэхээр гадаадын төрийн өмчит компаниудын мөнгөөр энэ банкныхаа хувьцаануудыг аваад ороод ирвэл яах юм бэ. Үгүйсгэхгүй шүү дээ бид нар. Тийм ээ, бид нар хоёр том хөрштэй. Төрийн өмчтэй, хоёр том хөрштэй. Дандаа төрийн өмчтэй банкнуудтай. Тэгээд энэ мөнгө чинь яг ингээд нөгөө хувьцаагаараа ороод ингээд 5, 10 хувь гээд ингээд багц, багцаар орж ирвэл бид нар таних юм уу. Хэний мөнгө вэ, ямар дүрээр орж ирж байгаа вэ гэдгийг бид нар таних юм уу? Ийм зохицуулалтууд чинь энэ хууль дээрээ тодорхой зохицуулалтууд хийсэн юм уу?

**Г.Занданшатар**: 82. Дөлгөөн.

**Г.Дөлгөөн:** Энх-Амгалан гишүүний асуулт хариулъя. Эцсийн өмчлөгчийн талаар саяны бид бүхэн бас нэлээн өргөн яригдаж байгаа саарал жагсаалттай холбоотой асуудал байгаа. Үүнтэй холбоотойгоор нэлээдгүй олон хуулиуд дээр өөрчлөлт орсон. Тэр дундаа мөнгө угаалтын хууль дээр бол эцсийн өмчлөлийн талаар тодорхойлолт нарийн зохицуулалтаа орж өгсөн байгаа. Дээр нь нэмээд аливаа улсын төрийн өмчит компани орж ирэх, гол цаад эцсийн өмсөгч нь тодорхойгүй ийм нөхцөлд өнөөдрийн байдлаар Хөрөнгө оруулалтын тухай хууль болон Засгийн газрын хэмжээнд Хөрөнгө оруулалтын газруудаас шалгалт явуулж үүнийг эцсийн өмчлөгчөөр тодруулах шаардлагатай.

Хэрвээ төрийн өмчит компани орж ирэх тохиолдолд энэ нь эргээд Үндэсний аюулгүй байдлын зөвлөлөөс бид бүхэн чиглэл зөвлөмж дээр авах болов уу гэж би бодож байгаа.

**Г.Занданшатар:** Баттөмөрийн Энхбаяр гишүүн асуулт асууна.

**Б.Энхбаяр**: Баярлалаа. Би Энх-Амгалан гишүүний асуултын үргэлжлэл болж асуулт тавих гэж байна. Банкуудыг их хувьцаат компанийн хэлбэртэй ажиллуулснаар банкууд Төв банкны болон арилжааны банкны хуулиас гадна Үнэт цаасны тухай хуулийн хүрээ раманд үйлчлэлд орохоор болж байгаа. Үнэт цаасны тухай хуулиар бол нэг онцлог юм байгаа нь тухайн хувьцаат компани үнэт цаас гаргах, бонд гаргах эрхтэй болно гэсэн үг. Энэ тохиолдолд нөгөө банкан дээр сая Энх-Амгалан гишүүн хэлж байна, 35 орчим их наяд байгаа гэж. Гэтэл манай төрийн өмчит компаниудын хөрөнгө 32 их наяд гэж яригдаад байгаа. Магадгүй гаднын банкууд жишээлбэл манай банкнуудын хувьцааг авах боломжийг хэрвээ бид сайн тодорхой, энэ дээр хязгаарлалт тавьж чадахгүй бол манай банкнуудын хувьцааг авах замаар дамжаад, Монгол Улсын төрийн өмчит компаниудын хувьцааг бас авах боломжтой болно гэсэн үг. Төрийн өмчит компаний хувьцааг авах замаар Монгол Улсын нөгөө ирээдүйн өв сан, баялгийн сан зөвхөн гагцхүү одоо ард түмний мэдэлд байна гэж байгаа байгалийн баялаг, үнэт зүйлээ энэ нь Үнэт цаасны хууль, банкаа хувьцаат компанийн хэлбэрт оруулснаараа бас хяналтаас алдах эрсдэл байна уу гэсэн тодорхой асуулт байна. Өөрөөр хэлбэл жишээлбэл, төрийн өмчит компанийн хувьцааг авахыг хязгаарлаж байгаа юу, энэ хуулийн төслөөр эсвэл нээлттэй байгаа юу? Үүнийг хэн шийдэх вэ гэсэн асуулт байна.

Хоёрдугаарт, одоо дагаж орж ирж байгаа хууль дээр захиргааны шүүхийн хяналтаас Төв банкнаас гаргаж байгаа захиргааны актуудыг нэлээдийг нь гаргах гэж байгаа. Мөн тендерийн хуулиас гаргах гэж байна Төв банкыг. Тэгэхээр би энэ хоёртой санал нийлмээргүй байгаа юм. Төв банк чинь автомашин авдаг л биз дээ. Байшин барьдаг л биз дээ. Яагаад тендерийн хуульд хамаарагдахгүй гэсэн хууль гаргах гээд байгаа юм. Бид чинь авлигаас урьдчилан сэргийлэх ёстой, шилэн байх ёстой, нээлттэй байх ёстой. Олон нийтийн хяналттай байх тухай ярьж байтал тендерийн хуулиас гарна гэдэг бол ер нь хяналтаас гарна гэсэн үг. Захиргааны шүүхийн хяналтаас бүхэлд нь бас гарчихмааргүй байна. Маш тодорхой асуудлуудын нэр зааж байгаад харин захиргааны шүүхийн хяналтаас гаргамаар байна. Жишээлбэл банкны эрх хүлээн авагчаас гаргаж байгаа шийдвэрүүдийг захиргааны шүүх хэлэлцээд байгааг болимоор байна. Жишээлбэл Капитал банкны хэргийг иргэний шүүх дампуурлын хэрэг гээд шийдэж байхад, хажуу талд захиргааны нэг шүүгч, банкны эрх хүлээн авагч нь захиргааны албан тушаалтан юм аа гээд түүний гаргасан бүх шийдвэрийг хянаад, ингээд хоёр шүүх ямар сонирхолтойгоор, ийм хөрөнгө мөнгө ихтэй, банк санхүү гэсэн ийм юм руу одоо манай энэ шүүх засаглал зэрэг зэрэг дайрдаг болчхов. Үүнийг харин хязгаарлах ёстой. Дампуурлын хэрэг иргэний шүүхээрээ л явах ёстой шүү дээ. Аль ч улсад дампуурлын шүүх гээд бүр мэргэшсэн, тусдаа шүүхээр л явдаг шүү дээ. Энэ захиргааны шүүхээр явдаггүй. Тэгэхээр харин үүнийг нь хязгаарламаар байна.

Захиргааны шүүх зөвхөн тэр Төв банкны ерөнхийлөгчийн гаргаж байгаа нэг хөдөлмөрийн маргаан хүнийг ажлаас үндэслэлгүй халсан юм уу, халаагүй юм уу тэр маргаанаа л шийдэл дээ. Яагаад ингээд бүх юм руу ордог ийм одоо сонирхолтой болгочхов оо. Үүнийг л харин цэгцэлье.

**Г.Занданшатар**: 85. Монголбанкны Хууль эрх зүйн газрын Эрх зүйн бодлогын хэлтсийн захирал Эрдэнэхуяг.

**Э.Эрдэнэхуяг:** Энхбаяр гишүүний асуултад хариулъя. Монгол Улсын банкнуудын энэ банкны нэмэлт, өөрчлөлттэй холбогдуулаад нэг гол орж ирж байгаа өөрчлөлт нь энэ банкны хувьцааны эзэмших хязгаарлалт бол хорин хувиас дээшгүй байна гэдэг хязгаарлалт байгаа. Энэ нь ганц том банкны тэр этгээдтэй холбоотой биш, түүний холбогдох этгээдийг мөн хамруулж өгсөн. Ингэснээр банкны хувьцааг эзэмших аливаа этгээд нь 20 хувийг эзэмшихгүй болсноороо тухайн банкыг удирдах, шийдвэр гаргах буюу дангаар нь эзэмших боломжгүй.

Нэгдүгээрт, энэ гадаадын төрийн өмчит банк энэ Монгол Улсын банкны хувьцааг худалдаж авна гэвэл 20 хувийн хязгаарлалтад орно. Үүнээс дээш гарсан дүнгээр 33 хувь ч юм уу, 21 хувиар авах боломжгүй болж байгаа. Үүнтэй холбоотойгоор дараагийн нэг тавигдах зүйл нь болохоор банк өөрөө үнэт цаасаа энд гаргах, үнэт цаас худалдан авах үйл ажиллагаа нь Монголбанкны тусгай зөвшөөрөлтэйгөөр Банкны тухай хуулийн 17 дугаар зүйлийн хязгаарлалтын хүрээнд явагдаж байгаа. Энэ үнэт цаасны хязгаарлалтын хэмжээ бол банкны өөрөө хөрөнгөтэй нягт уялдаатай. Тухайн банкны худалдаж авах үнэт цаасны нийт хэмжээ нь өөрийн хөрөнгийнх нь 20 хувиас хэтэрч болохгүй, нэг компанийн хувьд 10 хувиас хэтэрч болохгүй гэсэн ийм хязгаарлалтууд байгаа. Тэгэхээр энэ 10 хувийн хязгаарлалттай холбоотойгоор аливаа энэ банкны хувьцааг эзэмшиж авсан этгээд ч гэсэн энэ тухайн банкны үйл ажиллагааг явуулах ийм боломжгүй байгаа.

Хоёрдугаарт, нэг тавигдаж байгаа шаардлага нь гэхээр хэрвээ банкны хувьцааг эзэмшиж байгаа хуулийн этгээдийн бүтцэд нь ахиж өөрчлөлт орох байх юм байх юм бол тухайн этгээд нь энэ харилцаа холбоон дээрээ энэ Монгол банкнаас ахиж зөвшөөрөл авах ийм шаардлагатай байгаа. Банкны нөлөө бүхий хувьцаа эзэмшигч нь гадаадын төрийн өмчит компани, гадаадын төрийн оролцоотой компани байлаа гэж бодоход түүний 5-аас дээш хувь эзэмшиж байгаа компанийн хувь нийлүүлсэн бүтэц хэмжээнд нь өөрчлөлт орох юм бол мөн Монголбанкнаас зөвшөөрөл авна. Энэ зөвшөөрөл олгоход тавигдах шаардлага дээр Улсын үндэсний аюулгүй байдал, дээр нь банкны өөрийн хөрөнгийн хэмжээ, банкны тогтолцоонд учирч болох эрсдэлийг тооцож үзсэний үндсэн дээр Монгол банк зөвшөөрөл олгох, олохгүй эсэхийг шийдвэрлэх гэсэн энэ хуулийн тусгайлсан заалтаар явна.

Тэгэхээр өмнө дурдсан Монгол Улсын банкны хувьцааг эзэмших замаар гадаадын төрийн өмчит компаниуд, дотоодын төрийн өмчийн оролцоотой томоохон стратегийн ач холбогдол бүхий уул уурхайн лиценз эзэмшдэг компаниудын хувьцааг авч удирдах ийм бололцоо бол энэ Банкны тухай хуулийн одоогийн зохицуулалтаар хийх боломжгүй ийм зохицуулалттай байгаа.

Хоёрдугаар асуудлын хувьд Монголбанкнаас энэ хуулийг өргөн мэдүүлсний дараа Хууль зүй, дотоод хэргийн яаман дээрээс санаачлаад Захиргааны ерөнхий хууль, Зөрчил шалган шийдвэрлэх тухай хуулиудын шинэчилсэн найруулгыг боловсруулж ажлын хэсэг ажиллаж байна. Энэ ажлын хэсэг дээр гарсан зүйлийн зүйл дээр юу яригдсан бэ гэхээр Захиргааны ерөнхий хуулийн асуудал, ялангуяа шүүх зөрчлийг шийдвэрлэх, шалгажтай холбоотой нэгдсэн зохицуулалт бол Засгийн газрын бодлогын түвшинд явагдана. Үүн дээрээс нь энэ хүрээнд Монгол банк хамрагдаад Монголбанкны мөнгөний бодлого, санхүүгийн тогтвортой байдлыг хангахтай холбоотой гол шийдвэрүүдийг бол Захиргааны хэргийн шүүхээс хянах боломжтой боловч яг хүчингүй болгохгүй. Өөрөөр хэлбэл Монгол банкнаас захиргааны хэргийн шүүхийн хяналтаас гарах энэ асуудлыг нэгдсэн ойлголтод хүрээд Засгийн газрын нэгдсэн бодлогын хүрээнд зохицуулагдаад явна аа. Тэгэхээр энэ Хууль зүйн яамнаас өргөн баригдаад, Засгийн газраар орж ирэх энэ хуулиар зохицуулагдаад явна гэсэн үг.

Дараагийн тэр захиргааны хэргийн шүүхээр эрх хүлээн авагчийн маргааныг шийдвэрлэж байгаа бол өнөөдрийн Захиргааны хэрэг шүүхэд хянан шийдвэрлэх тухай хуулийн харьяаллын холбоотой асуудал байгаа. Энэ дээр шүүгч өөрөө хэрэг үүсгэхдээ хуулийг хэр зэрэг зөв тайлбарлаж хэрэглэж байгаа шүүгчийн ур чадвараас хамаарч байгаа. Яг өнөөдрийн байдлаар үзэх юм бол Монголбанкнаас удирдлагыг нь хэрэгжүүлж байгаа эрх хүлээн авагч, түр төлөөлөгч томилсон ч гэсэн энэ нь өөрөө иргэний эрх зүйн, хувийн эрх зүйн харилцаагаар зохицуулагдах асуудал байгаа. Тэгэхээр энэний өөрөө өнөөдрийн яг энэ асуудал бол зөвхөн одоо шүүгчдийн ур чадвараас хамааралтай ийм асуудал байгаа юм. Яг хуулиа баримтлаа.

**Г.Занданшатар**: Энхбаяр гишүүн 1 минут тодруулъя.

**Б.Энхбаяр:** Төрийн өмчит манай стратегийн компаниудын хувь эзэмшлийг бол худалдаж авах асуудал дээр тавьж байгаа хязгаарлалтыг нэг дахиж бас нэг бодооч ээ гэж хууль санаачлагчид би хэлэх гээд байгаа юм. Бусад улс оронд бол жишээлбэл цэрэг зэвсгийн, эсвэл одоо ураны чиглэлийн стратегийн төрийн өмчийн компаниудын хувьцааг нь гадаад улсын хуулийн этгээд, иргэн худалдаж авахыг шууд нэр зааж хориглодог. Тэгэхээр манайд яг ингэж нэр заагаад ямар ямар чиглэлүүдийн компаниудын хувьцааг худалдаж авахыг нь хориглох вэ гэдгийг нь шууд хэлж өгөх замаар хязгаарлахгүй бол жишээлбэл 10 банкаар дамжаад 10 хувийг авна гэж байна шүү дээ. Дээд тал нь нэг банк, 10. Тэгэхээр 10 банкаар дамжаад тухайн компанийг 100 хувь худалдаж авах ч боломж байгаа л байхгүй юу.

**Г.Занданшатар**:85.

**Э.Эрдэнэхуяг:** Өнөөдрийн хүчин төгөлдөр үйлчилж байгаа Банкны тухай хуулийн 36.12 дахь хэсэгт аливаа этгээдэд түүний холбогдох хэд хэдэн банкны нөлөө бүхий хувьцаа эзэмшигч болж байгаа бол өөр банкан дээр нөлөө бүхий хувьцаа эзэмшигч болохыг хориглосон зохицуулалт үйлчилж байгаа. Энэ дагуу аливаа этгээд энэ банкны хувьцааны 5-аас дээш хувь эзэмших нь бол өөр банкан дээр мөн 5-аас дээш хувийг эзэмших ийм боломжгүй байгаа: Энэ хязгаарлалт мөн холбогдох этгээдийн хүрээнд ч гэсэн хамаарч байгаа. Тэгэхээр ажлын хэсэг дээр яриад үүнээс цаашаа гарч болох эрсдэлүүдийг мөн бид нарт тооцоолж үзээд хуулийнхаа төсөл дээр тусгаад явна гэж бодож байна.

**Г.Занданшатар:** Одоо эрхэм гишүүн Ням-Осорын Учрал асуулт асууна аа.

**Н.Учрал**: Энэ зээлийн хүү бууруулах чиглэлээр нэг ийм тогтоол гарсантай холбогдуулаад л энэ хууль эрх зүйн орчныг оруулж ирж байна гэж ер нь ойлгоод байгаа шүү дээ. 2016 онд Их Хуралд анх сонгогдсон тэр цаг үед тухайн үеийн Монголбанкны ерөнхийлөгч Банкны шинэчлэл хийх гэж байна аа, зээлийн хүүг бууруулна. Цахим технологийг хэрэглэнэ.11 нэгэн хууль оруулж ирээд л нэг бөөн юм болсон шүү дээ. Тэгээд тэр ер нь ямар үр дүнд хүрсэн юм бэ? Дахиад л нэг энд ингээд ноцолдоод л суугаад байх юм. Одоо яамаар ч юм бэ дээ гэдэг шиг л юм болох юм. Одоо тэр үед би бүр санаж байгаа юм. 2016 онд бүр хэлж байсан энэ банк, банк бус санхүүгийн байгууллагууд, бусад салбарыг нь олон улсын дата төвүүд болон энэ клауд платформыг ашиглахыг нь зөвшөөрөх эрх зүйн орчныг нээгээч ээ. Энэ нь илүү хямд байна аа. Монгол Улсын хуулиар одоогоор зөвхөн дотоодынх нь ашиглахыг зөвшөөрсөн нэг ийм зохицуулалттай юм аа. Энийг нээж болохгүй юм уу. Тэгээд энэ хуулиуд дотор ийм өөрчлөлт орж ирж байна уу. Тэгэхгүй бол наад чинь ерөөсөө тийм хязгаарлалттай болчхоод байна. Яагаад гэхээр энэ зээлийн хүү бууруулах дээр ерөөсөө л энэ бүх гишүүд хэлж байна шүү дээ. Одоо энэ финтекээ хөгжүүл ээ, технологид суурилсан санхүүгийн үйлчилгээгээ хөгжүүлье. Хөрөнгийн зах зээлээ хөгжүүл, өөр арга байхгүй. Энэ дээр шинжлэх ухааны нээлт хийх юм байхгүй шүү дээ. Дэлхийн бүх улс орнууд энэ зээлийн хүүтэй чинь энэ энэ байдлаараа тэмцэж байгаа шүү дээ. Тийм учраас наад хөрөнгийн зах зээлээ хөгжүүлэх дээр чинь зайлшгүй наад эрхийг нь нээж өгөх ёстой байна.

Хоёрт нөгөө нээлттэй банкны үйлчилгээн дээр ямар одоо дорвитой өөрчлөлт оруулж ирж байгаа юм бэ. Нээлттэй банкны үйлчилгээ гэдэг чинь нэг талаасаа хэрэглэгчид, тэгээд санхүүгийн байгууллагууд, тэгээд гуравдагч үйлчилгээ үзүүлж байгаа этгээдүүдийн нөгөө дансны хоорондох мэдээлэл дата хоорондох холбох ийм боломжтой болгохыг л хэлээд байгаа шүү дээ. Хоорондоо мэдээллээ солилцох. Ингэж холбох боломжийг энэ хуулиар нээж байна уу. Энэ дээр журам гаргасан юм уу? Ийм боломж байна уу?

Гурав дахь асуудал. Сая одоо энэ гишүүд бас хэлж байна. Гар утаснаасаа энэ банкны үйлчилгээ, санхүүгийн үйлчилгээ авдаг болчихсон байна аа. Тэгэхээр энэ дээр жишээ нь энэ Арабын нэгдсэн Эмират, бусад улс орнуудад одоо сайнд боксыг ярьж байна шүү дээ. Энэ сайнд боксоо эхлүүлж, тогтвортой хөгжүүлэх буюу энэ финтек гарааны компаниуд бусад шинийг санаачлагчдад, одоо хуулийн байгууллагын зааварчилгаанд орно, тийм хяналттай маягаар туршилт хийдэг л ийм л боломж олгодог хууль эрх зүйн орчин шүү дээ. Үүнийг хийчихмээр байх ёстой. Тэгээд энэ хуульд чинь яаж орж ирж байгаа юм бэ? Нээлттэй компани болгоно оо л гээд байдаг. Арга зам нь тодорхойгүй ийм юм ажиглагдаад байх юм аа. Тэгээд энэ дээр ямар одоо өөрчлөлт хийж байна аа?

Дараагийн асуудал. Санхүүгийн зах зээлээ хөгжүүлэх дээр бол бид одоо Хувийн тэтгэврийн хуулийг хэлэлцэх ёстой. Одоо анхны хэлэлцүүлгийг дараа долоо хоногт хийнэ гэж хүлээж байгаа. Маш олон журам дагаад ороод ирнэ шүү. Тэгээд Санхүүгийн зохицуулах хорооны ачаалал улам ихэснэ. Тэгээд ер нь Санхүүгийн зохицуулах хороо чинь цаашдаа яг энэ бүтэцтэйгээр ийм, одоо чадамжтайгаар, ийм хүний нөөцтэйгөөр ингэж бүгдээрээ ийм том том гэрэлт ирээдүйг ярьж чадах нь уу? Та нарын нөөц бололцоо үнэхээр тийм байна уу? Тэгэхгүй бол энэ нэг хэдэн тайлангаа нэгтгэсээр байтал ингээд цаг хугацаа чинь яваад байдаг. Хувийн тэтгэврийн хууль дээр маш олон асуудал орж ирж байгаа шүү дээ. Өнөөдөр энэ даатгалын компаниудын нөөц эх үүсвэрийг хөрөнгийн зах зээл рүү одоо чиглүүлэх шаардлага байна шүү дээ. Тэгж байж энэ банкнууд чинь одоо энэ хөрөнгийн зах зээл дээр оролцох боломжууд нь нэмэгдэнэ ээ гээд л бид ингээд гоё лоозогноод л эрдэм шинжилгээний хуралд оролцоод байгаа юм шиг л суугаад байдаг. Салбарын сайдууд нь суухгүй. Энэ дээр чинь одоо тэр боловсрол, эрүүл мэнд энэ тэр бүгд суух хэрэгтэй шүү дээ. Энэ санхүүгийн зах зээлийг хөгжүүлье, дэмжье гэж байгаа бол. Тэгээд л одоо Санхүүгийн зохицуулах хороо, банкныхан тэгээд л нэг ийм тодорхой албан тушаалтнууд ирчихсэн. Та нар ер нь цаашдаа ингээд Их Хурал дээр шахаад байдаг. Яг нөгөө үнэнээ хэлэх хэрэгтэй байхгүй юу. Үнэхээр хүний нөөц алга аа. Хүн хүч нь хүрэхгүй байна аа. Тэгээд Их Хурлын чуулган дээр ингээд . . .

**Г.Занданшатар**: 83.

**Т.Жамбаажамц**: Хөрөнгийн зах зээлээ хөгжүүлэх чиглэлээр Санхүүгийн зохицуулах хорооны ачаалалтай холбоотой асуудлаар Учрал гишүүний асуусан асуултад хариулъя. Банктай холбоотой хэсгийг нь бол Монголбанк хариулах байх аа. Санхүүгийн зохицуулах хороо өнөөдрийн байдлаар 3 мянга орчим хуулийн этгээдийн үйл ажиллагаанд хяналт тавьж ажиллаж байгаа. Учрал гишүүн хүнийг бол манай байгууллагын үйл ажиллагаанд бас санаа зовж, ингэж хэлж байгаад маш их талархаж байна. Сая өнгөрсөн 2019 оны 10 сард ФАТВ-ын саарал жагсаалтад орсонтой холбоотойгоор үл хөдлөх хөрөнгийн зуучлалын салбар, үнэт металл, тэдгээр арилжааны салбар гэсэн ийм хоёр том салбар, огт зохицуулалтгүй байсан хоёр салбарыг Санхүүгийн зохицуулах хорооны зохицуулалт хяналтад одоо оруулахаар 2020 оны 1 сарын 17-ны өдөр хууль батлагдчихсан. Аж ахуйн үйл ажиллагааны тусгай зөвшөөрлийн тухай хууль, Санхүүгийн зохицуулах хорооны эрх зүйн байдлын тухай хуульд. Энэ хууль батлагдсанаар Санхүүгийн зохицуулах хороо нийтдээ 500 гаруй иргэн, хуулийн этгээдэд үнэт эдлэлийн арилжаа, үл хөдлөх хөрөнгийн арилжааны тусгай зөвшөөрөлтэй этгээдэд тусгай зөвшөөрөл олгоод үйл ажиллагаанд хяналт тавиад, мэдээ тайланг нь аваад хяналт тавиад ажиллаж байгаа.

Үүнтэй холбогдуулж хүний нөөцийн асуудал гэдэг юм уу, боловсон хүчин нэмэгдээгүй. Үндсэндээ энэ бол 2020 оны төсвийн жилд шийдэгдсэн ажил учраас яг өөрийнхөө нөөц бололцооны хүрээнд манайх 140 орчим хүнтэй өнөөдрийн байдлаар. Тэгээд энэ хүрээндээ Монгол Улсад үндсэндээ энэ банкнаас бусад санхүүгийн салбар гэж байгаа боловч банкнууд өнөөдөр даатгалын зах зээл дээр зуучлалын үйл ажиллагаа явуулж байгаа юм. Кастодион банкны үйл ажиллагаа явуулж байгаа, банкны одоо тодорхой чиглэлийн Монголбанкнаас олохоор тусгай зөвшөөрөл авснаас бусад үйл ажиллагаа бол Санхүүгийн зохицуулах хорооны бас хяналтад явдаг. Дээрээс нь хөрөнгийн зах зээл, даатгалын зах зээл, бичил санхүүгийн зах зээл гэсэн ийм салбарууд байсан боловч одоо сүүлийн үед бол энэ мөнгө угаалттай тэмцэх ажлын хүрээнд бол хоёр шинэ салбар. Тэгээд энэ нийт зохицуулалтын 3 мянга орчим хуулийн этгээдийн мөнгө угаалтын үйл ажиллагаан дээр хяналт тавьж байна гэж ажиллаж байгаа.

Хоёрт нь бол, Хөрөнгийн зах зээлээ хөгжүүлэх чиглэлээр бол үндсэндээ 2006 оноос Монгол улсад хөрөнгийн бирж дээр шинээр хувьцаа гаргаж олон нийтийн компаниуд үндсэндээ бий болсон. Монгол шилтгээн ч гэдэг юм уу нэр бүхий ийм компаниуд бол гарч байгаа. Сүүлийн жилүүдэд бол нэг нааштай гэдэг юм уу, тийм дүр зураг юу харагдаж байна гэхээр санхүүгийн компаниуд хөрөнгийн зах зээл дээр хувьцаагаа гаргаж олон нийтийн болох хандлага бол нэлээд нэмэгдэж байгаа. Тухайлбал одоо даатгалын нэр бүхий томоохон компаниуд системийн хэмжээний 40 орчим хувийг бүрдүүлдэг даатгалын компаниуд хөрөнгийн зах зээл дээр ipo хийж олон нийтээс хөрөнгө татаад амжилттай ipo хийгээд ингээд явж байгаа.

Нөгөө талаас бол энэ финтек дээр суурилсан үйлчилгээгээрээ нэлээн одоо сайн бизнесийн үйл ажиллагаа явуулж байгаа нэр бүхий 3-4 банк санхүүгийн байгууллага. Энэ бол зөвхөн финтекийн банк бусууд байгаа.Лэнд МН, инвескор зэргийн томоохон банк бус санхүүгийн байгууллагууд бол олон нийтийн паблик компани болчихсон явж байгаа юм. Өнөөдрийн байдлаар 2000-3000 хувьцаа эзэмшигчтэй эдгээртээ одоо мэдээ тайлангаа өгдөг, тогтмол ингэж явдаг.

Тэгээд энэ хууль одоо хэлэлцэгдээд дэмжигдээд ингээд явбал Монгол Улсад энэ санхүүгийн зах зээл дээр тэргүүлэх рольтой байгаа банкнууд Монгол Улсын санхүүгийн зах зээл банк давамгайлсан. Энэ бас томоохон банкнууд бол энэ ирэх З жилийн хугацаанд паблик буюу олон нийтийн компани болоод олон нийтийн хяналтад ороод, олон нийт, жижиг хувьцаа эзэмшигч нар хувьцааг нь эзэмшээд, өнөөдөр 13, 15 их наяд төгрөгийн хадгаламж эзэмшигч нар байгаа. Тэгэхээр эд нар бол энэ хөрөнгийн зах зээл дээр ороод банкны сайн чанартай бүтээгдэхүүн худалдаж аваад хөрөнгийн зах зээл дээр хөрөнгөө оруулаад, тэгээд энэ нь таны хэлээд байгаа тэр даатгалын сангууд, тэтгэврийн сангуудаар дамжиж, ингээд хөрөнгө оруулбал энэ зах зээл дээр бүтээгдэхүүн чанартай сайн бүтээгдэхүүн байх юм бол түүнийг дагасан хөрөнгө оруулагч нар бол орж ирээд ингээд хөгжих бүрэн бололцоотой. Хорооны зүгээс бол маш шуурхай, компанийн бондыг гаргах, энэ компаниуд олон нийтийн болгох чиглэл дээр бол холбогдох дүрэм журмаа ингээд гаргаад ажиллаж байгаа финтек.

**Г.Занданшатар**: 82.

**Г.Дөлгөөн**: Учрал гишүүний асуултад хариулъя. Төв банкнаас барьж байгаа бодлого 2016 оноос хойш тухайн үеийн эдийн засгийн нөхцөл байдалтай уялдуулаад Төв банк болон Засгийн газар гаднын олон улсын байгууллагуудтай нэлээдгүй хэмжээнд хамтран ажилласан. Тэр дундаа валютын сангийн хөтөлбөр явагдаад банкны шинэчлэлийн ажлыг Төв банк болон Их Хурлын чиглэлтэйгээр бид бүхэн нэлээдгүй хэмжээнд өнөөдрийг хүртэл хэрэгжүүлэхэд тууштай ажиллаж байгаа. Тэгээд таны хэлсэн саналуудтай 100 хувь санал нэг байгаа. Бид бүхэн банкны салбарыг, ялангуяа санхүү мөнгөтэй холбоотой энэхүү асуудлыг бүрэн технологижуулах, орчны эрх зүйн орчныг боловсронгуй болгох талд нэлээдгүй ажлуудыг хийе гэсэн төлөвлөгөөтэй байгаа. Ялангуяа түрүүний хэлсэн зээлийн хүү бууруулах эсрэг төлөвлөгөөнд банк санхүүгийн салбарт болон финтек цахим сүлжээг эрчимжүүлэн үр ашгийг нэмэгдүүлэх, банкны салбарын өрсөлдөөн дэмжихэд чиглэсэн эрх зүйн орчныг бий болгох хүрээнд бид бүхэн сүүлийн үеийн технологи дэвшлүүдийг санхүүгийн салбарын үйлчилгээнд ашиглахыг эрчимжүүлээд эхэлчихсэн байгаа.

Үндсэндээ бид бүхний харж байгаагаар арилжааны банк болон өөрсдийн “и” банк буюу мобайлаар, гар утсаараа шилжүүлгүүдээ хийчихдэг. Энэхүү технологиуд маань бүх банкуудад шилжчихсэн явж байгаа. Нөгөө талдаа гадаад зах зээл дээр үүсмэл төлбөрийн хэрэгслүүд нэлээдгүй ажиллаж байгаа. Үүнтэй холбогдуулаад ФАТВ-аас бас өгсөн зөвлөмж болон дотоодын өөрсдийн мэдлэг бодлогын хүрээнд Вертуалын тухай хууль дээр хүртэл ажиллаад явж байгаа. Бусад газруудын саналууд бас чухал байгаа. Ганц банкны систем энд хамрагдахгүй болохоор. Ерөнхийдөө Төв банкны байр суурь таны хэлсэнчлэн энэ эрх зүйн орчныг нээлттэй, тодорхой болгож, олон улсын стандарт руу явуулахын төлөө байгаа гэдгийг хэлмээр байна.

Мөн 2016 оноос ерөнхийдөө зарим нэг үзүүлэлтүүдийг товч дурдахад зээлийн хүү 2016 оны 12 сард дундаж хүү нь болохоор 19.66 хувьтай байсан байна. 2020 оны 8 дугаар сарын байдлаар 16.48 хувь болж ерөнхийдөө Монгол улсын хэмжээнд сүүлийн 2 шатлалтай банкны систем хөгжсөнөөс 30 жилийн хугацаанд хамгийн их бууралтыг өгсөн 4 жил байсан болов уу гэж бас бид бүхэн үзэж байгаа. Тэгээд энэхүү бодлогоо бас цааш нь үргэлжлүүлээд улам боловсронгуй болгоод энэ стратеги төлөвлөгөөг ээлжит бус чуулганаар батлуулсан. Үүнтэй холбоотойгоор энэхүү хуулиуд маань давхар ороод явж байгаа гэдгийг онцолж хэлмээр байна.

**Г.Занданшатар**: Одоо эрхэм гишүүн Норовын Алтанхуяг асуулт асууна.

**Н.Алтанхуяг**: Ер нь энэ банкны тухай хууль тухай хууль, энэ салбарын нэг их олон хуульд нэмэлт өөрчлөлт оруулж, жаахан шинэчлэл хийх ёстой тэр салбар мөн л дөө. Би энэ чиглэлээр энэ хуулиудад өөрчлөлт оруулах нь зүйтэй гэдэг дээр санал нэг байгаа. Ямар юмыг нь харин яаж өөрчлөх юм гэдэг дээр энэ Монголбанкных нь, Арилжааны банкных нь, энэ Санхүүгийн зохицуулах хороо бүгдээрээ хамтарч яриад, Их Хурал яриад нэг гайгүй хууль өөрчлөлт оруулчихаасай гэж бодож байгаа юм. Би одоо ингээд эргээд харахаар энэ манай Монголын нийгэм, улс төр, эдийн засагт гарсан том завхралууд бол энэ банктай холбоотой шүү, арилжааны. Бас Монголбанктай ч холбоотой. Монголбанк бол ерөөсөө арилжааныхаа банкуудыг тавиад туучихдаг юм байна бил. Найраад явчихдаг л юм байна, ер нь өнгөрсөн хугацаанд. Сая энэ Энх-Амгалан гишүүний хэлж байгаагаар нөгөө асар их үнээр олдсон аз жаргалаа хайрлаж яваарай гэдэг шиг асар их алдагдлаар татвар төлөгчдийн мөнгөөр энэ олон банкны дампуурлыг бол хаасан л даа. Нэг хэсэг хадгаламж эзэмшигчдийн мөнгийг төр хариуцаж байсан учраас засагтай нэг хэсэг холбогдож явдаг байсан. Сүүлийн үеийн банкны дампуурлууд миний харж байгаагаар цэвэр Монголбанктай холбоотой. Тэд нар олигтой юмыг хийхгүй байгаа юм.

Тэгэхээр энэ хуулийг би ямар чиглэлд өөрчлөгдөөсэй гэж хүсэж байна вэ гэхээр энэ банкууд банкныхаа ажлыг л хийдэг болмоор байна. Түүнээс биш лиценз барьцаалаад л, Улаанбаатарын газар барьцаалаад л, ерөөсөө хийхгүй бизнес гэж байхгүй. Холбогдохгүй улс төрч гэж байхгүй. Ингэж Монгол Улсыг дампууруулж байгааг энэ хуулиараа нэг өөрчлөөд өгөөч ээ. Өөр нэг зүйл бол банк бол банкныхаа журмаар ажилламаар байгаа юм. Төрийн юмыг ерөөсөө празиталдаг, паразит гэж нэг тийм шимэгч хорхой шиг. одоо жишээ нь түрүүн хэн хэлэв, Энхбаяр гишүүн хэлэв үү, төрийн өмчийн компаниудыг бүтэн паразиталдаг. Одоо тэр нийгмийн даатгалын сангуудыг бүгдийг нь паразитлаад, идээд, уугаад тэгээд өөрөө аалз шиг хагараад, тэгээд дуусаж байх шүү дээ. Хэн хохирч байгаа юм, Монголын ард иргэд хохирч байгаа.

Тийм учраас та бүхэн үүнийг их зөв болгож өгөөч. Энэ арилжааны банкны эзэмшигчдийг зарламаар байна. З жил, 5 жил, 6 жил вэ? Процесс нь тэгж явдаг юм байгаа биз. Өнөөдөр хэн 80 хувийг нь эзэмшээд байгаа юм. Үүнийг шууд зарлах хэрэгтэй шүү дээ. Энэ яахаараа ийм хаалттай, ийм хулгайн бизнес байгаад байдаг юм. Монголд. Бусад юмнууд нь тодорхой байхад. Тэгэхээр үүнийг би бас та бүхнээс хүсэж байна.

Энэ Баттөмөр гишүүн ахлаад яваад байгаа юм. Та бас нэг идэвхтэй ажиллаад, энэ нэг нууц хулгай хийдэг юмнуудыг ил гаргаач дээ. Одоо тэр Худалдаа хөгжлийн банк гээд л ярьдаг хэн байдаг юм, Голомт банк гээд ярьдаг, хэн байдаг юм. Энэ банкуудын цаад тал дээр байгаа хүмүүсийг нь ил гаргаад тэр нь төдөн хувьтай гээд хэлээч дээ. Дахиад дараа нь энэ хуулиар 20-иос илүү эзэмшиж болохгүйгээр л хийх гэж байгаа юм шиг байна, тийм үү? Тэгээд ил тод болгоод нэг энэ бизнес нь ийм ил тод л, ер нь Монголд шударга бус байдлыг бий болгоход чинь энэ банкны салбар бол аймаар юм хийсэн л дээ. Санхүүгийн зохицуулах хороо ч гэсэн одоо энэ шинэ даргыг би танихгүй. Дээр үеийн дарга нар нь бол Анод банкыг дампууруулахад, дампуурах гэж байна гэдгийг нь мэдсээр байгаад 25 хувийг нь аваачиж ipo хийж байна гээд ингээд л өөрсдийнхөө алдагдлыг олон нийтийн EBRD банкны алдагдал болгон хувиргасан ийм л аймаар, аймаар юм хийдэг нөхдүүд юм байна лээ. Тийм учраас банкыг банк шиг болгоход энэ хууль бол бас сайн болох байх аа. Би ерөнхий санааг нь харлаа гэвэл гүйцээж харлаа. Би оролцоод саналаа оруулаад идэвхтэй ажиллая аа. Дэмжиж байна аа.

**Г.Занданшатар**: Санал байна даа. Дамдинням гишүүн бас асуулт асууна.

**Г.Дамдинням:** Банкны тухай хууль орж ирж байна. Манай ард иргэд бол хамгийн түрүүнд бас харж байгаа зүйл бол энэ банкны хууль, хүү одоо буураад ирээсэй л гэж яг ард иргэдийн арьсан дээр гардаг, амьдралд мэдэгдэх ёстой юм нь тэр л байгаа шүү дээ. Энэ Монголбанкны нөхдүүдээс нэг хоёр юм асуучихмаар байгаа юм.

Банкны салбарын өрсөлдөөнийг дэмжих чиглэлд энэ хуулийн өөрчлөлтөд юм орж ирж байгаа юу. Гаднын банкыг оруулж ирэхэд саад хориг тавиад байдаг юм аа, яаж шийдэж байгаа вэ? Саяхан хэвлэл мэдээллийн хэрэгслээр бас ярьж байсан. Зарим компаниуд банк байгуулах хүсэлтээ бүрэн бүрдүүлээд бүх бичиг баримтаа өгчихсөн, зөвшөөрлийг нь өгдөггүй. Аргаа бараад шүүхдээд, шүүхийн шийдвэр нь гараад ямар нэг шийдвэр гарга аа гээд гарчихсан гээд мэдээллүүд гарч байлаа. Энэ өрсөлдөөнийг нь дэмжиж байвал энэ хүү нь буураад явна шүү дээ. Бүтээгдэхүүн нь хямдарч ирнэ гэсэн үг. Эх үүсвэр нь. Тэгэхээр энэ дээр та нар тэр зөвшөөрлийг нь заавал “за” бол, “за”. “Үгүй” бол “үгүй” гээд тодорхой хэлээд, бас энэ бизнесийн орчноо ч тэлэх, нөгөө талдаа энэ өрсөлдөөнийг дэмжих чиглэлд нь тодорхой шийд гаргаад өгчхөж болдоггүй юм уу. Яагаад өгдөггүй юм гэдгийг нэг асуучихмаар байна.

Хоёрдугаарт энэ хуулийн төсөл дээр бас нэг асуулт байна. Энэ олон гишүүд асууж байх шиг байна. Энэ нэг хувьцаа эзэмшигчийн эзэмших дээд хэмжээ 20 хувь болох үндсэн гол шинэчлэл нь энэ дээр явж байгаа байхгүй юу. Тэгэнгүүт, энэ нь 6 жилийн дараа хэрэгжинэ гээд байгаа юм. Яагаад 6 жил гээд оруулчихсан юм бэ. Энэ Их Хурал өөрөө энэ шинэчлэлийг хийж байгаа. Энэ Их Хурлын бүрэн эрхийн хугацаанд хэрэгжих байдлаар оруулж ирэх боломж байхгүй юу? Энэ хоёр асуултад тодорхой хариулт өгөөч ээ.

**Г.Занданшатар**: 82 Монголбанкны Тэргүүн дэд ерөнхийлөгч Дөлгөөн.

**Г.Дөлгөөн**: Дамдинням гишүүний асуултад хариулъя. Сүүлийн асуултаас нь эхлээд хариулчихъя. 6 жил гэдэг тоо маань бол ажлын хэсэг дээр нэлээдгүй яригдаад гарсан байгаа. ipo гаргах нээлттэй. Хувьцаат компани болгоход З жил, 20 хувь нь зургаан жил гэж явж байгаа. Зарим орны туршлагуудыг харахад 6 сараар жил орчимд бол үүнийг хийх боломжтой гэж үздэг юм байна. Зарим орнуудынх бол, би яг нэг нь нэр усаар нь хэлье. Яг иймэрхүү адил төстэй хуультай орнууд дээр одоо Бүгд Найрамдах Солонгос Улсынх болохоор 6 сар, Тайланд улсыг бүр 3 сар гэсэн хугацаатай тавьж өгч байсан юм байна. Харин Индонез улсынх болохоор 5 жил гэх мэтчилэнгээр энэ бол харилцан адилгүй байгаа гэж бодож байгаа. Энэ саналыг хэрвээ энэ хууль дэмжигдээд ингээд цааш явах тохиолдол ажлын хэсэг гаргах гарна. Ажлын хэсэг дээр бол энэ цаг хугацааны хувьд өөрчлөх бүрэн боломжтой байгаа.

Тэгэхээр таныг түүн дээр бас саналаа өгөөрэй гэж хүсэж байна. Өрсөлдөөнтэй холбоотой асуудлаар банкууд Банкны тухай хуулиараа хүсэлтээ өгч, аливаа хуулийн этгээд болон иргэд дүрмийн сан болон бусад холбогдох шалгууруудыг хангасан тохиолдолдбанкны лиценз эзэмших эрхийг хүсдэг байгаа. Өнөөдөр хүртэл энэ хуульд хэвээрээ мөрдөгдөж байгаа. Энэ дээр болохоор банкыг айхтар төрөлжүүлж өгдөггүй. Гэхдээ өнөөдрийн хувьд нийт 12 банк маань өөрсдөө топ 5 банк буюу системийн хэмжээнд нөлөө бүхий банк гэж явдаг. Бусад банкнууд бол гурав, хоёрдугаар бүлгийн банк гэж явдаг байгаа. Энэ банкнууд нь өөрөө байгууллагын иргэдэд чиглэсэн ийм бизнес буюу зах зээлүүдээ хувааж эзлээд ажиллаад явж байгаа. Өнөөдөр үүнийг нээлттэйгээр явуулж байна.

Мөн ажлын хэсэг дээр хуульд зохицуулалтуудыг нь төрөлжүүлэх хүртэл арга хэмжээ авах нь зүйтэй байна гэсэн саналууд явж байна. Энэ ажлын хэсэг дээр нээлттэй яригдаад дэмжигдвэл орох боломжтой саналуудаа гэж хэлмээр байна.

Мөн “М” банктай холбоотой асуудлыг би ярьж байна гэж ойлгож байна. Энэ банкны хувьд болохоор холбогдох материал юмнуудаа бол өгсөн гэж ойлгож байгаа. Гэхдээ Монголбанк материалыг бүрэн гүйцэд авснаас хойш 60 хоногийн дотор болно, болохгүй гэсэн хариугаа өгөх үүрэгтэй байгаа. Тэгээд энэний хүрээнд Монголбанкны бодлогын газрын зөвшөөрлийн хэлтэс болон хууль эрх зүйн газрынхан олон шат дамжлагатайгаар энэ ажил нь яваад удаашралтай байгаа юм болов уу гэж би хувьдаа бодож байна.

**Г.Занданшатар**: Эрхэм гишүүн Сайнбуянгийн Амарсайхан асуултаа асууя.

**С.Амарсайхан:** Хэд хэдэн асуулт байна. Өөрийн хөрөнгийн зохистой харьцааны шалгуурыг хангаагүй яг хэчнээн банк байна вэ, нэгдүгээрт:

Хоёрдугаарт, өөрийн хөрөнгийн хэмжээг нэмэгдүүлэх Монголбанкны ерөнхийлөгчийн тушаал шийдвэр яагаад хэрэгжээгүй вэ? Шалтгаан нь юу байна вэ?

Гуравдугаарт, энэ банкны үйл ажиллагааг хувьцаат хэлбэрээр явуулахыг хуульчлах энэ хуулийг бол дэмжиж байгаа. Гэхдээ ингэснээр яг хэзээ бодит үр дүнгээ өгнө гэж Монголбанк, энэ мөнгөний бодлогын хорооны Санхүүгийн зохицуулах хорооныхон үзэж байгаа вэ. Өнөөдрийн зах зээлд байгаа санхүүгийн эх үүсвэрүүд ямар хэмжээгээр нэмэгдэх юм, ямар хугацаанд. Тэр банкны хүү буурахад яг яаж нөлөөлөх юм, хэдэн хувиар буурахад нөлөөлөх юм.

Санхүүгийн зохицуулах хорооноос -энэ хөрөнгийн бирж гэж одоо хөсөр хаягдсан газар ямар үүрэг гүйцэтгэх юм энд. Энэ газар ер нь ямар чадвартай, ямар үүрэг хариуцлагыг энд одоо хангах ёстой, энэ ажлыг зохион байгуулахад. Яг өнөөдөр энэ банкнуудыг хувьцаат болгоод явуулахад бүхий л шаардлагатай бэлтгэл ажил, бусад нөөц болон суурь чадавхууд нь хөрөнгийн биржид хадгалагдаж байгаа юу?

Эцэст нь асуухад энэ гаднын банкыг оруулж ирэх асуудал яагаад ингэж удаад байна аа? Гаднын банкыг оруулж ирэхэд юунаас нь айгаад байдаг юм. Бид өөрсдийн хөрөнгө мөнгийг ер нь гадаадад аваачиж хийх гэж байгаа юм биш шүү дээ. Эх орондоо өөрсдөө бичдэг бид чинь дүрэмтэй, журамтай, хуультай, тогтоомжтой төртэй, ёстой тусгаар тогтносон Монгол Улс. Монгол Улсын нутаг дэвсгэрт Монгол Улсын хууль тогтоомжийн дагуу үйл ажиллагаа явуулж байгаа бол гаднын ч бай, дотны ч бай компаниуд явуулах нь нээлттэй байх ёстой. Гаднын компаниудыг бид оруулж ирэх, оруулж ирээд өөрсдөө эзэн шиг байх, хяналтаа тавьдаг, шаардлагаа тавьдаг. Тэгээд тэр зохих одоо хууль эрх зүйн зохицуулалтыг нь хийдэг. Ингэж чадах юм бол бид өөрөө өөрсдөө өгөөжийг нь хүртэх боломж бүрдэнэ ээ. Тэгээд нэг мангас харсан юм шиг, гаднын банк л орж ирвэл болохгүй гээд л одоо бүх ойлголтыг бүх шатанд өгчихсөн. Тэр нь хэдхэн компанийн хэдхэн банкны эрх ашгийг хаадаг хязгаарладаг. Тэр банкнууд чинь зээл өгөхдөө Монголд одоо байгаа баригдсан үл хөдлөх хөрөнгийг барьцаат зээл өгнө өө, үүнийг хэн ч хаашаа аваад нүүхгүй ээ.

Монголын мөнгөн тэмдэгт дээр бид зээл болон бусад санхүүгийн эх үүсвэрээ зохицуулдаг, тэр зохицуулалтыг нь хийгээд өгөхөөр өөр ямар ч гаднын одоо валютаар үйлчлэхгүй байх боломжтой. Ямар нэгэн байдлаар энэ зээлдэгч эрсдэлд орсон тохиолдолд хөрөнгө мөнгө, барьцаа эрсдэлд орсон тохиолдолд Монгол Улсаас гардаггүй байх, худалдсан хөрөнгө мөнгө нь Монгол Улсад одоо дахин эргэлтэд ордог байх гээд санхүүгийн эдийн засгийн зохицуулалтаа бид хийх ийм бүрэн боломж бидэнд бий.

Тийм учраас энэ гадаадын банкаа оруулж ирж, энэ ард түмнээ санхүүгийн дарамтаас гаргах, чөлөөт өрсөлдөөнийг бий болгох, тэгээд тэр хөрөнгийн эх үүсвэрээ оруулж ирэхгүйгээр бид мөнгөний эх үүсвэр байхгүйгээр хэчнээн сайхан хууль баталж, хэчнээн сайхан хувьцаат банк бий болгоод энэ банкнууд явахгүй ээ. Энийгээ яг тодорхой төлөвлөсөн зүйлүүд байна уу, үгүй юу. Өнөөдрийн байдлаар яг хэдэн банк хувьцаат болох бүрэн боломжтой юм, түүгээрээ хэдэн төгрөгийн хөрөнгө оруулалтыг гадаад дотоодоос босгох боломжтой юм. Тэр нь санхүүгийн зах зээл дээр яаж, ямар хугацаанд орох боломжтой вэ гэдэг талаар маш тодорхой хариултууд өгөөч.

**Г.Занданшатар**: 84. Ариунбат, Монголбанкны бүтцийн өөрчлөлт, бодлогын газрын дарга.

**Н.Ариунбат**: Амарсайхан гишүүний асуултад хариулъя. Яг өнөөдөр банкны системд нийт 12 банк үйл ажиллагаа явуулж байна. Үүнээс яг өнөөдрийн байдлаар өөрийн хөрөнгийн зохистой харьцааг хангаагүй 2 жижиг банк байна. Олон улсын валютын сангийн активын чанарын үнэлгээний шалгалтын дагуу арилжааны банкуудад хийсэн шалгалтын дүнгээр тодорхой бас хэдэн банкнууд өөрийн хөрөнгийг нэмэгдүүлэхдээ үүрэг хүлээсэн байгаа. Үүн дээр өнөөдөр үйл ажиллагаа явуулж байгаа 2 жижиг банк тодорхой хэмжээний үүрэг авч өөрийн хөрөнгөө нэмэгдүүлсэн боловч олон улсын валютын сангийн шаардлагын дагуу хийгдсэн магадлан баталгаажуулах аудитын баримтаар өөрийн хөрөнгөө нэмэгдүүлсэн эх үүсвэр нотолж чадаагүй.

Иймд Монголбанкнаас Банкны тухай хуулийн дагуу тус банкуудын өөрийн хөрөнгийг нэмэгдүүлсэн зөвшөөрлийг цуцлах зайлшгүй шаардлага гарсан. Өөрийн хөрөнгөө нэмэгдүүлэх зайлшгүй шаардлага, нөхцөл байдал үүссэн тул одоо энэ жил одоо хэрэгжилтийг хангуулах үүднээс Монголбанкнаас эдгээр банкуудад хянагч томилон, эрчимжсэн хяналтыг өнгөрсөн саруудад хэрэгжүүлсэн.

Эдгээр банкууд Монголбанканд тогтворжуулалтын төлөвлөгөөг ирүүлсэн байгаа. Уг тогтворжуулсан төлөвлөгөөний дагуу тухайн банкны хувь нийлүүлэгч нар шинээр хөрөнгө оруулах ийм үүрэг хүлээгээд явж байгаа.

**Г.Занданшатар**: 89.

**С.Цэрэндаш**: Амарсайхан гишүүний асуултад хариулъя. Хөрөнгийн биржийн үйл ажиллагаатай холбоотой, хөрөнгийн зах зээлтэй холбоотой асуулт асуулаа. Ямар түвшинд байгаа вэ, цаашдаа ямар нөлөөллийг нь энэ хөрөнгийн зах зээл дээр бий болгох вэ гэдэг асуултыг асуулаа. Өнөөгийн байдлаар энэ хөрөнгийн зах зээлийн үнэлгээ 2.6 их наяд төгрөгтэй байгаа. Өдрийн дундаж арилжаа нь 219 сая төгрөгийн дүнтэй. Нэлээн өндөр хувьцааны болон арилжааны дүн нь тодорхой цөөн тооны компаниуд дээр ийм төвлөрсөн, идэвх жоохон муутай иймэрхүү байдалтай байгаа.

Банкнууд ерөнхийдөө нээлттэй хувьцаат компани болсноор энэ хөрөнгийн зах зээлийн хөгжилд бол нэлээн эерэг нөлөөллийг бий болгоно гэж бид нар харж байна. Зохицуулалт нэлээн бас харьцангуй сайтай, ашигт ажиллагаа өндөртэй ийм байгууллагуудын хувьцаа нь нээлттэй арилжаалагдсанаар хөрөнгө оруулагчдад боломжуудыг бий болгоно, нөгөө талдаа хөрөнгө оруулагчдын сонирхлыг татна гэсэн ийм дүр зураг ажиглагдаж байгаа.

Банкны өөрийн хөрөнгө ойролцоогоор 3.7 их наяд төгрөгийн дүнтэй байгаа. Эдгээр банкууд бүгд паблик компани болоод нээлттэй арилжаалагдана гэхэд багаар бодоход хөрөнгийн зах зээл дээр 2 дахин их үнэлэх үнэлгээтэйгээр арилжаа нь хийгдэнэ гэж үзвэл 7.4 их наяд төгрөгөөр хөрөнгийн зах зээлийн үнэлгээгээ шууд нэмэгдүүлнэ. Мэдээж энэ хэмжээний хөрөнгө оруулалтыг хөрөнгийн зах зээл өнөөгийн байдлаар шууд шингээж авах боломжгүй. Энэ ч утгаараа ерөнхийдөө энэ хуулийн заалтыг 6 жилийн хугацаанд үе шаттайгаар хэрэгжүүлнэ ээ гэсэн байдалтайгаар ерөнхийдөө төлөвлөсөн байгаа.

Энэ банкнуудыг паблик болгох ажиллагааг явуулахад давхар хажууд нь хийх ёстой ажлууд гэвэл нөгөө мэргэжлийн хөрөнгө оруулагчдыг бий болгох, тэтгэврийн сангийнхаа реформыг хийж, үүгээр дамжуулж одоо энэ хөрөнгийн зах зээл дээр хөрөнгө оруулалтыг хийдэг боломжуудыг нь бий болгох ажлыг бас давхар хийх ёстой. Энэ бол чухал хамт явах ёстой ажил гэж бид нар харж байгаа.

Мөн хөрөнгийн зах зээл дээр мэргэжлийн хөрөнгө оруулагчийн чиг үүргийг гүйцэтгэдэг ийм хөрөнгө оруулалтын сангууд бий болох трэнд бас ажиглагдаж байна. Өнгөрсөн 5 дахь өдөр Монгол Улсад анхны одоо олон нийтээс хөрөнгө оруулалт татах ийм сангийн анхдагч арилжаа амжилттай болсон. Ерөнхийдөө төлөвлөж байснаа давуулсан байдалтайгаар захиалга ирж биелсэн байгаа. Тэгэхлээр ерөнхийдөө цаашдаа хөрөнгө оруулалтын сангаар дамжуулаад хувьцаанд, одоо хөрөнгө оруулалт хийх сонирхолтой маш их том орон зай байна гэдэг нь ажиглагдаж байна.

Мөн арилжааны банканд байгаа иргэдийн харилцах хадгаламжийн дүн ойролцоогоор 15 их наяд төгрөг байгаа. Банкнуудын хувьцаа нь нээлттэй арилжаалдаг болоод явах юм бол эдгээр харилцах хадгаламжууд мөн одоо хөрөнгө оруулалт хэлбэр рүү шилжиж хувьцаа хэлбэр рүү нь хөрөнгө оруулалт хэлбэрээр иргэд оруулах боломжтой болох юм гэж бид нар харж байгаа. Баярлалаа.

**Г.Занданшатар**: Ариунбат 84.

**Н.Ариунбат**: Би энд тайлбарыг бас нэг юмыг нэмээд тайлбарлая гэж бодож байна. Энэ гаднын банкууд яагаад орж ирдэггүй юм бэ гэдэг асуудал дээр нэг тайлбар хэлье гэж бодож байна. Яг өнөөдөр бол Монгол Улсад гаднын 5 банкны төлөөлөгчийн газар үйл ажиллаж явуулж байгаа, өмнө нь 6 байсан. Яг гадны банк орж ирэхэд өнөөгийн банкны тухай хууль тогтоомж, зөвшөөрлийн журмаар ямар нэгэн хаалт хориг ерөөсөө байхгүй, нээлттэй байгаа. Өнөөдөр Монголбанканд аливаа яг гадаадын банкнаас салбараа нээе гэсэн өргөдөл ирээгүй байгаа.

**Г.Занданшатар**: Эрхэм гишүүн Чинбатын Ундрам байхгүй байна.

Эрхэм гишүүн Бадмаанямуугийн Бат-Эрдэнэ асуулт асууна.

**Б.Бат-Эрдэнэ**: Баярлалаа. Би түрүүн өмнөх асуудал дээр асууж байсан асуултаа үргэлжлүүлж асуух гээд байна. Надад хариулт тодорхой өгөхгүй байгаа юм. Би маш тодорхой юм асуугаад байгаа шүү дээ. Тухайлбал Монголбанканд энэ хэвлэл, мэдээллээр явсан шүү дээ. Монголбанкнаас мөнгө хүүлдэг банк бус санхүүгийн байгууллага өөрөө банканд ажилладаг, Төв банканд ажилладаг мөртөө ийм одоо банк бус санхүүгийн байгууллагатай хүмсүүд байна. Ийм хүмүүс чинь одоо ажилласаар байгаа юу? Тэр хүмүүсүүддээ одоо ямаар хариуцлага тооцсон юм бэ? Санхүүгийн зохицуулах хороо мөн ялгаа байхгүй. Цаашлах юм бол одоо энэ Улсын Их Хурал дээр ийм, ийм банкны төлөөлөл байна аа, ийм ийм захирлууд нь байна аа, энэ хүн бол тэдэн хувийг нь эзэмшдэг ээ гээд ингээд нэг тодорхой юм хэлээд өгч болох уу, үгүй юу. Цаашилбал одоо тэр Хөгжлийн банктай холбоотой асуудал. Тэр чинь бол ингээд томоохон төслүүдийг санхүүжүүлэх ийм зориулалтаар л төрийн мэдлийн банк байгуулсан шүү дээ. Тэгээд тэр одоо ингээд авсан зээлүүд нь хэл ам татлаад, дагуулаад тэнд ажиллаж байсан хүмүүсүүд нь одоо хууль шүүхийн байгууллагаар яваад байгаа юм.

Тэгээд үүнтэй холбоотой юмыг одоо ил тод энэ нууцлалын зэрэгтэй байдаг юм уу? Яагаад болдоггүй юм. Ил тод ингээд хэлээд өгч болдоггүй юм уу? Энэ банкны шинэчлэлтийн асуудал эндээс эхлэх байх гэж би ингэж л ойлгоод байгаа юм. Баттөмөр нарын санаачлаад оруулаад ирж байгаа энэ хуулийн төслийг дэмжиж байгаа. Бас тодорхой үр дүн гарах болов уу гэж үзэж байгаа юм. Энэ үр дүн гарахаас өмнө чинь түрүүн Л.Энх-Амгалан гишүүн хэллээ шүү дээ. Энэ 90 хойш 14 арилжааны банк дампуурсан. Тэр дампуурсан банкнуудын хохирлыг хэн хариуцсан бэ гэхээр төр ард түмэн, татвар төлөгчид л одоо түүнийг нуруун дээрээ үүрсэн. 300 гаруй тэрбум төгрөгийг нь хааж барсан гэж.

Өнөөдөр ч гэсэн одоо дампуурчихсан банкууд, зүгээр эгэл жирийн иргэд нийгмийн даатгалынхаа мөнгө хөрөнгөнөөс өгсүүлээд ингээд бүгдийг нь алдчихсан. Тэгээд тэр хүмсүүдтэй ямар хариуцлага тооцож байна? Би бол удаа дараа хэлж байгаа шүү дээ. Энэ төр ард түмнийг хохироосон энэ этгээдүүдийг шоронд хориод, шонд дүүжлээд байдаггүй юм аа гэхэд энэ улсуудаас тэр хохирлыг нь барагдуулаач ээ, аваач ээ, төвлөрүүлээч ээ. Тэр гадаадад оффшор бүсэд мөнгөө нуучихсан бол тэрийг нь олж аваач ээ. Энд, тэнд одоо нуусан хөрөнгө хогшил байдаг юм бол тэрийг нь олж одоо аваач ээ. Тэд гадна дотно, авсан шилтгээ хаус байдаг юм бол тэднийг нь хурааж авч одоо энэ улсыг хохиролгүй болгооч ээ л гэдэг ийм асуудал тавиад байгаа шүү дээ.

Тэгээд энэ дээр одоо ингээд л нэг тийм нэг бөөрөнхийдүү маягаар байгаад байх юм. Энийг нэг тодорхой хариулт өгөх тийм бололцоо байхгүй юу. Үнэндээ бол одоо 90 оноос хойш явж ирсэн энэ банк санхүүгийн тогтолцоо чинь бол үнэхээр бүтэл муутай замаар замнаж явж ирлээ шүү дээ. Ямар сайндаа 14 банк одоо дампуурчхаад, түрүүн яригдаж байгаа 30 гаран арилжааны банктай, ёстой жинхэнэ нөгөө зуун ямаанд нь жаран ухна гэдэг шиг ийм л буруу бүтэцтэй явж ирж байна шүү дээ. Тэгээд зуун хоёр зуу гаруй хадгалмж зээлийн хоршоо, бараг таван зуугаад банк бус санхүүгийн байгууллагууд гэж ингэж яригдаад байна шүү дээ. Тэгээд тэрийг чинь хэн эзэмшиж байна вэ гэхээр энэ мэдээлэлд ойрхон байгаа, бүр одоо энэ төрийн нэрийн өмнөөс энэ банк санхүүгийн байгууллагад ажиллаж байгаа, гардаж байгаа этгээдүүд одоо тэр банк бус санхүүгийн байгууллага байгуулчхаад ингээд одоо мөнгө хүүлээд, ингээд яваад байдаг.

**Г.Занданшатар**: 82.

**Э.Эрдэнэхуяг**: Бат-Эрдэнэ гишүүний асуултад хариулъя. Монголбанкны ерөнхийлөгчөөс энэ банк бус санхүүгийн байгууллага, Монголбанкны ажилтнууд эзэмшиж байна гэдэг асуудалтай холбоотойгоор тушаал шийдвэр гарсан. Өөрөөр хэлэх юм бол Монголбанкны аливаа албан тушаалтан энэ банк бус санхүүгийн байгууллага, санхүүгийн зуучлал үзүүлдэг байгууллага дээр хувьцаа эзэмших, түүний ойрын бизнесийн ашиг сонирхлыг үүсгэхийг хориглоно. Энэ тохиолдолд бол ажлаас чөлөөлөх, ажлаас халах энэ арга хэмжээ авахаар ийм сануулсан шийдвэр гарсан байгаа.

Энэ нь мөн нийтийн албан хүн болон хувийн ашиг сонирхлыг зохицуулах тухай хуульд аливаа нийтийн албан тушаалтан нь бол өөрийн аж ахуйн эрх, үйл ажиллагаа шууд эрхлэх, үүнтэй холбоотой хувийн ашиг сонирхлыг үүсгэсэн хэлцэл хийхгүй байх гэсэн энэ шаардлагууд орсон байгаа. Энэ дурдсан банкны хувьцаа эзэмшигч болон эцсийн өмчлөгчтэй холбоотой ил тод байдлын асуудлыг бол Банкны тухай хуулийн 38 дугаар зүйлд зохицуулж зохицуулж өгсөн байгаа.

Банк нь өөрийнхөө вэб сайт дээр, мөн санхүүгийн тайлан дээрээ банкны хувьцаа эзэмшигчийн талаар дэлгэрэнгүй мэдээлнэ гэдэг энэ заалтыг хэрэгжүүлээд явж байгаа. Өнөөдөр арилжааны банкнуудын вэб сайт руу үзэх юм бол хувьцаа эзэмшигчийн нэр нь эзэмшлийнхээ хувьцаатай бүх мэдээллүүд нь ил тод байгаа.

Монголбанкнаас мөн энэ банкны төлбөрийн чадваруудыг ашиг сонирхлын үүднээс алдагдуулсан банкны эрх бүхий албан тушаалтнуудад эрүүгийн хариуцлага тооцуулах саналыг 2017 онд Хууль зүй, дотоод хэргийн яаманд хүргүүлсний дагуу эрүүгийн шинэчилсэн хууль дээр энэ банкны эрх бүхий албан тушаалтан, удирдлага, хувьцаа эзэмшигч, тэр нь өөрийн ашиг сонирхлын улмаас Банкны хууль тогтоомжийг зөрчин төлбөрийн чадваргүй байдлыг алдагдуулсан бол тухайн этгээдэд эрүүгийн хариуцлага хорих ялаар шийтгэх энэ хуулийн заалт ороод явж байгаа.

Өнгөрсөн хугацаанд төлбөрийн чадваргүй болсон банкнууд дээр хууль сахиулах байгууллагаас эрүүгийн хэрэг үүсгэн энэ улсад учирсан хохирлыг барагдуулах энэ ажлуудыг гүйцэтгэж байна. Мөн Монголбанкнаас томилсон эрх хүлээн авагчид банкны өр төлбөрийг барагдуулах зээлдэгч этгээдүүдээс энэ өр төлбөрийг нь барагдуулж олгоход үүргийн гүйцэтгэл шаардах эрх бүхий этгээдүүд буюу одоо энэ улсын сангуудын хөрөнгийг буцаан олгох ажлыг бол хуулийн дагуу хэрэгжүүлэн ажиллаж байна.

**Г.Занданшатар**: Баагаагийн Баттөмөр гишүүн хууль санаачлагч.

**Б.Баттөмөр**: Манай гишүүд дэмжиж байна энэ хуулийн төслийг. Тэгэхээр болгоомжлол бол бас байна. Болгоомжлол бол байна л даа, байх ёстой. Үүнийг бид маш сайн анхаарч үзэх хэрэгтэй. Энэ хуулийн төслийн 36 дугаар зүйлд заасан байгаа. Энэ аливаа этгээд дангаар болон холбогдох этгээдийн эзэмших банкны хувьцаа, хувьцаанд хамаарах үнэт цаас нь тухайн банкны нийт гаргасан хувьцааны 20 хувиас хэтрэхгүй байна. Энэ зохицуулалтыг одоо яаж хийх вэ? Гэр бүлийн улсууд нь авах, найз нөхөд нь авах энэ юмыг бол бид нар бодох ёстой. Төрийн бодлого хэрэгтэй, энэ дээр. Үүнийг одоо хийж байж энэ банкны салбарын шинэчлэл одоо явагдана аа гэж.

Монгол Улсад маш их гол тулгамдсан асуудал байгаа. Тэр олон асуудлуудыг нь эрэмбэлэх юм бол нэгдүгээрт нь энэ банкны шинэчлэлийн асуудал байгаа. Хамгийн сүүлчийн банкныхны гаргаж өгч байгаа тоогоор бол нэг жилд одоо банкны дундаж хүү 15.7 хувь байж байгаа юм. Ийм өндөр хүүтэй улс бол дэлхийд их ховор байгаа байх. Яагаад ийм болчихсон юм бэ гэхээр ерөөсөө одоо өнөөдөр арилжааны банкнуудын нэг банк бол үндсэндээ нэг хувьцаат компанийн хэлбэртэй үлдэж байгаа нь дандаа нэг, хоёр хүний өмч байгаа шүү дээ. Тэгээд санхүүгийн зах зээлийнх нь 95 хувь нь банкан дээр тогтооно гэж байгаа юм. Тэгээд үүнийг засах гэж л ингэж явж байгаа юм л даа.

Энэ 36 дугаар заалтыг бол бол хувьцаат компанийн хэлбэртэй байна. Үүнийгээ цаашаа яаж зохион байгуулж одоо тэр хөрөнгийн бирж дээр арилжаалах вэ, яаж олон нийтийн болгох вэ гэдэг юмыг бид тал талаас нь, олон талаас нь бодож хийх ёстой. Ийм учраас нэг жилийн хугацаа хэрэгтэй. Хоёр жилийн хугацаа хэрэгтэй. Хөрөнгийн бирж дээр өөрийнхөө хувьцаагаа гаргахад ийм бас нэг тодорхой бэлтгэл бол хэрэгтэй. Үүнийг долоо хоногийн дотор шийдэх биш. Хувьцаат компани болж байна гээд шууд хувьцаат компанийн хэлбэрээр ажиллаад явчина гэсэн үг биш. Зохих бэлтгэлийг хангасны үндсэн дээр хөрөнгийн бирж дээр гарч байж хувьцаат компани болно.

Хувьцаат компани болсноор бас одоо нэг шийдэгдэх ёстой асуудал бол юу вэ гэхлээр өөрийн хөрөнгийн хэмжээ нэмэгдэнэ. Өнөөдөр 50 тэрбум төгрөгтэй хүн банк байгуулчхаж болж байгаа шүү дээ. 2021 оны 1 сарын 1-нээс 100 тэрбум төгрөг болно. Одоо бол 50 тэрбум төгрөгийн дүрмийн сантай л байж байгаа. Тэгэхээр олон нийтийн болсноор өөрийн хөрөнгүүд нь нэмэгдэх ёстой. Ийм л одоо хүлээлт байгаа юм л даа. Энэ ажлын хэсэг хуралдаж байх явцад Банкны холбоо болон бусад улсууд 6 жил гэсэн тоо тавьсан. 6 жилийг цаашаа хэлэлцээд явъя гэх юм бол ажлын хэсэг байгуулбал үүнийг 1 жил, 2 жил, 3 жилийн хугацаанд хийж дуусгахаар үүнийг бид хийх ёстой юм гэж.

Энэ 30 жилд 14 банк, дампуурсан, 300-аад тэрбум төгрөгөөр тоглочихсон гэж байгаа юм. Бид дахиад алдах эрх байхгүй. 2010 онд батлагдсан Банкны тухай хууль, сая сүүлд орсон өөрчлөлтүүдээр бол энэ янз бүрийн луйварын асуудлууд нэлээн их зохицуулагдаж хийх боломжгүйгээр ингэж хийж өгсөн юм байгаа юм. Тийм учраас энэ банкны хуулийн шинэчлэлийг бол одоо үнэхээр монголд хүлээлт үүсгэсэн ажил. Үүнийг ингээд цаашаагаа бид олон талаас нь сайн бодоод тооцоо хийгээд, тэгээд хувьцаат компанийн хэлбэр рүү явуулахаас өөр арга байхгүй. Өнөөдөр заавал банкаар дамжуулаад тэр Монголын үнэтэй цэнтэй зүйлийг худалдаад авчихгүй шүү дээ. Монголд орж ирээд одоо брокерын пүүс байгуулаад тодорхой үйл ажиллагаа явуулаад ямар ч компанийн хувьцааг бол авах боломж бол байгаа шүү дээ.

Тэгэхээр зэрэг аливаа зүйлийг хийхээр зэрэг л нэг тэгээд тэгчих юм биш байгаа. Ингэчих юм биш байгаа гэсэн нэг айдас маягийн юм гаргаад байхаа бол болих хэрэгтэй. Хувьцаат компанийн хэлбэртэй байна. Хувьцаат компани нь яаж ажиллахыг нь бол тухайн, тухайн үед нь төрийн бодлогоо зохицуулаад явна гэсэн ийм үндэслэлээр бид нар үүнийг оруулж ирсэн юм. Тэгээд та бүгдийг дэмжиж өгөхийг хүсэж байна.

**Г.Занданшатар:** Гишүүд асуулт асууж, хариулт авч дууслаа. Одоо санал хураалт болон гишүүд анхаарлаа хандуулаарай. Хэлэлцэх эсэхийг дэмжсэн, дэмжээгүй гурав хүртэл гишүүн үг хэлнэ. Амарсайхан гишүүнээр тасаллаа. Тогмидын Доржханд гишүүн үг хэлнэ.

**Т.Доржханд:** Энэ хуулийн төслийг дэмжиж байгаа. Тэгээд энэ бол банкны шинэчлэл гэж яриад байгаа зүйлийн нэг бүрэлдэхүүн хэсэг ээ. Бүрэлдэхүүн хэсэг дотроо нэлээн томоохон хэсэг гэж ойлгох ойлгож байгаа. Банкны шинэчлэл гэдгээ бид нар юу гэж хараад байна вэ гэхээр үндсэндээ ерөнхий гурван зүйл байгаа юм аа. Нэгдүгээрт бол энэ банкны засаглалын асуудал. Хоёрдугаарт нь болохоор банкны эрсдэл даах чадварыг сайжруулах буюу банкны өөрийн хөрөнгийг нэмэгдүүлэх асуудал. Гуравт нь болохоор банкны өрсөлдөөнийг бий болгох, энэ гаднын банк оруулж ирэх дотоодын банкнуудтай өрсөлдөөнийг бий болгох гэсэн, тэгэхээр хоёр нь бол хуулиар зохицуулагдаж байгаа юм байна. Нэг нь болохоор үндсэн хөрөнгийг өөрийн хөрөнгийн нэмэгдэх асуудал бол Төв банк өөрийнхөө хүрээнд зохицуулах юм байна гээд.

Гэхдээ дээр нь гацчихсан байх. Системийн хоёр банк, системийн бус хоёр банкны асуудал дээр гацчихсан. Тэгээд үүнийгээ цаашаа явуулах хэрэгтэй. Одоо харин маш яаралтайгаар өрсөлдөөнийхөн шинэ банкыг, гаднын банкыг оруулж ирэх, банкнуудыг лицензжүүлэх замаар, ангилалтай лиценз олгох замаар өрсөлдөөнийг бий болгох энэ асуудлыг бид яаралтай хийх хэрэгтэй байгаа.

Тэгээд үүнтэй холбоотойгоор түрүүн асуугаад хэлээд байна даа. Энэ хугацаа хэрэгтэй. Гурван жил, долоон жил, зургаан жил ч гэнэ үү, үгүй шүү дээ. Ер нь дэлхийн түүхэнд сүүлийн үед болсон хоёр том хямрал байгаа, нэг нь бол 1998-99 оны зүүн өмнөд азийн хямрал. Хоёр дахь нь бол 2008-2009 оны хямрал. Тэгээд үндсэндээ банк санхүүгийн салбарын чадваргүй байдлаас болоод хямарсан ийм хямралууд байгаа. Тэгээд энэ дундаас тухайлбал хамгийн хүнд хямарсан нь Солонгосын эдийн засгийн хямрал байдаг. Солонгосын эдийн засгийн хямралын эх үүсвэр нь болохоор банкууд шүү дээ. Нөгөө нэг 8-9 гэр бүлүүд нь бүгдээрээ ингэж улс төр рүүгээ ороод, бүгдээрээ банкнуудаа хувьчилж аваад ингээд улсынхаа үнэтэй цэнтэй бүх зүйлийг худалдаж авсаар байгаад үр дүнд нь бол эдийн засгаа татаад унагачихсан. Яг энэ чинь Монголд ингээд явсан. Тэгээд яг ийм хямралыг чинь яаж хийдэг юм бэ гэхээр ердөө 6 сар. Валютын сангийн хөтөлбөр орсон 6 сарын дотор шийдсэн шүү дээ.

Яг ийм болохоор энэ өргөтгөсөн санхүүжилтийн хөтөлбөр. Үндсэн агуулга нь банкны сектор шүү дээ. Санхүүгийн сектор бүтцийн өөрчлөлтийг хийнэ ээ гэж орж ирсэн. Тэгээд 3-4 жил болчхоод байхад хийгдэхгүй гацчихаад байна шүү дээ. Одоо үүнийгээ хий л дээ. Тэр валютын санг ашиглах хэрэгтэй байхгүй юу. Тэр улсууд чинь Солонгосууд ашиглаж байгаад үүнийг чинь зах зээлээ эрүүл болгоод үр дүнд нь өнөөдрийн хөгжлийг бий болгочхоод байна шүү дээ. Гэтэл манай энэ банкны сектор чинь эрүүл биш болохоор бид нар нэг ийм хөгийн нийгэмтэй яваад байна шүү дээ. Тийм болохоор үүнийгээ эр зоригтойгоор хийцгээгээрэй залуучууд аа, Төв банкныхан. Тэгээд үүнийг чинь 6 сард хийдэг юм. Дээд тал нь 12 сард хийдэг юм аа. Яаж хийдэг юм бэ гэхээр байгаа тэр 14 банканд чинь өгдөггүй шүү дээ. Бид нар тэр 14 банк шаардлагагүй шүү дээ. Солонгос бол тухайлбал яг 14 банктай байж байгаад 4 банк нь бүтцийн өөрчлөлтөөрөө бий болоод өнөөдөр тэр 4 банкны салбаруудаар үйл ажиллагаа явуулж байгаа шүү дээ.

Яг ийм болохоор өнөөдөр тухайлбал бид нар одоо зөв зохицуулалтыг нь хийгээд өгвөл банкнууд чинь хоорондоо ингэж нэгдэнэ, нягтарна. Зах зээлийн эрүүл үзэгдэнэ шүү дээ. Тэгээд үүнтэй холбоотойгоор тэнд эх үүсвэрүүд бол бий болно оо. Нөгөө талдаа бол дэлхий өөрчлөгдчихсөн финтек гараад ирчихсэн. Санхүүгийн зах зээл шал өөр түвшинд оччихсон. Энэ тохиолдолд хүн болон ийшээгээ хөрөнгө оруулахыг маш их хүсэж байгаа. Тэгээд олон хүмүүсийг ингээд санхүүгийн хүртээмжийг нь бий болгосон тохиолдолд илүү их найдвартай, эрүүл ийм санхүүгийн зуучлалын үйл ажиллагаа явах боломж нь бүрдсэн болохоор тэр даатгалын компаниуд чинь ийшээгээ хошуураад, бүх одоо санхүүгийн компаниуд чинь бүгдээрээ олон нийтийн компани болохын төлөө ингээд зорьж ажиллаад байна шүү дээ. Гэтэл банк хүчээр ингэж бид нар бүтцийн өөрчлөлтийг нь хуулиар ингэж хийж байгаа явдал нь өөрөө эрүүл биш байгаа. Тэгэхдээ бид нар энийг хийх ёстой. Хийсэн тохиолдолд тэгж олон сар хугацаа хэрэггүй. Бид яг энэ бодлогоороо аль болох энэ эрүүл тогтолцоог нь хийнэ ээ гэдгээ зарлаад Монголбанк нь манлайлаад, банкнууд нь бас ингээд маркетингаа хийгээд явах юм бол энэ бол бас хөрөнгийн зах зээл дээр нэлээн том ахиц дэвшил гарна шүү. Үүнийг 6-12 сарын дотор хийх бүрэн боломжтой, бүрэн боломжтой шүү.

Тэгээд эцэст нь гээд хэлэхэд энэ Төрийн банк байгаа, Хөгжлийн банк байгаа. Тэгээд тэр түрүүчийн ярьдаг 3.7 их наяд төгрөгийн ийм өөрийн хөрөнгийн эх үүсвэр байна аа гээд. Эд нарыгаа эхлээд хасна шүү дээ. Тэгээд цаана нь хэд үлдэж байгаа юм. Тэгээд системийн хэдэн банк байгаа юм. Жижиглэнгийн хэдэн банк байгаа. Яг үүнээсээ ялгарч байгаад үе шаттайгаар үүнийг маш ухаалгаар, эвтэйхнээр хийх боломжтой. Энэ банкны хувьцааг чинь авъя аа гэсэн бизнес эрхлэгчид, хувийн хувь хүмүүс, дээрээс нь санхүүгийн бусад байгууллагуудад бүгдээрээ бэлэн байгаа. Заавал олон улсын байгууллага гэхгүйгээр энэ эрэлт бол хангалттай байгаа шүү. Тэгээд тооцоогоо сайн нягталж үзээрэй. Тэгээд ер нь бол гаднын банкнуудыг оруулж ирэх бас боломж нь бол энэ хувьцааг гаднын банкнуудад хөрөнгө оруулагч . . . /хуацаа дуусав/.

**Г.Занданшатар**: Эрхэм гишүүн Жамбалын Ганбаатар үг хэлнэ.

**Ж.Ганбаатар**: Дэмжиж байгаа, манай Байнгын хороогоор бас хэлэлцэх эсэх нь шийдэгдсэн. Тэгээд өнөөдрийн гишүүдийн хэлснээс бас анхаарах зүйлүүдээ тэмдэглэж авлаа. Мэдээж банкны салбарын шинэчлэлийн ажлын гол хийх ёстой зүйл гэдгийг ойлгож байгаа. Энэ Ховдоос сонгогдсон гишүүн сууувал яасан юм бэ, дарга аа. Тэгээд би үгээ хэлье дээ. Тэгээд банкны салбарт хийх гол шинэчлэлийн хууль гэдгийг ойлгож байгаа. Тэгээд мэдээж Доржханд гишүүнтэй, мөн Дамдинням гишүүн ч гэсэн хэлсэн, энэ хугацааны асуудал бол үнэхээр тэгээд яагаад энэ банкныхан өөрсдөө 6 гэж оруулж ирдэг юм? Их сонирхолтой байгаа юм. 6 сард хийчих юмыг, 6 гэж оруулж ирдэг. Тэгэхээр энэ хугацаагаа сайн анхаарах ёстой.

Хоёрдугаарт, энэ санкцын асуудал хууль дээр их сайн суугаагүй юм байна лээ. Яг энэ 20 хувь руу ороогүй бол яах вэ гэхээр зарим санкцаар бол торгуулаад л өнгөрөх юм байна. Тэгэхлээр энэ санкцыг нь маш тодорхой болгох хэрэгтэй. Ажлын хэсэгт одоо Байнгын хорооны дарга нь нөлөөлөх боломжгүй шүү. Тэгэхдээ ажлын хэсгийн ахлагч маш сайн ажлын хэсгийнхээ саналуудыг боловсруулж оруулж ирэх ёстой. Тэгэхээр санкц нь тодорхой, хугацаа нь богинохон, тэгээд тэр гаднын хөрөнгө оруулагч нар орж ирвэл ямар хуулиар одоо яаж зохицуулах юм. Ингээд ямар нэгэн аргаар 20-иос их хувь болчихвол яах юм гэдэг талаасаа их олон зүйлүүдийг харах хэрэгтэй юм байна аа гэдгийг одоо ойлгож байгаа.

Ер нь бол 35 их наядын актив банкуудаар байна гэвэл энэ 10 хувь нь л тэр хүмүүсийн өмч, 90 хувь нь ард түмний өмч, хадгаламж эзэмшигчдийн. Тийм учраас нэг хувийн өмч рүү дайраад байгаа юмнууд байхгүй шүү гэдгийг анхаараарай. Тусгай зохицуулалтаар явдаг, төр оролцдог салбар.

Тийм учраас төр оролцдог салбар дээрээ тодорхой хуулиа гаргаж явж байгаа. Тийм учраас үүнийг бас ялгаж салгаж ойлгох хэрэгтэй. Ирээдүйд 14 банк одоо дампуурч байсан бол ирээдүйд нэг ч банк битгий дампуураасай гэж үзсэний үндсэн дээр үүнийг гаргаж байгаа. Хяналт тодорхой болох ёстой. Хас банкыг үлгэр жишээ гэж байгаа бол одоо бид Хас банкны одоо тэр үлгэр жишээ байдал одоо олон банканд одоо болгоосой гэж, тийм болоосой л гэж хүсэж байгаа учраас энэ хууль одоо гарч байгаа гэдгийг бас анхааруулж хэлье. Баярлалаа.

**Г.Занданшатар**: Эрхэм гишүүн Сайнбуянгийн Амарсайхан үг хэлнэ.

**С.Амарсайхан**: Ер нь бол дэмжиж байгаа гэдгээ хэлсэн. Энэ хуулийг цааш нь сайжруулж батлах ёстой, цаг нь болсон. Тэгэхдээ цаг хугацаан дээр асуудал байгаа. Цаг хугацаан дээр. Банк гэдэг бол одоо зүгээр нэг бараа бүтээгдэхүүн борлуулдаг дэлгүүр биш ээ. Банкны үйл ажиллагаа өөрөө нарийн зохион байгуулалттай, нарийн зохицуулалттай, хатуу шаардлагатай. Тэр ч утгаараа хамгийн түрүүн, хамгийн богино хугацаанд хэрвээ бид хувьцаат болгоно, тэр ipo гаргах тэр боломжийг нь олгоно гэж байгаа бол хамгийн богино хугацаанд үүнийг хийх боломжтой бизнесийн салбар. Ялангуяа хэвийн үйл ажиллагаа явуулж байгаа банкнуудад. Хэрвээ Монголбанкны дүрэм журмын дагуу үйл ажиллагаагаа бүгд явуулж чадаж байгаа бол. Хэрвээ түрүүний ярьдаг хоёр банк шиг өөрийн хөрөнгийнх нь зохистой харьцаа нь алдагдчихаагүй бол энэ бол энэ гишүүдийн ярьж байгаа шиг хамгийн дээд тал нь 8-12 сарын хугацаанд хийх бүрэн боломжтой.

Тийм ч учраас би түрүүн асуусан, хөрөнгийн зах зээл дэх энэ хөрөнгийн биржийн үйл ажиллагаа хэвийн явагдаж байгаа юу, боломж нь бүрэн бий юу гэж асуугаад байгаа юм, нэгдүгээрт.

Хоёрдугаарт, энэ гадаадын банк санхүүгийн байгууллагууд Монголбанканд хүсэлт өгөөгүй гэдэг бол худлаа шүү. Нөхдүүд нь битгий ингэж нөгөөдөө харж сууж байгаад худлаа ярьж байгаарай. Хэдэн жил, одоо хэдэн арван банкнууд өсөлт өгч байгаа шүү дээ. 10-15 жилийн өмнөөс эхлээд Казахстаны тэр Ардын банкнаас эхлээд Монголд үйл ажиллагаагаа эхлүүлье, явуулъя гээд Стандарт чартераас /Standard Chartered/ эхлээд л, бүр нарийн яривал Хятадын банкнаас эхлээд л ингээд л зөндөө банкууд.

Та бүхэн саяхан солигдсон учраас бас заримыг нь дутуу мэдээлж байгаа байх. Ер нь зүгээр энэ Монголын мөнгөний бодлого, Монголбанкны үйл ажиллагаа илүү сайжрах байх гэдэгт итгэлтэй байгаа. Яагаад гэвэл одоо залуу удирдлагуудаар шинэчлэгдсэн учраас та бүхэнд ихээхэн одоо итгэл наад найдвар тавьж байгаа. Гэхдээ бид энэ тусгаар тогтносон улсынхаа хуулиар олгогдсон эрх, үүрэгтэй эзэн нь баймаар байна. Бид одоо болохгүй болохгүй гэчхээд өнөөдрийн байдлаар бид нэг банк оруулж болохгүй гээд өөрөө өөрсдийнхөө эрх үүргийг хязгаарлаад, тэгээд өөрөө өөрсдөөсөө айгаад ер нь эзэнтэй айлд зочин орж ирээд заасан газар нь суудаг, хэлсэн цагт нь явдаг байсан шүү дээ.

Бид өөрөө эзэн шиг байгаад гаднын банк нь орж ирсэн ч гэсэн тэр одоо үл хөдлөх хөрөнгө барьцаалах юм бол тэрийг зөвхөн дотоодын зах зээлд, дотоодын аж ахуйн нэгжид одоо эзэмшүүлнэ. Ямар нэгэн байдлаар ашиг орлого олдог юм бол тэдэн жилийн дотор ноогдол ашгаа хуваахгүй ч гэдэг юм уу. Ийм байдлаар бид хатуу шаардлагаа тавиад, гадагшаа мөнгөний урсгалыг нь гаргахгүйгээр дотоодын хатуу шаардлагаа тавиад, гадаадын банкыг оруулж ирж энэ өрсөлдөөнийг бий болгох, үйлдвэрлэлээ дэмжих, үйлчилгээгээ дэмжих, зах зээлээ тэлэх бүрэн боломжтой. Тийм учраас хэзээ үүнийг хийж болох вэ гэдэг хугацаа асуугаад байгаа нь тэр юм. Нөгөө талаараа бид үүнийг болохгүй гээд байгаа мөртөө Монгол төрийн шийдвэр, яг үнэнийг хэлэхэд өнөөдөр хүртэл, өнөөдөр ч гэсэн монгол төгрөгийн бодлого гадаадын олон улсын банк санхүүгийн байгууллагын бодлогоор явж байгаа шүү. Бид бүгдээрээ мэдэж байгаа.

Валютын сангийн бодлого бүгдийг нь зааж байгаа. Төрийн шийдвэр нь ямар байх юм, мөнгөний бодлого чинь ямар байх юм, арилжааны банкнууд чинь яах ёстой юм гээд бүх юмаа заалгачхаад одоо тийм жижиг сажиг зүйлээс бид одоо өөрөө өөрсдөө хийхээсээ айж эмээж болохгүй. Тийм учраас энэ дээр одоо нээлттэй бөгөөд илүү ил тод, түргэн шуурхай хурдан ажиллах хэрэгтэй. Хэрвээ 6 жил гэвэл бид нар энэ хуулийг одоо батлаад хэрэггүй, буцаасан нь дээр. Нэг нь баталсан болж, нэг хэсэг нь энд суугаад, нөгөө хэсэг нь батлуулсан болж хийх гэж байгаа дүр эсгээд, дунд нь нөгөө банкнууд бахь байдгаараа л байх ийм л юм явах гээд байна шүү дээ. Яг л ийм юм руу орох гээд байна.

Тийм учраас бүр хугацааг нь заагаад, дээрээс нь гадаадын банк санхүүгийн байгууллага орж ирвэл энэ 20 хувьд чинь хувьцаат компани болоход яаж одоо оролцох юм, ямар эрх үүрэгтэй байх юм, ямар шаардлага хангасан байх юм, тэгээд энэ хууль хэзээнээс эхэлж, хэзээнээс үр дүнгээ өгөх юм гэдгийг нь бүр нарийн зүйлчилж зааж өгвөл бид энэ хуулийг баталсан үр дүн нь гарна шүү. Үүнийг ажлын хэсгийнхэн маань маш сайн ойлгоорой, үүнийг маш сайн ойлгоорой. Тэгэхгүй гэвэл, одоо 6 жил гэвэл түүний цагийн явцад аяндаа өөрсдөө энэ аж ахуйн нэгжүүд чинь бид нараар заалгахгүй бүх зүйлүүдээ хийгээд, энэ зах зээл өөрийнхөө жамаар үүнийг шинэчлээд өгнө. Үүнийг л хэлэх гэсэн юм.

**Г.Занданшатар**: Гишүүд үг хэлж дууслаа. Одоо санал хураалт явуулна.

Банкны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Банкан дахь мөнгөн хадгаламжийн тухай хуульд нэмэлт, өөрчлөлт оруулах тухай, Төв банкны тухай хуульд нэмэлт оруулах тухай, Банкны салбарын тогтвортой байдлыг хамгаалах тухай хуульд нэмэлт, өөрчлөлт оруулах тухай, Захиргааны ерөнхий тухай хуульд нэмэлт оруулах тухай, Зөрчлийн тухай хуульд өөрчлөлт оруулах тухай, Зөрчил шалган шийдвэрлэх тухай хуульд өөрчлөлт оруулах тухай, Төрийн болон орон нутгийн өмчийн тухай, Төрийн ба орон нутгийн өмчийн тухай хуульд өөрчлөлт оруулах тухай, Төрийн ба орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд өөрчлөлт оруулах тухай, Банкны тухай хуульд өөрчлөлт оруулах тухай хуулийг дагаж мөрдөх журмын тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Санал хураалтад 40 гишүүн оролцож, 25 гишүүн дэмжиж, 62.5 хувийн саналаар санал дэмжигдлээ.

Төслүүдийг хэлэлцэх нь зүйтэй гэж гишүүдийн олонх үзсэн учраас төслүүдийг үзэл баримтлалын хүрээнд хэлэлцэхийг дэмжсэн тооцон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүллээ.

Маргааш Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлаа хэлэлцэж, чуулган есөн цагаас эхэлнэ.

Ингээд өнөөдрийн нэгдсэн чуулганаар хэлэлцэх асуудал дууссан тул Чуулганы нэгдсэн хуралдаан өндөрлөснийг мэдэгдье.

ДУУНЫ БИЧЛЭГЭЭС БУУЛГАСАН:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН